Odpoveď podpredsedníčky Komisie Catherine Ashtonovej v mene Komisie
(1. decembra 2011)
V súčasnosti sa v približne 80 krajinách sveta kriminalizujú vzťahy medzi plnoletými osobami rovnakého pohlavia, ku ktorým dochádza na základe vzájomného súhlasu, a na dôvažok, v siedmich z uvedených krajín sa za homosexuálne vzťahy udeľuje trest smrti.
Táto informácia je uvedená aj v súbore nástrojov EÚ na podporu a ochranu dodržiavania ľudských práv lesbičiek, homosexuálov, bisexuálov a transsexuálov (LGBT) (http://www.consilium.europa.eu/uedocs/cmsUpload/st11179.en10.pdf).
Účelom tohto súboru nástrojov je poskytnúť pracovníkom v ústrediach EÚ, v hlavných mestách členských štátov EÚ, v delegáciách EÚ, v zastúpeniach v členských štátoch a na veľvyslanectvách užitočný súbor nástrojov na použitie pri kontakte s tretími krajinami, ako aj s medzinárodnými organizáciami a s organizáciami občianskej spoločnosti, a to v záujme podpory a ochrany ľudských práv príslušníkov týchto skupín ľudí.
Zámerom je umožniť EÚ proaktívne reagovať na prípady porušovania ich ľudských práv a na štrukturálne príčiny tohto porušovania.
Tento súbor nástrojov tým prispieva k posilneniu a podporeniu politiky EÚ v oblasti ľudských práv vo všeobecnosti.
Ako je uvedené v súbore nástrojov, EÚ zastáva názor, že kriminalizácia nie je zlučiteľná s medzinárodným právom v oblasti ľudských práv. Uvedená kriminalizácia má navyše nepriaznivý vplyv na dodržiavania iných ľudských práv lesbičiek, homosexuálov, bisexuálov a transsexuálov, ako je napríklad právo na súkromie a zdravotnú starostlivosť, ako aj právo na združovanie, zhromažďovanie a slobodu prejavu.
Okrem toho sa s kriminalizáciou často spája iné porušovanie ľudských práv, napríklad mučenie, kruté alebo neľudské zaobchádzanie, ako aj porušovanie práva na život výkonom trestu smrti alebo zvýšenou toleranciou k tzv. „vraždám zo cti“ príslušníkov týchto skupín a súvisiacou beztrestnosťou.
Dekriminalizácia homosexuality je pre EÚ prioritnou úlohou, rovnako ako rovnosť, nediskriminácia a podpora a ochrana obhajcov ľudských práv lesbičiek, homosexuálov, bisexuálov a transsexuálov.
Pokiaľ ide o možné prerušenie vzťahov s tretími krajinami, klauzula o ľudských právach a demokracii bola začlenená do viacerých dohôd, ktoré sú v súčasnosti v platnosti medzi EÚ a tretími krajinami.
Podrobnosti o okolnostiach, za akých sa prijali opatrenia na základe klauzuly o ľudských právach, boli poskytnuté v odpovedi na písomnú otázku E-3067/09 http://www.europarl.europa.eu/QP-WEB/home.jsp .
