14.6.2010 B7-0347/2010 NÁVRH UZNESENIA predložený na základe vyhlásenia podpredsedníčky Komisie / vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o izraelskej vojenskej operácii proti humanitárnej flotile a o blokáde Gazy
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Vito Bonsignore
,
Hans-Gert Pöttering
,
Dominique Baudis
,
Mário David
,
Tokia Saïfi
,
Michèle Striffler
,
Dominique Vlasto
, Lena Kolarska‑Bobińska,
Tunne Kelam
,
Elena Băsescu
v mene poslaneckého klubu PPE
PE441.928v01-00 B7‑0347/2010 Uznesenie Európskeho parlamentu o izraelskej vojenskej operácii proti humanitárnej flotile a o blokáde Gazy
Európsky parlament ,
– so zreteľom na svoje predchádzajúce uznesenia o Blízkom východe,
– so zreteľom na vyhlásenie vysokej predstaviteľky / podpredsedníčky Komisie Catherine Ashtonovej z 3. júna 2010 v mene EÚ o izraelskom vojenskom zásahu proti flotile,
– so zreteľom na vyhlásenie predsedu Bezpečnostnej rady Organizácie spojených národov (BR OSN) z 1. júna 2010,
– so zreteľom na článok 110 ods. 2 rokovacieho poriadku,
A. keďže v dôsledku izraelského vojenského zásahu v medzinárodných vodách z 31. mája 2010 proti flotile, ktorá prevážala humanitárnu pomoc do Gazy, zahynulo deväť civilistov a 38 civilisti a siedmi izraelskí vojaci boli zranení,
B. keďže hraničné prechody do Gazy a z Gazy sú od júna 2007 zatvorené po tom, čo Hamas vojenskými prostriedkami prevzal moc v Gaze, a keďže obyvatelia Gazy aj naďalej trpia v dôsledku chudoby spôsobenej blokádou,
C. keďže 80 % obyvateľov žijúcich v Gaze je závislých od potravinovej pomoci, viac ako 60 % je postihnutých nedostatkom potravín, nezamestnanosť je približne 50 % a hygienické a environmentálne podmienky sa závažne zhoršili,
D. keďže v prvých troch mesiacoch tohto roka sa do Gazy dostalo len 3 600 nákladných áut s potravinovou pomocou, pričom v roku 2007 ich bolo v prvých troch mesiacoch 36 000, a keďže do Gazy sa môže prepravovať len 81 druhov výrobkov, pričom Agentúra Organizácie Spojených národov na pomoc a prácu v prospech palestínskych utečencov na Blízkom východe (UNRWA) odhaduje, že na uspokojenie základných humanitárnych potrieb treba najmenej 6 000 typov výrobkov,
E. keďže palestínske územia sú najväčším príjemcom finančných prostriedkov EÚ z tretích krajín a keďže táto podpora plní dôležitú úlohu v snahe o zlepšenie humanitárnej situácie v pásme Gazy; keďže EÚ aj naďalej poskytuje základnú humanitárnu pomoc v pásme Gazy vrátane pomoci prostredníctvom UNRWA,
F. keďže riešenie v podobe dvoch štátov je aj naďalej nevyhnutným základom trvalého mieru medzi Izraelčanmi a Palestíncami, a preto je treba vyhnúť sa všetkým jednostranným krokom, ktoré by tento cieľ mohli ohroziť; keďže pokračujúce nepriame rokovania môžu viesť k obnove priamych rokovaní s cieľom zriadiť palestínsky štát, ktorý by existoval v mieri a bezpečí po boku štátu Izrael,
1. vyjadruje hlboké poľutovanie nad stratou životov a zraneniami v dôsledku sily použitej počas izraelskej vojenskej operácie v medzinárodných vodách proti flotile plaviacej sa do Gazy a odsudzuje používanie násilia;
2. vyjadruje sústrasť rodinám obetí;
3. podporuje výzvu Bezpečnostnej rady OSN na urýchlené, nezávislé, dôveryhodné a transparentné vyšetrovanie v súlade s medzinárodnými normami pod dohľadom OSN a trvá na dodržaní zásady zodpovednosti a ručenia a naliehavo žiada vysokú predstaviteľku / podpredsedníčku Komisie a členské štáty EÚ, aby podnikli kroky s cieľom zaistiť, že budú prijaté všetky príslušné opatrenia na splnenie tejto požiadavky;
4. žiada, aby sa obnovil vnútropolitický dialóg medzi Palestínčanmi v duchu zmierenia a zároveň ukončilo násilie a aby sa prijala plná súdna právomoc Palestínskej samosprávy nad Predjordánskom a Gazou;
5. vyzýva na okamžité prepustenie izraelského seržanta Gilada Šalita, ktorého 25. júna 2006 unieslo hnutie Hamas na izraelskej pôde a ktorý je odvtedy rukojemníkom v Gaze bez styku s okolitým svetom;
6. vyzýva na zrušenie blokády pásma Gazy a zároveň podporuje izraelskú požiadavku, aby sa ukončilo pašovanie zbraní do Gazy; vyzýva Palestínsku samosprávu, ako aj palestínskych vedúcich predstaviteľov, aby vykonali maximum pre ukončenie opakovaných útokov, pri ktorých sa sú odpaľované rakety Kassam z Gazy bez zacielenia na územie Izraela; uznáva právo štátu Izrael na existenciu v rámci medzinárodne uznávaných a bezpečných hraníc;
7. vyzýva vysokú predstaviteľku / podpredsedníčku Komisie a členské štáty, aby podnikli kroky na zabezpečenie dlhodobého otvorenia všetkých hraničných prechodov do Gazy a z Gazy a zodpovedajúce medzinárodné monitorovanie konečného využívania pomoci s cieľom umožniť nerušený pohyb humanitárnej pomoci a komerčných tovarov, ktoré sú pre obnovu a sebestačné hospodárstvo nevyhnutné, ako aj tok peňazí a pohyb osôb;
8. vyjadruje podporu nepriamym rokovaniam medzi Izraelom a Palestínskou samosprávou a zdôrazňuje, že je potrebné, aby pokračovali s cieľom obnoviť priame rokovania;
9. vyzýva vysokú predstaviteľku / podpredsedníčku Komisie a členské štáty, aby prehodnotili mandát pomocnej hraničnej misie Európskej únie a prípadne ho rozšírili aj na more, v súlade so súčasnou politickou situáciou a bezpečnostnými podmienkami na mieste;
10. trvá na tom, že vzhľadom na význam humanitárnej pomoci musí EÚ plniť politickú úlohu, ktorá prinesie hmatateľné výsledky, ktoré budú v súlade s jej významnou finančnou pomocou a hospodárskou váhou v tomto regióne ;
11. je presvedčený, že je naliehavo nutné komplexne zreformovať politiku EÚ zameranú na Blízky východ s pomocou účinných diplomatických nástrojov, aby plnila rozhodujúcu a súdržnú politickú úlohu v prospech mieru a bezpečnosti v tomto susedskom regióne, ktorý je pre strategické záujmy Európskej únie kľúčový;
12. oceňuje prácu UNRWA a vzhľadom na nedostatok finančných prostriedkov, ktorým bude táto agentúra na konci roka čeliť, vyzýva medzinárodné spoločenstvo darcov, aby dodržalo svoje sľuby a zvýšilo svoje príspevky;
13. poveruje svojho predsedu, aby toto uznesenie postúpil Rade, Komisii, vysokej predstaviteľke Únie pre zahraničné vzťahy a bezpečnostnú politiku, Knesetu a izraelskej vláde, parlamentu a vláde Egypta, predsedovi Palestínskej autonómnej samosprávy a Palestínskej zákonodarnej rade.
