13.6.2006
NÁVRH UZNESENIA
ktorý na základe vyhlásenia Komisie
v súlade s článkom 103 odsekom 2 rokovacieho poriadku
predkladajú Piia-Noora Kauppi v mene Skupiny Európskej ľudovej strany (kresťanských demokratov) a európskych demokratov, Ieke van den Burg a Pervenche Berès v mene Socialistickej skupiny v Európskom parlamente, Margarita Starkevičiūtė v mene Skupiny Aliancie liberálov a demokratov za Európu, Alain Lipietz v mene Skupiny zelených/Európskej slobodnej aliancie, Sahra Wagenknecht v mene Konfederatívnej skupiny Európskej zjednotenej ľavice - Nordickej zelenej ľavice a Guntars Krasts v mene Skupiny Únie za Európu národov
o návrhu vykonávacích opatrení smernice o trhoch s finančnými nástrojmi
Uznesenie Európskeho parlamentu o návrhu vykonávacích opatrení smernice o trhoch s finančnými nástrojmi
Európsky parlament ,
–
so zreteľom na návrh nariadenia Komisie a návrh smernice Komisie, ktorými sa vykonáva smernica 2004/39/ES a ktoré Komisia uverejnila dňa 6. februára 2006,
–
so zreteľom na neformálne návrhy uvedených vykonávacích opatrení, ktoré boli odvtedy doručené Európskemu parlamentu,
–
so zreteľom na rozhodnutie Rady 1999/468/ES, ktorým sa ustanovujú postupy pre výkon vykonávacích právomocí prenesených na Komisiu,
–
so zreteľom na vyhlásenie predsedu Európskej komisie Romana Prodiho pre Európsky parlament z 5. februára 2002,
–
so zreteľom na uznesenie o vykonávaní právnych predpisov týkajúcich sa finančných služieb z 5. februára 2002,
–
so zreteľom na článok 64 smernice 2004/39/ES, ktorým sa stanovuje doložka o skončení platnosti („sunset clause“);
–
so zreteľom na navrhované úpravy návrhu vykonávacej smernice a návrhu vykonávacieho nariadenia smernice 2004/39/ES, o ktorých sa hlasovalo vo Výbore pre hospodárske a menové veci 30. mája 2006,
–
so zreteľom na odpoveď Európskej komisie na navrhované úpravy, ktorá bola postúpená Európskemu parlamentu 9. júna 2006 vo forme listu a adresovaná spravodajcovi a predsedníčke Výboru pre hospodárske a menové veci;
–
so zreteľom na výsledok schôdze Výboru európskych regulačných orgánov cenných papierov konanej v dňoch 8. a 9. júna 2006,
–
so zreteľom na závery zo zasadnutia Rady ECOFIN z 5. mája 2006, na ktorom sa zdôraznil význam dohľadu, koordinácie a konvergencie v EÚ,
–
so zreteľom na článok 103 odsek 2 rokovacieho poriadku,
A.
keďže právny základ smernice 2004/39/ES tvorí článok 47 zmluvy, ktorým sa vykonávacie nariadenia explicitne nepovoľujú; keďže Európsky parlament vo všeobecnosti podporuje používanie nariadení s cieľom lepšej regulácie a presadzovania rovnakých podmienok na finančných trhoch;
1.
žiada Komisiu, aby v maximálnej miere zohľadnila hranice právomocí, ktoré na ňu boli prenesené smernicou 2004/39/ES v súlade s platnými ustanoveniami zmluvy, s cieľom zabezpečiť právnu istotu pre aktérov na finančných trhoch;
2.
upozorňuje, že navrhované vykonávacie opatrenia predstavujú uskutočniteľné riešenie pri dosahovaní cieľov zlepšenia prevádzkových podmienok v investičných spoločnostiach a iných obchodných podnikoch a na účinných, transparentných a bezpečných finančných trhoch v Európskej únii;
3.
zdôrazňuje, že činnosť, ktorú vykonal Európsky parlament od uverejnenia vykonávacích opatrení, bola podnietená potrebou dodržiavať právne ustanovenia zamerané na dosiahnutie vyrovnaného stavu medzi súťažou a transparentnosťou finančných trhov, zúčastnených strán (akcionárov, vystaviteľov a užívateľov), regulačných orgánov a demokraticky zvolených zástupcov;
4.
víta snahu Komisie, ktorú prejavila pri spolupráci s Parlamentom v záujme dosiahnuť najlepší možný výsledok pre všetky zainteresované strany; opätovne pripomína potrebu od samého začiatku zapájať Európsky parlament do práce vo výboroch a informovať ho o nej;
5.
konštatuje, že postup dovŕšenia vykonávacích opatrení smernice 2004/39/ES je vzácnym precedensom vo vzťahu k bežnému procesu vývoja právnych predpisov EÚ; poukazuje preto na potrebu dosiahnuť vzájomne uspokojivý výsledok pre všetky dotknuté inštitúcie v záujme rozvoja pozitívnych medziinštitucionálnych vzťahov;
6.
konštatuje, že v liste z 23. marca 2006 adresovanom predsedníčke Výboru pre hospodárske a menové veci komisár Charlie McCreevy spresnil, že východiskové poznámky sú „jednoduchým pracovným dokumentom útvarov Komisie určeným len na diskusné účely.
V nijakom prípade netvoria formálne pozmeňujúce a doplňujúce návrhy k navrhovaným opatreniam“; zastáva preto názor, že tento dokument nemôže pridať nijaké nové podmienky okrem tých, ktoré sú uvedené vo vykonávacích opatreniach;
7.
poukazuje na skutočnosť, že napriek všeobecne kooperatívnemu prístupu medzi jednotlivými inštitúciami EÚ existujú štrukturálne nedostatky, pokiaľ ide o spôsob prenášania legislatívnych právomocí na Komisiu, čo môže ohroziť výsledok dôležitých legislatívnych aktov, ako sú vykonávacie opatrenia smernice 2004/39/ES;
8.
naznačuje, že je ochotný pokračovať v zlepšovaní fungovania medziinštitucionálneho vzťahu v širokej škále politických oblastí a najmä v rámci Lamfalussyho procesu s cieľom získať trvalé a vzájomne uspokojujúce riešenie, ktoré postaví Parlament na rovnakú úroveň s Radou pri odvolávaní delegovania legislatívnych právomocí;
9.
domnieva sa, že ukončením postupu prijímania smernice 2004/39/ES v rámci spolurozhodovacieho postupu Európsky parlament získava neoddeliteľnú úlohu pri určovaní, z čoho majú a nemajú pozostávať vykonávacie opatrenia; domnieva sa, že rozhodnutie Rady 1999/468/ES zabezpečuje Európskemu parlamentu nielen právomoc odmietnuť navrhnuté vykonávacie právne predpisy, ak porušujú rozsah udelených právomocí, ale ich aj zmeniť v súlade so základnými právomocami v rámci postupu spolurozhodovania a v duchu medziinštitucionálneho vzťahu, ktorý treba plne a vážne rešpektovať;
10.
berie na vedomie význam konsolidujúcej úlohy CESR pri koordinácii činností vnútroštátnych regulačných orgánov v súvislosti s podporou regulačnej konvergencie a ako nevyhnutného kľúčového poradcu na európskej úrovni pre otázky, ktoré patria do jeho právomoci;
11.
poznamenáva, že koordinačná činnosť medzi vnútroštátnymi regulátormi by preto mala byť vo všeobecnosti predmetom diskusie v rámci Výboru európskych regulačných orgánov cenných papierov; konštatuje, že sa to týka najmä týchto vecí:
– navrhovania a ustanovenia opatrení týkajúcich sa vzájomnej výmeny informácií o transakciách medzi príslušnými vnútroštátnymi orgánmi, ako sa vyžaduje v smernici 2004/39/ES podľa článku 13 ods. 1 návrhu vykonávacieho nariadenia,
– určenia najvýznamnejšieho trhu pokiaľ ide o likviditu alebo jej alternatívy a diskusie na túto tému medzi príslušnými vnútroštátnymi orgánmi v súlade s článkami 8 a 9 návrhu vykonávacieho nariadenia a riešenia možných konfliktov medzi príslušnými orgánmi v súvislosti s týmito otázkami;
12.
zdôrazňuje, že v súčasnom štádiu chýbajú Výboru európskych regulačných orgánov cenných papierov prevádzkové prostriedky na to, aby účinne plnil svoju úlohu;
13.
vyzýva členské štáty, aby CESR poskytli prostriedky nevyhnutné na realizáciu smernice 2004/39/ES a jej vykonávacích opatrení;
14.
vyzýva členské štáty, aby posilnili demokratickú zodpovednosť Výboru európskych regulačných orgánov cenných papierov, najmä voči Európskemu parlamentu;
15.
zastáva názor, že vykonávacie právomoci v ich súčasnej podobe predstavujú najlepší dosiahnuteľný výsledok pre všetky dotknuté strany;
16.
prijíma vykonávacie opatrenia;
17.
poveruje svojho predsedu, aby postúpil toto uznesenie Rade, Komisii a Výboru európskych regulačných orgánov cenných papierov.
