P6_TA(2007)0261
Širokopásmové pripojenie
A6-0193/2007
Uznesenie Európskeho parlamentu z 19. júna 2007 o vytvorení európskej politiky pre širokopásmové pripojenie ( 2006/2273(INI) )
Európsky parlament
, –
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom "Preklenutie širokopásmových rozdielov" ( KOM(2006)0129 ),
–
so zreteľom na správu Fóra o digitálnom rozdelení z 15. júla 2005 o širokopásmovom prístupe a podpore štátu v oblastiach s nedostatočným rozsahom služieb,
–
so zreteľom na oznámenie Komisie jarnému zasadnutiu Európskej rady s názvom "Implementácia obnovenej lisabonskej stratégie pre rast a zamestnanosť: Rok konkrétnych výsledkov" ( KOM(2006)0816 ),
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom "Spájanie Európy veľkou rýchlosťou: nedávny pokrok v sektore elektronických komunikácií" ( KOM(2004)0061 ),
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o preskúmaní regulačného rámca EÚ pre elektronické komunikačné siete a služby ( KOM(2006)0334 ),
–
so zreteľom na smernicu Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica)
Ú. v.
ES L 108, 24.4.2002, s.
33.
,
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom "Iniciatíva i2010 – Európska informačná spoločnosť pre rast a zamestnanosť" ( KOM(2005)0229 ),
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom "Iniciatíva i2010 – Prvá ročná správa o Európskej informačnej spoločnosti" ( KOM(2006)0215 ),
–
so zreteľom na
rozhodnutie Európskeho parlamentu a Rady č.
854/2005/E
S z 11. mája 2005 zakladajúce viacročný program Spoločenstva na podporu bezpečnejšieho používania internetu a nových online technológií
Ú. v.
EÚ
L 149, 11.6.2005, s.
1
,
–
so zreteľom na pracovný dokument zamestnancov Komisie o usmerneniach ku kritériám a formám realizácie štrukturálnych fondov pri podpore elektronických komunikácií ( SEK(2003)0895 ),
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom "Trhovo orientovaný prístup k správe frekvenčného spektra v Európskej únii" ( KOM(2005)0400 ),
–
so zreteľom na rozsudok Súdu prvého stupňa z 30. januára 2007 vo veci France Télécom SA vs.
Komisia (Vec T-340/03), ktorým Súd v plnom rozsahu zamietol odvolanie spoločnosti France Télécom SA vo veci rozhodnutia Komisie z roku 2003, ktoré sa týkalo predátorských cien za služby internetového pripojenia na báze ADSL pre širokú verejnosť,
–
so zreteľom na oznámenie Komisie Rade a Európskemu parlamentu s názvom "Perspektívna politika rádiového frekvenčného spektra pre Európsku úniu: druhá výročná správa" ( KOM(2005)0411 ),
–
so zreteľom na svoje uznesenie zo 14. marca 2006 o Európskej informačnej spoločnosti pre rast a zamestnanosť Ú. v.
EÚ C 291 E, 30.11.2006, s.
133.
, z 1. decembra 2005 o európskych predpisoch a trhoch v oblasti elektronickej komunikácie v roku 2004
Ú. v.
EÚ
C 285 E, 22.11.2006, s.
143.
a uznesenie z 23. júna 2005 o informačnej spoločnosti
Ú. v.
EÚ
C 133 E, 8.6.2006, s.
140.
,
–
so zreteľom na článok 45 rokovacieho poriadku,
–
so zreteľom na správu Výboru pre priemysel, výskum a energetiku a stanoviská Výboru pre vnútorný trh a ochranu spotrebiteľa, Výboru pre regionálny rozvoj a Výboru pre právne veci ( A6-0193/2007 ),
A.
keďže rozmach internetu a širokopásmového pripojenia zmenil globálne hospodárstvo, navzájom zjednotil regióny a krajiny, vytvoril dynamický model, v ktorom majú jednotliví občania bez ohľadu na to, kde žijú, dosiaľ nevídané možnosti, čo sa týka informácií, komunikácie, vplyvu, účasti, spotreby, pracovného života a podnikania,
B.
keďže širokopásmové pripojenie bude slúžiť na posilnenie integrácie a súdržnosti v rámci EÚ,
C.
keďže jednou z priorít strategických usmernení Spoločenstva o hospodárskej súdržnosti na roky 2007-2013 je "zaručenie dostupnosti infraštruktúry IKT a s nimi súvisiacich služieb v prípadoch, kde ju trh nedokáže zabezpečiť za prijateľné náklady a na adekvátnej úrovni, ktorú si vyžadujú služby, najmä vo vzdialených a vidieckych oblastiach a v nových členských štátoch ";
D.
keďže hodnota Internetu a širokopásmového pripojenia exponenciálne rastie s každým ďalším používateľom, čo je nevyhnutné, ak sa má Európa stať vedúcou znalostnou spoločnosťou; keďže prerozdelenie frekvenčného spektra ponúka možnosť privedenia slabo pokrytých oblastí do digitálnej spoločnosti,
E.
keďže 500 miliónov občanov, ktorí zohrávajú svoju úlohu na vnútornom trhu EÚ, predstavuje celosvetovo jedinečné, rozhodujúce množstvo používateľov, ktoré je potrebné na rozvoj nových inovačných služieb, ktoré budú mať za následok nárast príležitostí v celej EÚ; keďže to upozorňuje na spoločnú európsku výhodu vyplývajúcu z prístupu k širokopásmovému pripojeniu pre každého,
F.
keďže v uvedenom rozsudku vo veci France Télécom SA vs.
Komisia Súd prvého stupňa rozhodol, že rýchlosť rastu širokopásmového sektora nebráni uplatňovaniu pravidiel hospodárskej súťaže,
G.
keďže v priebehu posledných troch rokov sa počet širokopásmových pripojení takmer zdvojnásobil a počet predplatiteľov širokopásmového pripojenia sa zvýšil takmer štvornásobne; keďže pôvodcom tohto rozvoja je trh a ďalej ho poháňa hospodárska súťaž, čo dokazuje, aké je dôležité nedeformovať trh,
H.
keďže členské štáty, ktoré majú na svojom trhu so širokopásmovým pripojením väčšiu konkurenciu, ako aj konkurenciu medzi rozličnými technológiami, majú aj väčšie pokrytie a väčšiu penetráciu širokopásmového pripojenia,
I.
keďže on-line služby ako elektronická verejná správa, elektronická zdravotná starostlivosť, elektronické vzdelávanie a elektronické verejné obstarávanie môžu byť naozaj inkluzívne a posilniť súdržnosť, ak budú všeobecne dostupné pre občanov EÚ a podnikateľov prostredníctvom širokopásmových pripojení,
J.
keďže širokopásmové internetové pripojenie môže prispieť k sofistikovanejšiemu systému zdravotnej starostlivosti prístupnému pre ľudí prostredníctvom stanovenia diagnózy a liečby na diaľku v menej rozvinutých oblastiach,
K.
keďže širokopásmové internetové pripojenie môže prispieť k sofistikovanejšiemu systému vzdelávania prístupnému pre ľudí, poskytujúcemu aplikácie pre diaľkové vzdelávanie v oblastiach bez vyhovujúcej školskej infraštruktúry,
L.
keďže širokopásmové pripojenia s najnižšou rýchlosťou už nie sú dostačujúce pre praktické využitie náročnejších internetových služieb a video obsahu,
M.
keďže rýchly rozvoj internetových služieb a obsahu vytvára potrebu vysokorýchlostného širokopásmového pripojenia,
N.
keďže miera rozšírenia širokopásmového pripojenia nie je rovnaká vo všetkých členských štátoch a regiónoch EÚ; keďže jeho dostupnosť v neprístupných (ostrovných a hornatých) a vidieckych oblastiach ostáva obmedzená z dôvodu vysokých nákladov na širokopásmové siete a služby; keďže nízka úroveň dopytu mimo meststkých centier EÚ znamená nižšie investície a mohla by odradiť poskytovateľov širokopásmových služieb vzhľadom na nedostatok obchodných príležitostí,
O.
keďže medzi mestskými centrami a odľahlými oblasťami a medzi starými a novými členskými štátmi ostávajú veľké rozdiely v rozšírení širokopásmového pripojenia; keďže to upozorňuje na potrebu technologického rozvoja, lepších príležitostí na vstup na trh pre nových prevádzkovateľov a jasných stratégií na urýchlenie inovácií, čo uľahčí vidieckym oblastiam a zaostávajúcim krajinám dohnať vývoj,
P.
keďže s cieľom zlepšiť prístup sociálne znevýhodnených skupín je potrebné poskytovať školenia a podporné opatrenia, napríklad také, ktoré zabezpečia rovnaké príležitosti,
Q.
keďže prístup k širokopásmovému pripojeniu s funkčnou kapacitou je dôležitý pre všetkých používateľov v Spoločenstve bez ohľadu na to, kde sa fyzicky nachádzajú,
R.
keďže správna a včasná realizácia súčasného rámca je nevyhnutnou podmienkou otvoreného, konkurencieschopného a inovačného trhu s elektronickými komunikačnými službami; keďže postupy transpozície a realizácie tohto rámca v členských štátoch sa výrazne líšia, čo narúša celistvosť jednotného komunikačného trhu,
S.
keďže každá škola by mala mať širokopásmové pripojenie s cieľom dosiahnuť v budúcnosti stav, keď bude mať každé dieťa v EÚ pripojenie na Internet,
T.
keďže digitálnym prechodom a prechodom z analógového systému na digitálny sa uvoľní niekoľko stoviek megahertzov frekvenčného spektra, čím sa vytvorí možnosť prerozdelenia a otvorenia frekvenčného spektra,
Potenciál širokopásmového pripojenia
1.
vyzdvihuje príležitosti, ktoré by priniesol vnútorný trh s takmer 500 miliónmi ľudí pripojenými k širokopásmovému internetu, čo by vytvorilo celosvetovo jedinečné, rozhodujúce množstvo používateľov, poskytlo všetkým regiónom nové príležitosti, poskytlo každému používateľovi cennú službu a EÚ možnosť stať sa vedúcou znalostnou ekonomikou sveta;
2.
domnieva sa, že všeobecný prístup ku širokopásmovému pripojeniu je kľúčovým predpokladom sociálneho rozvoja a zlepšenia verejných služieb, a že verejné orgány by mali vykonať všetko pre to, aby zabezpečili prístup všetkých občanov ku širokopásmovému pripojeniu, aby sa jeho prínosy rozšírili medzi všetky skupiny obyvateľstva najmä v menej rozvinutých oblastiach EÚ;
3.
považuje rozmiestnenie širokopásmových sietí, ktoré ponúknu spoľahlivý prenos v konkurenčnej šírke pásma, za kľúčový faktor pre rast podnikania, spoločenský rozvoj a zlepšenie verejných služieb;
4.
zdôrazňuje, že mieru rozvoja širokopásmového pripojenia nemožno predvídať ani plánovať, ale možno ju povzbudzovať a podporovať kreatívnym a otvoreným prostredím;
5.
zdôrazňuje, že rozšírenie širokopásmového pripojenia by oživilo celý vnútorný trh;
Spájanie Európy
6.
zdôrazňuje, že širokopásmové pripojenie vo vidieckych oblastiach je kľúčovým faktorom účasti všetkých ľudí na znalostnej spoločnosti; poukazuje tiež na to, že služby širokopásmového pripojenia sú rovnako rozhodujúce pre hospodársky rast regiónov, a preto by malo byť ich rozmiestnenie čo najširšie;
7.
vyzýva členské štáty, aby podporovali širokopásmové pripojenie na všetkých školách, univerzitách a vzdelávacích strediskách v EÚ a zavedenie diaľkového vzdelávania, s cieľom dosiahnuť v budúcnosti stav, keď bude mať každé dieťa v EÚ a jednotlivec zapojený do vzdelávacích programov pripojenie na internet;
8.
poukazuje na to, že na prekonanie rozdielov v digitálnej oblasti sa musí podporiť základná štruktúra, ako je napríklad vybavenosť domácností a verejných inštitúcií počítačmi;
9.
vyzýva členské štáty, aby mapovali infraštruktúru širokopásmových sietí na presnejšie označenie pokrytia služieb širokopásmového pripojenia;
Kľúčová úloha inovácií
10.
domnieva sa, že kľúčom k odstráneniu rozdielov v širokopásmovom pripojení sú inovačné technológie, t. j. technológie, ktoré umožnia vybudovať širokopásmové pripojenie s vysokou kapacitou, a poukazuje na skutočnosť, že nové technológie umožňujú znevýhodneným regiónom preskočiť veľa vývojových stupňov;
11.
poukazuje na to, že rozvoj konkurenčných výhod a riešenie vážnych problémov vidieckych, riedko osídlených a neprístupných (ostrovných, hornatých atď.) oblastí závisí od inovatívnych spôsobov využívania informačných a komunikačných technológií (IKT);
12.
zdôrazňuje, že nové technológie majú širší dosah a sú prístupnejšie pre ľudí, vďaka čomu umožňujú poskytovanie vyspelejších služieb; zdôrazňuje takisto, že služby širokopásmového pripojenia pomôžu regiónom, najmä najmenej rozvinutým regiónom, pritiahnuť podniky, umožniť prácu na diaľku, ponúkať nové diagnostické služby a služby staristlivosti a dosiahnuť lepšiu úroveň vzdelávania a verejných služieb;
13.
domnieva sa, že nové technológie ponúkajú odľahlým, neprístupným a vidieckym oblastiam zaujímavé a lacnejšie riešenia, keďže bezdrôtové pripojenie a mobilná a satelitná komunikácia môžu zabezpečiť širokopásmové pripojenie v oblastiach, ktoré tradične nie sú pokryté pripojením cez pevnú linku; poznamenáva, že tieto nové technológie sa musia zohľadniť pri rozdeľovaní rádiového frekvenčného spektra;
14.
zdôrazňuje, že treba podporivať rozvoj inovatívnych technológií na všetkých úrovniach a že je potrebné vyvinúť veľké úsilie na podporu prístupu na trh a udržiavanie spravodlivej hospodárskej súťaže;
15.
domnieva sa, že je dôležité aktivizovať partnerstvo medzi univerzitami, miestnymi orgánmi a podnikateľmi v oblasti IKT a ich výskumu;
16.
nabáda Komisiu, aby považovala širokopásmové riešenia, a najmä mobilné širokopásmové riešenia, za dôležité v rámci pracovných programov Rámcového programu pre konkurencieschopnosť a inovácie a Siedmeho rámcového programu pre výskum, technický rozvoj a demonštračné činnosti (Siedmy rámcov program);
17.
nalieha na Komisiu, aby aktívne hľadala dôležité synergické spojenia medzi vlastnými sektorovými programami, ako je napr. Siedmy rámcový program a Rámcový program pre konkurencieschopnosť a inovácie, vrátane lepšej koordinácie s medzinárodnými programami a finančnými prostriedkami poskytnutými na rozvoj širokopásmového pripojenia prostredníctvom štrukturálnych fondov a fondov na rozvoj vidieka;
18.
zdôrazňuje, že vzhľadom na nezvyčajne rýchly rozvoj nových médií predstavuje širokopásmové pripojenie jediný technicky spoľahlivý prístup k mediálnym produktom, akými sú napríklad internetové televízne vysielanie či internetové telefónne služby, čím zabraňuje vytvoreniu priepasti medzi obyvateľstvom vidieckych oblastí a obyvateľmi miest, ktorí majú širokopásmové pripojenie k dispozícii;
19.
uznáva, že niektorí ľudia majú prístup iba k širokopásmovému pripojeniu s nízkou rýchlosťou a malou kapacitou; domnieva sa, že tieto pripojenia by nemali byť považované za primeranú náhradu novších vysokorýchlostných pripojení; trvá na tom, aby žiadnym geografickým oblastiam alebo sociálno-ekonomickým skupinám neboli odoprené investície do novej, rýchlejšej technológie iba preto, že už majú prístup k pripojeniu nižšej kvality;
20.
poznamenáva, že nové bezdrôtové platformy sú vhodné na zabezpečenie širokopásmového pripojenia najmä vo vidieckych oblastiach; zdôrazňuje význam technologickej neutrality pri prideľovaní frekvenčných spektier; pripomína, že zámerom Komisie bola aktívnejšia politika v oblasti frekvenčného spektra a že tento zámer podporoval aj Európsky parlament vo svojom uznesení zo 14. februára 2007 o smerovaní k európskej politike rádiového frekvenčného spektra Prijaté texty, P6_TA(2007)0041 .
;
21.
vyzýva inštitúcie Spoločenstva a členské štáty, aby užšie spolupracovali pri správe rádiového frekvenčného spektra s cieľom uľahčiť využívanie frekvenčného spektra širokou škálou bezdrôtových a mobilných technológií (pozemných a satelitných);
22.
nalieha na členské štáty, aby pridelili širokopásmovým technológiám dostatočné frekvenčné spektrum;
Vplyv obsahu
23.
zdôrazňuje, že digitálna gramotnosť je nevyhnutným základom pre využívanie príležitostí, ktoré ponúka širokopásmové pripojenie a v tomto ohľade poukazuje na význam verejného vzdelávania; zdôrazňuje tiež potrebu zlepšenia prístupu k IKT pre čo najväčší možný počet občanov EÚ a zlepšenia ich znalostí v oblasti IKT;
24.
žiada opatrenia zamerané na spotrebiteľa v oblasti ďalšieho vzdelávania a mobilizácie technických zdrojov v odvetví informačných technológií; zasadzuje sa o finančné a daňové stimuly pre tieto opatrenia;
25.
zastáva názor, že investície do aplikácií elektronickej zdravotnej starostlivosti, elektronickej verejnej správy a elektronického vzdelávania môžu zohrávať dôležitú úlohu pri zvyšovaní dopytu spotrebiteľov po širokopásmovom pripojení, a vytvárať tak rozhodujúce množstvo používateľov potrebné na to, aby v týchto oblastiach vznikli veľké trhy;
26.
domnieva sa, že ak verejné orgány v spolupráci s podnikateľmi podporia širokopásmové aplikácie a služby, môže to prispieť k efektívnemu poskytovaniu služieb štátnej správy a zároveň to môže byť motiváciou pre obstaranie širokopásmového pripojenia, čo pomôže stimulovať ponuku;
27.
poukazuje na voľný priestor, ktorý majú orgány verejnej moci pri využívaní predbežného komerčného obstarávania na stimuláciu inovatívneho poskytovania služieb prostredníctvom širokopásmových sietí; poukazuje na to, že môžu takisto koordinovať dopyt medzi rôznymi spoločenstvami a poskytovateľmi služieb na zabezpečenie rozsahu potrebného na podporu nových investícií do sietí; podporuje Komisiu v tom, aby šírila informovanosť o týchto nástrojoch a ich využívanie;
28.
vyzýva Komisiu a členské štáty, aby pri vybavovaní úradov, vudelávacieho sektora a malých a stredných podnikov počítačmi uprednostnili riešenia a technológie založené na širokopásmovom internetovom pripojení (napr. poskytovatelia aplikačných služieb (ASP) a terminálové servery);
29.
domnieva sa, že kľúčový súbor európskych elektronických služieb môže slúžiť k ďalšej integrácii a pevnejšej súdržnosti a prostredníctvom používania širokopásmového pripojenia môže vytvoriť jednotný elektronický trh; a vyzýva, aby táto oblasť mala prednosť z hľadiska používania štrukturálnych fondov a fondov na rozvoj vidieka; okrem toho zdôrazňuje úlohu, ktorú zohrávajú rozvojové fondy pri podpore regiónov;
30.
vyzýva inštitúcie Spoločenstva a členské štáty, aby splnili cieľ z barcelonského zasadnutia Európskej rady v roku 2003 a zabezpečili, že občania EÚ budú mať k dispozícii adekvátne verejné širokopásmové služby;
31.
domnieva sa, že je mimoriadne dôležité, aby sa pre ľudí zabezpečil čo najširší prístup k vysokokvalitnému obsahu a službám bez ohľadu na to, kde sa nachádzajú, s využitím technológie podľa ich výberu a zdôrazňuje potrebu otvorenia prístupových a prenosových sietí rôznym prevádzkovateľom;
32.
vyzýva inštitúcie Spoločenstva a členské štáty, aby podporovali dostupnosť obsahu na internete, najmä riešením jeho vhodnej ochrany v digitálnom prostredí;
Dynamika trhu
33.
tvrdí, že rýchle rozšírenie širokopásmového pripojenia je kľúčové pre rast produktivity a konkurencieschopnosti v EÚ a pre vznik nových a malých podnikov, ktoré sa môžu stať vodcami v rozličných odvetviach, ako napr. zdravotníctve, výrobe či finančných službách;
34.
zastáva názor, že súkromné investície sú rozhodujúce pre rozšírenie širokopásmového pripojenia a univerzálneho pokrytia; zdôrazňuje, že súkromní investori by mali mať možnosť refinancovať svoje investície, ak sa má ďalej podporovať dynamika hospodárskej súťaže a ak majú byť spotrebiteľom poskytované lepšie služby, viac inovácií a väčší výber;
35.
zdôrazňuje dôležitosť priemyslom vytvorených, otvorených a interoperabilných noriem na technickej, právnej a sémantickej úrovni, ktoré majú zabezpečiť úsporu vďaka vyššiemu predaju a zaručiť nediskriminačný otvorený prístup k informačnej spoločnosti a podporovať rýchle uvádzanie technológií do praxe;
36.
nalieha na inštitúcie Spoločenstva a členské štáty, aby spolupracovali s priemyslom a riešili problémy (ako mikroplatby, bezpečnosť a dôveru, interoperabilitu a správu digitálnych práv), ktoré prekážajú vo vývoji nových obchodných modelov v oblasti širokopásmového pripojenia;
Povzbudzujúci a jasný rámec
37.
zdôrazňuje, že úlohou inštitúcií Spoločenstva a členských štátov je vytvárať prostredie podporujúce rozvoj inovácií a zavádzanie nových technológií poskytnutím regulačného rámca, ktorý bude povzbudzovať hospodársku súťaž a súkromné investície, a používať príslušné fondy, aby sa zvýšil dopyt po širokopásmových službách a tam, kde to bude oprávnené, aby sa podporila potrebná infraštruktúra;
38.
poukazuje na to, že orgány verejnej moci zohrávajú dôležitú úlohu pri stimulácii zavádzania širokopásmových sietí a, že by mali zvážiť opatrenia na podporu dopytu a investícií do pevnej infraštruktúry; požaduje stanoviť jasný rámec pre investície do infraštruktúry, ktoré by nenarúšali trh, ani by sa s nimi nezaobchádzalo v pédmienkach, ktoré by boli nespravodlivé pre súkromné podniky; vyjadruje uznanie Komisii za ujasnenie pravidiel o štátnej pomoci, pokiaľ ide o účasť verejných orgánov v programoch rozvoja širokopásmového pripojenia;
39.
zdôrazňuje, že hlavnou úlohou členských štátov pri podpore širokopásmového pripojenia je vytvorenie prostredia, v ktorom existuje právna istota, ktoré povzbudzuje hospodársku súťaž a podporuje investície, a že na jeho vytvorenie sa musí účinne realizovať regulačný rámec Spoločenstva pre elektronické komunikácie; opakovane zdôrazňuje význam zabezpečenia konkurenčných trhových podmienok, ako aj potrebu transpozície a uplatňovania regulačného rámca pre elektronické komunikácie vo všetkých členských štátoch a význam zabezpečenia účinných a nezávislých regulačných orgánov, ktoré majú k dispozícii príslušné zdroje;
Pravidlá hospodárskej súťaže a ochrana spotrebiteľa
40.
poukazuje na kľúčovú úlohu trhu v oblasti rozmachu a rozvoja inovačných služieb; zdôrazňuje však, že je veľmi dôležité, aby národné regulačné orgány, orgány v oblasti hospodárskej súťaže a národné a miestne vlády spoločne uprednostňovali podporu silnejšej hospodárskej súťaži a investícií na trhoch širokopásmového internetového pripojenia, ako aj uplatňovaniu opatrení na riešenie zneužívania dominantného postavenia a kartelov, a napokon aj obmedzovaniu vstupných prekážok, aby bol trh schopný poskytovať inovácie;
41.
berie na vedomie rastúcu konkurenciu na európskom trhu so širokopásmovým pripojením; pripomína, že sektorové riadenie odvetvia IKT bolo plánované od samotného počiatku ako prechodné riešenie otvorenia trhov a že v strednodobom období sa musí riadiť už iba všeobecnými pravidlami hospodárskej súťaže;
42.
zdôrazňuje, že budúce preskúmanie regulačného rámca sa musí zamerať na zabezpečenie otvoreného prístupu a spravodlivej hospodárskej súťaže pre všetkých prevádzkovateľov;
43.
zastáva názor, že s cieľom dosiahnuť rýchlejšie rozšírenie širokopásmového pripojenia vo vidieckych oblastiach by sa nemali stanovovať žiadne obmedzenia na spoločné dobrovoľné využívanie sietí správcami infraštruktúry; zdôrazňuje, že takéto dohody medzi správcami infraštruktúry sú účinným prostriedkom na dosiahnutie rozšírenia širokopásmového pripojenia v regiónoch, ktorým chýba potrebná infraštruktúra na širokopásmový prenos a kde by budúci dopyt neudržal niekoľko sietí;
44.
zdôrazňuje potrebu vybudovania širokopásmovej infraštruktúry na úrovni miestnych spoločenstiev v súlade so zásadou verejno-súkromného partnerstva, pričom treba zohľadniť rovnaký prístup;
45.
zdôrazňuje, že hospodárska súťaž a účinné a vhodné pravidlá otvorenia trhu so širokopásmovým pripojením poskytujú najväčší stimul pre rozšírenie širokopásmového pripojenia v zmysle zavedenia, rýchlosti a rôznorodosti služieb;
46.
zdôrazňuje potrebu technologickej neutrality v kombinácii s vyhýbaním sa fragmentácii a so zohľadnením technologických trendov a potrieb používateľov, čo bude výzvou pre európske regulačné orgány, aby nachádzali nové riešenia a zároveň vytvárali stabilné podmienky;
47.
zdôrazňuje, že funkčné oddelenie prístupových sietí účastníkov trhu od ich prevádzkových činností môže priniesť pozitívne výhody a mohlo by byť zárukou rovnakého a spravodlivého zaobchádzania so všetkými prevádzkovateľmi
;
48.
vyzýva Komisiu, aby vo svojej budúcej zelenej knihe o univerzálnych službách preskúmala dostupnosť internetových služieb za primeranú a prijateľnú cenu pre všetkých občanov EÚ vrátane ľudí s nízkymi príjmami a tých, ktorí žijú na vidieku a v oblastiach s vysokými nákladmi, a aby zvážila, či je potrebné meniť platné požiadavky na univerzálne služby; rovnako očakáva, že sa táto zelená kniha bude zaoberať potrebami spotrebiteľov týkajúcimi sa bezpečného a spoľahlivého využívania širokopásmového pripojenia;
Verejné financovanie tam, kde je potrebné
49.
zdôrazňuje, že verejné financie by sa mali využívať iba tam, kde nie je zavedenie širokopásmovej infraštruktúry pre súkromné podniky ekonomicky realizovateľné a nemali by viesť k duplicite existujúcej infraštruktúry schopnej poskytovať širokopásmové služby;
50.
zdôrazňuje, že verejné financovanie zo strany členských štátov a Spoločenstva by malo byť vo vzťahu k hospodárskej súťaži neutrálne a malo by prispievať ku komerčne trvalo udržateľným investíciám; zdôrazňuje, že verejné zákazky by sa mali zadávať prostredníctvom otvoreného, transparentného a nediskriminačného výberového konania;
51.
zdôrazňuje, že verejne financovaná infraštruktúra by sa mala zabezpečovať v súlade so zásadou rovnakého prístupu a nemala by zvýhodňovať konkrétnych poskytovateľov služieb;
52.
zastáva názor, že okrem trhových síl by členské štáty a najmä ich regióny a obce mohli poskytovať stimuly na podporu trhu so širokopásmovým pripojením v znevýhodnených regiónoch; zdôrazňuje úlohu, ktorú by štrukturálne fondy a fondy na rozvoj vidieka mali zohrávať pri podpore regiónov v rámci posilňovania informačnej spoločnosti z hľadiska dopytu;
53.
zastáva názor, že verejne financované investície do širokopásmovej infraštruktúry musia byť možné v rámci pravidiel hospodárskej súťaže Spoločenstva;
54.
nalieha na Komisiu, aby zaručila, že všetkým poskytovateľom služieb bude poskytnutý rovnaký prístup k širokopásmovým sieťam financovaným s podporou štrukturálnych fondov a fondov na rozvoj vidieka; okrem toho sa domnieva, že na zabezpečenie dodržiavania požiadaviek by mali byť národné regulačné orgány oprávnené stanoviť v regulačných opatreniach požiadavky otvorenosti a mali by mať mandát na presadzovanie týchto požiadaviek;
55.
zdôrazňuje dôležitosť spojenia regionálneho rozvoja s európskou politikou v oblasti širokopásmového pripojenia vrátane využitia regionálnych fondov a fondov na rozvoj vidieka na rozvoj mobilných širokopásmových riešení či zavedenia potrebnej infraštruktúry;
56.
vyzýva Komisiu, aby ďalej vypracovávala a preskúmala usmernenia ako využívať štrukturálne fondy a fondy na rozvoj vidieka na podporu rozšírenia a zavedenia širokopásmového pripojenia, a aby predovšetkým poskytla presnejšie usmernenia týkajúce sa využitia štrukturálnych fondov na rozšírenie služieb širokopásmového pripojenia v miestach, kde sú tieto služby už čiastočne v ponuke;
57.
vyzýva Komisiu, aby poskytovala usmernenia a šírila osvedčené postupy v súvislosti s dodržiavaním pravidiel o štátnej pomoci týkajúcich sa verejnej finančnej podpory poskytovanej širokopásmovým projektom;
58.
vyzýva Komisiu, aby dovolila využívať fondy Spoločenstva aj na modernizáciu či nahradenie širokopásmových sietí, ktoré neposkytujú pripojenie s vyhovujúcou funkčnou kapacitou;
59.
nalieha na Komisiu, aby poskytovala adekvátne informácie a štatistiky a aby posúdila dosah financovania zo štrukturálnych fondov a fondov na rozvoj vidieka na rozšírenie širokopásmového pripojenia v podporovaných regiónoch a podporovala výmenu osvedčených postupov medzi regiónmi EÚ;
60.
nabáda Komisiu, aby podrobne preskúmala, či je regulačný rámec plne realizovaný a či sa pri využívaní štrukturálnych fondov a fondov na rozvoj vidieka v rámci investícií do širokopásmového pripojenia uplatňujú pravidlá o štátnej pomoci a aby zabezpečila, že financovanie Spoločenstva sa použije na zvýšenie miery rozšírenia IKT v celej EÚ a nebudú sa uprednostňovať určité subjekty alebo technologické možnosti, ale len najefektívnejšie riešenia
;
okrem toho berie na vedomie, že takéto využívanie finančných prostriedkov Spoločenstva by sa malo povoliť len v oblastiach, kde nie je dostatočný objem služieb a kde je jasné, že neexistujú žiadne iné zdroje investovania do širokopásmovej infraštruktúry; zdôrazňuje, že všetky rozhodnutia by mali byť transparentné a uverejnené na národnej a európskej internetovej stránke s prepojením na orgány hospodárskej súťaže
;
61.
domnieva sa, že intervencie štátu vo forme pôžičiek a grantov, ktoré sa často realizujú prostredníctvom verejno-súkromných partnerstiev, by sa mali ďalej rozvíjať v oblastiach, kde je nedostatočný objem služieb;
62.
opätovne nalieha, aby bola verejná podpora širokopásmovej infraštruktúry v súlade so zásadou technologickej neutrality a aby neuprednostňovala žiadnu osobitnú technológiu, ani neobmedzovala výber regiónov, pokiaľ ide o technológie, a zároveň zabraňovala fragmentácii technickej infraštruktúry a brala ohľad na vývojové trendy a budúce potreby používateľov a podporovala vytváranie širokopásmových pripojení s vysoou kapacitou;
o
o o
63.
poveruje svojho predsedu, aby toto uznesenie postúpil Rade a Komisii.
