Otázka na písomné zodpovedanie E-009965/2011
Komisii
článok 117 rokovacieho poriadku
Monika Flašíková Beňová (S&D)
(7. novembra 2011)
Vec: Problematika začleňovania rómskej komunity do spoločnosti
V Európe žije približne 10 – 12 miliónov Rómov.
Viac ako polovica z nich sa nachádza v členských štátoch Európskej únie.
Krajiny s najväčšou rómskou komunitou sú Rumunsko, Bulharsko, Španielsko, Maďarsko a Slovensko.
Rómovia sú neoddeliteľnou súčasťou európskej spoločnosti, napriek tomu sa však často stretávajú s diskrimináciou, predsudkami a sociálnym vylúčením.
Táto komunita je taktiež neúmerne postihnutá chudobou, pričom miera chudoby Rómov je najmenej štyrikrát vyššia ako priemerná miera chudoby v celej Európskej únii.
Príslušníci rómskej komunity sú častým predmetom útokov v súvislosti s trestným činom obchodovania s ľuďmi.
Problémom je aj skutočnosť, že porušovanie ľudských práv Rómov často príslušné orgány členských štátov nestíhajú.
Mieni Komisia prijať opatrenia zamerané proti porušovaniu ľudských práv a základných slobôd príslušníkov rómskej komunity zo strany vnútroštátnych orgánov verejnej moci a na predchádzanie trestnej činnosti obchodovania s ľuďmi v súvislosti s ich komunitou?
