19.10.2010 SPOLOČNÝ NÁVRH UZNESENIA predložený v súlade s článkom 110 ods. 4 rokovacieho poriadku,
ktorý nahrádza návrhy skupín:
PPE ( B7‑0572/2010 )
ALDE ( B7‑0573/2010 )
GUE/NGL ( B7‑0579/2010 )
Verts/ALE ( B7‑0580/2010 )
S&D ( B7‑0581/2010 )
ECR ( B7‑0582/2010 )
o realizovaných reformách a vývoji v Moldavskej republike
Elmar Brok
,
José Ignacio Salafranca Sánchez-Neyra
,
Monica Luisa Macovei
,
Ioannis Kasoulides
,
Traian Ungureanu
,
Cristian Dan Preda
,
Lena Kolarska-Bobińska
,
Elena Băsescu
v mene poslaneckého klubu PPE
Adrian Severin
,
Hannes Swoboda
,
Kristian Vigenin
,
Marek Siwiec
v mene skupiny S&D
Graham Watson
,
Leonidas Donskis
,
Ramon Tremosa i Balcells
v mene skupiny ALDE
Werner Schulz
,
Tatjana Ždanoka
,
Elisabeth Schroedter
v mene skupiny Verts/ALE
Charles Tannock
,
Michał Tomasz Kamiński
,
Adam Bielan
,
Ryszard Czarnecki
,
Paweł Robert Kowal
,
Ryszard Antoni Legutko
,
Marek Henryk Migalski
,
Tomasz Piotr Poręba
,
Konrad Szymański
v mene skupiny ECR
Jiří Maštálka
v mene skupiny GUE/NGL
PE450.388v01-00 } PE450.389v01-00 } PE450.396v01-00 } PE450.397v01-00 } PE450.398v01-00 } PE450.399v01-00 } RC1 Uznesenie Európskeho parlamentu o realizovaných reformách a vývoji v Moldavskej republike
Európsky parlament ,
– so zreteľom na Dohodu o partnerstve a spolupráci medzi Moldavskou republikou a Európskou úniou, ktorá bola podpísaná 28. novembra 1994 a nadobudla platnosť 1. júla 1998,
– so zreteľom na spoločné vyhlásenie Rady pre spoluprácu EÚ a Moldavska z 21. decembra 2009,
– so zreteľom na prebiehajúce rokovania o uzavretí dohody o pridružení medzi Moldavskou republikou a Európskou úniou a rokovania o liberalizácii vízového režimu medzi Úniou a Moldavskou republikou,
– so zreteľom na správu Komisie o pokroku v Moldavskej republike z 12. mája 2010 ( KOM(2010)0207 ),
– so zreteľom na vyhlásenia vysokej predstaviteľky Únie pre zahraničné veci a bezpečnostnú politiku o Moldavsku/Podnestersku zo 17. mája 2010, o reštriktívnych opatreniach voči vedeniu podnesterskej oblasti z 27. septembra 2010 a o ratifikácii Rímskeho štatútu Medzinárodného trestného súdu Moldavskou republikou zo 14. októbra 2010,
– so zreteľom na výsledok parlamentných volieb z 29. júla 2009 a výsledky referenda o ústavnej reforme, ktoré sa uskutočnilo 5. septembra 2010, a na rozhodnutie uskutočniť predčasné parlamentné voľby 28. novembra 2010,
– so zreteľom na svoje predchádzajúce uznesenia o Moldavskej republike a podnesterskej oblasti,
– so zreteľom na článok 110 ods. 4 rokovacieho poriadku,
A. keďže európska susedská politika (ESP) a Východné partnerstvo, ktoré sa začalo realizovať v máji 2009, uznáva európske ambície Moldavskej republiky a význam Moldavska ako krajiny s hlbokými historickými, kultúrnymi a hospodárskymi väzbami s členskými štátmi Európskej únie,
B. keďže dohoda o pridružení, o ktorej v súčasnosti prebiehajú rokovania medzi EÚ a Moldavskou republikou, by mala v značnej miere rozšíriť spoločný inštitucionálny rámec medzi EÚ a Moldavskou republikou, uľahčiť prehĺbenie vzťahov vo všetkých oblastiach a posilniť politické pridruženie a hospodársku integráciu, pričom by zahŕňala recipročné práva a povinnosti;
C. keďže vzťahy medzi EÚ a Moldavskom zaznamenali v ostatnom roku výrazný pokrok, čo zohľadnila aj správa Európskej komisie z 12. mája 2010 o pokroku, v ktorej sa uvádza, že sa dosiahol pokrok vo väčšine sektorových oblastí obsiahnutých v akčnom pláne Európskej susedskej politiky,
D. keďže nadobudnutie platnosti Lisabonskej zmluvy, zriadenie služby pre vonkajšiu činnosť a vymenovanie podpredsedníčky/vysokej predstaviteľky poskytuje Európskej únii nový impulz na to, aby zohrávala aktívnejšiu úlohu pri riešení zmrazených konfliktov vo svojom susedstve vrátane podnesterskej otázky,
1. víta pokrok, ktorý dosiahla Moldavská republika v minulom roku, a dúfa, že volebný proces môže ďalej posilniť demokratické inštitúcie a dodržiavanie zásad právneho štátu a ľudských práv v Moldavsku; očakáva, že moldavské orgány budú uskutočňovať nutné reformy a plniť si svoje záväzky tak, aby Moldavská republika mohla pokračovať v trvalej európskej integrácii;
2. víta začatie rokovaní o dohode o pridružení medzi Európskou úniou a Moldavskou republikou 12. januára 2010 a s uspokojením berie na vedomie veľmi dobré výsledky, ktoré podľa Komisie dosiahla Moldavská republika v tomto procese;
3. vyzýva Komisiu, aby predložila hodnotenie platnej dohody o zjednodušení vízového režimu, pracovala na rýchlom dosiahnutí dohody o oficiálnom pláne liberalizácie vízovej povinnosti a ponúkla cielenú podporu a pomoc moldavským orgánom pri plnení nevyhnutných kritérií pre úplne bezvízový styk; žiada Radu, aby vyzvala Komisiu na vypracovanie plánu liberalizácie vízovej povinnosti, aby tak dialóg o vízach vstúpil do plne funkčnej fázy na základe pokroku Moldavskej republiky po prieskumných rozhovoroch o štyroch blokoch vízového dialógu;
4. víta poskytnutie makrofinančnej pomoci Moldavskej republike vo forme grantu v maximálnej výške 90 miliónov EUR s cieľom podporiť stabilizáciu hospodárstva a zmierniť jej potreby spojené s platobnou bilanciou a rozpočtom, ktoré boli zistené v prebiehajúcom programe MMF; zdôrazňuje, že Moldavská republika musí zintenzívniť svoje úsilie o účinnú realizáciu štrukturálnych reforiem, najmä v oblasti právneho štátu, boja proti korupcii a podnikateľského a investičného prostredia;
5. podporuje iniciatívu „Priatelia Moldavska“, ku ktorej patrí niekoľko ministrov zahraničných vecí z členských štátov a komisár EÚ zodpovedný za rozšírenie a susedskú politiku Štefan Füle a ktorej cieľom je vyjadriť jasnú podporu a solidaritu EÚ vo vzťahu k Moldavskej republike, pričom je jasným znamením veľkého odhodlania podporovať túto krajinu pri riešení problémov, s ktorými sa stretáva; je presvedčený, že táto iniciatíva účinne pomôže Moldavskej republike pri realizácii vnútorných reforiem a priblíži túto krajinu k Európskej únii;
6. zastáva názor, že EÚ môže prispieť k vyriešeniu problému Podnesterska tým, že posilní budovanie dôvery, najmä podporovaním realizácie spoločných projektov zameraných na plnenie bežných potrieb obyvateľstva v spolupráci s miestnymi spoločenstvami a občianskou spoločnosťou a poskytovaním pomoci pri zmierňovaní hospodárskej krízy na oboch stranách rieky Dnester;
7. zdôrazňuje, že uznesenie o podnesterskej otázke je kľúčovým prvkom na podporu politickej stability a hospodárskej prosperity v Moldavskej republike a v danom regióne; opäť zdôrazňuje svoju podporu územnej celistvosti Moldavskej republiky a upozorňuje, že treba posilniť úlohu EÚ pri hľadaní riešenia v otázke Podnesterska, keďže ďalšia existencia tohto problému by nemala brániť integrácii Moldavska do EÚ;
8. vyjadruje potešenie nad neoficiálnymi stretnutiami v rámci úsilia o urovnanie konfliktu v Podnestersku, ktoré sa v podobe rozhovorov 5+2 konajú už od júna 2009; vyzýva zúčastnené strany, aby sa v tomto zložení čo najskôr vrátili k oficiálnym rokovaniam; víta iniciatívu z Mesebergu na podnet nemeckej kancelárky Angely Merkelovej a ruského prezidenta Dmitrija Medvedeva, zameranú na vyriešenie podnesterského konfliktu, a je presvedčený, že fórum o bezpečnosti na úrovni ministrov zahraničných vecí by spolu s partnermi mohlo prispieť k trvalému vyriešeniu tohto konfliktu;
9. zdôrazňuje, že je potrebné posilniť dôveru ľudí v inštitúcie štátu a súdne orgány, najmä po tom, ako sa niektorí úradníci a príslušníci orgánov činných v trestnom konaní zapojili do násilností, ku ktorým došlo počas udalostí v apríli 2009, a očakáva, že všetky osoby, ktoré boli uznané za zodpovedné za tieto násilné činy, budú postavené pred súd;
10. žiada všetky demokratické politické sily a etnické a kultúrne spoločenstvá, aby sa vyhýbali zbytočným konfrontáciám a aby sa sústredili na budovanie širšej vízie Moldavskej republiky s cieľom doviesť túto krajinu k splneniu európskych cieľov;
11. vyjadruje nádej, že nadchádzajúce voľby, ktoré sa majú uskutočniť 28. novembra 2010, prebehnú v úplnom súlade s medzinárodnými normami, a pripomína všetkým dotknutým stranám, že v predvolebnej kampani musia byť poskytnuté rovnaké príležitosti všetkým politickým silám; očakáva, že sa prijmú opatrenia, ktoré moldavským občanom žijúcim v zahraničí zabezpečia možnosť uplatniť svoje hlasovacie právo, a vyzýva faktické orgány odtrhnutého regiónu Podnesterska, aby nebránili moldavským občanom zúčastniť sa na volebnom procese;
12. vyzýva parlament Moldavskej republiky, aby sa zapojil do Parlamentného zhromaždenia EURONEST v súlade s ustanovujúcim aktom tohto zhromaždenia;
13. poveruje svojho predsedu, aby postúpil toto uznesenie Rade, Komisii, členským štátom, vysokej predstaviteľke Únie pre zahraničné veci a bezpečnostnú politiku a vláde a parlamentu Moldavska.
