Odpoveď vysokej predstaviteľky Únie a podpredsedníčky Komisie Catherine Ashtonovej v mene Komisie
(5. januára 2012)
EÚ opakovane potvrdila pripravenosť pomáhať Tunisku počas procesu prechodu k demokracii.
Počas obdobia pred voľbami do ústavodarného zhromaždenia na tento účel poskytla okrem iného pomoc pri organizácii volieb a podporovala aj občiansku spoločnosť.
Počas samotných volieb pôsobila v Tunisku volebná pozorovateľská misia EÚ.
Na akcie na podporu občianskej spoločnosti, neštátnych aktérov a prípravu a pozorovanie volieb bolo vyčlenených celkovo 9,7 mil. EUR.
EÚ privítala úspešné uskutočnenie volieb do ústavodarného zhromaždenia.
Je pripravená spolupracovať s novými orgánmi a občianskou spoločnosťou s cieľom zabezpečiť, aby Tunisko naďalej pokračovalo v úspešnej transformácii.
Zároveň koncom septembra 2011 na prvom zasadnutí pracovnej skupiny EÚ – Tunisko EÚ oznámila rad opatrení na podporu reformy v Tunisku (zvýšila pôvodnú sumu pre Tunisko z 240 mil. EUR na 400 mil. EUR na obdobie rokov 2011 až 2013), ako aj začiatok rokovaní o privilegovanom partnerstve medzi EÚ a Tuniskom.
EÚ bude Tunisko aj naďalej sprevádzať počas jeho transformačného procesu.
Verí, že najlepšia záruka demokratickej budúcnosti Tuniska spočíva v jeho občanoch, a to počas budúcich parlamentných volieb, prostredníctvom rozvoja otvorenej a transparentnej občianskej spoločnosti a podpory budúceho hospodárskeho a sociálneho rozvoja krajiny.
