26.9.2011 B7-0527/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Palestíne
Véronique De Keyser
,
Hannes Swoboda
,
Kader Arif
,
Pino Arlacchi
,
Emine Bozkurt
,
Proinsias De Rossa
,
Roberto Gualtieri
,
Richard Howitt
,
Maria Eleni Koppa
,
Wolfgang Kreissl-Dörfler
,
María Muñiz De Urquiza
,
Pier Antonio Panzeri
,
Kristian Vigenin
,
Boris Zala
,
Raimon Obiols
v mene skupiny S&D
PE472.710v01-00 B7‑0527/2011 Uznesenie Európskeho parlamentu o situácii v Palestíne
Európsky parlament ,
– so zreteľom na svoje predchádzajúce uznesenia o Blízkom východe,
– so zreteľom na závery Rady o mierovom procese na Blízkom východe z 8. decembra 2009,
– so zreteľom na príslušné rezolúcie OSN, najmä rezolúciu Valného zhromaždenia OSN č. 181 (1947), a rezolúcie Bezpečnostnej rady OSN č. 242 (1967), 338 (1973), 1397 (2002), 1515 (2003) a 1850 (2008),
– so zreteľom na vyhlásenie Kvarteta pre Blízky východ z 23. septembra 2011,
– so zreteľom na správu MMF z 18. septembra 2011, ktorú jeho útvary vypracovali v súvislosti so schôdzou styčného výboru ad hoc, o nedávnych skúsenostiach a vyhliadkach v oblasti hospodárstva Predjordánska a pásma Gazy,
– so zreteľom na správu hospodárskeho monitorovania Svetovej banky pre styčný výbor ad hoc o budovaní Palestínskeho štátu: udržateľný rast, inštitúcie a poskytovanie služieb z 13. apríla 2011,
– so zreteľom na článok 110 ods. 2 rokovacieho poriadku,
A. keďže vo svojej rezolúcii č. 181 z 29. novembra 1947 Valné zhromaždenie OSN rozhodlo o vytvorení dvoch štátov na území bývalého mandátu Palestína;
B. keďže EÚ opakovane potvrdila svoju podporu riešeniu na princípe dvoch štátov, pričom v mieri a bezpečnosti by bok po boku nažívali Štát Izraela a nezávislý, demokratický, priľahlý a životaschopný Palestínsky štát; žiada obnovenie priamych mierových rozhovorov medzi Izraelom a Palestínou a prehlasuje, že okrem zmien, na ktorých sa strany vzájomne dohodli, neuzná žiadnu zmenu hraníc spred roka 1967, ani pokiaľ ide o Jeruzalem;
C. keďže výsledky, ktoré pri budovaní štátu dosiahli palestínsky prezident Mahmúd Abbás a premiér Salám Fajjád, potvrdili viaceré medzinárodné subjekty vrátane kvarteta pre Blízky východ, styčného výboru ad hoc, Medzinárodného menového fondu a Svetovej banky;
D. keďže 23. septembra 2011 prezident Mahmúd Abbás predložil generálnemu tajomníkovi OSN Ban Ki-Munovi žiadosť o členstvo Palestíny v OSN;
E. keďže neodcudziteľné právo Palestínčanov na sebaurčenie a vlastný štát nemožno spochybniť, rovnako ako ani právo Izraela existovať;
1. potvrdzuje svoju pevnú podporu riešeniu na princípe dvoch štátov, ktorého podstatou sú hranice z roku 1967 a Jeruzalem ako hlavné mesto oboch štátov, pričom v mieri a bezpečnosti by vedľa seba nažívali Štát Izrael a nezávislý, demokratický, priľahlý a životaschopný Palestínsky štát;
2. uznáva a víta úspech štátotvorného úsilia palestínskeho prezidenta Mahmúda Abbása a premiéra Saláma Fajjáda, ktoré EÚ podnecuje a podporuje, a ktoré schvaľujú aj viaceré subjekty na medzinárodnej úrovni a na tomto základe sa domnieva, že Palestína je pripravená na suverénny štát;
3. podporuje a vyzýva členské štáty, aby sa zjednotili pri podpore úsilia palestínskeho ľudu byť zastúpený v OSN ako štát; v tejto súvislosti vyjadruje podporu žiadosti, ktorú prezident Mahmúd Abbás predložil 23. septembra 2011 generálnemu tajomníkovi OSN Ban Ki-munovi;
4. zároveň vyzýva medzinárodné spoločenstvo vrátane EÚ a jej členských štátov, aby opätovne potvrdili pevné odhodlanie zaistiť bezpečnosť Štátu Izrael;
5. opätovne zdôrazňuje, že udržateľné riešenie izraelsko-palestínskeho konfliktu možno dosiahnuť jedine pokojnými a nenásilnými prostriedkami; znovu varuje pred akýmikoľvek represívnymi opatreniami voči Palestínčanom, ako sú znižovanie poskytovanej pomoci či daňových príjmov, ktoré by mohli byť uvalené ako odpoveď na žiadosť o členstvo v OSN;
6. vyzýva na okamžitú obnovu priamych a serióznych mierových rokovaní založených na medzinárodne uznaných parametroch a časovom pláne odsúhlasenom oboma stranami, pretože len dohoda, ku ktorej obe strany dospejú v rokovaniach, môže priniesť trvalý mier a bezpečnosť Izraelčanom aj Palestínčanom; opätovne zdôrazňuje, že by sa malo zabrániť akýmkoľvek krokom, ktoré by mohli ohroziť vyhliadky na dohodu, s osobitným zreteľom na budovanie štátu v Predjordánsku a vo východnom Jeruzaleme a že by sa nemali uznať žiadne zmeny hraníc spred roka 1967, ani pokiaľ ide o Jeruzalem, okrem tých, na ktorých sa dohodli obe strany; v tejto súvislosti považuje novú iniciatívu, ktorú kvarteto pre Blízky východ predstavilo 23. septembra 2011, za povzbudzujúci prínos mierovým snahám;
7. naliehavo vyzýva EÚ a členské štáty, aby zaujali jednotný postoj a zohrávali aktívnejšiu úlohu, a to aj v rámci kvarteta, v úsilí o dosiahnutie spravodlivého a trvalého mieru medzi Izraelčanmi a Palestínčanmi;
8. poveruje svojho predsedu, aby postúpil toto uznesenie Rade, Komisii, podpredsedníčke Komisie / vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, predsedovi Valného zhromaždenia OSN, vyslancovi kvarteta pre Blízky východ, Knesetu a vláde Izraela, predsedovi Palestínskej samosprávy a Palestínskej zákonodarnej rade.
