EP prijal uznesenie ku konferencii WTO v Hongkongu
Vonkajší/medzinárodný obchod
2005-12-01 - 13:41
Konferencia WTO sa bude konať 13. - 18. decembra v Hongkongu
Európsky parlament dnes pomerom hlasov 475 za, 106 proti a 14 absencií prijal uznesenie, v ktorom sa venoval prípravám 6. ministerskej konferencie Svetovej obchodnej organizácie WTO.
Tá sa uskutoční od 13. do 18. decembra 2005 v Hongkongu.
Na výsledku konferencie závisí úspech programu schváleného na summite WTO v Dohe v roku 2001.
V Hongkongu pôjde predovšetkým o poľnohospodárstvo, služby a zjednodušenie prístupu na trh.
Európsky parlament bude na 6. ministerskej konferencii WTO zastupovať 30 poslancov, ktorí sa taktiež zúčastnia parlamentnej konferencie, ktorú v Hongkongu 12. - 15. decembra usporiada Medziparlamentná únia (IPU) a Európsky parlament.
Zo slovenských europoslancov je členom delegácie Peter ŠŤASTNÝ (EPP-ED, SK).
Uznesenie EP:
Parlament prerokoval ciele konferencie a hlasoval o nich schvaľovaním uznesenia.
Jeho text okrem iného uvádza, že multilaterálny obchodný systém v rámci WTO výrazne prispieval k hospodárskemu rastu, rozvoju a zamestnanosti počas uplynulých 50 rokov, hoci jeho prínosy boli nerovnomerné, najmä pre mnohé rozvojové krajiny.
V tejto súvislosti teda môže podľa EP dôležitú úlohu pri podpore hospodárskeho rozvoja a zmierňovaní chudoby zohrať lepší prístup k trhom, vyvážené predpisy, cielená a trvalo financovaná technická pomoc a programy na budovanie kapacít.
Keďže hlavným cieľom Rozvojovej agendy z Dohy je pozdvihnutie hospodárstva v rozvojových krajinách, pokladá Parlament za nevyhnutné, aby boli rokovania z Dohy úspešné a s poľutovaním konštatuje, že počas jednaní predchádzajúcim rokovaniam v Hongkongu sa nedosiahol významný pokrok.
Plénum tiež žiada Komisiu a ostatných obchodných partnerov, aby rešpektovali ambiciózny program Rozvojovej agendy z Dohy a plne brali ohľad na jej rozvojový rozmer.
Vážne znepokojenie vyjadril Parlament nad " závažnými a škodlivými dôsledkami, ktorými by sa zlyhanie prejavilo na multilaterálnom obchodnom systéme".
Žiada preto, aby 6. ministerská konferencia v Hongkongu pripravila úspešné ukončenie Rozvojovej agendy z Dohy na rok 2006.
Uznesenia zároveň žiada všetky zúčastnené strany, najmä rozvinuté a vyspelejšie krajiny, aby prevzali zodpovednosť pri prípravách rokovaní.
POĽNOHOSPODÁRSTVO
Čo sa týka oblasti poľnohospodárstva Parlament pripomína, že výsledky rokovaní v Hongkongu musia zahŕňať postupné zrušenie všetkých vývozných dotácií vo všetkých rozvinutých členských krajinách WTO súbežne, vrátane tých, ktoré sú poskytované vo forme potravinovej pomoci, alebo prostredníctvom štátnych obchodných podnikov, a ostatných vývozných dotácií.
Rovnako je podľa pléna potrebné výrazne znížiť domácu podporu, ktorá narúša obchodovanie, ako aj podstatne zlepšiť prístup na trh - v tejto súvislosti Parlament znovu vyjadril svoju podporu reforme Spoločnej poľnohospodárskej politiky (CAP).
Uznesenia žiada, aby sa počas súčasného kola rokovaní priznala úloha geografickým charakteristikám regiónov ako činiteľom ich rozvoja a prostriedkom na udržanie kultúrnych tradícií.
Prijatý text tiež žiada, aby sa našlo účinné riešenie problematiky bavlny - v tejto súvislosti zdôrazňuje, že do konca roku 2010 sa v rozvinutých krajinách musí zrušiť akákoľvek vývozná podpora pre bavlnu a vyzýva predovšetkým USA, aby nasledovali EÚ a svoj trh s bavlnou reformovali.
PRÍSTUP NA TRH S NEPOĽNOHOSPODÁRSKYMI VÝROBKAMI
V súvislosti s nepoľnohospodárskymi výrobkami plénum zdôrazňuje, že rokovania je potrebné čo najviac urýchliť.
Uznesenie prezentuje názor, že obchodné bariéry medzi rozvinutými a rozvojovými krajinami, ale aj medzi rozvojovými krajinami navzájom, sú prekážkou trvalo udržateľného rozvoja a domnieva sa, že v záujme ďalšieho otvárania sa trhov je nevyhnutné, aby vyspelejšie krajiny vzali na seba zodpovednosť za otvorenie svojich trhov pre najmenej rozvinuté krajiny.
SLUŽBY
V oblasti služieb uznesenie uznáva potrebu ambicióznej dohody o obchode so službami, ktorá by na jednej strane zlepšovala prístup na trh poskytovateľom služieb z EÚ a na druhej strane zaručovala schopnosť všetkých členov WTO regulovať svoj sektor služieb.
Prijatý text v tejto súvislosti konštatuje, že EÚ má veľký záujem na rozšírení exportných príležitostí pre poskytovateľov služieb a domnieva sa, že v tejto oblasti - s výnimkou zdravotníctva, vzdelávania a audiovizuálnych služieb - je nutné výrazne pokročiť.
OTÁZKY SÚVISIACE S ROZVOJOM
Európsky parlament je "jednoznačne presvedčený, že obchod spojený s poskytovaním pomoci a odpustením dlhu je na dosiahnutie cieľov milénia 2015 nevyhnutný" .
Preto požaduje, aby sa už na ministerskej konferencii v Hongkongu dospelo ku konkrétnym výsledkom.
Neoddeliteľnou súčasťou dohôd WTO by podľa poslancov malo byť uplatňovanie osobitného a diferencovaného prístupu.
Uznesenie vyzýva všetky rozvinuté krajiny, aby otvorili svoje trhy a umožňovali všetkému tovaru z najmenej rozvinutých krajín prístup bez taríf a kvót tak, ako to už robí Európska únia najmä na základe iniciatívy „Všetko okrem zbraní“.
Okrem toho tiež zdôrazňuje, že najmenej rozvinuté krajiny nebudú nikdy schopné využiť otváranie sa trhov vyspelejších krajín, ak takéto opatrenia nebude dopĺňať technická pomoc v oblasti obchodu.
Parlament ďalej žiada, aby sa v oblasti TRIPs (práv na intelektuálne vlastníctvo v oblasti obchodu) a TRIMs (investičných opatrení v oblasti obchodu) urýchlene našlo trvalé riešenie pre zabezpečenie prístupu k liekom tým krajinách, ktoré nedisponujú výrobnou kapacitou a ktoré majú problémy s verejným zdravím.
ĎALŠIE TÉMY
Uznesenie tiež zdôrazňuje význam napomáhania obchodu, s cieľom zlepšiť výmenu tovaru a služieb medzi krajinami, najmä rozvojovými a trvá na vyjasnení colných postupov a odbúraní byrokracie.
Parlament trvá na tom, že na rokovaniach v Dohe je dôležité brať do úvahy aj otázky netýkajúce sa obchodu, ako sú napr. sociálne, environmentálne a kultúrne otázky, a zdôrazňuje, že absencia diskusie o zamestnanosti a sociálnych otázkach v obchodných rokovaniach by v členských krajinách WTO mohla mať negatívny vplyv na podporu výsledkov hongongských rokovaní občanmi.
Všetky ustanovenia v oblasti obchodu by podľa europoslancov mali byť v súlade s dohodami o životnom prostredí.
REFORMA A TRANSPARENTNOSŤ WTO
Parlament v uznesení vyzval Komisiu, aby ho v plnej miere informovala o celom priebehu rokovaní.
Dôraz kladie na potrebu zvýšiť informovanosť verejnosti a uskutočniť diskusiu o reforme WTO.
Tá by mala podľa pléna zahŕňať zdokonalenie rokovacích postupov, s cieľom zvýšiť efektívnosť a transparentnosť a dosiahnuť istý stupeň konsenzu medzi členmi WTO.
Európsky parlament bude na ministerskej konferencii WTO zastupovať 30 poslancov, ktorí sa taktiež zúčastnia parlamentnej konferencie, ktorú v Hongkongu od 12. do 15. decembra usporiada Medziparlamentná únia (IPU) a Európsky parlament.
Rozprava:
Počas rozpravy uskutočnenej deň pred hlasovaním si Európsky parlament vypočul vyhlásenie Rady EÚ a Európskej komisie o prípravách ministerskej konferencie.
Následne k tejto témy vystúpili viacerí poslanci, medzi nimi aj slovenský europoslanec Peter BACO (NA, SK).
Vo svojom príspevku uviedol, že podporuje úsilie Rady a Komisie o väčšiu liberalizáciu svetového obchodu, pretože ju považuje za kľúčovú pre rast ekonomickej efektívnosti, konkurencieschopnosti a celkový rast.
"Nech súťažia na svetovom trhu podnikatelia a nie byrokratické bariéry.
Nebojme sa razantného búrania obchodných bariér, a to až do takej miery, kde by naši konkurenti mali získať administratívne väčšie výhody, ako to bolo doteraz" , uviedol pred plénom.
Nedostupnosť exaktných bilancií, dopadov "zbožných dohôd", ale aj náznaky ochoty predstaviteľov Komisie obetovať poľnohospodárstvo za iné komodity podľa neho znepokojujú poľnohospodárov Európskej únie.
"Využívam preto aj túto príležitosť na pripomenutie nevyhnutnosti rešpektovať objektívne špecifiká agrárnych komodít, najmä v záujme spotrebiteľov potravín, ktorí zo stabilného trhu potravín profitujú viac ako farmári", zakončil poslanec BACO.
20051128IPR02944 Spoločný návrh uznesenia: Článok o delegácii EP, ktorá pocestuje do Hongkongu (v angličtine):
SK
1
PHOTO
20051130PHT03048.jpg
-//EP//TEXT MOTION P6-RC-2005-0619 0 NOT XML V0//SK
-//EP//TEXT IM-PRESS 20051117IPR02434 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
