P6_TA(2008)0364
Zimbabwe
B6-0347/2008
Uznesenie Európskeho parlamentu z 10. júla 2008 o situácii v Zimbabwe
Európsky parlament
, –
so zreteľom na svoje predchádzajúce uznesenia o Zimbabwe, najmä na uznesenie z 24. apríla 2008 Prijaté texty, P6_TA(2008)0184 .
,
–
so zreteľom na spoločnú pozíciu Rady 2008/135/SZBP Ú. v.
EÚ L 43, 19.2.2008, s.
39.
z 18. februára 2008 o obnovení reštriktívnych opatrení voči Zimbabwe do 20. februára 2009, prijatých v rámci spoločnej pozície 2004/161/SZBP Ú. v.
EÚ L 50, 20.2.2004, s.
66.
,
–
so zreteľom na závery Rady o Zimbabwe prijaté 29. apríla 2008 a 26. a 27. mája 2008,
–
so zreteľom na uznesenie o [v tom čase] nadchádzajúcom rozhodujúcom kole volieb v Zimbabwe, ktoré prijala Africká komisia pre ľudské práva a práva národov (Africká komisia), ktorá sa stretla na svojej 43. pravidelnej schôdzi v Ezulwini, Svazijské kráľovstvo, od 7. do 22. mája 2008,
–
so zreteľom na správu volebnej pozorovateľskej misie Panafrického parlamentu o harmonizovaných voľbách v Zimbabwianskej republike dňa 29. marca 2008,
–
so zreteľom na závery predsedníctva Európskej rady z 19. a 20. júna 2008, ktoré potvrdili pripravenosť EÚ prijať dodatočné opatrenia voči tým, ktorí sú zodpovední za násilie,
–
so zreteľom na predbežné vyhlásenie volebnej pozorovateľskej misie Rozvojového spoločenstva juhoafrických krajín (SADC) o rozhodujúcom kole prezidentských volieb v Zimbabwe a o doplňujúcich parlamentných voľbách z 29. júna 2008,
–
so zreteľom na predbežné vyhlásenie volebnej pozorovateľskej misie Panafrického parlamentu o rozhodujúcom kole prezidentských volieb a o doplňujúcich parlamentných voľbách v Zimbabwe z 30. júna 2008,
–
so zreteľom na predbežné vyhlásenie pozorovateľskej misie Africkej únie (AÚ) v Zimbabwe z 29. júna 2008,
–
so zreteľom na uznesenie o Zimbabwe prijaté zhromaždením AÚ na 11. samite AÚ, ktorý sa konal v Šarm aš-Šajchu v Egypte 30. júna až 1. júla 2008,
–
so zreteľom na článok 103 ods. 2 rokovacieho poriadku,
A.
keďže rozhodujúce kolo prezidentských volieb v Zimbabwe sa konalo 27. júna 2008 napriek skutočnosti, že prezidentský kandidát Morgan Tsvangirai vzal späť svoju kandidatúru z dôvodu rozširujúceho sa násilia a reštrikcií voči opozičným stranám a prívržencom,
B.
keďže pozorovatelia SADC, Panafrického parlamentu a AÚ oznámili, že rozhodujúce kolo prezidentských volieb bolo poznamenané násilím, nedosahovalo štandardy AÚ a SADC a neodrážalo vôľu národa,
C.
keďže 29. marca 2008 sa v Zimbabwe konali voľby do národného zhromaždenia, senátu, prezidentské voľby a voľby do orgánov miestnej samosprávy,
D.
keďže vzhľadom na oficiálne výsledky zverejnené zimbabwianskou volebnou komisiou získala opozičná strana Hnutie pre demokratickú zmenu (MDC) väčšinu kresiel v národnom zhromaždení, pričom Morgan Tsvangirai získal 47,9 % hlasov a Robert Mugabe 43,2 %hlasov v prezidentských voľbách,
E.
keďže sa niekoľko týždňov meškalo s výsledkami prezidentských volieb, čo malo nepriaznivý vplyv na dôveryhodnosť a transparentnosť volebného procesu,
F.
keďže Robert Mugabe pred rozhodujúcim kolom volieb vyhlásil, že opozičné MDC nikdy nebude vládnuť Zimbabwe a že je pripravený bojovať, aby im zabránil prevziať moc,
G.
keďže pred druhým kolom prezidentských volieb aktivisti a prívrženci opozície podliehali násiliu, mučeniu, zastrašovaniu a svojvoľnému zatýkaniu zo strany štátu a podľa MDC najmenej 86 jej prívržencov bolo zabitých a 200 000 presídlených zo svojich domovov,
H.
keďže počas volebnej kampane bol Morgan Tsvangirai niekoľkokrát zadržaný, stíhaný ozbrojenými vojakmi a donútený uchýliť sa na holandskej ambasáde v Harare,
I.
keďže generálny tajomník MDC Tendai Biti bol 12. júna 2008 zadržaný a obvinený z rozvracania a vlastizrady,
J.
keďže štátne média zakázali volebné spoty MDC, čím zabránili slobodnej a spravodlivej volebnej kampani; keďže demonštrácii MDC plánovanej na 22. júna 2008 v Harare bránili násilní prívrženci Zimbabwianskej Africkej únii národov - front patriotov (ZANU-PF),
K.
keďže 24. júna 2008 predseda Afrického národného kongresu Jacob Zuma opísal situáciu v Zimbabwe ako "mimo kontroly" a žiadal o bezodkladný zásah zo strany OSN a SADC,
L.
keďže Bezpečnostná rada OSN napokon jednohlasne odsúdila kampaň násilia vedenú zimbabwianskou vládou, hoci sa nedospelo k vyhláseniu týchto volieb za neprávoplatné pre námietku Južnej Afriky,
M.
keďže AÚ sa nedohodla na žiadnych hlavných usmerneniach ani jednoznačnom harmonograme začiatku ani ukončenia rokovaní a keďže navyše vzhľadom na rozdelenie SADC dialóg nie je pravdepodobný,
N.
keďže novinári boli zastrašovaní a prenasledovaní a zahraničným novinárom sa zabránilo vstúpiť do krajiny,
O.
keďže polícia svojvoľne zatkla aktivistov občianskej spoločnosti vrátane členov cirkevných občianskych skupín v Harare a viacero mimovládnych organizácií a agentúr pomoci muselo ukončiť svoju činnosť,
P.
keďže dlhoročná "tichá diplomacia" prezidenta Južnej Afriky Thaba Mbekiho bohužiaľ nepriniesla žiadne hmatateľné výsledky, pokiaľ ide o politickú situáciu v Zimbabwe, a jeho zrejmé sympatie voči Robertovi Mugabemu napokon viedli zo strany opozície k odmietnutiu jeho osoby ako sprostredkovateľa,
Q.
keďže kríza v Zimbabwe sa prejavuje nepriaznivým účinkom na susedné krajiny, najmä na Južnú Afriku,
R.
keďže podľa správy Organizácie pre výživu a poľnohospodárstvo a Svetového potravinového programu sa odhaduje, že dva milióny ľudí v Zimbabwe bude vystavených hladu v čase od Júla 2008 do septembra 2008, a očakáva sa, že tento počet stúpne na 5,1 milióna v období od január do marca 2009,
S.
keďže jedno z desiatich detí v Zimbabwe zomiera pred piatym rokom života a priemerná dĺžka života mužov je 37 rokov a žien 34 rokov,
1.
zdôrazňuje, že voľby, ktoré sa konali 27. júna 2008, nemožno považovať za legitímne, a víta vyhlásenie predsedníctva Rady z 28. júna 2008, v ktorom je tento postoj jasne vyjadrený;
2.
dôrazne odsudzuje vládou podporovanú kampaň násilia proti politickej opozícii pred druhým kolom prezidentských volieb, ktorej výsledkom bolo zabíjanie, svojvoľné zatýkanie a zastrašovanie opozičných aktivistov a prívržencov, ako aj obhajcov ľudských práv;
3.
domnieva sa, že kampaň násilia, hrozieb a zastrašovania opozície znemožnila slobodný a spravodlivý priebeh rozhodujúceho kola prezidentských volieb v Zimbabwe, čo vo veľkom rozsahu uznalo medzinárodné spoločenstvo vrátane afrických volebných pozorovateľov a afrických predstaviteľov;
4.
víta vyhlásenie predsedníctva Bezpečnostnej rady OSN odsudzujúce priebeh prezidentských volieb v Zimbabwe;
5.
víta stanovisko predstaviteľov G8 o situácii v Zimbabwe z 8. júla 2008, predovšetkým ich odmietnutie akceptovať legitimitu akejkoľvek vlády, ktorá nie je vyjadrením vôle ľudu Zimbabwe, ich odporúčanie vymenovať osobitného vyslanca OSN, aby podával správy o situácii v politickej a humanitárnej oblasti, v oblasti ľudských práv a v oblasti bezpečnosti a podporoval regionálne snahy dosiahnuť pokrok v mediácii medzi politickými stranami pričom sa budú rešpektovať výsledky volieb z 29. marca 2008, a ich zámer podniknúť ďalšie kroky okrem iného na zavedenie finančných a iných opatrení proti tým jednotlivcom, ktorí sú zodpovední za násilie;
6.
vyzýva africké krajiny a širšie medzinárodné spoločenstvo, aby odmietli uznať Mugabeho režim;
7.
vyzýva AÚ, SADC a OSN, aby uľahčili proces inkluzívnej mediácie s jasným časovým rámcom rokovaní, ktorý umožní rýchle a pozitívne riešenie zimbabwianskej krízy na základe slobodných a spravodlivých volieb;
8.
zdôrazňuje, že ak má úsilie o mediáciu viesť k zmysluplnému a produktívnemu národnému dialógu, musia byť doňho zapojení spoločne s prezidentom Thabom Mbekim aj ďalší vonkajší účastníci a vnútorný dialóg by sa nemal obmedzovať na dve politické strany, ale mal by zahŕňať ďalšie subjekty občianskej spoločnosti, ako sú mimovládne organizácie, cirkvi, odborové organizácie a parlament;
9.
žiada, aby sa súčasná kríza vyriešila rokovaniami, ktoré budú viesť k vytvoreniu prechodnej správy s mandátom ukončiť štátom podporované násilie, demobilizovať milície, zrušiť represívne zákony, riešiť humanitárnu krízu, stabilizovať hospodárstvo, začať proces revízie ústavy a obnoviť zimbabwiansku volebnú komisiu, a tým vytvoriť podmienky na to, aby sa v blízkej budúcnosti mohli konať slobodné a spravodlivé prezidentské voľby pod dohľadom AÚ a OSN; žiada, aby bol na týchto rokovaniach prítomný ako pozorovateľ vyslanec AÚ/OSN;
10.
vyzýva OSN, aby začala kompletné a nezávislé vyšetrovanie prípadov porušenia ľudských práv, ku ktorým došlo, a trvá na tom, že zodpovedné osoby nesmú zostať nepotrestané a musia byť predvedené pred kompetentný a nestranný súd;
11.
zdôrazňuje potrebu rehabilitovať obete a vyzýva na prijatie prechodných justičných opatrení vrátane vytvorenia výboru pre pravdu a zmierenie;
12.
víta postoj mnohých afrických krajín, ako aj veľkej skupiny vysoko vážených afrických osobností, ako sú Nelson Mandela, Desmond Tutu a Kofi Annan, odsudzujúci situáciu v Zimbabwe a nabáda ich, aby sa konkrétne zapojili do hľadania politického a demokratického riešenia;
13.
podporuje návrhy Botswany, aby sa prerušilo členstvo Zimbabwe v afrických fórach, až kým sa neuskutočnia slobodné a spravodlivé voľby;
14.
vyzýva Južnú Afriku, aby prevzala kľúčovú úlohu v regióne SADC v súvislosti s budúcnosťou Zimbabwe, a vyslovuje hlboké poľutovanie nad tým, že Južná Afrika odmietla v BR OSN vyhlásiť tieto voľby za nelegitímne;
15.
vyzýva medzinárodné spoločenstvo, aby zosilnilo diplomatický tlak na Mugabeho režim, aby okamžite ukončil všetko násilie a umožnil zvolať parlament, ktorý bol riadne zvolený pred tromi mesiacmi;
16.
vyzýva Radu, aby sprísnila a rozšírila cielené sankcie voči členom Mugabeho režimu a iným osobám zodpovedným za hrubé porušovanie ľudských práv, ak sa neprijme úsilie o mediáciu a neukončí štátom podporované násilie, a aby naliehala na prijatie sankcií na úrovni OSN vrátane embarga na vývoz zbraní a úplného zmrazenia majetku celej vlády a vedenia vládnucej strany; zdôrazňuje, že sankcie treba dôsledne vykonávať a koordinovať v rámci širšieho medzinárodného spoločenstva, aby sa zaručila ich účinnosť a zabránilo ich porušovaniu;
17.
trvá na tom, že takéto nátlakové opatrenia by mali pranierovať tých podnikateľov, ktorí sú zodpovední za financovanie represívneho režimu ZANU-PF, a zrušiť ich právo na pobyt v Európe, zamedziť prístup ich rodinných príslušníkov k zamestnaniu a vzdelávaniu a zároveň akcionárom odhaliť, ktoré medzinárodné banky slúžia ako kanál na skorumpované zisky alebo poskytujú pôžičky a investície, ako sú Barclays Bank, Standard Chartered a iné; povzbudzuje ďalšie európske a medzinárodné spoločnosti, aby prehodnotili všetky aktivity, ktoré tomuto režimu umožňujú prístup k "tvrdej" mene a v tejto súvislosti víta rozhodnutie sietí Tesco a Giesecke & Devrient ukončiť obchodné vzťahy so Zimbabwe;
18.
preto vyzýva členské štáty, aby neudelili víza Robertovi Mugabemu, jeho kabinetu ani vedeniu ZANU-PF na nijaký národný ani medzinárodný účel na území EÚ, keďže predstavujú de facto nelegitímny režim, a teda nemôžu požívať žiadne výsady podľa príslušných medzinárodných dohovorov o diplomatických slobodách a výsadách;
19.
vyzýva členské štáty, Radu a Komisiu, aby zintenzívnili diplomatickú aktivitu vo vzťahu k vládam afrických štátov, SADC a AÚ, ako aj k ďalším dôležitým účastníkom vrátane čínskej vlády s cieľom stanoviť spoločný postoj ku kríze v Zimbabwe;
20.
vyzýva Čínu a Líbyu, aby prestali podporovať Mugabeho režim;
21.
vyzýva Radu a Komisiu, aby rokovali predovšetkým s Južnou Afrikou ako kľúčovou krajinou v regióne a vyjadrili hlboké znepokojenie nad tým, že rokovania v posledných rokoch nepriniesli nijaké konkrétne výsledky ohľadom krízy v Zimbabwe, poukázali na to, že by sa nemal ignorovať vplyv tejto krízy na susedné krajiny vrátane Južnej Afriky, a objasnili, že pokračujúca politická a hospodárska podpora Mugabeho režimu by mohla negatívne ovplyvniť vzťahy EÚ s Južnou Afrikou;
22.
vyzýva Radu, aby žiadala účinné a konkrétne opatrenia na predchádzanie medzinárodným konfliktom a ich zmierňovanie, v prípade potreby s rýchlym nasadením mierových jednotiek AÚ alebo OSN;
23.
naliehavo žiada, aby boli okamžite prepustené všetky osoby, ktoré sú zadržiavané výlučne z politických dôvodov;
24.
berie na vedomie, že politická kríza má ničivý vplyv na obyvateľstvo Zimbabwe, a vyzýva Mugabeho vládu, aby zrušila všetky obmedzenia pre agentúry poskytujúce humanitárnu pomoc a zabezpečila, že bude možné poskytovať humanitárnu pomoc v súlade so zásadami ľudskosti, neutrality, nestrannosti a nezávislosti;
25.
vyzýva zimbabwiansku vládu, aby bezodkladne odzbrojila a demobilizovala mládežnícke milície a vojnových veteránov a zabezpečila súdne stíhanie jednotlivcov, ktorí sa dopustili porušenia ľudských práv;
26.
odsudzuje skutočnosť, že úradník OSN pre ľudské práva bol vyhostený zo Zimbabwe týždeň pred plánovanými voľbami, a žiada vládu Zimbabwe, aby pracovníkom OSN udelila neobmedzený prístup;
27.
vyzýva juhoafrické orgány a členské štáty EÚ, aby nedeportovali zimbabwianskych utečencov a aby im udelili dočasný štatút, kým sa nebudú môcť bezpečne vrátiť;
28.
vyzýva Komisiu, aby zintenzívnila podporu obhajcov ľudských práv a pružne reagovala na dodatočné humanitárne potreby spôsobené politickou krízou, najmä pokiaľ ide o potreby a bezpečnosť vnútorne presídlených osôb;
29.
vyjadruje znepokojenie nad predpokladaným 10 až 40 % nárastom počtu obyvateľov Zimbabwe, ktorí počas najbližších týždňov prekročia hranice; konštatuje, že spomedzi týchto vysťahovalcov budú predovšetkým deti vo veľmi zraniteľnej situácii, ohrozené zneužitím a aby prežili budú nútené vykonávať nebezpečné práce ako baníctvo, riadenie poľnohospodárskych strojov alebo sexuálne služby;
30.
vyzýva EÚ, aby zastavila akúkoľvek pomoc, ktorá sa poskytuje prostredníctvom súčasných zimbabwianskych orgánov a aby ju namiesto toho poskytovala cez nezávislé národné a medzinárodné inštitúcie a organizácie;
31.
víta záväzok člena Komisie p.
Michela výrazne zvýšiť podporu pre Zimbabwe a jeho ľud, keď prisľúbil poskytnúť 250 miliónov EUR na rozvojovú pomoc, ak sa v krajine obnoví demokracia a bude zvolená legitímna dôveryhodná vláda;
32.
trvá na rešpektovaní demokratických túžob ľudu Zimbabwe; dôrazne vyzýva všetkých ľudí, ktorí sa chcú podieľať na budúcnosti Zimbabwe, aby spolupracovali so silami usilujúcimi sa o demokratickú zmenu;
33.
vyzýva zimbabwiansku vládu, aby plnila svoje záväzky a dodržiavala demokratické zásady, ľudské práva a zásady právneho štátu, ktoré má ako signatár Zmluvy SADC a jej protokolov vrátane volebného protokolu SADC, Zakladajúceho aktu Africkej únie, Africkej charty ľudských a práv národov a Nového partnerstva pre rozvoj Afriky;
34.
vyzýva všetkých ľudí dobrej vôle v štruktúrach režimu a ZANU-PF, aby odmietli protidemokratické sily a podnikli kroky na spoluprácu s MDC pri rýchlom dosiahnutí zmeny, kým nebude neskoro;
35.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vládam krajín G8, vládam a parlamentom Zimbabwe a Južnej Afriky, generálnemu tajomníkovi Britského spoločenstva národov, generálnemu tajomníkovi OSN, predsedom Komisie a Výkonnej rady AÚ, Panafrickému parlamentu a generálnemu tajomníkovi a vládam Rozvojového spoločenstva juhoafrických krajín a jeho parlamentnému fóru.
