15.12.2008
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladá Giuseppe Gargani
v mene Výboru pre právne veci
o požiadavkách v oblasti účtovníctva týkajúcich sa malých a stredných podnikov a najmä mikropodnikov
Uznesenie Európskeho parlamentu o požiadavkách v oblasti účtovníctva týkajúcich sa malých a stredných podnikov a najmä mikropodnikov
Európsky parlament ,
–
so zreteľom na články 192 a 232 Zmluvy o založení Európskeho spoločenstva,
–
so zreteľom na rámcovú dohodu z 26. mája 2005 o vzťahoch medzi Európskym parlamentom a Komisiou,
–
so zreteľom na svoje uznesenie z 21. mája 2008 o zjednodušení podnikateľského prostredia pre spoločnosti v oblasti práva spoločností, účtovníctva a auditu 2007/2254(INI)) – P6_TA(2008)0220 ),
–
so zreteľom na oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov z 25. júna 2008 s názvom „Najskôr myslieť v malom“ – Iniciatíva „Small Business Act“ pre Európu (KOM(2008)394 v konečnom znení),
–
so zreteľom na stanovisko skupiny nezávislých zúčastnených strán na vysokej úrovni, ktorá bola ustanovená pre oblasť administratívnej záťaže, z 10. júla 2008 s názvom „Zníženie administratívnej záťaže v prioritnej oblasti práva obchodných spoločností a ročných účtovných závierok “,
–
so zreteľom na správu Výboru pre právne veci zo 17. novembra 2008 ( A6–0462/2008 ) o návrhu smernice Európskeho parlamentu a Rady, ktorou sa menia a dopĺňajú smernice Rady 78/660/EHS a 83/349/EHS (štvrtá a siedma smernica obchodného práva), pokiaľ ide o určité požiadavky na zverejnenie pre stredné podniky a povinnosť zostavovať konsolidovanú účtovnú závierku,
–
so zreteľom na príslušné vyhlásenia Komisie počas prebiehajúcej plenárnej schôdze,
–
so zreteľom na článok 103 ods. 2 rokovacieho poriadku,
A.
keďže existujúce účtovné pravidlá podľa štvrtej a siedmej smernice obchodného práva často spôsobujú vysoké administratívne zaťaženie malým a stredným podnikom a najmä mikropodnikom,
B.
keďže skupina nezávislých zúčastnených strán na vysokej úrovni, ktorá bola ustanovená pre oblasť administratívnej záťaže, už vo svojom stanovisku k zníženiu administratívneho zaťaženia z júla 2008 vyzvala Komisiu, aby vyňala mikropodniky z pôsobnosti účtovných smerníc,
1.
pripomína Komisii, že zatiaľ čo koherentný a harmonizovaný účtovný systém v Európe uľahčuje obchodovanie v rámci vnútorného trhu, veľmi malé podniky (mikropodniky), medzi ktoré patria napríklad malí maloobchodníci alebo remeselné podniky, sú nadmerne administratívne zaťažené existujúcimi účtovnými pravidlami; ďalej pripomína, že ak tieto podniky vykonávajú činnosť prevažne v rámci jedného členského štátu na miestnej alebo regionálnej úrovni, nemajú cezhraničný vplyv na vnútorný trh alebo na hospodársku súťaž v rámci EÚ a že členské štáty by preto mali mať možnosť čiastočne alebo v plnej miere oslobodiť tieto podniky od zákonných účtovných povinností;
2.
vyzýva Komisiu, aby predložila legislatívny návrh, ktorý by umožňoval členským štátom vyňať z pôsobnosti tejto smernice podniky, ktorých údaje v súvahe neprekračujú obmedzenia dvoch z týchto troch kritérií:
– celková súvaha: 500 000 EUR;
– čistý obrat: 1 000 000 EUR;
– priemerný počet zamestnancov počas finančného roka: 10;
pokiaľ sa obchodné činnosti týchto podnikov vykonávajú na miestnej alebo regionálnej úrovni v rámci jedného členského štátu;
3.
vyzýva Komisiu, aby v záujme podpory zjednodušovania a harmonizácie práva obchodných spoločností a najmä účtovných pravidiel v rámci vnútorného trhu pokračovala vo svojom úsilí o revíziu štvrtej a siedmej smernice obchodného práva a aby do konca roka 2009 predložila jednotný európsky rámec pre účtovníctvo; pripomína Komisii, že jednotná norma zníži administratívnu záťaž pre MSP a zvýši transparentnosť pre všetky zúčastnené strany a že zjednodušenie by sa malo výrazne podporiť zavedením štruktúrovaného formátu XBRL na európskej úrovni Rozšíriteľný jazyk podnikových správ (Extensible Business Reporting Language) ;
4.
poveruje svojho predsedu, aby toto uznesenie postúpil Komisii.
