6.7.2005
SPOLOČNÝ NÁVRH UZNESENIA
ktorý v súlade s článkom 115 odsekom 5 rokovacieho poriadku predkladajú
– Anders Wijkman, Maria Martens, Mario Mantovani, Bernd Posselt a Charles Tannock v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano v mene Socialistickej skupiny v Európskom parlamente
– Philippe Morillon a Fiona Hall v mene Skupiny Aliancie liberálov a demokratov za Európu
– Margrete Auken, Raül Romeva i Rueda, Marie-Hélène Aubert a Frithjof Schmidt v mene Skupiny zelených/Európskej slobodnej aliancie
– Marco Rizzo a Vittorio Emanuele Agnoletto v mene Konfederatívnej skupiny Európskej zjednotenej ľavice - Nordickej zelenej ľavice
– Anna Elzbieta Fotyga a Ģirts Valdis Kristovskis v mene Skupiny Únie za Európu národov
a ktorý nahrádza návrhy týchto skupín:
– Verts/ALE (B6‑0417/05)
– ALDE (B6‑0418/05)
– PSE (B6‑0422/05)
– GUE/NGL (B6‑0433/05)
– PPE-DE (B6‑0437/05)
– UEN (B6‑0441/05)
o situácii ľudských práv v Etiópii
Uznesenie Európskeho parlamentu o situácii ľudských práv v Etiópii
Európsky parlament ,
–
so zreteľom na svoje predchádzajúce uznesenia o Etiópii,
–
so zreteľom na článok 115 odsek 5 rokovacieho poriadku,
A.
so zreteľom na násilné potlačenie prejavov nesúhlasu, ku ktorým došlo 8. júna v nadväznosti na odloženie vyhlásenia konečných výsledkov parlamentných volieb z 15. mája (36 mŕtvych, viac ako 100 zranených, niekoľko tisíc zadržaných osôb);
B.
keďže etiópske zákony stanovujú, že každá zadržaná osoba musí byť predvedená pred sudcu do 48 hodín;
C.
keďže voľby doteraz prebehli bez väčších incidentov a viera obyvateľstva Etiópie v demokraciu sa prejavila približne 90% účasťou voličov, ktorí prišli voliť 15. mája;
D.
keďže volebná komisia dostala 299 sťažností týkajúcich sa podvodov a rozhodla začať vyšetrovania v 135 volebných obvodoch;
E.
keďže na základe výsledkov týchto vyšetrovaní by v niektorých volebných obvodoch bolo možné rozhodnúť o novom sčítaní volebných hlasov alebo dokonca zorganizovaní nových volieb;
F.
keďže konečné vyhlásenie výsledkov naplánované na 8. júna a následne na 8. júla, bude musieť byť odložené do doby, kým sa nezistia výsledky posudzovaných sťažností;
G.
keďže hlasovanie o voľbe 23 poslancov z regiónu Somálska sa bude musieť konať v auguste;
H.
keďže vláda a opozičné strany sa v spoločnom vyhlásení zaviazali „snažiť sa nájsť riešenie pre všetky problémy zákonnými a mierovými prostriedkami“;
I.
keďže politická stabilita Etiópie je podstatná pre všetky krajiny „Afrického rohu“;
1.
odsudzuje násilné represie spáchané na civilistoch a vedúcich predstaviteľoch opozície a ich prívržencoch, ako aj zabitie minimálne 36 osôb;
2.
vyjadruje svoje sympatie a solidaritu etiópskemu ľudu a vyslovuje úprimnú sústrasť rodinám obetí;
3.
želá si, aby nestranný vyšetrovací výbor zistil, ktoré osoby sú zodpovedné za tragické udalosti z 8. júna a aby boli tieto osoby odovzdané súdnym orgánom;
4.
žiada prepustenie novinárov a ostatných osôb, proti ktorým sa nenašli žiadne dôkazy, a aby sa v prípade zadržiavaných osôb čo najprísnejšie dodržiavali zákony etiópskej ústavy, v súlade s medzinárodnými právnymi normami pre dodržiavanie ľudských práv;
5.
víta nedávne prepustenie približne 4000 zadržiavaných osôb ako aj oznámenie vlády, že osoby zadržiavané vo vojenskom tábore pri Ziway sa budú môcť odteraz stretávať so svojimi rodinami a budú mať prístup k Medzinárodnému výboru Červeného kríža; v tomto kontexte zdôrazňuje kľúčovú úlohu, ktorú môže a musí zohrávať Medzinárodný výbor Červeného kríža, pokiaľ ide o pomoc zadržiavaným osobám a vyšetrovanie situácie v oblasti dodržiavania ľudských práv vo väzniciach;
6.
víta, že zástupcovia opozície ako aj medzinárodní pozorovatelia môžu byť prítomní pri posudzovaní volebných sťažností, aby sa docielili nespochybnené výsledky;
7.
žiada, aby sa dôsledne dodržiavala dohoda z 10. júna a želá si, aby Európska únia naďalej prispievala k mierovému a demokratickému riešeniu etiópskej politickej krízy, najmä vysielaním pozorovateľov zúčastňujúcich sa na procese vyšetrovania spochybnených výsledkov;
8.
vyzýva EÚ a medzinárodné spoločenstvo, aby boli naďalej ostražití a urobili všetko pre to, aby prispeli k mierovému urovnaniu súčasného napätia a umožnili tak, aby sa demokratizačný proces v Etiópii neprerušil;
9.
žiada etiópsku vládu, aby okamžite zrušila reštrikčné opatrenia, ktoré bránia informovaniu o aktivitách a názoroch opozície v médiách a žiada, aby sa v spolupráci s médiami urýchlene vypracoval etický kódex o tlači;
10.
poveruje predsedu Parlamentu, aby postúpil toto uznesenie Rade a Komisii ako aj vláde Etiópie.
