1.9.2010 B7-0426/2010 NÁVRH UZNESENIA predložený na základe otázky na ústne zodpovedanie B7‑0452/2010
v súlade s článkom 115 ods. 5 rokovacieho poriadku
o stave rieky Jordán s osobitným zreteľom na oblasť dolného toku rieky Jordán
Rodi Kratsa-Tsagaropoulou
,
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Cristian Dan Preda
v mene poslaneckého klubu PPE
PE446.566v01-00 B7‑0426/2010 Uznesenie Európskeho parlamentu o stave rieky Jordán s osobitným zreteľom na oblasť dolného toku rieky Jordán
Európsky parlament ,
– so zreteľom na svoje predchádzajúce uznesenia o Blízkom východe,
– so zreteľom na dohodu o mieri medzi Izraelským štátom a Jordánskym hášimovským kráľovstvom z roku 1994,
– so zreteľom na spoločné vyhlásenie účastníkov parížskeho samitu o Stredozemí z 13. júla 2008,
– so zreteľom na odporúčanie Výboru ad hoc pre energiu, životné prostredie a vodu Parlamentného zhromaždenia Únie pre Stredozemie o situácii v údolí rieky Jordán zo 14. marca 2010,
– so zreteľom na článok 115 ods. 5 a článok 110 ods. 2 rokovacieho poriadku
A. keďže rieka Jordán, a najmä jej dolný tok, je kultúrna scenéria svetového významu s obrovským historickým, symbolickým, náboženským, environmentálnym, poľnohospodárskym a hospodárskym významom pre Blízky východ i mimo neho,
B. keďže rieku Jordán ničí jej nadmerné využívanie, znečisťovanie a nedostatočná správa na regionálnej úrovni; keďže sa odhaduje, že 98 % sladkovodných zdrojov rieky Jordán odklonili Izrael, Jordánsko a Sýria, čo spôsobilo 50 % úbytok biodiverzity,
C. keďže vybudovanie nových čističiek odpadových vôd zameraných na odstránenie podstatných znečisťujúcich látok je významným úspechom; keďže v prípade, ak sa do dolného toku rieky Jordán neprivedú sladkovodné zdroje zároveň s prevádzkou týchto čističiek, veľké časti rieky pravdepodobne vyschnú do konca roka 2011,
D. keďže obnova rieky Jordán, a najmä jej dolného toku, má mimoriadny význam pre miestne izraelské, jordánske a palestínske komunity, ktoré spoločne čelia rovnakým výzvam týkajúcim sa vody, a ponúka nesmierny hospodársky prínos i prínos v oblasti budovania dôvery; keďže aktívna spolupráca medzi vládami a príslušnými miestnymi komunitami môže byť významným príspevkom k úsiliu o mier v regióne,
E. keďže finančné zdroje EÚ prispievajú k snahe o riešenie environmentálnych výziev v oblasti dolného toku rieky Jordán,
1. upozorňuje na devastáciu rieky Jordán, a najmä dolného toku rieky Jordán, a vyjadruje nad tým znepokojenie;
2. vyzýva orgány príslušných krajín, aby spolupracovali a obnovili rieku Jordán prostredníctvom vypracovania a zavedenia politík zameraných na hmatateľné výsledky pri hospodárení s vodou pre domácnosti a poľnohospodárstvo, ochrane vody a hospodárení s odpadovou vodou z kanalizácií, poľnohospodárstva a priemyslu, a aby zabezpečili prítok primeraného množstva vody do dolného toku rieky Jordán;
3. víta spoluprácu medzi izraelskými, jordánskymi a palestínskymi miestnymi komunitami pri riešení rovnakých problémov s vodou v oblasti dolného toku rieky Jordán; vyzýva Izrael a Jordánsko, aby v plnej miere plnili svoje záväzky prijaté v mierovej dohode, pokiaľ ide o obnovu rieky Jordán;
4. víta iniciatívu Ministerstva životného prostredia Izraela na vypracovanie celkového plánu rozvoja krajiny v oblasti dolného toku rieky Jordán; naliehavo vyzýva jordánsku vládu a Palestínsku samosprávu, aby vyvinuli podobné iniciatívy s cieľom vytvoriť celkové plány na obnovu úsekov rieky, ktoré sa nachádzajú na ich územiach; pripomína, že takéto plány by sa mohli stať základom komplexného regionálneho plánu na obnovu a ochranu oblasti dolného toku rieky Jordán;
5. víta skutočnosť, že v oblasti dolného toku Jordánu, najmä v Izraeli, sa uplatňujú moderné metódy a technológie hospodárenia s vodou, a podporuje prenos týchto metód a technológií do všetkých krajín v regióne; vyzýva medzinárodné spoločenstvo vrátane Európskej únie, aby zintenzívnili úsilie zamerané na poskytovanie ďalšej finančnej a technickej podpory projektom v tejto oblasti;
6. vyzýva Radu, Komisiu a členské štáty EÚ, aby povzbudili a podporili komplexný plán na nápravu devastácie rieky Jordán a aby pokračovali v poskytovaní finančnej a technickej pomoci s cieľom obnovy rieky Jordán, predovšetkým dolného toku rieky Jordán, a to aj v rámci Únie pre Stredozemie;
7. poveruje svojho predsedu, aby postúpil toto uznesenie Rade, Komisii, vysokej predstaviteľke EÚ pre zahraničné veci a bezpečnostnú politiku, vládam a parlamentom členských štátov, vyslancovi Kvarteta pre Blízky východ, Knesetu a izraelskej vláde, parlamentu a vláde Jordánska, parlamentu a vláde Libanonu, predsedovi Palestínskej národnej samosprávy, Palestínskej zákonodarnej rade a parlamentu a vláde Sýrie.
