P6_TA(2007)0172
Zimbabwe
B6-0162 , 0165 , 0166 , 0169 a 0188/2007
Uznesenie Európskeho parlamentu z 26. apríla 2007 o Zimbabwe
Európsky parlament
, –
so zreteľom na svoje uznesenia z 15. januára 2004 Ú. v.
EÚ C 92 E, 16.4.2004, s.
417.
, 16. decembra 2004 Ú. v.
EÚ C 226 E, 15.9.2005, s.
358.
, 7. júla 2005 Ú. v.
EÚ C 157 E, 6.7.2006, s.
491.
a 7. septembra 2006 Prijaté texty, P6_TA(2006)0358 .
,
–
so zreteľom na mimoriadny samit Juhoafrického rozvojového spoločenstva (SADC), ktorý sa uskutočnil v dňoch 28.-29. marca 2007 v Dar es Salaame v Tanzánii,
–
so zreteľom na Vyhlásenie predsedníctva Spoločného parlamentného zhromaždenia AKT–EÚ z 21. marca 2007 o zlom zaobchádzaní so zimbabwianskym opozičným poslancom Nelsonom Chamisom,
–
so zreteľom na spoločnú pozíciu Rady 2007/120/SZBP Ú. v.
EÚ L 51, 20.2.2007, s.
25.
z 19. februára 2007 o obnovení reštriktívnych opatrení voči Zimbabwe do 20. februára 2008,
–
so zreteľom na nariadenie Komisie (ES) č. 236/2007 Nariadenie Komisie (ES) č. 236/2007 z 2. marca 2007, ktorým sa mení a dopĺňa nariadenie Rady (ES) č. 314/2004 o určitých reštriktívnych opatreniach voči Zimbabwe (Ú. v.
EÚ L 66, 6.3.2007, s.
14).
, ktorým sa rozširuje zoznam tých osôb v Zimbabwe, na ktoré sa vzťahujú reštriktívne opatrenia,
–
so zreteľom na vyhlásenie Afrického fóra občianskej spoločnosti 2007 z 24. marca 2007 o Zimbabwe,
–
so zreteľom na správu Medzinárodnej krízovej skupiny (International Crisis Group) z 5. marca 2007 s názvom "Zimbabwe: koniec patovej situácie?",
–
so zreteľom na článok 103 ods. 4 rokovacieho poriadku,
A.
keďže na tento mesiac pripadá 27. výročie nezávislosti Zimbabwe, ale ľud Zimbabwe ešte stále nezískal slobodu,
B.
keďže členovia opozičných strán, organizácií občianskej spoločnosti a jednotlivci sú v Zimbabwe obeťami útokov a svojvoľného zatýkania a brutality policajných a vládnych bezpečnostných síl v čase systematického politického násilia, ktorého cieľom je zničenie štruktúr opozície a občianskej spoločnosti pred voľbami, ktoré sa budú konať v roku 2008,
C.
keďže po násilnom rozohnaní opozičného zhromaždenia 11. marca 2007, pri ktorom boli zabité dve osoby, bolo zatknutých viac než tristo členov skupín občianskej spoločnosti a opozičných strán,
D.
keďže predsedníctvo Spoločného parlamentného zhromaždenia AKT–EÚ uviedlo, že "veľmi dôrazne odsudzuje brutálny útok na svojho kolegu Nelsona Chamisu",
E.
keďže už ôsmy rok sa v krajine zhoršuje politická a hospodárska situácia a obyvatelia Zimbabwe sú naďalej vystavení vážnemu nedostatku potravín, hoci Svetový potravinový program v prvých troch mesiacoch roku 2007 poskytol nevyhnutnú potravinovú pomoc 1,5 miliónu obyvateľov Zimbabwe, avšak podľa odhadov na podvýživu trpí vyše 4,5 milióna obyvateľov krajiny,
F.
keďže priemerná dĺžka života obyvateľov Zimbabwe (muži - 37 rokov, ženy - 34 rokov) patrí k najkratším na svete a 20 % dospelých je HIV pozitívnych a viac ako 3 200 osôb umiera každý týždeň na chorobu, následkom čoho je Zimbabwe krajinou s najvyšším počtom sirôt v pomere k celkovému počtu obyvateľstva,
G.
keďže 80 % obyvateľstva žije pod hranicou chudoby, nezamestnanosť vo formálnom sektore dosahuje 80 % a ten malý počet zamestnaných obyvateľov Zimbabwe poberá príjem, ktorý nestačí ani na pokrytie základných potrieb, neustále stráca kvalifikáciu, je vystavený korupcii, obmedzujúcim školským poplatkom, krachu systému zdravotnej starostlivosti a zlyhaniu základných služieb,
H.
keďže tretina obyvateľov Zimbabwe žije na hraniciach so susednými krajinami, milióny obyvateľov zo Zimbabwe už utiekli a v súčasnosti uteká zo Zimbabwe každý mesiac 50 000 obyvateľov,
I.
keďže v regióne rastú obavy z vplyvu hospodárskej katastrofy v Zimbabwe na susediace krajiny,
J.
keďže všetky zhromaždenia viac ako troch osôb sa v súčasnosti môžu organizovať len s predchádzajúcim policajným súhlasom podľa zákona o verejnom poriadku a bezpečnosti, čo je dôsledkom ústavných zmien, ktoré do februára 2007 uskutočnil prezident Robert Mugabe, a keďže mediálne zákony sú represívne a volebný zákon je nedemokratický,
K.
keďže mnoho obyvateľov Zimbabwe nedostáva informácie o násilí, ktorého sa dopúšťajú bezpečnostné sily voči opozícii a aktivistom občianskej spoločnosti z dôvodu absencie nezávislej dennej tlače a médií; keďže príbehy o obetiach násilia sa rýchlo šíria,
L.
keďže podľa Medzinárodného menového fondu (MMF) zažije v roku 2007 kladný hospodársky rast každá africká krajina s výnimkou Zimbabwe, ktorého ekonomika za posledných desať rokov poklesla o 40 % a v tomto roku ďalej poklesne o 5,7 %; keďže Zimbabwe sa v súčasnosti nachádza z technického hľadiska v stave hyperinflácie, keď ročná miera inflácie stúpla v marci 2007 na 2 200 % a do konca roka 2007 by podľa MMF mohla vzrásť až na 5 000 %,
M.
keďže podľa zimbabwianskej banskej komory stojí priemysel ťažby zlata v krajine, ktorý je najväčším vývozcom v krajine a predstavuje 52 % jej minerálnej ťažby, pred krachom; keďže tabakový priemysel v Zimbabwe, ktorý tvorí približne 50 % devízových príjmov krajiny, je v podobnej situácii a začiatok sezóny predaja tabaku v roku 2007 musel byť odložený; a keďže poľnohospodárska produktivita klesla od roku 1998 o 80 %,
N.
keďže rozvoj v Afrike je prioritou pre západné demokracie, keďže samotné poskytovanie pomoci má obmedzený účinok a keďže od vlád v afrických štátoch sa očakáva dodržiavanie demokracie, zásad právneho štátu a rešpektovanie ľudských práv,
O.
keďže Africká únia (AU), SADC a obzvlášť Juhoafrická republika musia zohrať významnú úlohu v riešení tejto krízy a keďže stretnutie SADC 28.-29. marca 2007 bolo dôležitým krokom v tomto smere,
1.
dôrazne odsudzuje Mugabeho diktatúru za neustávajúci útlak zimbabwianskeho ľudu, opozičných strán a skupín občianskej spoločnosti a za deštrukciu zimbabwianskeho hospodárstva, čo prehĺbilo biedu miliónov obyvateľov Zimbabwe;
2.
víta závery Rady z 23. apríla 2007 a vyjadruje veľké obavy v súvislosti s rýchlo sa zhoršujúcou situáciou v Zimbabwe a rozsiahlymi porušovaniami ľudských práv, ktoré sa v krajine stále vyskytujú a naliehavo vyzýva vládu Zimbabwe, aby ako signatár zmluvy SADC a jej protokolov, Ustanovujúceho aktu AÚ, Africkej charty práv človeka a národov a Nového partnerstva pre rozvoj Afriky plnila svoje záväzky týkajúce sa zásad demokracie, ľudských práv a právneho štátu;
3.
odsudzuje skutočnosť, že napriek situácii, v ktorej sa krajina nachádza, regionálnej a medzinárodnej kritike a 27-ročnej vláde, ústredný výbor strany Zimbabwianskej africkej národnej jednoty - Vlastenecký front (Zanu-PF) opäť menoval Roberta Mugabeho ako kandidáta na prezidenta v roku 2008, a tiež odsudzuje to, že sa už spustila kampaň na zastrašovanie, ktorej cieľom je zničiť štruktúry opozície a občianskej spoločnosti a zabezpečiť výsledok parlamentných a prezidentských volieb;
4.
opäť vyzýva Roberta Mugabeho, aby splnil svoj sľub a čo najskôr odstúpil, čo by predstavovalo najvýznamnejší jednotlivý krok vedúci smerom k obrodeniu spoločnosti, politiky a hospodárstva v Zimbabwe;
5.
dôrazne odsudzuje násilné rozohnanie modlitebného zhromaždenia, ktoré bolo súčasťou kampane Zachráňme Zimbabwe, a ktoré zorganizovali 11. marca 2007 predstavitelia opozície voči Mugabemu; mimoriadne dôrazne odsudzuje vraždy a vyjadruje hlboký smútok nad smrťou Gifta Tandareho, opozičného aktivistu, ktorý bol zastrelený a ktorého telo bolo zabavené a tajne pochované bez vedomia jeho rodiny, Itaia Manyerukeho, ktorý zomrel o deň neskôr na následky krutej bitky zo strany polície, a žurnalistu Edmora Chikombu dňa 30. marca 2007;
6.
dôrazne odsudzuje útoky na lídrov opozície a následné zatknutie predsedu Hnutia za demokratickú zmenu (MDC) Morgana Tsvangiraia, Nelsona Chamisu, Grace Kwinjehovej, Lovemorea Madhukua, Williama Bangoa, Sekaie Hollandovej, Tendaia Bitiho, Arthura Mutambaru a mnohých ďalších, kruté zaobchádzanie voči nim zo strany polície a zákaz vyhľadať lekársku pomoc mimo Zimbabwe; rozhodne odsudzuje brutálne napadnutie niekoľkých ďalších účastníkov zhromaždenia zo strany zimbabwianskej polície; je zdesený tým, že minister informácií Zimbabwe, Sikhanyiso Ndlovu, pri tej istej príležitosti odmietol správy o brutalite a mučení zo strany polície a namiesto toho obvinil opozíciu z útoku na políciu;
7.
protestuje proti opätovnému zatknutiu členov MDC vrátane Morgana Tsvangiraia a ďalších ľudí dňa 28. marca 2007, pokračujúcemu zadržiavaniu mnohých opozičných aktivistov vrátane Iana Makoneho, osobitného poradcu pána Tsvangiraia, obnoveným útokom voči členom MDC, nepredvídateľným súdnym a mimosúdnym procesom, ktorým sú vystavení v prípade nedokázateľných obvinení, a pretrvávajúcim zatýkaniam a únosom členov domnelej opozície;
8.
považuje za neprijateľný útok na Nelsona Chamisu, ktorý sa odohral počas jeho cesty na letisko v Harare, odkiaľ mal odcestovať na zasadnutie Spoločného parlamentného zhromaždenia AKT-EÚ;
9.
je hlboko znepokojený správou, že 56 žien zo zimbabwianskej mimovládnej organizácie "Ženy Zimbabwe vstávajú" bolo 23. apríla 2007 zatknutých a že spolu s nimi bolo uväznených aj 10 ich malých detí;
10.
dôrazne odsudzuje brutálne násilie zo strany polície a armády proti civilnému obyvateľstvu, ako sa stalo v predvečer Veľkej noci, keď ťažko vyzbrojené prepadové policajné jednotky napadli ľudí čakajúcich na dopravu do dovolenkových destinácií, čo je jednoznačne taktika na rozširovanie strachu;
11.
vyzýva vládu Zimbabwe, aby obnovila právny štát a s okamžitou platnosťou zastavila násilné útoky na opozíciu a skupiny občianskej spoločnosti a jednotlivcov, skoncovala s politikou miznutia osôb a svojvoľného zatýkania, skoncovala s mučením a týraním väzňov, rešpektovala súdy a členov právnických profesií a uznávala a dodržiavala právo na slobodu prejavu a zhromažďovania;
12.
vyzýva vládu Zimbabwe, aby okamžite začala proces, ktorý ukončí krízu v krajine odsúhlasením dôveryhodného plánu na prechod k demokracii, okamžitým obnovením právneho štátu, vytvorením rámca pre slobodné a spravodlivé voľby pod medzinárodným dozorom a poskytnutím prechodných záruk nestraníckej kontroly kľúčových štátnych inštitúcií ako armády a polície;
13.
ďalej vyzýva na prijatie potrebných ústavných zmien a na riadne splnomocnenie volebnej komisie ako úplne nezávislého orgánu schopného dohliadať na konanie slobodných a spravodlivých volieb prostredníctvom transparentného systému a domnieva sa, že dôležitou súčasťou tohto procesu bude úplná kontrola hlasovacích lístkov, riadne kontrolovaná od začiatku až do konca a so spoľahlivými záznamami o tom, koľko hlasovacích lístkov bolo vytlačených, koľko sa ich distribuovalo do každého okrsku a koľko z nich bolo právoplatne použitých;
14.
v tejto súvislosti ponúka svoju pomoc pri vykonávaní akéhokoľvek dohodnutého procesu, ktorý poskytne základ pre skutočne slobodné a spravodlivé voľby, vrátane vyslania misie volebných pozorovateľov EÚ, a verí, že ostatné organizácie, ako napríklad Spoločenstvo národov, budú tiež pozvané, aby vyslali volebných pozorovateľov;
15.
víta novonájdenú jednotu medzi opozičnými stranami a skupinami v Zimbabwe vrátane všetkých súčastí MDC, cirkví a Kongresu odborových zväzov Zimbabwe, a ich odhodlanie spolupracovať na odpore voči vládnemu útlaku, aby priniesli ľudu demokraciu a slobodu;
16.
s potešením konštatuje, že SADC uznáva existenciu krízy v Zimbabwe, a víta menovanie prezidenta Juhoafrickej republiky, pána Thaba Mbekiho, za sprostredkovateľa dialógu medzi stranou Zanu-PF a opozičným MDC; podporuje otvorené hodnotenie situácie v Zimbabwe zo strany zambijského prezidenta Levyho Mwanawasu, ghanského prezidenta Johna Kuffoura, arcibiskupa Desmonda Tutuho a arcibiskupa Piusa Ncubeho of Bulawayo; zdôrazňuje, že na Zimbabwe nie sú uvalené žiadne hospodárske sankcie, iba ak reštriktívne opatrenia zamerané na Mugabeho režim; víta iniciatívu SADC pri hľadaní riešenia, z ktorého budú mať osoh občania Zimbabwe, ako aj celý región; a naliehavo vyzýva celé medzinárodné spoločenstvo, a najmä africké národy, aby využili túto príležitosť;
17.
verí, že sprostredkovateľské aktivity juhoafrického prezidenta Mbekiho ukončia súčasný cyklus násilia a zastrašovania, bez ktorého nemožno náležite naplniť jeho mandát na uľahčenie dialógu medzi opozíciou a vládou v Zimbabwe a širokého národného dialógu presahujúceho hranice strany Zanu-PF a hnutia MDC, zahŕňajúceho vedúcich cirkevných predstaviteľov, oblasť obchodu, odbory a ďalších aktérov občianskej spoločnosti;
18.
podporuje hnutie študentov v Zimbabwe, ktorého vodcov a aktivistov neustále zatýkajú, fyzicky napádajú a prenasledujú, a pokračujúcu kampaň Kongresu odborových zväzov Zimbabwe a blahoželá im za odvahu realizovať dvojdenný národný štrajk, ktorým odsúdili neschopnosť Mugabeho zastaviť hospodársky kolaps krajiny napriek tomu, že existovali správy o policajnej brutalite a o tom, že vodcov Kongresu odborových zväzov Zimbabwe polícia vážne napadla po poslednej demonštrácii v roku 2006; vyjadruje poľutovanie nad tým, že s násilnou vládou nie je možné konštruktívne spolupracovať;
19.
vyjadruje poľutovanie nad tým, že vláda Zimbabwe opäť vyjadrila svoj úmysel prenasledovať a zavrieť tie mimovládne organizácie, ktoré podľa jej názoru podporujú opozíciu a politickú zmenu, a považuje túto hrozbu za vážny náznak toho, že vláda neverí v možnosť pokroku v krajine;
20.
vyzýva Radu, aby zabezpečila, aby všetky členské štáty dôsledne uplatňovali existujúce reštriktívne opatrenia vrátane zbrojného embarga a zákazu cestovania, pričom zdôrazňuje, že k otázke Zimbabwe nemožno pristupovať ako k samostatnej záležitosti mimo širších vzťahov EÚ s Afrikou; preto vyzýva Radu, aby zabezpečila, aby na plánovaný samit EÚ-Afrika, ktorý sa uskutoční v decembri 2007 v Lisabone, neboli pozvané žiadne osoby so zákazom vstupu, ani aby sa ho tieto osoby zúčastnili; domnieva sa, že nedostatky v uplatňovaní cielených sankcií vážne narúšajú politiku EÚ voči Zimbabwe a spôsobujú hlboké sklamanie tým osobám v Zimbabwe, ktoré hľadajú podporu medzinárodného spoločenstva;
21.
vyzýva Radu, aby ďalej rozšírila rozsah cielených reštriktívnych opatrení, ako aj zoznam osôb so zákazom vstupu tak, aby v ešte väčšej miere zahŕňal Mugabeho mocenskú štruktúru vrátane ministrov vlády, zástupcov a guvernérov, armádneho personálu, ústrednej spravodajskej služby a policajného personálu a guvernéra centrálnej banky Zimbabwe (Reserve Bank of Zimbabwe);
22.
konštatuje, že EÚ je pre Zimbabwe najdôležitejším darcom s celkovou sumou finančných prostriedkov poskytnutých v roku 2006 vo výške 193 miliónov EUR, z ktorej celkové finančné prostriedky z členských štátov EÚ predstavujú 106,9 miliónov EUR a celkové finančné prostriedky z Komisie 86,1 miliónov EUR, pričom len 94,7 miliónov EUR pripadá na potravinovú, humanitárnu a núdzovú pomoc a 49,9 miliónov EUR na ľudský a sociálny rozvoj; vyjadruje hlboké poľutovanie nad tým, že Mugabeho režim zneužíva túto podporu, najmä potravinovú pomoc, ako politickú zbraň na trestanie tých, ktorí sa odvážili vyjadriť nesúhlas s existujúcim režimom;
23.
trvá na tom, že všetka pomoc určená Zimbabwe sa musí poskytovať prostredníctvom skutočných mimovládnych organizácií a musí sa dostať k ľuďom, ktorým je určená, pričom ju v žiadnom prípade nesmú zadržiavať zástupcovia Mugabeho režimu;
24.
vyzýva Spojené kráľovstvo, ktoré sa v apríli 2007 ujalo predsedníctva Bezpečnostnej rady OSN, aby zaradilo Zimbabwe do programu rokovania Bezpečnostnej rady, a očakáva, že Juhoafrická republika zohrá konštruktívnu úlohu ako nestály člen Bezpečnostnej rady;
25.
opakuje svoju žiadosť, aby Mugabeho režim nemohol nijakým spôsobom finančne alebo propagandisticky profitovať z kvalifikácie na MS vo futbale v roku 2010 alebo zo samotného turnaja; v tejto súvislosti vyzýva Juhoafrickú republiku ako usporiadateľskú krajinu a Medzinárodnú futbalovú federáciu (FIFA), aby vylúčili Zimbabwe z účasti na kvalifikačných zápasoch MS vo futbale, z usporiadania priateľských medzinárodných zápasov alebo zápasov s reprezentačnými mužstvami štátov, ktoré sa na tomto podujatí zúčastnia;
26.
víta iniciatívu Spoločného parlamentného zhromaždenia AKT-EÚ na vyslanie spoločnej delegácie do Zimbabwe na posúdenie situácie na mieste, žiada Spoločné parlamentné zhromaždenie AKT-EÚ o čo najskoršie vykonanie prieskumu a žiada vládu Zimbabwe, aby všetkým členom tejto delegácie umožnila vstup do Zimbabwe; zdôrazňuje, že delegácia by mala získať prístup ku všetkým oblastiam občianskej spoločnosti a nemala by byť obmedzená na stretnutie so skupinami, ktoré zorganizovala vláda; žiada Komisiu, aby zorganizovala návštevu Zimbabwe, a vyzýva orgány v Zimbabwe na spoluprácu pri realizácii tejto návštevy;
27.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vláde a parlamentu Zimbabwe, vláde a parlamentu Juhoafrickej republiky, generálnemu tajomníkovi Juhoafrického rozvojového spoločenstva, spolupredsedom Spoločného parlamentného zhromaždenia AKT-EÚ, predsedom komisie a výkonnej rady Africkej únie, generálnemu tajomníkovi Spoločenstva národov, generálnemu tajomníkovi OSN, vládam krajín skupiny G8 a prezidentovi Medzinárodnej futbalovej federácie.
