ÚSTNA OTÁZKA H-0506/09
pre hodinu otázok na schôdzi v januári 2010
v súlade s článkom 116 rokovacieho poriadku
predkladá:
Ryszard Czarnecki
Komisii
Vec: Stabilita finančného trhu v Poľsku
Európska centrálna banka 18. decembra 2009 zverejnila polročnú správu o finančnej stabilite v eurozóne, v ktorej sa uvádza, že banky v eurozóne budú musieť zvýšiť rezervy na úroveň 187 miliárd EUR v roku 2010, pričom za jednu z dvoch hlavných príčin sa označujú straty vyplývajúce zo zlej hospodárskej situácie v strednej a východnej Európe.
V tejto súvislosti komentár v novinách Wall Street Journal týkajúci sa správy ECB menovite spomína banku Unicredit.
Nemyslí si Komisia, že obchodné praktiky a účtovné postupy v skupine Unicredit vedú k ukrývaniu skutočných finančných strát, čo v strednodobom a dlhodobom horizonte môže ohroziť stabilitu finančného systému v EÚ?
Mám na mysli umelé udržiavanie účtovných výsledkov a likvidity Unicredit Ukraina zo strany Bank Pekao AS prostredníctvom odloženia splatnosti zlých dlhov a neustáleho zvyšovania financovania, čo vyvoláva moje znepokojenie nad stabilitou finančného trhu v Poľsku, pretože v súvislosti s investíciami na Ukrajine Bank Pekao SA doposiaľ nezvýšila rezervy, ako to požadujú európske predpisy.
Je odčerpávanie finančných prostriedkov z dcérskej spoločnosti materskou spoločnosťou Unicredit v súlade s právom EÚ?
Nedochádza k porušovaniu zásad hospodárskej súťaže v EÚ, keď sa dcérskym spoločnostiam v rámci tzv. Projektu Chopin (Poľsko, Rumunsko, Bulharsko) vnucujú – v situácii očividného stretu záujmov predsedu Unicredit-u Alessandra Profuma (v čase podpísania zmlúv vykonával funkciu v správnej rade spoločnosti zo skupiny Pirelli) – nevýhodné zmluvy s firmou Pirelli Real Estate SpA preferovanou Unicredit-om?
