Otázka na písomné zodpovedanie E-010951/2011
Komisii
článok 117 rokovacieho poriadku
Monika Flašíková Beňová (S&D)
(28. novembra 2011)
Vec: Postavenie žien v Saudskej Arábii
V Saudskej Arábii sú v platnosti segregačné zákony a praktiky, ktoré výrazne diskriminujú a znevýhodňujú postavenie žien v tamojšej spoločnosti.
Nedávno bola napríklad jedna žena odsúdená na desať úderov za to, že porušila zákaz šoférovania, ktorý v krajine platí pre všetky ženy, cudzinky nevynímajúc.
Takýchto obmedzení, ktorými sú tamojšie ženy nútené podriaďovať svoj život, je v krajine v platnosti niekoľko.
Na správanie žien na verejnosti napríklad dozerá tzv. náboženská polícia s oficiálnym názvom Rada pre podporu cnosti a predchádzanie neresti, ktorá kontroluje dodržiavanie segregácie pohlaví.
Ženy v Saudskej Arábii sú občania druhej kategórie aj z právneho hľadiska, na všetky úkony musia mať ustanoveného mužského opatrovníka.
Svedecká výpoveď jedného muža má hodnotu svedeckých výpovedí dvoch žien.
—
Akým spôsobom Komisia bojuje za zrušenie segregačných zákonov, ktoré sú v krajine platné, a ako prispieva k zlepšeniu postavenia žien v spoločnosti v Saudskej Arábii?
