Parlament schválil rozpočet EÚ na rok 2009
Rozpočet
2008-12-18 - 12:25
Poslanci EP schválili v druhom čítaní rozpočet EÚ na rok 2009, pričom Parlamentu sa v rokovaniach s Radou podarilo dosiahnuť viacero významných úspechov.
Ide predovšetkým o otázku financovania poľnohospodárskej pomoci pre rozvojové krajiny v rozsahu 1 miliardy eur na obdobie 3 rokov, ako aj o zvýšenie výdavkov na kohéznu politiku, zamestnanosť a rast - oblasti, ktoré EP považuje za prioritné.
Súhrnný rozpočet Európskej únie na rok 2009 má predstavovať 116, 096 miliárd eur v položkách platieb , čo je 0,894 % celkového hrubého národného dôchodku EÚ.
Táto suma sa nachádza pod úrovňami stanovenými vo viacročnom finančnom rámci EÚ, známom ako finančné perspektívy, pre roky 2007-2013 a oproti roku 2008 predstavuje len mierne zvýšenie.
V položkách záväzkov má rozpočet vyčlenených 133, 845 miliárd eur , rovnajúcich sa 1,03 % celkového hrubého národného dôchodku EÚ.
Poslanci EP v tejto súvislosti upozornili, že platby sú nízke, čo následne vyvoláva nesúlad medzi úrovňou záväzkov a platieb a poukázali na to, že v roku 2009 sa tento rozdiel ešte prehĺbi.
Rozpočet bol schválený pomerom hlasov 539:33:27.
Za svoje politické priority pre rozpočet na rok 2009 poslanci označili rast, súdržnosť a zamestnanosť v EÚ (kapitola 1); riešenie problematiky klimatických zmien (kapitoly 1, 2); posilnenie úlohy EÚ na svetovej scéne (kapitola 4); a oblasť bezpečnosti (kapitola 3).
V prípade riešenia klimatických zmien pritom poslanci v schválenej správe uvádzajú, že Únii stále chýbajú uspokojivé opatrenia a zdôrazňujú, že potrebuje "adekvátne finančné zdroje", ak chce vo svetových snahách o zvládanie klimatických zmien hrať vedúcu úlohu.
Čo sa týka plánu hospodárskej obnovy v súvislosti s finančnou krízou, Parlament prijal pozmeňujúci návrh, v ktorom vyjadril pevné odhodlanie začať rokovania s Radou, založené na návrhu Komisie revidovať rozpočtové plány EÚ na roky 2007-2013 s cieľom vyčleniť na plán obnovy 5 miliárd eur.
Parlament dal tiež v rokovaniach s Komisiou jasne najavo, že trvá na prenesení nevyčerpaných prostriedkov z roku 2008, určených na rozvoj vidieka (vo výške do 700 miliónov eur) na rok 2009.
Celkové navýšenie platieb v porovnaní s rokom 2008 predstavuje približne 1 miliardu eur.
Tieto opatrenia sú podľa EP potrebné najmä pre financovanie pokračovania politík EÚ v súvislosti so súčasnou situáciou a výzvami budúcnosti.
Kohézna politika
V schválenej správe o rozpočte vyzývajú europoslanci Európsku komisiu a členské krajiny, aby urobili všetko pre zrýchlenie implementácie programov spadajúcich pod kapitolu kohéznej politiky a Komisiu žiadajú, aby zrýchlila hodnotenie členských krajín v súvislosti s dodržiavaním systémov kontroly a manažmentu projektov profitujúcich zo štrukturálnych a kohéznych fondov.
Okrem toho Parlament označil za "neprijateľnú" úroveň implementácie odhadov pre oblasť kohéznej politiky a vyzval Komisiu a členské štáty, aby prijali "všetky dostupné opatrenia" na zabezpečenie adekvátnej implementácie.
Pomoc pre rozvojové krajiny
Parlament bol v rokovaniach o rozpočte úspešný najmä v zabezpečení 1 miliardy eur (pre obdobie 2008 - 2010) na "nástroj rýchlej reakcie vzhľadom na stúpajúce ceny v rozvojových krajinách".
Tieto prostriedky majú pochádzať z troch zdrojov - z tzv. nástroja flexibility, z rezerv pohotovostnej pomoci (emergency aid reserve) a z presunutia fondov v rámci rozpočtovej kapitoly vonkajších vzťahov.
V rámci tejto sumy bude 760 miliónov eur predstavovať tzv. "čerstvé financie" (teda 22 miliónov z rezerv pohotovostnej pomoci nevyužitých z rozpočtu na rok 2008 + 240 miliónov, o ktoré sa navyšuje strop rezerv + 78 miliónov z rezerv pohotovostnej pomoci na rok 2009 + 420 miliónov eur z nástroja flexibility).
Zvyšných 240 miliónov eur bude pochádzať z presunutia fondov v rámci rozpočtovej kapitoly vonkajších vzťahov - tzv. nástroja stability - keďže tieto prostriedky neboli vyčlenené na vopred vytýčený cieľ.
Vonkajšie vzťahy
Poslanci EP upozornili, že rezervy v oblasti kapitoly zodpovednej za úlohu EÚ vo svete nie sú dostatočné na financovanie priorít, ktoré vyvstali v priebehu roka, bez toho, aby to zároveň ohrozilo tradične deklarované priority.
To sa týka najmä financií na úlohu EÚ v Palestíne, kde vyčlenených 300 miliónov eur predstavuje 21% pokles oproti roku 2008, ako aj prípadu Kosova, kde europoslanci upozorňujú, že uvedené odhady len tesne vystačia na udržanie financovania reforiem.
Naopak, poslanci uvítali rozhodnutie EÚ prispieť na rekonštrukciu Gruzínska, na čo bolo prisľúbených 500 miliónov eur pre obdobie 3 rokov.
Prostriedky podľa rozpočtových kapitol:
Rozpočet EÚ na rok 2009
Kapitoly
Záväzky
Platby
1
Udržateľný rast a zamestnanosť
1a Konkurencieschopnosť
11.768.997.000
11.024.385.513
1b Súdržnosť
48.426.884.669
34.975.134.166
2
Prírodné zdroje
56.121.437.011
52.566.129.680
3a
Sloboda, bezpečnosť a spravodlivosť
863.925.000
617.440.000
3b
Občianstvo
650.963.000
678.960.000
4
EÚ ako globálny partner
8.103.930.360
8.324.169.158
5
Administratíva
7.700.730.900
7.700.730.900
6
Kompenzácie pre Bulharsko a Rumunsko
209.112.912
209.112.912
Rozprava (17.
12.
2008):
Poslanec Sergej KOZLÍK (NA, SK) v rozprave ocenil text uznesenia predložený rozpočtovým výborom EP a zdôraznil, že komplexne vyjadruje riziká budúcoročného rozpočtu Európskej únie.
"Za stále otvorené však pokladám rozpočtové krytie dopadov plánu Európskej únie na riešenie dôsledkov finančnej krízy", uviedol a spresnil, že sa to týka najmä jeho rozsahu a smerovania.
Dôležité budú podľa jeho slov predovšetkým iniciatívy zamerané na trvalo udržateľný rozvoj, rast zamestnanosti a podporu malého a stredného podnikania, ako aj podpora súdržnosti medzi regiónmi, ktorá je podľa poslanca Sergeja Kozlíka kľúčovým faktorom stimulácie hospodárskeho rastu v Európe.
V roku 2009 sa dá podľa jeho slov očakávať zrýchlené čerpanie prostriedkov štrukturálnych a kohéznych fondov v nových členských krajinách, preto je podľa neho na mieste "zdôraznenie záväzku rozpočtových orgánov včas poskytovať dostatočné výdavkové prostriedky".
Ako ich potenciálny zdroj by podľa poslanca Kozlíka mala slúžiť rezerva 7,7 miliardy eur oproti platobnému stropu viacročného finančného rámca EÚ.
V tomto smere tiež označil za nevyhnutné prijatie opatrení na zjednodušenie mechanizmov štrukturálnych a kohéznych fondov, s cieľom zlepšiť schopnosť ich čerpania v členských krajinách Únie.
V rozprave o rozpočte vystúpil aj slovenský europoslanec Vladimír MAŇKA (PES, SK), ktorý upozornil na zmeny súvisiace s vývojom hospodárskej krízy, na ktoré bude podľa jeho slov potrebné v roku 2009 pružne reagovať.
"V oblasti politiky súdržnosti bude mimoriadne dôležité, aby sme dokázali flexibilne zabezpečiť potrebné zdroje", uviedol a dodal, že je potrebné pripraviť sa na včasné poskytovanie dodatočných výdavkových rozpočtových prostriedkov, najmä v prípade rýchlejšej realizácie štrukturálnych politík.
Potenciál pre nové členské štáty na dobiehanie vyspelých krajín vytvára podľa Vladimíra Maňku práve kohézna politika, a preto je podľa neho mimoriadne dôležité využívať tento nástroj v období hospodárskej krízy efektívne.
"Vedci v niektorých členských krajinách vypočítali, aké negatívne dopady majú meškajúce platby na zamestnanosť, na produktivitu práce a hospodársky rast našich krajín", uviedol a poukázal na to, že ak by bolo možné čerpať finančné prostriedky tempom predpokladaným vo viacročnom finančnom rámci EÚ, "v nových členských krajinách by sa dnes dosahovala o viac než 2% vyššia produktivita práce a hospodársky rast, a zamestnalo by sa o 1 % viac ľudí".
Z tohto pohľadu je podľa poslanca Maňku potrebné považovať podporu súdržnosti za "kľúčový faktor stimulácie rozhodujúcich makroekonomických ukazovateľov v EÚ"
Na čerpanie finančných prostriedkov podľa jeho slov negatívne vplýva rozdielny stupeň byrokracie v jednotlivých členských štátoch, kvôli čomu označil za "nevyhnutné, aby sa v EÚ plošne znížila byrokracia pri čerpaní európskych fondov".
20081217IPR45133 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
