Egypt: Poslanci vítajú prechod k demokracii a žiadajú zmrazenie aktív egyptských lídrov
Vonkajšie vzťahy
Plenárne zasadnutie
2011-02-17 - 12:50
V reakcii na situáciu v Egypte poslanci prijali uznesenie, v ktorom vyzvali EÚ na prehodnotenie jej politického a finančného prístupu k tejto africkej krajine tak, aby jej bola schopná poskytnúť pomoc pri prechode k demokracii a organizácii slobodných volieb.
Parlament tiež vyzval na zmrazenie aktív všetkých egyptských lídrov, ktorí sú dôvodne podozriví zo sprenevery štátnych finančných prostriedkov.
Odchod prezidenta Mubaraka "otvoril novú etapu politickej transformácie Egypta," uvádza sa v uznesení.
Významnú úlohu v tomto procese zohrávajú egyptské ozbrojené sily, ktoré poslanci vyzvali na konštruktívny prístup pri predchádzaní ďalšiemu násiliu a uľahčenie politického prechodu k demokracii.
Poslanci uznali "kľúčovú úlohu Egypta v arabskom svete," a vyzvali krajinu na zachovanie svojich medzinárodných zmluvných záväzkov, vrátane mierovej zmluvy s Izraelom.
Úloha EÚ v procese transformácie
Poslanci uznali, že vo vzťahoch EÚ a jej členských štátov s južnými susedmi v minulosti často prevážila snaha o stabilitu nad demokratickými hodnotami, ľudskými právami a sociálnou spravodlivosťou.
Parlament preto žiada vytvorenie mechanizmu, na základe ktorého by sa doložka o ľudských právach, ktorá umožňuje v prípadoch ich vážneho porušenia pozastavenie účinnosti akejkoľvek asociačnej dohody s treťou krajinou, uplatňovala v budúcnosti dôslednejšie.
Vývoj v Egypte odkryl viaceré nedostatky v prístupe k stredomorským krajinám.
Uznesenie preto vyzýva na prehodnotenie Európskej susedskej politiky (ESP) s cieľom klásť čo najväčší dôraz na kritériá ako nezávislosť súdnictva, dodržiavanie základných slobôd, pluralizmus a sloboda tlače, ale aj boj proti korupcii.
Ak budú mať krajiny ESP záujem o tzv. posilnený štatút, mali by spĺňať určité politické kritéria doplnené o stimuly k reformám.
V súčasnosti, od mája 2010, prebiehajú rokovania o posilnenom partnerstve s v oblasti Stredomoria s Tuniskom.
Prvá krajina, ktorej bol tento štatút udelený, bolo v roku 2008 Maroko.
Poslanci sa v súvislosti so zmenou prístupu vyslovili aj za využitie všetkých finančných nástrojov, ktoré má EÚ k dispozícii.
Týka sa to predovšetkým nástroja európskeho susedstva a partnerstva (ENPI), európskeho nástroja pre demokraciu a ľudské práva (EIDHR) a nástroja stability.
V neposlednom rade Parlament vyzval vysokú predstaviteľku Únie pre zahraničné veci a bezpečnostnú politiku na vytvorenie pracovnej skupiny za účasti poslancov, ktorej úlohou by bola podpora Egypta na ceste k demokracii najmä v súvislosti s organizáciou slobodných volieb a budovaním inštitúcií demokratického štátu.
Prechod k demokratickému zriadeniu by mala podporiť aj pozorovateľská misia, ktorá by sa zúčastnila nadchádzajúcich volieb.
Kritika Únie pre stredozemie
Únia pre stredozemie, ktorá vznikla v roku 2008 a pozostáva z 27 členských štátov EÚ a 16 krajín z oblasti Stredomoria, sa podľa poslancov "ukázala ako neúčinná na prekonanie rastúcej nedôvery a na splnenie základných potrieb dotknutých ľudí."
Parlament ju preto spolu s Euro-stredozemskou nadáciou Anny Lindhovej vyzval, aby plnila "naliehavú a aktívnu úlohu v mobilizácii občianskej spoločnosti" stredomorského regiónu a podporovala rozvoj demokracie a ľudských práv.
Miliarda eur na podporu malých a stredných podmikov v Stredomorí
Parlament prostredníctvom ďalšej legislatívy, ktorú schválil vo štvrtok, rozhodol o zvýšení garancií pôžičiek, ktoré Európska investičná banka poskytuje na projekty za hranicami EÚ, o 1mld. eur.
Tieto garancie by mali byť využité na podporu pôžičiek pre malé a stredné podniky v oblasti Stredomoria.
Parlamentná delegácia do Egypta
Parlament tiež vo štvrtok prostredníctvom konferencie predsedov politických skupín odsúhlasil vyslanie delegácie do Egypta.
Odcestovať by mala v najbližších týždňoch.
20110217IPR13812 Prijatý text bude dostupný tu (zvoľte dátum 17.02.2011) Sledujte rozpravu zo záznamu (zvoľte dátum 17.02.2011)
SK
1
LINK
/activities/plenary/ta.do?language=SK
SK
2
LINK
/wps-europarl-internet/frd/vod/research-by-date?language=sk
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
