Plénum sa zaoberalo rodovou rovnosťou v EP
Práva žien/Rovnosť príležitostí
2007-01-18 - 13:41
"Plné uznanie odlišnosti a vzájomného doplňovania sa muža a ženy môže pomôcť ľudstvu pred úpadkom", uvádza iniciatívna správa slovenskej poslankyne a predsedníčky Výboru EP pre práva žien Anny ZÁBORSKEJ (EPP-ED), ktorú Parlament schválil 18. januára 2007.
Správa sa zaoberá hodnotením integrovaného prístupu pre rovnosť medzi ženami a mužmi v práci parlamentných výborov a je prvým dokumentom Parlamentu venovaným tejto problematike.
Správa poukazuje na to, že integrovaný prístup k rovnosti mužov a žien (tzv. gender mainstreaming) s cieľom začleniť perspektívu rodovej rovnosti do politík na všetkých úrovniach vedie ku kladnému vývoju pre obidve pohlavia a musí sa stať stredobodom všetkých činností.
Jej text tiež vyjadruje záväzok EP prijať a uplatňovať túto stratégiu v politikách Spoločenstva a nabáda členské štáty, aby konali rovnako.
Poslanci pritom trvajú na dôležitosti úlohy politických skupín v rámci podpory žien a umožnenia ich úplnej účasti vo verejnom živote (napr. prostredníctvom podpory lepšej účasti žien vo voľbách do Európskeho parlamentu a v celoštátnych voľbách).
Čo sa týka zastúpenia žien medzi poslancami Európskeho parlamentu, v decembri 2006 tvorili 31 % všetkých europoslancov.
Po pristúpení Bulharska a Rumunska majú poslankyne v EP 30,36 % zastúpenie.
Správa tiež vyjadruje poľutovanie nad tým, že služobný poriadok úradníkov Európskych inštitúcií "nepočíta s dostatočnými opatreniami, ktoré by úradníkom umožňovali skutočný výber umožňujúci zosúladiť pracovný a rodinný život".
Rozprava:
V rámci rozpravy k tejto téme vystúpili štyri slovenské europoslankyne.
Ako prvá vystúpila autorka správy, predsedníčka Výboru EP pre práva žien a rodovú rovnosť (FEMM), Anna ZÁBORSKÁ (EPP-ED, SK).
Pripomenula, že dôstojnosť ženy a jej poslanie nabrali v posledných rokoch osobitný rozmer, čo vidieť aj v európskych politikách určených Lisabonskou stratégiou.
Rozlišovanie rozdielov a vzájomné dopĺňanie sa muža a ženy môže podľa jej slov významne prispieť k demokracii a parlamentarizmu.
"Sloboda sa neobmedzuje len na slobodu hospodárskej súťaže, ako včera poznamenala moja obľúbená kancelárka", uviedla.
Žena má podľa jej slov "zvláštnu hodnotu" nielen z dôvodu jej hodnoty ako ľudskej bytosti, ale najmä "z dôvodu ženskosti, bez ohľadu na kultúrny kontext, na jej duchovné, mentálne či fyzické vlastnosti, akými sú vek, zdravie, vzdelanie, práca či jej osobné rozhodnutie byť vydatá alebo slobodná".
Vo svojom príspevku tiež vyzdvihla skutočnosť, že prerokovávaná správa bola vo výbore FEMM prijatá jednomyseľne.
"Náš výbor vytvoril prvý metodický model hodnotenia, ktorý je použiteľný vo všetkých parlamentných výboroch.
Údaje z dotazníkov jednotlivých výborov, ktoré reagovali na náš prieskum, boli starostlivo spracované.
Keby všetky výbory boli odpovedali na náš dotazník, bolo by toto hodnotenie komplexnejšie.
Každý výbor by mal venovať pozornosť našim odporúčaniam", uviedla.
Kriticky sa však vyjadrila k trom schváleným pozmeňujúcim návrhom (v paragrafoch 8, 21 a 22), ktoré podľa jej názoru oslabujú kompetencie Výboru FEMM a zároveň "nie sú celkom v súlade s vnútorným poriadkom Európskeho parlamentu".
Europoslankyňa Irena BELOHORSKÁ (NA, SK) počas svojho prejavu pripomenula, že zásada, podľa ktorej definícia ľudských práv zahŕňa aj ženské práva a že sú to práva so zvláštnou prioritou, bola po prvý raz deklarovaná v roku 1993 na všeobecnej konferencii OSN vo Viedni.
"Neskôr Pekingská Akčná Platforma si dala ako hlavný ciel hovoriť o tzv. rodovej rovnosti a určila 12 problematických oblastí, ako napríklad ženy a chudoba, vzdelávanie, ženy a zdravie, násilie na ženách, ozbrojené konflikty, ženy a médiá, ženy a ich účasť v rozhodovacích politických a spoločenských štruktúrach", uviedla.
Ako v tejto súvislosti dodala, aj napriek množstvu medzinárodných inštitúcií zaoberajúcich sa implementáciou týchto dokumentov sa dá skonštatovať, že rodová rovnosť je zatiaľ vyriešená len v pozícii de jure, ale nie de facto.
"Ospravedlnenie hľadáme veľakrát v percentuálnom zastúpení žien, nevidíme však, že tieto percentá sú zastúpené hlavne v nižších, alebo v najnižších úrovniach inštitúcií".
Podľa Ireny Belohorskej je aj v tomto prípade dobrá zásada, "že ak chcem niečo zmeniť, začnem sa snažiť o zmenu najprv vo svojom okolí".
Európsky parlament preto vyzvala, aby sa zaoberal tým, ako je táto zásada uplatňovaná v jeho vlastných radoch.
"Aj keď percentuálne zastúpenie žien v EP je lepšie ako bolo predtým, zväčša zastávajú nižšie posty, napríklad na sekretariátoch".
V nich bola zásada rodovej rovnosti podľa jej slov naplnená kompletne, dokonca ženy tam majú väčšinu.
"Pretrváva snáď aj v Európskom parlamente kultúrno-tradičná zásada, že žena je dobrá manželka, matka, milenka, sekretárka, kuchárka, upratovačka, ale nie vedúca pracovníčka?", spýtala sa pléna.
S odvolaním sa na prejav svojho predrečníka, britského poslanca Rolanda Dereka CLARKA (IND/DEM, UK) tiež uviedla, že "je smutné, že jediné mužské vystúpenie, ktoré k tejto rozprave doposiaľ zaznelo, bolo také, aké bolo".
Poslanec CLARK vo svojom vystúpení totiž kritizoval správu za to, že "z nejakého dôvodu nemôže byť asi napísaná zrozumiteľným jazykom" a odvoláva sa na "akýsi mainstreaming".
"Je to snáď nejaká snaha o nejakú spoločenskú korektnosť?", spýtal sa a dodal, že v prípade zavedenia kvót by došlo k opačnej diskriminácii, ktorá podľa jeho názoru "ide proti všetkým princípom EÚ".
"Čo sa stane, ak kvótu nenaplníme?
Ostane snáď toto miesto neobsadené?
Predpokladám, že si teraz myslíte, že máte dočinenia s nejakým šovinistom, čo však nie je pravda.
Bol som učiteľom a veľmi rád som pracoval so ženami, aj pod ich vedením.
Všetky ženy rešpektujem.
Avšak som presvedčený, že by sa mali uchádzať o miesta na rovnakom princípe, ako muži.
Každá sebavedomá žena by sa mala cítiť touto správou urazená a mala by požiadať poslancov, aby hlasovali proti nej", zakončil svoj príspevok.
Ďalšia slovenská europoslankyňa, Edit BAUER (EPP-ED, SK), začala svoj príspevok vyjadrením uznania spravodajkyni "za jasnú reč", ktorou správa hovorí o uplatnení rovnosti šancí v EP.
"Jasnou rečou hovorí o tom, že tzv. mainstreaming je dobre formulovaný, zakotvený v uzneseniach Parlamentu, v smerniciach, že je inštitucionalizovaný pracovnou skupinou na vysokej úrovni, a sleduje ho aj samostatný výbor, a občas aj predsedníctvo".
Praktický záujem sa však podľa jej slov končí tým, že "výbory chcú školiť svoje sekretariáty o tom, čo vlastne tzv. mainstreaming znamená".
S ohľadom na predrečníka Rolanda CLARKA pritom dodala, že sa zdá, že "takéto školenia by bolo potrebné urobiť aj pre poslaneckých kolegov".
Vo svojom prejave ďalej upozornila, že aj v EP existuje tendencia zmenšovať dosah neriešenia problému.
"Starnutie Európy bez prehodnotenia prístupu k rovnakým šanciam oboch pohlaví je neriešiteľným problémom.
Určite nestačí k tomu zmeniť a modernizovať dôchodkové systémy".
Zásadné problémy podľa Edit Bauer vidieť v dvoch rovinách zároveň - vo filozofickom prístupe politických elít, s dôsledkami, ktoré svedčia o diskriminácii a rozdielnosti šancí a v praktickej rovine, prejavujúcej sa "absolútnym nedostatkom aktivít na zosúladenie pracovného a rodinného života".
V závere prejavu vyjadrila presvedčenie, že Európsky parlament, vnímajúc vážnosť výzvy vyplývajúcej z demografických zmien pre Európu, by mal oveľa užšie spolupracovať v otázke rovnosti šancí s národnými parlamentmi.
Rok rovnosti šancí podľa jej slov na to vytvára vhodný priestor.
Posledná zo slovenských europoslankýň, ktoré vystúpili v tejto rozprave, vystúpila pred plénom EP Zita PLEŠTINSKÁ (EPP-ED, SK).
Vyjadrila súhlas s nevyhnutnosťou zastúpenia žien v správnych orgánoch EP a uvítala úsilie zaviesť tému rovnosti pohlaví postupne do praxe aj v agende všetkých výborov Parlamentu.
Mainstreaming podľa jej slov nie je stratégiou, ktorá sa dá zaviesť do života naraz, ale musí sa stať "niťou vinúcou sa celým politickým procesom s cieľom začleniť perspektívu rodovej rovnosti do všetkých politík Spoločenstva na všetkých úrovniach".
Požiadavka na rovnosť mužov a žien sa podľa tejto slovenskej poslankyne musí prejavovať praktickým prístupom, ktorý nestavia ženy a mužov proti sebe.
"Zdôraznením významu zapojenia mužov do procesu integrovaného prístupu k rovnosti pohlaví sa zvýši dôležitosť otázok, ktoré boli v minulosti považované za záležitosti týkajúce sa výlučne iba žien", uviedla a dodala , že veľmi dôležitú úlohu v tomto procese môžu zohrať politické skupiny EP v rámci podpory účasti žien vo verejnom živote, "napríklad povzbudením kandidatúry žien vo voľbách do EP, aj do národných parlamentov".
V závere vyjadrila presvedčenie, že EP musí vo svojich štruktúrach v roku 2007 príkladne ukázať, že rovnosť pohlaví je súčasťou jeho bežnej politickej praxe.
Rok 2007 je rokom rovných príležitostí pre všetkých.
Zastúpenie europoslancov podľa príslušnosti k pohlaviu
Podľa krajín (k 26.10.2006):
Krajina
Ženy
Muži
Spolu
% žien
Rakúsko
5
12
17
29,41%
Belgicko
7
17
24
29,17%
Cyprus
6
6
0,00%
Česká republika
5
19
24
20,83%
Dánsko
6
8
14
42,86%
Estónsko
3
3
6
50,00%
Fínsko
5
9
14
35,71%
Francúzsko
33
45
78
42,31%
Nemecko
32
67
99
32,32%
Grécko
7
17
24
29,17%
Maďarsko
9
15
24
37,50%
Írsko
5
8
13
38,46%
Taliansko
14
64
78
17,95%
Lotyšsko
2
7
9
22,22%
Litva
5
8
13
38,46%
Luxembursko
3
3
6
50,00%
Malta
5
5
0,00%
Holandsko
12
15
27
44,44%
Poľsko
7
47
54
12,96%
Portugalsko
6
18
24
25,00%
Slovenská republika
5
9
14
35,71%
Slovinsko
3
4
7
42,86%
Španielsko
18
36
54
33,33%
Švédsko
10
9
19
52,63%
Veľká Británia
20
58
78
25,64%
Europoslancov spolu:
222
509
731
30,37%
Po prístupe Bulharska a Rumunska (od 1.1.2007):
Krajina
Ženy
Muži
Spolu
% žien
Bulharsko
5
13
18
27,78%
Rumunsko
11
24
35
31,43%
Europoslancov spolu:
238
546
784
30,36%
20070112IPR01916
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
