Najdôležitejšie udalosti plenárneho zasadnutia
Inštitúcie
2009-03-09 - 16:18
In The News - Live broadcast Rozpočet 2010: Priority Parlamentu
Výbor EP pre rozpočet predloží správu, v ktorej stanovuje priority Európskeho parlamentu na rok 2010 prostredníctvom správy poslanca Vladimíra MAŇKU (PES, SK).
Poslanci v nej uvádzajú, že mnohojazyčnosť a jazykové služby sú významnou prioritou a zdôrazňujú, že je potrebné urobiť všetko pre to, aby sa rozpočtové prostriedky a ľudské zdroje v tejto oblasti využívali čo efektívnejším spôsobom.
Alexandr Vondra v EP: prípravy na zasadnutie jarnej Európskej rady
Poslanci budú rokovať s predstaviteľmi Komisie a Rady v zastúpení vicepremiéra Alexandra Vondru o prípravách na zasadnutie Európskej rady, ktoré sa uskutoční v dňoch 19. až 20. marca v Bruseli.
Rokovať sa bude najmä o otázkach spojených so súčasnou finančnou a hospodárskou situáciou, zabezpečení energetickej bezpečnosti EÚ a klimatických zmenách.
Účastníci samitu sa dohodnú na spoločnom postoji EÚ na summite G-20 a prerokujú hlavné smery na medzinárodnú konferenciu o klimatických zmenách v Kodani.
Plán európskej hospodárskej obnovy
Hospodársky a menový výbor predkladá na hlasovanie plán európskej hospodárskej obnovy, v ktorom kladie dôraz na význam koordinovaného postoja na európskej úrovni.
Cieľom je predísť tomu, aby sa riešenie krízy obmedzilo na súbor rôznych vnútroštátnych plánov finančnej stability a hospodárskej obnovy, ktorý by mohol viest k rozporom a ďalším nákladom, a tak narušiť jednotný trh a Hospodársku a menovú úniu a oslabiť Európu ako celosvetového činiteľa.
Konečné hlasovanie o treťom námornom balíčku
Poslanci EP budú hlasovať o siedmich legislatívnych návrhoch, ktoré tvoria tretí námorný balíček EÚ.
Cieľom tejto legislatívy je posilnenie bezpečnosti plavidiel, ochrany posádok a cestujúcich v námornej preprave a ochrana životného prostredia prostredníctvom rýchlejšej a koordinovanejšej reakcie v prípade námornej nehody a vyjasnenie práva na odškodnenie cestujúcich.
Legislatíva okrem toho zvyšuje počet inšpekcií plavidiel a stanovuje režim povinného poistenia.
„Eurovignette”: Poslanci podporujú zásadu „znečisťovateľ platí” v prípade nákladných automobilov
Poslanci budú hlasovať v prvom čítaní o návrhu smernice o výbere poplatkov za používanie pozemných komunikácií ťažkými nákladnými vozidlami.
V predloženej správe vyjadrujú presvedčenie, že poplatky za ťažké vozidlá by mali vychádzať z miery znečistení ovzdušia a hluku, ktoré spôsobujú.
Zohľadniť by sa malo aj preťaženie ciest v dôsledku premávky týchto vozidiel.
Priemyselné emisie: flexibilnejšie znižovanie a celoeurópske limity
Objem znečisťujúcich emisií z tisícov priemyselných zariadení v celej Únii sa musia znižovať, ale flexibilnejšie, domnievajú sa poslanci.
Parlament bude hlasovať o návrhu Komisie na aktualizáciu a sprísnenie platných pravidiel, do ktorých EP začlenil nové ustanovenia týkajúce sa zavedenia celoeurópskych limitov pre emisie, väčšej flexibility pri poskytovaní povolení a vyňatie málo využívaných zariadení z pôsobnosti smernice.
Správa o pokroku Chorvátska: prístupové rokovania by sa mohli ukončiť v roku 2009
Poslanci EP budú prerokovávať návrh uznesení o pokroku Chorvátska v roku 2008.
Parlament vyjadruje spokojnosť s výsledkami, ktoré boli dosiahnuté v mnohých oblastiach, ako je prijatie reforiem potrebných pre prístup, prijatie opatrení na boj proti korupcii a organizovanému zločinu, či zavedenie akčného plánu na uplatňovanie zákona o národnostných menšinách.
Pretrvávajúce nedostatky sa týkajú najmä vysokého schodku verejných financií a bilaterálnych nezhôd medzi Chorvátskom a jeho susedmi.
Bývalá juhoslovanská republika Macedónsko: prístupové rokovania by sa mali bezodkladne začať
Poslanci v uznesení o pokroku, ktorý v roku 2008 dosiahla Bývalá juhoslovanská republika Macedónsko, vyjadrujú plnú podporu pre európsku perspektívu tejto krajiny.
Súčasne však ľutujú, že tri roky potom, čo bol Macedónsku priznaný status kandidátskej krajiny, neboli doposiaľ začaté prístupové rokovania.
EP preto vyzýva Radu, aby stanovila dátum začatia týchto rokovaní v priebehu tohto roku a žiada tiež macedónsku vládu, aby vyriešila pretrvávajúce nezhody so svojimi susedmi, vrátane prijateľného riešenia ohľadom názvu štátu.
Turecko: poslanci vyjadrili poľutovanie nad spomalením reformného procesu
Poslanci v uznesení o pokroku Turecka v roku 2008 vyjadrujú poľutovanie nad skutočnosťou, že Turecko už tri roky neustále spomaľuje reformný proces.
K dnešnému dňu otvorilo iba 10 z 35 negociačných kapitol, pričom v roku 2008 boli otvorené iba štyri nové kapitoly a od októbra 2005 bola uzavretá iba jedna kapitola - veda a výskum.
Parlament v tejto súvislosti žiada tureckú vládu, aby preukázala svoju politickú vôľu pokračovať v reformách a dodržiavala záväzky, ktoré prijala v roku 2005.
Hazardné hry na internetu: koniec podvodom
Pravidlá pre hazardné hry na internete by mali naďalej zostať v kompetencii jednotlivých členských štátov, domnievajú sa poslanci, ktorí svoje stanovisko vyjadrili v správe o rizikách hazardných hier na internete.
Menšinová skupina poslancov Výboru pre vnútorný trh však s týmto textom nesúhlasí a predkladá na hlasovanie v pléne alternatívnu správu.
Videohry: červené tlačidlo pre rodičov
Rodičia by mali mať k dispozícii „červené tlačidlo”, aby mohli znemožniť prístup ku hrám, ktoré považujú pre svoje deti za nevhodné, uvádza sa v správe, o ktorej budú poslanci hlasovať na plenárnom zasadnutí.
Cieľom nie je odstrašiť deti od hier, ktoré majú priaznivý vplyv na ich psychický rozvoj, ale pomôcť rodičom zvoliť vhodný obsah pre svoje deti.
Európsky azylový systém: väčšia solidarita medzi členskými štátmi a jednotný postup v azylovej oblasti
Poslanci budú hlasovať o nelegislatívnej správe týkajúcej sa budúceho spoločného európskeho azylového systému, o ktorom sa bude rokovať v podobe tzv. azylového balíčka pozostávajúceho z troch legislatívnych návrhov.
EP v predloženej správe zdôrazňuje, že jedným z cieľov spoločného európskeho azylového systému musí byť zavedenie účinných mechanizmov solidarity a že by sa mal zaviesť jednotný postup žiadosti o azyl a jednotné normy na priznanie štatútu utečenca.
20090306IPR51103
SK
1
PHOTO
20090309PHT51275.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
