Odpoveď: Viviane Reding v mene Komisie
Písomné otázky : E-004356/11 , E-006039/11 , E-004589/11
(5. júla 2011)
Komisia pripomína, že inštitúcie EÚ vrátane Komisie nemajú mandát, aby posudzovali rozhodnutia členských štátov v oblasti základných ústavných alternatív z politického hľadiska.
Prijatie novej ústavy v členskom štáte je vecou občanov daného štátu a ich inštitúcií.
Komisia však môže posúdiť ústavu ako ktorýkoľvek iný právny akt členského štátu z pohľadu jej súladu s právom Únie.
V tejto fáze môže Komisia posúdiť iba to, či niektoré ustanovenia novej maďarskej ústavy môžu byť na základe ich znenia a bez ohľadu na ich uplatňovanie nástrojom na porušovanie práva Únie alebo či môžu znamenať jednoznačné riziko vážneho porušovania európskych hodnôt.
Pre právne normy ústavného charakteru je však typický vysoký stupeň abstrakcie; tieto normy si často vyžadujú konkretizáciu vo forme právnych predpisov a ich právny význam možno plne vystihnúť iba pri zohľadnení právnych predpisov a správnej a súdnej praxe, ktoré z nich vychádzajú.
Vzhľadom na tieto okolnosti a na základe predbežnej analýzy Komisia nevidí žiadne ustanovenia v maďarskej ústave, ktoré by si na základe ich znenia vyžadovali nápravné kroky zo strany Komisie ako ochrankyne práva Únie.
Komisia zastáva názor, že ústava každého členského štátu by mala odzrkadľovať a zohľadňovať európske hodnoty demokracie, právneho štátu, ľudskej dôstojnosti a dodržiavania základných práv. Komisia takisto zastáva názor, že členské štáty musia poskytnúť právne záruky svojim občanom na zabezpečenie toho, aby občania mohli plne využívať práva zaručené právnymi predpismi Únie.
Komisia bude naďalej sledovať túto záležitosť z pohľadu práva Únie a bude pozorne sledovať vývoj v otázkach, ktoré by sa mohli objaviť pri uplatňovaní ústavy v praxi.
Komisia bude naďalej obozretná voči Maďarsku, ako aj voči ktorémukoľvek inému členskému štátu, a nebude váhať využiť svoje právomoci v prípade odôvodnených poznatkov o možnom porušovaní práva Únie alebo jednoznačného rizika vážneho porušovania hodnôt EÚ.
