Poslanci EP požadujú viac prevencie a efektívnejšie odhaľovanie rakoviny
Verejné zdravie
Plenárne zasadnutie
2010-05-10 - 11:45
Rakovina je s viac ako 3 miliónmi nových prípadov a 1,7 miliónom smrteľných prípadov ročne druhou najčastejšou príčinou úmrtí v Európe.
Predísť by sa však dalo jednej tretine z nich.
Európsky parlament preto od vlád a inštitúcií EÚ žiada, aby zintenzívnili boj proti tejto chorobe.
Poslanci EP vo štvrtok vyzvali na prijatie ďalších opatrení na podporu zdravého životného štýlu a zníženie environmentálnych a pracovných rizikových faktorov a zároveň požiadali o zvýšenie investícií EÚ do informačných a skríningových kampaní.
Poslanci v uznesení, ktoré vypracoval Alojz Peterle (EPP, SL) a ktoré prijali vo štvrtok v hlasovaní zdvihnutím ruky, vítajú návrh Komisie vytvoriť európske partnerstvo pre opatrenia na boj proti rakovine na obdobie 2009 – 2013 s cieľom podporiť snahy členských štátov v boji proti tejto chorobe.
Domnievajú sa, že osobitné úsilie by sa malo zamerať na nové členské štáty.
Od všetkých členských štátov sa požaduje, aby bezodkladne vytvorili integrované plány boja proti rakovine, čo prispeje k dosiahnutiu dlhodobých cieľov partnerstva, pokiaľ ide o zníženie výskytu rakoviny o 15 % do roku 2020.
Viac efektívnejšej prevencie a informačných kampaní
V uznesení sa uvádza, že prevencia je nákladovo najefektívnejším riešením, keďže tretine prípadov rakoviny sa dá predísť.
Do prevencie by malo plynúť viac prostriedkov, mal by sa podporovať zdravý životný štýl a „informačné kampane na skríning rakoviny“ by mali byť „zamerané na širokú verejnosť a všetkých poskytovateľov zdravotnej starostlivosti“.
Treba intenzívnejšie podporovať výskum v oblasti prevencie rakoviny vrátane vplyvu škodlivých chemikálií, látok škodlivých pre životné prostredie, ako aj výživy, životného štýlu a genetických faktorov.
Preskúmať by sa podľa Parlamentu mala súvislosť medzi rakovinou a rizikovými faktormi, ako sú tabak, alkohol a farmaceutické a syntetické hormóny.
Napokon by sa podľa poslancov EP mala pre všetkých pacientov zabezpečiť všeobecná dostupnosť onkologických liekov vrátane liečby zriedkavých a menej bežných typov rakoviny a musia sa odstrániť nerovnosti z hľadiska dostupnosti liečby rakoviny vrátane nových cielených liekov, ktoré sa v poslednej dobe objavili na trhu.
20100504IPR74099
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
