P7_TA-PROV(2011)0306
Univerzálna služba a číslo tiesňového volania 112
A7-0220/2011
Uznesenie Európskeho parlamentu z 5. júla 2011 o univerzálnej službe a čísle tiesňového volania 112 ( 2010/2274(INI) )
Európsky parlament,
–
so zreteľom na smernicu Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb (smernica o univerzálnej službe) Ú. v.
ES L 108, 24.4.2002, s.
51.
,
–
so zreteľom na nariadenie Európskeho parlamentu a Rady (ES) č. 2006/2004 o spolupráci medzi národnými orgánmi zodpovednými za vynucovanie právnych predpisov na ochranu spotrebiteľa Ú. v.
EÚ L 364, 9.12.2004, s.
1.
,
–
so zreteľom na smernicu Európskeho parlamentu a Rady 2009/136/ES z 25. novembra 2009 , ktorou sa mení a dopĺňa smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004 o spolupráci medzi národnými orgánmi zodpovednými za vynucovanie právnych predpisov na ochranu spotrebiteľa Ú. v.
EÚ L 337, 18.12.2009, s.
11.
,
–
so zreteľom na smernicu Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) Ú. v.
ES L 108, 24.4.2002, s.
33.
,
–
so zreteľom na smernicu Európskeho parlamentu a Rady 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (prístupová smernica) Ú. v.
ES L 108, 24.4.2002, s.
7.
,
–
so zreteľom na smernicu Európskeho parlamentu a Rady 2002/20/ES zo 7. marca 2002 o povolení na elektronické komunikačné sieťové systémy a služby Ú. v.
ES L 108, 24.4.2002, s.
21.
,
–
so zreteľom na smernicu Európskeho parlamentu a Rady 2009/140/ES z 25. novembra 2009, ktorou sa menia a dopĺňajú smernice 2002/21/ES o spoločnom regulačnom rámci pre elektronické komunikačné siete a služby, 2002/19/ES o prístupe a prepojení elektronických komunikačných sietí a príslušných zariadení a 2002/20/ES o povolení na elektronické komunikačné sieťové systémy a služby Ú. v.
EÚ L 337, 18.12.2009, s.
37.
,
–
so zreteľom na nariadenie Európskeho parlamentu a Rady (ES) č. 1211/2009 z 25. novembra 2009, ktorým sa zriaďuje Orgán európskych regulátorov pre elektronické komunikácie (BEREC) a jeho úrad Ú. v.
EÚ L 337, 18.12.2009, s.
1.
,
–
so zreteľom na smernicu Európskeho parlamentu a Rady 2002/58/ES z 12. júla 2002 týkajúcu sa spracovávania osobných údajov a ochrany súkromia v sektore elektronických komunikácií Ú. v.
ES L 201, 31.7.2002, s.
37.
,
–
so zreteľom na verejné konzultácie, ktoré Komisia začala 2. marca 2010, o budúcich zásadách univerzálnej služby v oblasti elektronických komunikačných sietí a služieb,
–
so zreteľom na oznámenie Komisie z 20. septembra 2010 s názvom Široké pásmo v Európe: investície do digitálne riadeného rastu ( KOM(2010)0472 ),
–
so zreteľom na návrh nariadenia Európskeho parlamentu a Rady, ktorým sa zriaďuje prvý program politiky rádiového frekvenčného spektra ( KOM(2010)0471 ),
–
so zreteľom na odporúčanie Komisie z 20. septembra 2010 o regulovanom prístupe k prístupovým sieťam novej generácie (NGA),
–
so zreteľom na pracovný dokument komunikačného výboru Komisie s názvom Širokopásmový prístup v EÚ: stav k 1. júlu 2010,
–
so zreteľom na oznámenie Komisie z 25. augusta 2010 s názvom Správa o pokroku za rok 2009 týkajúca sa jednotného európskeho trhu elektronických komunikácií (15. správa) SEK(2010)630 ( KOM(2010)0253 ),
–
so zreteľom na štvrté vydanie hodnotiacej tabuľky spotrebiteľských trhov – aby trhy fungovali pre spotrebiteľov uverejnené v októbri 2010,
–
so zreteľom na rozhodnutie Rady 91/396/EHS z 29. júla 1991 o zavedení jednotného európskeho čísla tiesňového volania Ú. v.
ES L 217, 6.8.1991, s.
31.
,
–
so zreteľom na odporúčanie Komisie o spracúvaní informácií o polohe volajúceho v elektronických komunikačných sieťach na účely služieb tiesňového volania rozšíreného o určenie polohy,
–
so zreteľom na nariadenie Európskeho parlamentu a Rady (ES) č. 717/2007 z 27. júna 2007 o roamingu vo verejných mobilných telefónnych sieťach v rámci Spoločenstva a o zmene a doplnení smernice 2002/21/ES Ú. v.
EÚ L 171, 29.6.2007, s.
32.
,
–
so zreteľom na Dohovor OSN o právach osôb so zdravotným postihnutím, ktorý EÚ ratifikovala 23. decembra 2010,
–
so zreteľom na Chartu základných práv Európskej únie, najmä na články 2 (Právo na život), 3 (Právo na nedotknuteľnosť osoby), 6 (Právo na slobodu a bezpečnosť), 26 (Integrácia osôb so zdravotným postihnutím) a 35 (Zdravotná starostlivosť),
–
so zreteľom na prieskum s názvom Európske číslo tiesňového volania 112 (Flash Eurobarometer 314),
–
so zreteľom na pracovný dokument komunikačného výboru Komisie s názvom Uplatňovanie európskeho čísla tiesňového volania 112 – výsledky štvrtého kola zberu údajov (z 10. februára 2010),
–
so zreteľom na svoje vyhlásenie z 25. septembra 2007 o európskom čísle tiesňového volania 112 Ú. v.
EÚ C 219 E, 28.8.2008, s.
92.
,
–
so zreteľom na článok 48 rokovacieho poriadku,
–
so zreteľom na správu Výboru pre vnútorný trh a ochranu spotrebiteľa a stanovisko Výboru pre životné prostredie, verejné zdravie a bezpečnosť potravín ( A7-0220/2011 ),
A.
keďže smernica o univerzálnej službe (SUS) predchádza sociálnemu vylúčeniu tým, že zabezpečuje občanom vo vidieckych a odľahlých oblastiach alebo domácnostiam s nízkymi príjmami prístup k základným a nevyhnutným telekomunikačným službám za prijateľnú cenu,
B.
keďže treba venovať mimoriadnu pozornosť tomu, aby sa zabezpečilo, že nebudú vynechané zraniteľné skupiny, a keďže by sa mali vždy vykonávať osobitné účinné opatrenia s cieľom zabezpečiť ich sociálne začlenenie a prístup k službám na rovnakej úrovni ako v prípade všetkých ostatných občanov,
C.
keďže technologický vývoj, najmä cenovo dostupné mobilné telefonické služby prispievajú k tomu, že väčšine občanov je umožnený prístup k základným telekomunikačným službám,
D.
keďže univerzálna služba je vymedzená ako „minimálny súbor služieb špecifikovanej kvality, ku ktorým majú všetci koncoví užívatelia prístup za prijateľnú cenu, na základe špecifických vnútroštátnych podmienok, bez deformácie hospodárskej súťaže“,
E.
keďže univerzálna služba by mala poskytnúť všetkým občanom prístup k službám, ktoré sú nevyhnutné pre ich spojenie so spoločnosťou, v prípade, že trhové sily samotné nie sú schopné to zabezpečiť,
F.
keďže základné širokopásmové pripojenie pre 100 % občanov EÚ do roku 2013 je jedným z kľúčových cieľov dosahovania výsledkov digitálnej agendy, treba však vziať do úvahy, že tam, kde sú širokopásmové pripojenia už k dispozícií, je miera pripojenia domácností približne 50 %,
G.
keďže zatiaľ nie je možné posúdiť uplatňovanie revidovanej smernice o univerzálnej službe a právach užívateľov vzhľadom na skutočnosť, že lehota transpozície je 25. máj 2011 a trojročné obdobie, ktoré sa vyžaduje pred vyhodnotením správneho a úplného uplatňovania všetkých ustanovení smernice, sa ešte len začalo,
H.
keďže aj keď platné právne predpisy prinášajú občanom pozitívne výsledky, nie je to samoúčelné a je tiež nevyhnutné maximalizovať prínosy vyplývajúce z nových opatrení prostredníctvom nepretržitého monitorovania členskými štátmi a úsilia o zvyšovanie kvality, úplnosti a viditeľnosti informácií,
I.
keďže jednotný trh sa nikdy nebude môcť považovať za dokončený a mal by sa priebežne prehodnocovať tak, aby zodpovedal zárukám sociálnej ochrany, potrebám spoločnosti, technologickému pokroku a novým inovatívnym riešeniam; keďže opatrenia na podporu rastu a zamestnanosti sú navyše kľúčové pre zabezpečenie toho, aby sa v záujme európskych občanov, spotrebiteľov a podnikov bez oneskorenia umožnil a realizoval jednotný trh a jednotný digitálny trh,
J.
keďže snaha o pokrok je hybnou silou a nositeľom vízie a cieľov stanovených európskymi zákonodarcami, keďže návrhy nových právnych predpisov alebo ich zmien a doplnení musia zohľadňovať súčasné skúsenosti a schopnosti ich uplatňovania, keďže legislatívne úpravy musia mať jasnú politickú podporu, ktorá navyše vychádza z objektívneho hodnotenia nákladov a prínosov a sociálno-ekonomického hodnotenia ako rozhodujúceho faktora,
K.
keďže európske číslo tiesňového volania 112 vytvorené v roku 1991 rozhodnutím Rady s cieľom umožniť občanom prístup ku všetkým núdzovým službám (hasičské, policajné a zdravotnícke služby) je jediné núdzové číslo, ktoré je dostupné vo všetkých členských štátoch EÚ, a keďže prevažná väčšina Európanov o tomto čísle stále nevie, pričom sa od roku 2000 nepozorovalo nijaké zlepšenie,
L.
keďže písomné vyhlásenie č. 100/2007 o včasnom varovaní občanov v závažných núdzových situáciách podpísalo 432 poslancov EP,
M.
keďže je stále potrebné hodnotiť a zabezpečovať kvalitu služieb poskytovaných prostredníctvom čísla tiesňového volania 112, a to tak pokiaľ ide o výsledky telekomunikačných a núdzových služieb, ako aj aspekty týkajúce sa ich koordinácie, ktoré závisia od viacerých faktorov, a keďže sa zatiaľ neuskutočnilo komplexné a podrobné posúdenie skutočného stavu vykonávania služieb poskytovaných prostredníctvom čísla tiesňového volania 112 v EÚ, ako ich vnímajú občania, predovšetkým hodnotenie dostupnosti, interoperability a času potrebného na zásah,
N.
keďže niektoré nedávne katastrofy preukázali, že je nevyhnutné včas varovať a informovať občanov v prípade bezprostredne hroziacich alebo už existujúcich závažných núdzových situácií či katastrof, ak sa má zamedziť utrpeniu a stratám na ľudských životoch,
Univerzálna služba a súvislosti spojené s najnovším vývojom
1.
zdôrazňuje význam povinností univerzálnej služby (PUS) ako bezpečnostnej siete pre sociálne začlenenie v prípadoch, keď trhové sily nie sú schopné poskytovať základné služby občanom a podnikom;
2.
podporuje, ako súčasť smernice o univerzálnej službe a právach užívateľov, pravidelné prehodnocovanie primeranosti ustanovení platných právnych predpisov EÚ pre univerzálnu službu vzhľadom na sociálny, hospodársky a technologický vývoj, s cieľom určiť a zaviesť vhodné definície, ktoré odzrkadľujú vyvíjajúce sa skutočné potreby a požiadavky občanov, a zlepšiť kvalitu služieb;
3.
vyzýva Komisiu, aby predložila usmernenia pre čo najlepšie uplatňovanie a vykonávanie revidovanej SUS, čím sa predíde deformáciám trhu a zároveň sa umožní členským štátom prijať ustanovenia, ktoré najlepšie zodpovedajú ich vnútroštátnym okolnostiam;
4.
podporuje ciele širokopásmového pripojenia pre všetkých v rámci digitálnej agendy a je presvedčený, že univerzálny prístup k širokopásmovému pripojeniu pomôže občanom a podnikom v plnej miere využívať prínosy digitálneho jednotného trhu, najmä prostredníctvom zlepšenia sociálneho začlenenia, vytvorenia nových príležitostí pre sociálne a environmentálne inovatívne podniky, ktoré vytvárajú pracovné miesta, podporujú rast a vytvárajú viac príležitostí pre cezhraničné obchodovanie; v tejto súvislosti vyjadruje podporu propagácii digitálnej gramotnosti;
5.
žiada Komisiu, aby poskytla vyššiu finančnú podporu miestnym projektom zabezpečujúcim prístup k digitálnym službám, ako aj všetkým subjektom, ktoré vo verejných budovách poskytujú možnosť pripojenia vo forme bezplatného prístupu na internet, čím pomáhajú zabezpečiť prístup k technologickým nástrojom pre znevýhodnených občanov;
6.
zdôrazňuje, že spojenie politík a technológií (ako sú telefónne, káblové, optické, mobilné a satelitné siete) môže v podnikoch a verejných orgánoch posilniť vývoj nových on-line služieb a aplikácií, ako je elektronická štátna správa, elektronické zdravotníctvo a elektronické vzdelávanie, čo spôsobí dopyt po rýchlejšom internetovom pripojení, pričom investície do otvorených širokopásmových sietí budú ziskovejšie, a povzbudí sa tým vznik verejno-súkromných partnerstiev a rozvoj jednotného digitálneho trhu a súčasne sa zlepší začleňovanie občanov nachádzajúcich sa na okraji spoločnosti;
7.
zdôrazňuje význam pravidiel verejného obstarávania EÚ a v kontexte rozsiahleho preskúmania týchto pravidiel považuje za najdôležitejšie, aby miestne aj regionálne orgány mali úžitok z opatrení na podporu ich účasti na investíciách v oblasti komunikačných technológií a na obstarávaní vo fáze pred komerčným využitím (ako na nástroji umožňujúcom preniesť výsledky výskumu na trh) a aby sa výrazne rozšírilo elektronické verejné obstarávanie;
8.
požaduje účinnú transpozíciu telekomunikačného rámca, predovšetkým jeho ustanovení o neutralite siete, a to takým spôsobom, aby koncoví používatelia mali prístup k službám a obsahu na internete a aby mohli spúšťať ľubovoľné aplikácie na internete;
9.
zdôrazňuje, že univerzálna služba nie je jediným ani kľúčovým prostriedkom na dosiahnutie cieľa širokopásmového pripojenia pre všetkých vzhľadom na požadované vysoké investičné náklady, pričom sa ňou nevyhnutne nedosiahne významné zlepšenie služieb pre spotrebiteľov; konštatuje však, že v článku 15 SUS sa stanovuje, že rozsah univerzálnej služby by sa mal pravidelne prehodnocovať, a zdôrazňuje, že takéto prehodnotenie by malo zohľadňovať hodnotenie vykonávania ustanovení smernice a zistenia prebiehajúceho hodnotenia vplyvov, a to najmä pokiaľ ide o rozsah, v ktorom sa širokopásmové siete zavádzajú, a skutočnú mieru pripájania domácností;
10.
domnieva sa, že zavedenie povinnej dostupnosti širokopásmového pripojenia nepovedie automaticky k jeho vyššiemu používaniu; vyzýva preto Komisiu a členské štáty, aby namiesto len samotného zabezpečenia pripojenia podporili opatrenia na zvýšenie dopytu po širokopásmovom pripojení a na podporu jeho využívania; okrem toho sa domnieva, že povinnosti univerzálnej služby by sa zrejme ako strednodobý cieľ mohli nakoniec stať dodatočným stimulom pre rozvoj širokopásmového pripojenia, ale zastáva názor, že vhodne navrhnuté vnútroštátne programy by mali dosiahnuť ciele týkajúce sa univerzálneho širokopásmového pripojenia;
11.
domnieva sa, že významnými nástrojmi na zvýšenie širokopásmového pokrytia sú aj účinná politika rádiového frekvenčného spektra, ktorá umožňuje harmonizované využívanie digitálnej dividendy, a právne predpisy priaznivé pre investície;
12.
žiada Komisiu, aby dokončila prebiehajúce hodnotenie vplyvu a poskytla zákonodarcom dôveryhodné údaje o jestvujúcich pripojeniach, očakávanom dopyte a zlepšeniach PUS prostredníctvom širokopásmového pripojenia, a nakoniec analýzu najúčinnejšieho mechanizmu financovania pre členské štáty, spotrebiteľov a podniky na zavádzanie PUS, ktorým by sa zároveň predchádzalo neefektívnym výdavkom a nadmernej záťaži;
13.
žiada Komisiu, aby paralelne s vnútroštátnymi regulačnými orgánmi (VRO) a v spolupráci s nimi dôsledne monitorovala trhy s cieľom zabezpečiť, aby tie členské štáty, ktoré už sú schopné, alebo ktoré plánujú poskytovať PUS v rámci celého spektra širokopásmových technológií a rýchlostí, mohli tak učiniť v prípadoch, keď to trh nie je schopný zabezpečiť, a bez toho, aby spôsobili deformácie trhu;
14.
víta rozhodnutie Komisie uskutočniť hĺbkovú štúdiu o poskytovaní internetovej služby v nadväznosti na uverejnenie štvrtého vydania hodnotiacej tabuľky spotrebiteľských trhov;
15.
vyzýva Komisiu a členské štáty, aby v spolupráci s VRO preskúmali možnosti rovnomerného uplatňovania PUS a ustanovení o právach užívateľov, čím by sa zabezpečil prístup pre zraniteľné skupiny, a najmä pre osoby so zdravotným postihnutím, a to nielen prostredníctvom zavádzania špeciálnych koncových zariadení a cenovo dostupných taríf, ale aj dostupnosťou náležitých informácií a skutočným výberom dostupných služieb a záručných a pozáručných služieb pre spotrebiteľov;
16.
napriek tomu sa domnieva, že základné ustanovenie týkajúce sa financovania univerzálnej služby, ktorým sa zaistí, že sa k nej bude pristupovať nediskriminačne a transparentne, by malo ostať súčasťou právnych predpisov EÚ a malo by sa rozšíriť tak, aby sa vzťahovalo na povinnosti týkajúce sa dátových i hlasových služieb;
Európske číslo tiesňového volania 112
17.
zdôrazňuje, že európske číslo tiesňového volania 112 môže byť číslom, ktoré zachraňuje životy a zvyšuje ochranu občanov EÚ, a to tým, že bude slúžiť ako hlavný oporný systém pre občanov a spotrebiteľov žijúcich v rámci jednotného trhu; zdôrazňuje, že je dôležité zabezpečiť hladké fungovanie služby čísla tiesňového volania 112 v celej Únii; domnieva sa, že Komisia by mala zabezpečiť, aby všetky články spoločnosti mali prístup k tejto službe, a to vrátane osôb s postihnutím (osoby s poruchami sluchu alebo reči atď.) a iných zraniteľných skupín;
18.
vyjadruje však poľutovanie nad tým, že európske číslo tiesňového volania 112 ešte ani zďaleka nedosiahlo svoj plný potenciál; preto sa domnieva, že je stále potrebné uskutočniť základné kroky, pokiaľ ide o to, aby ho občania poznali, a ďalšie otázky týkajúce sa technológie a lepšej koordinácie;
19.
upozorňuje, že podľa výsledkov prieskumu Eurobarometer, ktoré boli zverejnené vo februári 2011, si len 26 % občanov EÚ dokáže spontánne stotožniť číslo 112 s číslom tiesňovej linky v EÚ a že 58 % občanov EÚ sa stále nestotožňuje s vyhlásením, že občania ich krajiny sú primerane informovaní o existencii tiesňovej linky 112 Európska tiesňová linka 112, Flash Eurobarometer, Európska komisia 2011, http://ec.europa.eu/information_society/activities/112/docs/report_2011.pdf.
;
20.
naliehavo vyzýva Európsku komisiu a členské štáty, aby spoločne zintenzívnili svoje úsilie o zvýšenie informovanosti verejnosti o existencii a využití čísla 112, najmä prostredníctvom vypracovania cielenej a rozsiahlej komunikačnej stratégie, ktorá bude riešiť záujmy a otázky občanov v súvislosti s fungovaním systému;
21.
vyzýva Komisiu a členské štáty, aby vystupňovali svoju informačnú činnosť tak, aby sa o čísle tiesňového volania 112 dozvedeli všetci občania EÚ a cestujúci prostredníctvom médií, najmä tlačových a audiovizuálnych médií, prostredníctvom informačných kampaní ako napr. kampane o celoeurópskej tiesňovej linke, a aby organizovali a podporovali aktivity slúžiace na zvýšenie informovanosti verejnosti a podujatia, ktoré sa každoročne uskutočňujú 11. februára, ktorý je Európskym dňom tiesňovej linky 112; upozorňuje, že osobitnú pozornosť treba venovať praktickým informáciám, ako napríklad zdôrazňovaniu, že číslo 112 je európske číslo tiesňového volania, ktoré je dostupné z pevných liniek aj mobilných telefónov bezplatne v celej EÚ;
22.
poznamenáva, že medzi členskými štátmi existujú značné rozdiely, pokiaľ ide o vedomosti o európskej tiesňovej linke 112, a vyzýva členské štáty, aby si navzájom vymieňali skúsenosti a najlepšie postupy s cieľom dosiahnuť, aby si aspoň 80 % občanov EÚ dokázalo do roku 2020 spontánne stotožniť číslo 112 s číslom tiesňovej linky, prostredníctvom ktorej sa môžu spojiť s pohotovostnou službou kdekoľvek v Európskej únii;
23.
vyzýva členské štáty, aby využili tie najlepšie miesta na šírenie informácií o čísle tiesňového volania 112, prostredníctvom ktorých možno ľahko informovať veľké množstvo domácností, predovšetkým ambulancie lekárov a lekárne, nemocnice a kliniky, vzdelávacie inštitúcie ako školy a univerzity, letiská, prístavy a železničné stanice, keďže číslo 112 je osobitne užitočné pre cestujúcich, ako aj informačné portály vnútroštátnych núdzových služieb;
24.
vyzýva Komisiu a členské štáty, aby tiež propagovali číslo 112 ako celoeurópsku tiesňovú linku aj prostredníctvom internetu a rozhlasu, čo sú dve najbežnejšie médiá, ktoré sledujú mladí ľudia a ľudia, ktorí často cestujú; zdôrazňuje, že len 16 % ľudí, ktorí vedia o čísle 112, sa o ňom dopočuli z rozhlasu a len 11 % sa o ňom dozvedelo prostredníctvom internetu;
25.
vyzýva členské štáty, aby zabezpečili, že číslo 112 bude výrazne zobrazené na všetkých pohotovostných vozidlách vrátane policajných vozidiel, ambulancií, hasičských vozidiel a vozidiel iných služieb;
26.
pripomína však, že členské štáty majú vlastné a dlhodobo používané čísla tiesňového volania, a zdôrazňuje, že ak si tieto čísla plánujú ponechať, je dôležité neohroziť informovanosť a nespôsobiť zmätok v súvislosti s tým, ktoré číslo sa má používať;
27.
vyjadruje poľutovanie nad tým, že členské štáty ešte nezabezpečili poskytovanie rýchlych, presných a spoľahlivých informácií o mieste, odkiaľ sa uskutočňuje tiesňové volanie, službám čísla tiesňového volania 112; vyzýva preto Komisiu, aby v úzkej spolupráci s členskými štátmi a na základe nových telekomunikačných predpisov EÚ výrazne a čo najskôr zlepšila presnosť a spoľahlivosť informácií o mieste, odkiaľ sa uskutočňuje tiesňové volanie, a aby spolu modernizovali technológie v záujme konečného cieľa, ktorým je povinná automatická lokalizácia všetkých volaní na číslo 112 v priebehu niekoľkých sekúnd vrátane zákazníkov využívajúcich roamingové služby s cieľom zabezpečiť presné a spoľahlivé informácie dispečerom a špecialistom prvého zásahu, ktoré tak budú neoceniteľné pre občanov; vyzýva Komisiu, aby zvážila prijatie opatrení proti tým členským štátom, ktoré si v tejto súvislosti neplnia svoje povinnosti;
28.
požaduje, aby členské štáty a Komisia zaviedli opatrenia zlepšujúce prístup k finančným prostriedkom na podporu výskumných projektov s cieľom zabezpečiť vývoj najlepších možných technológií na identifikáciu miesta, odkiaľ sa uskutočňuje tiesňové volanie, a to aj prostredníctvom VoIP, a v záujme toho podporuje vypracovanie noriem a predpisov novej generácie; žiada vyčlenenie prostriedkov v rámci programu na podporu politiky informačných a komunikačných technológií (PPP IKT) uvedených v rozpočte EÚ na roky 2009, 2010 a 2011 na podporu testovania a zavádzania inovatívnych služieb (založených na prístupe k volaniu na číslo 112 prostredníctvom VoIP a IP technológií), ktoré by sa mohli aktivovať prostredníctvom aplikácií nezávislých od siete ešte pred ustanovením systému novej generácie liniek 112 v EÚ; vyzýva Komisiu, aby preskúmala aj zavádzanie aplikácií novej generácie v rámci služby čísla 112, ako sú SMS správy, video a sociálne siete, a ako možno tieto aplikácie, ktoré majú občania v súčasnosti k dispozícii, uplatniť v komunikácii v rámci tiesňových volaní na zlepšenie dostupnosti služieb čísla 112, ako aj na zlepšenie občanmi iniciovaných núdzových reakcií;
29.
domnieva sa, že prostredníctvom nariadenia by sa eCall mal rozšíriť ako povinná služba;
30.
zdôrazňuje význam lepšej koordinácie medzi subjektmi zabezpečujúcimi núdzové služby na vnútroštátnej, cezhraničnej a európskej úrovni s cieľom dosiahnuť najvyššiu mieru účinnosti, a preto vyzýva Komisiu, aby podporila správne orgány členských štátov a koordinovala s nimi svoje činnosti s cieľom preskúmať spôsoby, ako zlepšiť interoperabilitu ich systémov;
31.
žiada Komisiu, aby v úzkej spolupráci s členskými štátmi čo najskôr stanovila požiadavky spoľahlivosti a kvality pre celý reťazec služieb čísla 112 a aby stanovila ukazovatele funkčnosti a usmernenia týkajúce sa kvality služieb čísla 112, ako ich vnímajú občania, pričom zohľadní potrebu dostupnosti núdzových služieb, ich vzájomnej interoperability, viacjazyčnosti a rýchlych a kvalitných zásahov núdzových služieb;
32.
odporúča, s cieľom zlepšiť efektívnosť služby čísla tiesňového volania 112 v EÚ, vytvorenie akčného programu na podporu výmeny skúseností a najlepších postupov medzi VRO, núdzovými službami a organizáciami občianskej spoločnosti členských štátov s rozšírením tejto výmeny aj na organizácie v kandidátskych a susedných krajinách EÚ; navrhuje, aby sa na tento účel zriadila sieť expertov; odporúča najmä výmenu najlepších postupov medzi členskými štátmi, pokiaľ ide o vybavovanie hovorov na čísle 112, napríklad školenie telefónnych operátorov, používanie jedného operátora na vybavenie hovoru a využívanie sieťových a tlmočníckych služieb, ktoré môžu pomôcť tým osobám, ktoré nehovoria jazykom príslušnej krajiny, v ktorej využívajú núdzové služby;
33.
vyzýva členské štáty, aby prijali opatrenia potrebné na zníženie počtu neúspešných pokusov o tiesňové volanie, skrátili čas potrebný na spojenie a reakciu a znížili počet falošných volaní; vyzýva členské štáty, aby si vymieňali najlepšie postupy týkajúce sa blokovania telefonátov z mobilných telefónov bez SIM karty;
34.
zdôrazňuje potrebu zabezpečiť prístupnosť čísla 112 pre ľudí s rôznymi druhmi zdravotného postihnutia a zraniteľné skupiny a naliehavo vyzýva na štandardizáciu prístupu k číslu 112 najmä pre tieto skupiny napríklad poskytovaním špeciálnych koncových zariadení pre používateľov s poruchami sluchu alebo zraku, textovými službami alebo službami poskytovanými v znakovom jazyku, alebo zabezpečením ďalších špeciálnych zariadení; zároveň vyzýva Komisiu a členské štáty, aby znásobili svoje úsilie s cieľom zvýšiť informovanosť týchto osôb o čísle 112 prostredníctvom dorozumievacích prostriedkov, ktoré sú im osobitne prispôsobené;
35.
žiada Komisiu, aby vypracovala štúdiu o doterajších výsledkoch služieb čísla tiesňového volania 112, o spolupráci medzi príslušnými orgánmi s cieľom zlepšiť túto službu a o jednotlivých opatreniach, ktoré doteraz členské štáty prijali; okrem toho vyzýva Komisiu, aby zvážila možnosť rozšíriť služby čísla tiesňového volania 112 z hlasových služieb aj na SMS správy, aby odoslanie správy s textom „112“ spustilo reakciu na núdzový stav;
36.
vyzýva Komisiu, aby prostredníctvom nezávislých orgánov najneskôr do konca roka 2012 preskúmala skutočný stav vykonávania služieb čísla tiesňového volania 112 v celej EÚ, ako ho vnímajú občania, pričom by sa posudzovala najmä dostupnosť, interoperabilita a čas potrebný na zásah; v tejto súvislosti zároveň vyzýva Komisiu, aby do rovnakého termínu poskytla prehľad právne záväzných a do praxe zavedených časov núdzových zásahov v EÚ a aby štúdiu o vplyve vypracovanú v rámci systému eCall rozšírila o finančné dôsledky fungovania tiesňovej linky 112 a o ich vplyv na ľudí;
37.
vyzýva členské štáty a Komisiu, vzhľadom na to, že technológia už existuje, aby presadzovali zriadenie „reverzného systému čísla 112“, t. j. celoeurópskeho, univerzálneho, viacjazyčného, dostupného, zjednodušeného a efektívneho a vzájomne prepojeného systému na varovanie a informovanie občanov v prípade akýchkoľvek bezprostredne hroziacich alebo už existujúcich prírodných a/alebo človekom spôsobených závažných núdzových situácií či katastrof; domnieva sa, že takýto systém by sa mal zaviesť bez toho, aby došlo k obmedzeniu súkromia, a spoločne s primeranými informačnými a výcvikovými kampaňami pre občanov;
38.
vyzýva Komisiu, aby preskúmala možnosť vytvoriť v budúcnosti linku 116 podobnú linke 112, ktorá bude určená pre občanov v emocionálnej tiesni, ktorí trpia depresiou alebo majú iné problémy s duševným zdravím;
o
o o
39.
poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
