A7-0417/2011
25.11.2011
SPRÁVA
o návrhu na vymenovanie Karla Pinxtena za člena Dvora audítorov
(C7-0349/2011 – 2011/0814(NLE))
Výbor pre kontrolu rozpočtu
Spravodajkyňa:
Inés Ayala Sender
PE 473.832v02-00
OBSAH
NÁVRH ROZHODNUTIA EURÓPSKEHO PARLAMENTU
PRÍLOHA 1: ŽIVOTOPIS KARLA PINXTENA
PRÍLOHA 2: ZHRNUTIE SKÚSENOSTÍ KARLA PINXTENA AKO čLENa DVORA AUDÍTOROV A CIELE PRE BUDÚCI MANDÁT
VÝSLEDOK ZÁVEREČNÉHO HLASOVANIA VO VÝBORE
NÁVRH ROZHODNUTIA EURÓPSKEHO PARLAMENTU
o návrhu na vymenovanie Karla Pinxtena za člena Dvora audítorov
( C7-0349/2011 – 2011/0814(NLE) )
(Konzultácia)
– so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom ( C7-0349/2011 ),
– so zreteľom na to, že Výbor pre kontrolu rozpočtu na svojej schôdzi, ktorá sa konala 23. novembra 2011, vypočul kandidáta Rady na člena Dvora audítorov,
– so zreteľom na článok 108 rokovacieho poriadku,
– so zreteľom na správu Výboru pre kontrolu rozpočtu ( A7-0417/2011 ),
A. keďže Karel Pinxten spĺňa podmienky stanovené v článku 286 ods. 1 Zmluvy o fungovaní EÚ,
1. súhlasí s návrhom Rady vymenovať Karla Pinxtena za člena Dvora audítorov;
2. poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.
PRÍLOHA 1: ŽIVOTOPIS KARLA PINXTENA
Narodil sa v roku 1952 v Overpelte v Belgicku.
Na Katolíckej univerzite v Leuvene získal titul doktor ekonomických vied so zameraním na verejné financie a monetárnu ekonomiku.
Na Cambridgeskej univerzite získal magisterský titul v odbore ekonómia (M. Phil) a na Antverpskej univerzite získal akademický titul kandidát právnych vied.
V rokoch 1977 až 1978 bol výskumným asistentom v Centre pre ekonomické štúdie Katolíckej univerzity v Leuvene.
Od roku 1980 až do roku 1994, kedy sa stal členom belgickej vlády, bol audítorom Najvyššieho kontrolného úradu Belgicka.
V roku 1978 sa zúčastnil na šesťmesačnom študijnom pobyte v Japonsku ako laureát ceny ministra zahraničného obchodu Belgicka.
Od roku 1983 do roku 2006 bol Karel Pinxten starostom Overpeltu.
V rokoch 1984 a 1985 pracoval ako poradca v kabinete podpredsedu vlády.
V rokoch 1985 až 1989 pôsobil ako poradca v kabinete ministra financií.
V rokoch 1989 až 1991 bol poslancom Európskeho parlamentu a členom výboru pre rozpočet a výboru pre hospodárske a menové záležitosti.
V rokoch 1991 až 1994 bol poslancom belgického federálneho parlamentu a členom výboru pre financie.
V rokoch 1994 až 1995 vykonával funkciu ministra obrany a v rokoch 1995 až 1999 bol ministrom pôdohospodárstva a malého a stredného podnikania.
Ako poslanec belgického federálneho parlamentu bol počas svojho funkčného obdobia v rokoch 1999 až 2005 členom výboru pre financie a výboru pre zahraničné veci.
V roku 2004 bol zvolený za predsedu výboru pre zahraničné veci.
Dňa 1. marca 2006 sa stal členom Európskeho dvora audítorov a bol zaradený do audítorskej skupiny III „Vonkajšie opatrenia“.
Od 22. marca 2006 do 18. apríla 2007 bol zastupujúcim členom správneho výboru Dvora audítorov.
Po reorganizácii Dvora audítorov 1. júna 2010 sa stal členom komory III „Vonkajšie opatrenia“ a od januára 2011 bol zastupujúcim členom správneho výboru.
Od apríla 2011 je predsedajúcim komory III „Vonkajšie opatrenia“ a členom správneho výboru.
PRÍLOHA 2: ZHRNUTIE SKÚSENOSTÍ KARLA PINXTENA AKO čLENa DVORA AUDÍTOROV A CIELE PRE BUDÚCI MANDÁT
Keď som sa v marci 2006 stal členom Európskeho dvora audítorov, bol mi pridelený úsek auditu vonkajšej činnosti.
Bol som spravodajcom piatich osobitných správ a bol som tiež zodpovedný za príspevky do výročných správ Dvora audítorov (kapitoly DAS) za roky 2006 a 2007.
Ide o tieto osobitné správy:
- Osobitná správa č. 3/2006 o humanitárnej pomoci Európskej komisie po cunami
- Osobitná správa č. 6/2008 o pomoci Európskej komisie na obnovu po cunami a hurikáne Mitch,
- Osobitná správa č. 15/2009 - Pomoc EÚ vykonávaná prostredníctvom organizácií OSN: rozhodovanie a monitorovanie,
- Osobitná správa č. 1/2011 – „Viedlo prenesenie právomocí v oblasti riadenia vonkajšej pomoci Komisie jej ústredia na delegácie k zlepšeniu poskytovania pomoci?,
- Osobitná správa 3/2011 – Efektívnosť a účinnosť príspevkov EÚ poskytovaných prostredníctvom organizácií OSN v krajinách postihnutých konfliktom.
Bol som členom Spoločného audítorského výboru Europolu za finančný rok 2009.
V súčasnosti som zodpovedný za výročnú správu DAS – ERF za rok 2011 o činnostiach financovaných európskou susedskou politikou v Egypte.
V apríli 2011 som bol menovaný za predsedu audítorskej skupiny III a za člena správneho výboru Dvora audítorov.
Ciele pre budúci mandát
Európski daňoví poplatníci majú právo vedieť, že finančné prostriedky EÚ sa čerpajú riadne a transparentne.
Je to predpokladom toho, aby občania EÚ podporovali všetky opatrenia EÚ.
Európsky dvor audítorov ako nezávislá inštitúcia zohráva v tomto procese kľúčovú úlohu.
Medzi moje ciele patrí z akejkoľvek pozície, ktorá mi bude na Dvore audítorov pridelená, prispievať k:
- udržaniu vysokých pracovných štandardov práce Dvora audítorov
- podpore dobrých pracovných vzťahov s Európskym parlamentom a našimi ostatnými partnermi
- presadeniu sa prostredníctvom kvality a vplyvu našich správ
Za náš celkový cieľ považujem ubezpečiť zainteresované strany, že Dvor audítorov im poskytuje dobré služby.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
23.11.2011
Výsledok záverečného hlasovania:
+:
–:
0:
23
1
Poslanci prítomní na záverečnom hlasovaní
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Iliana Ivanova, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Náhradníci prítomní na záverečnom hlasovaní
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Náhradníci (čl. 187 ods. 2) prítomní na záverečnom hlasovaní
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
