31.1.2005
NÁVRH UZNESENIA
na skončenie rozpravy o vyhláseniach Rady a Komisie
podľa článku 103 odsek 2 rokovacieho poriadku
predkladá Hélène Flautre
v mene Výboru pre zahraničné veci
o prioritách a odporúčaniach EÚ na 61. schôdzu Komisie OSN pre ľudské práva v Ženeve (od 14. marca do 22. apríla 2005)
Uznesenie Európskeho parlamentu o prioritách a odporúčaniach EÚ na 61. schôdzu Komisie OSN pre ľudské práva v Ženeve (od 14. marca do 22. apríla 2005)
Európsky parlament ,
-
so zreteľom na 61. schôdzu Komisie OSN pre ľudské práva (UNCHR), ktorá sa uskutoční v Ženeve od 14. marca do 22. apríla 2005,
- so zreteľom na Zmluvu o EÚ a jej ustanovenia o ľudských právach,
-
so zreteľom na články I-3 ods. 3 a III-292 Zmluvy o Ústave pre Európu,
- so zreteľom na Chartu základných práv Európskej únie,
-
so zreteľom na oznámenie Komisie pre Radu a Európsky parlament o úlohe Európskej únie pri podpore ľudských práv a demokratizácie v tretích krajinách ( KOM(2001) 252 ) a na svoje uznesenie z 25. apríla 2002 o tomto oznámení Ú. v.
C 131 E, 5.6.2003, s.
147. ,
-
so zreteľom na svoje uznesenie z 22. apríla 2004 o ľudských právach vo svete v roku 2003 a politike Európskej únie v oblasti ľudských práv P5_TA(2003)0375. ,
-
so zreteľom na svoje predchádzajúce uznesenia o Komisii OSN pre ľudské práva od roku 1996,
-
so zreteľom na svoje uznesenie z 29. januára 2004 o vzťahoch medzi Európskou úniou a Organizáciou Spojených národov P5_TA(2004)0037. ,
–
so zreteľom na článok 103 ods. 2 rokovacieho poriadku,
A.
keďže jedným z hlavných cieľov Európskej únie musí byť podpora všeobecnej a nedeliteľnej podstaty ľudských práv, ako aj ich vzájomnej previazanosti a prepojenosti, vrátane občianskych, politických, hospodárskych, sociálnych a kultúrnych práv a takzvaných ľudských práv tretej generácie, ako sú práva na rozvoj, mier a zdravé životné prostredie,
B.
keďže rešpektovanie ľudských práv má zásadný význam pri dosahovaní cieľa trvalo udržateľného rozvoja, ktorý rešpektuje ľudské bytosti ako aj životné prostredie,
C.
keďže ochrana a podpora ľudských a základných práv patria k najdôležitejším zásadám Únie,
D.
keďže podpora a ochrana ľudských práv, demokracie a právneho štátu má pre Európsku úniu prvoradé miesto v jej vzťahoch s tretími krajinami, najmä v rámci spoločnej zahraničnej a bezpečnostnej politiky a politiky v oblasti rozvoja a spolupráce,
E.
keďže UNCHR je jedným z najdôležitejších orgánov OSN v oblasti podpory a ochrany ľudských práv vo svete,
F.
berúc na vedomie správu skupiny na vysokej úrovni zameranej na hrozby, výzvy a zmeny a jej odporúčania Komisii pre ľudské práva,
G.
G. vítajúc iniciatívy Európskej únie predložené na 60. zasadnutí UNCHR vrátane 8 rezolúcií o krajinách, 2 tematických rezolúcií a početných rezolúcií, ktoré Únia podporila, a stala sa tak jedným z najaktívnejších činiteľov v UNCHR,
H.
vítajúc opätovné predloženie rezolúcií o Demokratickej republike Kongo, Mjanmarsku, Burundi, Čade, Libérii, Somálsku, Kube, Bielorusku, Severnej Kórei, Turkmenistane a otázky porušovania ľudských práv na obsadených arabských územiach vrátane Palestíny, ako aj vyhlásenia predsedu o Východnom Timore, Haiti a Nepále,
I.
schvaľujúc závery osobitného vyslanca generálneho tajomníka Organizácia Spojených národov pre Kolumbiu,
J.
znepokojený tým, že neboli prijaté rezolúcie o nasledovných krajinách a územiach, v prípade ktorých Európsky parlament vyzval Európsku úniu, aby predložila alebo podporila ich znenie: Čečensko, Irán, Pakistan, India, Indonézia, Pobrežie Slonoviny, Alžírsko, Tunisko, Líbya, Saudská Arábia, Stredoafrická republika,
K.
znepokojený nad tým, že rezolúcie o Zimbabwe predložená Európskou úniou bola na 60. zasadaní UNCHR zamietnutá, rovnako ako rezolúcia o Číne,
L.
obzvlášť znepokojený nad návrhom „nekonať“ v prípade Zimbabwe prijatým z podnetu Konga a nad návrhom prijatým z podnetu Číny o nekonaní v prípade tejto krajiny,
M.
vítajúc menovanie šiestich nových odborníkov na ľudské práva: dvoch na tematické otázky (osobitný spravodajca Organizácie Spojených národov pre obchodovanie s ľuďmi, najmä so ženami a deťmi, nezávislý odborník na ľudské práva a terorizmus) a štyroch s mandátom pre krajinu (osobitný spravodajca pre Bielorusko, osobitný spravodajca pre Kórejskú ľudovodemokratickú republiku, nezávislý odborník pre Čad a nezávislý odborník pre Sudán),
N.
vítajúc skutočnosť, že 60. zasadnutie UNCHR dôrazne odsúdilo trest smrti s väčším počtom hlasov ako v predchádzajúcich rokoch a potvrdilo povinnosť štátu, ktorému bola doručená žiadosť o extradíciu v súvislosti so závažným obvinením nevyhovieť tejto požiadavke, ak bude chýbať účinné ubezpečenie, že sa trest smrti nevykoná,
O.
zdôrazňuje v tomto ohľade skutočnosť, že cieľom EÚ je, aby Valné zhromaždenie OSN prijalo rezolúciu, ktorou sa zavedie celosvetové moratórium na výkon trestu smrti, ako prvý krok smerom k úplnému zrušeniu trestu smrti,
P.
vyjadrujúc rozhorčenie a pobúrenie nad hromadnými teroristickými útokmi, a to útokmi z 11. septembra 2001 a z 11. marca 2004, a solidaritu s obeťami týchto útokov, ako aj súcit s bolesťou a utrpením ich rodinných príslušníkov, priateľov a známych,
Q.
keďže súčasný terorizmus, a najmä svetový terorizmus, zameraný proti demokracii a jej zástancom, ktorého obeťami sú mnohí náhodní civilisti pri krutých, vražedných a zbabelých útokoch, predstavuje v súčasnosti hrozbu najväčšieho násilia pre základné a zásadné ľudské práva, ktorej čelí naša spoločnosť,
R.
potvrdzujúc, že prvoradou povinnosťou demokratických vlád v boji s touto strašnou modernou hrozbou je s odhodlaním chrániť svojich občanov, neústupne a vytrvalo bojovať proti terorizmu a odhaliť a zneškodniť každú teroristickú sieť;
S.
keďže boj proti terorizmu by nemala žiadna vláda zneužívať na konanie proti zákonnému uplatňovaniu ľudských práv a demokratických zásad, naopak musí prispievať k posilňovaniu právneho štátu a týchto základných zásad,
T.
keďže v boji proti terorizmu je potrebné vytvoriť komplexné stratégie, ktoré môžu pomôcť určiť príčiny krajnej chudoby, neistoty, štátneho úpadku a nárastu fundamentalizmu a tým môžu prispieť k odhaleniu teroristických aktivít,
U.
so zreteľom na rezolúciu Valného zhromaždenia OSN č. 57/219 z 18. decembra 2002, rezolúciu Bezpečnostnej rady OSN č. 1456 z 20. januára 2003 a rezolúciu Komisie OSN pre ľudské práva č. 2003/68 z 25. apríla 2003, ktoré potvrdzujú povinnosť štátov zabezpečiť, aby každé opatrenie prijaté s cieľom boja proti terorizmu bolo v súlade s ich záväzkami podľa medzinárodného práva, najmä medzinárodného práva ľudských práv, utečeneckého práva a medzinárodného humanitárneho práva,
V.
vítajúc vyhlásenie zo Sana'a o demokracii, ľudských právach a úlohe Medzinárodného trestného súdu, ktoré prijali zástupcovia všetkých arabských krajín a krajín Afrického rohu,
W.
keďže skutočnosť, že medzi EÚ a treťou krajinou prebieha dialóg o ľudských právach, by nemala brániť EÚ v predložení rezolúcie o situácii v oblasti dodržiavania ľudských práv v tejto krajine, ani v podpore iniciatívy tretej krajiny, ako sa jednoznačne uvádza v záveroch Rady z 20. októbra 2004 o Číne a Iráne, ako aj v usmerneniach pre dialóg o ľudských právach,
X.
keďže nepretržitý a konštruktívny medziinštitucionálny dialóg medzi Európskym parlamentom, Komisiou a Radou je nevyhnutný na to, aby Európska únia postupovala na 61. zasadnutí UNCHR dôsledne a jednotne,
Y.
znepokojený nad fungovaním Výboru OSN pre mimovládne organizácie, s ohľadom na to, že nedemokratické krajiny viedli v posledných rokoch politické procesy s niektorými medzinárodnými organizáciami podporujúcimi demokraciu a ľudské práva vo svete,
Z.
znepokojený nad tým, že Komisia OSN pre ľudské práva sa príliš často odchyľovala od náležitého výkonu svojej úlohy pri ochrane práv, a namiesto toho sa usilovala chrániť svojich členov obvinených zo zneužívania, na čo poukázal orgán menovaný generálnym tajomníkom OSN so zámerom vypracovať návrhy na reformu tejto inštitúcie,
Všeobecné poznámky
1.
opätovne potvrdzuje, že rešpektovanie, podpora a ochrana všeobecnej podstaty ľudských práv je súčasťou etického a právneho acquis Európskej únie a jedným zo základných kameňov európskej jednoty a celistvosti;
2.
opätovne potvrdzuje potrebu posilniť konzultáciu, spoluprácu a koordináciu medzi EÚ a OSN, najmä UNCHR;
3.
naliehavo vyzýva EÚ, aby sa ujala priekopníckej úlohy v Komisii OSN pre ľudské práva;
Situácia v jednotlivých krajinách
4.
vyzýva EÚ, aby s náležitým ohľadom na skutočnosť, že tento zoznam nie je úplný a že podmienky v jednotlivých krajinách sa výrazne líšia a že situácia sa v niektorých krajinách zlepšila, predložila alebo podporila rezolúcie:
∙
o všetkých krajinách s odborníkom pre ľudské práva s mandátom pre krajinu (Afganistan, Bielorusko, Mjanmarsko, Burundi, Kambodža, Čad, Kuba, Demokratická republika Kongo, Kórejská ľudovodemokratická republika, Haiti, Irak, Libéria, Somálsko, Sudán) a o otázke porušovania ľudských práv na obsadených arabských územiach vrátane Palestíny;
∙
o všetkých krajinách, pri ktorých Európska únia opakovane vyjadrila na medzinárodných fórach svoje vážne znepokojenie nad situáciou dodržiavania ľudských práv (uvedené vo Výročnej správe Európskej únie o ľudských právach prijatej Radou), bez mandátu pre krajinu v UNCHR, konkrétne: Zimbabwe, Čína, India, Indonézia, Pakistan, Nepál, Vietnam, Ruská federácia (Čečensko), Turkménsko, Uzbekistan, Alžírsko, Líbya, Irán, Mauretánia, Tunisko a Saudská Arábia;
∙
o krajinách, pri ktorých Európsky parlament opakovane vyjadril hlboké znepokojenie nad situáciou v oblasti dodržiavania ľudských práv (Stredoafrická republika, Pobrežie Slonoviny, Kamerun, Eritrea a Togo);
∙
o Číne, ktorá odsúdi najmä zneužívanie práva zadržať podozrivú osobu, represívne opatrenia v Tibete, v Xinjiangu, a proti hnutiu Falun Gong a proti každej podobe politickej opozície; vyzýva na okamžité a bezpodmienečné prepustenie väzňov názoru a svedomia, rešpektovanie slobody myslenia, svedomia a náboženského vyznania a rešpektovanie práv pracovníkov; vyzýva na ratifikáciu Medzinárodného paktu o občianskych a politických právach; odsúdi neoprávnené a nadmerné používanie trestu smrti a bude požadovať prijatie moratória na výkon tohto trestu, ako aj ratifikáciu druhého protokolu k uvedenému paktu;
∙
o Iráne, ktorá odsúdi závažný nárast prípadov porušovania ľudských práv, najmä rastúci počet správ o popravách vrátane popráv mladistvých delikventov, odsekávanie končatín a bičovanie na verejnosti, všeobecný tvrdý nátlak voči tlači a médiám, časté zatýkanie - najmä žien a mladistvých - za nejasné alebo zanedbateľné obvinenia; bude žiadať moratórium na všetky popravy; vyzve iránske úrady prijať prisľúbené právne predpisy zakazujúce použitie trestu smrti za priestupky spáchané mladistvými do veku 18 rokov; vyzve Komisiu OSN pre ľudské práva, aby opätovne menovala osobitného zástupcu na monitorovanie situácie dodržiavania ľudských práv v Iráne a iránsku vládu, aby zaručila voľný prístup pozorovateľov ľudských práv do tejto krajiny;
∙
o Iraku, ktorá odsúdi prípady porušovania ľudských práv a najmä humanitárneho práva, popravy civilistov, únosy rukojemníkov a ich barbarské popravy teroristickými skupinami, pravidelné útoky na menšinové skupiny obyvateľstva, ako sú Asýrčania a iní, bránenie v prístupe k lekárskej starostlivosti a prípady mučenia civilného obyvateľstva; odsúdi rozhodnutie irackej dočasnej vlády znovu zaviesť trest smrti; bude žiadať, aby iracké úrady čo najskôr vyšetrili obvinenia z porušovania ľudských práv a vojnové zločiny spáchané počas posledných troch desaťročí a potrestali zodpovedných; bude trvať na tom, aby mal každý zadržaný právo na spravodlivé zákonné zaobchádzanie v súlade s medzinárodným právom; opakovane odsúdi používanie mučenia a iného krutého, neľudského alebo ponižujúceho zaobchádzania s väzňami; vyzve na dôkladné, nestranné, verejné a transparentné vyšetrovanie obvinení z mučenia a zlého zaobchádzania; bude žiadať náležité potrestanie na zodpovedajúcich úrovniach;
∙
o Čečensku, ktorá predovšetkým odsúdi strašný masaker v Beslane, ale tiež rastúce množstvo vojnových zločinov a zločinom proti ľudskosti spáchané ruskými orgánmi proti civilnému obyvateľstvu, najmä únosy a násilné zmiznutia, cielené operácie, ktoré nadobudli povahu systematických akcií zameraných na potrestanie odporcov; odsúdi situáciu žien, ktoré sú osobitne cieľom takýchto trestných akcií; zavrhne skutočnosť, že páchatelia týchto zločinov zostávajú nepotrestaní; odsúdi systematické zlé zaobchádzanie ruskej armády so zástancami ľudských práv a prekážky, ktoré im kladie pri ich činnosti, odsúdi obmedzovanie a porušovanie slobody tlače a hrozby voči osobám, ktoré podali sťažnosť na Európsky súd pre ľudské práva; vyzve na okamžité začatie politických rokovaní medzi oboma stranami konfliktu s cieľom konečne dospieť k mierovému riešeniu konfliktu; o Turkmenistane, ktorá odsúdi násilné potláčanie každej formy slobody tlače a politického presvedčenia; a Uzbekistane, ktorá odsúdi najmä postavenie náboženských skupín mimo zákon a závažne zasahovanie do činnosti politických strán;
∙
o Afganistane, ktorá bude konštatovať potrebu podporiť novozvolenú vládu; odsúdi porušovania ľudských práv, únosy rukojemníkov, zlé zaobchádzanie s nimi a ich popravy; bude žiadať, aby boli obvinenia z porušovaní ľudských práv a vojnové zločiny spáchané v poslednom desaťročí vyšetrené a vinníci potrestaní;
∙
o Sudáne, ktorá vyzve všetky strany konfliktu v Darfúre, aby okamžite zastavili násilie a útoky, skončili s násilným presídľovaním civilistov a spolupracovali s medzinárodnými humanitárnymi a pozorovateľskými organizáciami, zaistili dodržiavanie medzinárodného humanitárneho práva zo strany účastníkov konfliktu, zabezpečili bezpečnosť a ochranu humanitárnych pracovníkov, plne spolupracovali s Vyšetrovacou komisiou OSN pri vyšetrovaniach prípadov porušení medzinárodného humanitárneho práva a ľudských práv, čo umožní potvrdiť alebo vyvrátiť, či došlo k činom genocídy a odhaliť vinníkov týchto zločinov; vyzýva Bezpečnostnú radu OSN, aby sa vážne zaoberala udelením globálneho embarga na dovoz zbraní do Sudánu a ďalších cielených sankcií proti osobám zodpovedným za rozsiahle porušovania ľudských práv a iné zločiny pri nedávnych prípadoch porušovania prímeria a záväzkov mierového procesu a zabezpečila, aby žiadne takéto sankcie nezväčšili utrpenie obyvateľstva Sudánu; privíta podpísanie mierovej dohody z 9. januára medzi vládou Chartúmu a Sudánskym ľudovým oslobodeneckým hnutím / armádou a vyjadrí nádej na jej rýchle a úplné uplatňovanie;
5.
žiada, aby po poradnom stanovisku Medzinárodného súdneho dvora o právnych následkoch vybudovania múru na obsadenom palestínskom území a po jeho uznaní Valným zhromaždením, bola prijatá rezolúcia požadujúca uplatňovanie medzinárodného práva s cieľom skončiť porušovanie medzinárodných záväzkov zo strany Izraela, a to pozastavenie stavby múru na územiach na západnom brehu Jordánu po medzinárodne uznanú „zelenú líniu“ medzi Izraelom a Palestínskou samosprávou, jeho zničenie a zrušenie všetkých právnych alebo správnych predpisov týkajúcich sa jeho stavby a taktiež, aby tretie krajiny dodržiavali svoje záväzky a nepodporovali stavbu tohto múru;
Tematické otázky
6.
vyzýva predsedníctvo, aby predložilo alebo podporilo rezolúcie týkajúce sa:
∙
Občianskych a politických práv: ochrana ľudských práv v boji proti terorizmu; rasizmus; otázka porušovania ľudských práv a základné slobody kdekoľvek na svete; otázky mučenia a kruté, neľudské alebo ponižujúce zaobchádzanie alebo trestanie, slobody prejavu, nezávislosť súdnictva, beztrestnosti a náboženskej netolerancie; práva dieťaťa s dôrazom na plné uplatňovanie Dohovoru OSN o právach dieťaťa, a najmä kritickú situáciu detí v ozbrojených konfliktoch a násilie páchané na deťoch; práva žien a dievčat, najmä v súvislosti s reprodukčným zdravím a potreba ochrany proti využívaniu znásilnení ako „vojnového nástroja“ v situáciách konfliktov; problematika migrujúcich pracovníkov, menšín a vysídlených osôb; domorodého obyvateľstva; únosov rukojemníkov a hromadných popráv, zástancov ľudských práv; sloboda tlače a ochrana novinárov; ochrana vnútorných vysídlencov; moderné formy otroctva (a to v oblasti detskej práce, obchodovania s ľuďmi a s ľudskými orgánmi) a diskriminácia na základe sexuálnej orientácie a pohlavnej identity;
∙
Hospodárskych, sociálnych a kultúrnych práv: právo na rozvoj; právo na obživu; krajná chudoba; dodatkový protokol k Medzinárodnému paktu o hospodárskych, sociálnych a kultúrnych právach, podniky a ľudské práva;
7.
vyzýva EÚ, aby pokračovala v podporovaní pracovnej skupiny pre právo na rozvoj v jej úsilí o vypracovanie jednoznačnej metodiky pre uplatňovanie práva na rozvoj;
8.
vyzýva, v súlade s deklaráciou OSN z roku 1986 uznávajúcou právo na trvalo udržateľný rozvoj ako nescudziteľné právo, na plnenie záväzku EÚ podporovať medzinárodný ekonomický poriadok založený na rovnosti, zvrchovanosti, vzájomnej spolupráci a spoločných záujmoch; vyzýva EÚ, aby sa zamerala na potrebu rozvoja na nasledujúcich rokovaniach Svetovej obchodnej organizácie, ktoré sa majú uskutočniť v decembri 2005 v Hongkongu;
9.
vyzýva EÚ a jej členské štáty, aby prijali potrebné opatrenia na dosiahnutie miléniových rozvojových cieľov, najmä odstránenie chudoby, rozšíreného hladu, nerovnosti medzi pohlaviami, zamedzenie zhoršovania životného prostredia a nedostatku vo vzdelávaní, zdravotnej starostlivosti a na zásobovanie pitnou vodou;
10.
vyzýva Radu, členské štáty a Komisiu, aby posilnili činnosť Komisie OSN pre ľudské práva a Podkomisiu pre presadzovanie a ochranu ľudských práv zaoberajúcu sa otázkami domorodých obyvateľov, a najmä pracovnú skupinu pre domorodé obyvateľstvo;
11.
oceňuje prácu otvorenej pracovnej skupiny Komisie OSN pre ľudské práva, ktorá sa schádza medzi jej zasadaniami a pripravuje návrh právne záväzného normatívneho nástroja na ochranu všetkých osôb pred násilným zmiznutím; vyzýva Komisiu pre ľudské práva, aby ako prvoradú záležitosť prijala návrh dohovoru o ochrane všetkých osôb pred násilným zmiznutím a dôrazne žiada Radu a všetky vlády členských štátov, aby podporili túto pracovnú skupinu v záujme skorého prijatia dohovoru Valným zhromaždením Organizácie Spojených národov;
12.
vyzýva Radu a Komisiu, aby venovali náležitú pozornosť otázke beztrestnosti pri porušovaní medzinárodných ľudských práv a humanitárneho práva a otázke vojnových zločinov;
13.
poznamenáva, že v roku 2005 si pripomenieme výročie pekingskej konferencie o ženách, čo by sa malo stať významnou príležitosťou na presadzovanie ľudských práv na celom svete;
14.
vyzýva EÚ, aby podporila plné začlenenie problematiky rovnosti pohlaví do celého systému Organizácie Spojených národov;
15.
víta skutočnosť, že od roku 1997 prijíma UNCHR z podnetu Európskej únie rezolúciu vyzývajúcu na odstránenie trestu smrti alebo na čo najväčšie obmedzenie jeho používania; vyzýva ku krokom na obnovené schválenie rezolúcie na 61. zasadaní komisie;
16.
vyzýva Komisiu, Radu, predsedníctvo a členské štáty, aby urobili všetko, čo je v ich silách, s cieľom zabezpečiť, že Valné zhromaždenie OSN prijme rezolúciu, ktorá zavádza celosvetové moratórium na výkon trestu smrti, ako prvý krok smerom k úplnému zrušeniu trestu smrti;
17.
vyjadruje však znepokojenie nad nebezpečenstvom, že sa spomalí alebo dokonca celkom obráti tendencia k zrušeniu trestu smrti a vyzýva všetky štáty, ktoré zachovávajú trest smrti, aby konali v súlade s rezolúciou 2004/L94, ktorá bola prijatá na 60. zasadnutí UNCHR;
18.
vyzýva predsedníctvo, aby predložilo rezolúciu vyzývajúcu Spojené štáty na okamžité objasnenie situácie väzňov v Guantanámo, pokiaľ ide o dodržiavanie medzinárodných noriem ľudských práv a humanitárneho práva a pripomína svoje stanoviská k dramatickej situácii väzňov v Guantánamo, ktoré boli opakovane uvádzané vo viacerých rezolúciách;
19.
opätovne uisťuje, že Európska únia má prostredníctvom svojej rozvojovej a obchodnej politiky významnú úlohu pri rozrušovaní podpornej základne teroristických sietí a teroristických hnutí, a to zameraním sa na obmedzenie chudoby, pozemkovú reformu, spravovanie a boj proti korupcii;
20.
vyzýva predsedníctvo, aby zintenzívnilo úsilie o prípravu medzinárodnej zmluvy o vývoze zbraní, v ktorej sa zohľadní nedávno uverejnená správa Parlamentu o „Vývoze zbraní z Európskej únie“;
21.
naďalej plne podporuje proces ustanovenia nového Medzinárodného dohovoru o ľudských právach osôb s postihnutím; povzbudzuje Radu a Komisiu, aby v tomto úsilí plnili vedúcu úlohu a dosiahli tak čo najrýchlejšie prijatie všeobecného dohovoru, ktorý bude zaisťovať rovné a účinné uplatňovanie všetkých ľudských práv osobami s postihnutím na celom svete; vyzýva predsedníctvo EÚ, aby zohľadnilo uznesenie prijaté Parlamentom k dohovoru OSN, keď bude zastupovať EÚ v rokovaniach v rámci ad hoc výboru OSN zodpovednom za navrhovanie dohovoru OSN; pripomína Rade a Komisii, aby pokračovali dialóg so zástupcami organizácií ľudí s postihnutím a aby prehĺbili tento dialóg;
Efektívne fungovanie nástrojov a mechanizmov na ochranu ľudských práv
22.
vyzýva Radu a Komisiu, aby pracovali na všeobecnej ratifikácii všetkých nástrojov na ochranu ľudských práv;
23.
víta prácu, ktorú Európska únia odviedla pre všeobecnú ratifikáciu Rímskeho štatútu Medzinárodného trestného súdu a vyzýva Úniu, aby ďalej pokračovala vo svojom úsilí;
24.
vyzýva Komisiu, aby vyčlenila dostatočné rozpočtové prostriedky na zabezpečenie podpory a ďalšieho rozvíjania procesu zo Sana'a;
25.
vyzýva predsedníctvo a členské štáty, aby vzniesli požiadavku, že predpokladom členstva v UNCHR je, aby vlády (najmä členovia Komisie) najprv ratifikovali základné zmluvy o ľudských právach, dodržiavali svoje záväzky podávania správ, posielali pozvánky na ľubovoľné návštevy pre odborníkov OSN na ľudské práva a snažili sa uplatniť ich odporúčania;
26.
vyzýva najmä nové členské štáty a predsedníctvo UNCHR, aby využili svoje funkčné obdobie v UNCHR na prejavenie ich záväzku v oblasti ľudských práv, a to konkrétnymi opatreniami s cieľom zlepšiť dodržiavanie ľudských práv vo svojich krajinách;
27.
vyzýva Radu a Komisiu, aby podporili OSN v jej úsilí o vyslanie osobitných spravodajcov pre ľudské práva, za svojich vlastných podmienok, do krajín, v ktorých dochádza k porušovaniu ľudských práv, najmä do krajín, ktoré majú blízke vzťahy s EÚ;
28.
vyzýva predsedníctvo a členské štáty, aby predložili alebo podporili rezolúciu s cieľom posilniť osobitné postupy UNCHR vrátane rozdelenia zodpovedajúcich prostriedkov na podporu ich účinného fungovania;
29.
vyjadruje poľutovanie nad úpadkom v niektorých rozpravách v UNCHR, ktoré sa zameriavajú výlučne na podporu krajinám obvinených z porušovania ľudských práv a vyzýva predsedníctvo a členské štáty, aby častejšie predkladali spoločné alebo individuálne vyhlásenia, ako aj otázky a vyhlásenia k správam o osobitných postupoch;
30.
vyzýva Komisiu, Radu a členské štáty, aby pozorne monitorovali postupy a rozhodnutia prijaté Komisiou OSN pre mimovládne organizácie s cieľom predísť a zabrániť akémukoľvek porušovaniu základnej slobody vyjadrovania názoru mimovládnych organizácií v rámci UNCHR;
31.
vyzýva predsedníctvo Rady, aby predložilo alebo podporilo rezolúciu o vytvorení účinného systému monitorovania a vyhodnocovania toho, ako vlády uplatňujú odporúčania Komisie a osobitné postupy, s cieľom dosiahnuť väčšiu zodpovednosť štátov;
Príprava 61. zasadania UNCHR a následné opatrenia
32.
opätovne potvrdzuje potrebu koordinovaného, jednotného a dobre pripraveného prístupu zo strany Európskej únie pred konaním 61. zasadnutia UNCHR, v jeho priebehu a po jeho skončení, aby sa účinne a efektívne prispelo k jeho rokovaniam;
33.
žiada konferenciu predsedov, aby vytvorila ad hoc delegáciu poslancov Európskeho parlamentu, ktorá sa zúčastní 61. zasadania UNCHR;
34.
vyzýva Radu a Komisiu, aby plne informovali Parlament na plenárnom zasadaní o výsledkoch rokovania UNCHR najneskôr do mája 2005; zdôrazňuje, že v tejto správe by nemali byť uvedené len témy, ku ktorým EÚ a členské štáty predložili alebo podporili rezolúcie a iniciatívy EÚ počas zasadania UNCHR, v správe by sa však malo uviesť vysvetlenie, kedy a prečo určité rezolúcie neboli podporené.
°
°
°
35.
poveruje predsedu Parlamentu, aby toto uznesenie postúpil Rade, Komisii, vládam a parlamentom členských štátov, generálnemu tajomníkovi Organizácie Spojených národov, Rade Európy a vládam krajín uvedených v tomto uznesení.
