15.2.2006
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– Nirj Deva, Tokia Saïfi, v mene Skupiny Európskej ľudovej strany (kresťanských demokratov) a európskych demokratov
– Miguel Angel Martínez Martínez, v mene Socialistickej skupiny v Európskom parlamente
– Fiona Hall a Thierry Cornillet, v mene Skupiny Aliancie liberálov a demokratov za Európu
– Caroline Lucas, Frithjof Schmidt, Margrete Auken, v mene Skupiny zelených/Európskej slobodnej aliancie
– Luisa Morgantini, Gabriele Zimmer, Feleknas Uca, Vittorio Agnoletto, v mene Konfederatívnej skupiny Európskej zjednotenej ľavice - Nordickej zelenej ľavice
– Eoin Ryan, Roberta Angelilli, Ģirts Valdis Kristovskis, v mene Skupiny Únie za Európu národov
a ktorý nahrádza návrhy týchto skupín:
– PPE-DE (B6‑0119/2006)
– GUE/NGL (B6‑0121/2006)
– ALDE (B6‑0124/2006)
– PSE (B6‑0142/2006)
– Verts/ALE (B6‑0143/2006)
o nových nástrojoch na financovanie rozvoja v rámci Rozvojových cieľov milénia
Uznesenie Európskeho parlamentu o nových nástrojoch na financovanie rozvoja v rámci Rozvojových cieľov milénia
Európsky parlament ,
–
so zreteľom na blížiacu sa medzinárodnú konferenciu o inovačných zdrojoch financovania rozvoja, ktorá sa uskutoční v dňoch 28. februára - 1. marca v Paríži,
–
so zreteľom na Rozvojové ciele milénia (RCM) a na podujatie OSN na najvyššej úrovni hodnotiacom proces dosahovania RCM, ktoré sa konalo v septembri 2005,
–
so zreteľom na správu Landau „Nové medzinárodné finančné prínosy pre rozvoj“, žiadosť o vypracovanie ktorej predložil prezident Chirac v novembri 2003,
–
so zreteľom na Newyorskú deklaráciu o boji proti hladu a chudobe, ktorú počas zasadania Valného zhromaždenia OSN v roku 2004 podpísalo viac ako 120 krajín,
–
so zreteľom na návrh o medzinárodnom finančnom systéme (IFF), ktorý by mohol zdvojnásobiť sumu určenú na rozvojovú pomoc, predložený britským ministrom financií Gordonom Brownom,
–
so zreteľom na príspevok solidarity v prípade francúzskych leteniek, ktorý vstúpi do platnosti dňa 1. júla 2006,
–
so zreteľom na dokument Komisie venovaný analýze prípadného príspevku z predaja francúzskych leteniek ako nového zdroja financovania rozvoja,
–
so zreteľom na vyhlásenie o inovačných zdrojoch na financovanie rozvoja, ktoré podpísalo 79 vlád ešte pred schôdzkou OSN na najvyššej úrovni hodnotiacu Rozvojové ciele milénia konanú v septembri 2005;
–
so zreteľom na článok 103 odsek 4 rokovacieho poriadku,
A.
keďže primerané rozvojové politiky založené na udržateľnej a účinnej rozvojovej pomoci sú rozhodujúcim faktorom pre zastavenie chudoby a rozvojovým krajinám poskytujú prostriedky na využitie ich hospodárskeho potenciálu;
B.
keďže žiadne množstvo rozvojovej pomoci nikdy neprelomí kruh chudoby v rozvojových krajinách, kým nebudú mať dostatočné možnosti na prijímanie pomoci a riadnu správu a kým nebudú bojovať proti korupcii;
C.
keďže správa o pokroku pri dosahovaní Rozvojových cieľov milénia za rok 2005 jasne ukazuje, že cieľ pomoci chudobným krajinám do roku 2015 nie je možné dosiahnuť, kým sa neprijmú dodatočné politické a finančné záväzky s ohľadom na výšku a kvalitu pomoci;
D.
keďže Newyorská deklarácia o boji proti hladu a chudobe vyzýva vlády rozvojových krajín, aby prijali konkrétne záväzky na financovanie RCM;
E.
keďže je potrebné, aby inovačné mechanizmy zvýšili súčasnú úroveň oficiálnej rozvojovej pomoci (ODA) s cieľom prispieť ku skutočnej pridanej hodnote financovania rozvoja; keďže členské štáty EÚ musia splniť svoj záväzok a venovať 0,7% svojho hrubého národného príjmu na oficiálnu rozvojovú pomoc a prijať rozvrh na dosiahnutie tohto cieľa do roku 2015,
F.
keďže podľa odhadov Svetovej banky si oficiálna rozvojová pomoc vyžiada sumu, ktoré bude vyššia najmenej o 50 miliárd dolárov na rok, ak sa RCM majú splniť do roku 2015,
G.
keďže príspevky do Svetového fondu boja proti AIDS, tuberkulóze a malárii dosiahli úroveň, ktorá je o 15% nižšia ako je potrebné,
H.
keďže nedostatok stability a predvídavosti pri pomoci a financovaní rozvojových krajín je hlavnou prekážkou v boji proti chudobe; keďže stabilné financovanie je nevyhnutné predovšetkým na financovanie kľúčových verejných služieb ako je zdravotná starostlivosť a vzdelávanie,
I.
keďže medzinárodný nástroj financovania očkovania podľa návrhu Spojeného kráľovstva získal medzinárodnú podporu a podporuje málo využívané očkovacie látky vo viac ako 70 krajinách a distribučné systémy imunizácie,
1.
víta konferenciu, ktorá sa uskutoční v dňoch 28. februára - 1. marca v Paríži a na ktorej sa budú hľadať riešenia na dosiahnutie pokroku o dohode o medzinárodných odvodoch s osobitným dôrazom na možné zdaňovanie leteniek;
2.
nalieha, aby alternatívne metódy financovania rozvoja priniesli dodatočné finančné prostriedky na rozvoj a aby nenahrádzali oficiálnu rozvojovú pomoc (ODA);
3.
vrelo víta skutočnosť, že sa Rada v júni 2005 dohodla na zdvojnásobení pomoci pre rozvojové krajiny a že sa členské štáty zaviazali, že zvýšia svoju oficiálnu rozvojovú pomoc tak, aby do roku 2010 dosiahli 0,56% HDP a do roku 2015 0,7% HNP;
4.
víta obnovenie záväzkov medzinárodného spoločenstva v súvislosti s dosiahnutím RCM a podporou trvalo udržateľného rozvoja, o ktorých sa vyslovilo na svetovom summite OSN, ktorý sa konal v dňoch 14. - 16. septembra 2005; vyjadruje poľutovanie nad neexistenciou podrobného časového rozvrhu, v súlade s ktorým by sa všetky rozvojové krajiny zaviazali dosiahnuť prechodné a konečné ciele RCM;
5.
vyzýva rozvinuté krajiny, aby splnili svoje úlohy a záväzky v súvislosti so zvýšením národných rozpočtov určených na pomoc a aby tieto dosiahli 0,7% HNP a zastáva názor, že hľadanie inovačných foriem financovania by nemalo nahradiť skutočnú prioritu;
6.
zdôrazňuje, že zvýšenie množstva pomoci priamo súvisí so zvýšením kvality t. j. účinnosť pomoci je potrebné zlepšiť prostredníctvom 3 K - koordinácie, komplementarity, koherencie a znížením nákladov na transakcie pomoci, zlepšením predvídateľnosti a trvalej udržateľnosti mechanizmov pomoci, zvyšovaním rýchlosti a kvality doručenia pomoci, ďalšej pomoci, hľadaním riešení v prípade trvalých dlhov, podporou správneho riadenia a bojom proti korupcii a zlepšovaním kapacít príjemcov pomoci;
7.
víta myšlienku pilotného projektu na príspevok solidarity prostredníctvom medzinárodného systému zdaňovania leteniek na financovanie boja proti HIV/AIDS a ďalším pandémiam a na pomoc pri dosahovaní RCM; víta tiež návrh o stabilnejšom a predvídateľnejšom využití finančných prostriedkov určených na rozvojovú pomoc;
8.
vyzýva členské štáty, aby sa aktívne zúčastnili na nadchádzajúcej konferencii v Paríži a aby skutočne uvažovali o tom, že sa do tejto iniciatívy aktívne zapoja; uznáva však, že záležitosti spojené so zdaňovaním nie sú predmetom harmonizačnej politiky EÚ a zostávajú vo výlučnej právomoci členských štátov;
9.
víta účasť Spojeného kráľovstva, Francúzska, Talianska, Španielska a Švédska, ktoré prisľúbili poskytnúť viac ako 4 miliardy USD v prospech medzinárodného finančného systému očkovania, ktoré sa využijú na podporu a zlepšenie práce Svetovej aliancie pre očkovanie a očkovacie látky (GAVI); nalieha na ďalšie členské štáty, aby prispievali do medzinárodného finančného systému očkovania;
10.
víta v tejto súvislosti inovačné zdroje financovania akým je nedávne oznámenie o začatí činnosti zvereneckého fondu Komisie a Európskej investičnej banky na financovanie infraštruktúry v Afrike; žiada zvýšenie pôžičiek EIB v rozvojových krajinách;
11.
žiada inštitúcie a vlády členských štátov EÚ, aby dôsledne preskúmali uskutočniteľnosť svetovej lotérie vo forme potravinového projektu s cieľom financovať opatrenia zamerané na boj proti hladu ako sa to navrhuje v Svetovom potravinovom programe;
12.
zdôrazňuje, že v súvislosti s mimoriadne napnutým rozpočtom sa od občanov EÚ očakáva úplná podpora a že každú novú iniciatívu je potrebné riadiť obozretne, aby to neohrozilo očakávania európskej verejnej mienky o cieľoch rozvojovej politiky;
13.
poveruje predsedu Parlamentu, aby postúpil toto uznesenie Rade, Komisii, všetkým hlavám štátov a predsedom vlád členských štátov EÚ, generálnemu tajomníkovi OSN, osobitnému vyslancovi OSN pre Rozvojové ciele milénia, Svetovej banke a Sekretariátu OECD.
