14.9.2009 B7-0041/2009 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o lesných požiaroch v lete 2009
Corinne Lepage
,
Chris Davies
v mene skupiny ALDE
PE428.645v01-00 B7‑0041/2009 Uznesenie Európskeho parlamentu o lesných požiaroch v lete 2009
Európsky parlament,
– so zreteľom na svoje uznesenie z 19. júna 2008 o posilnení kapacít Európskej únie v oblasti reakcie na katastrofy,
– so zreteľom na svoje predchádzajúce uznesenia o živelných pohromách a katastrofách spôsobených ľudskou činnosťou v Európskej únii a mimo nej, v ktorých vyzval Komisiu a členské štáty na užšiu spoluprácu, pokiaľ ide o opatrenia civilnej ochrany v prípade živelných pohrôm, s cieľom predchádzať im a minimalizovať ich ničivý dosah, najmä sprístupnením dodatočných zdrojov v oblasti civilnej ochrany,
– so zreteľom na rozhodnutie Rady č. 2007/162/ES z 5. marca 2007, ktorým sa ustanovuje finančný nástroj civilnej ochrany,
– so zreteľom na rozhodnutie Rady č. 2007/779/ES, Euratom z 8. novembra 2007 o ustanovení mechanizmu Spoločenstva v oblasti civilnej ochrany (prepracované znenie),
– so zreteľom na pilotný projekt na posilnenie spolupráce medzi členskými štátmi v boji proti lesným požiarom (rozpočtový riadok 07 04 04),
– so zreteľom na prípravnú činnosť týkajúcu sa spôsobilosti rýchlej reakcie EÚ (rozpočtový riadok 07 04 05),
– so zreteľom na článok 110 ods. 2 rokovacieho poriadku,
A. keďže letá sú v Európe čoraz horúcejšie a suchšie, lesné požiare a iné prírodné požiare sa stali bežným úkazom, ale ich intenzita a zemepisná poloha sa z roka na rok výrazne menia,
B. keďže katastrofy majú v súčasnosti často cezhraničný charakter a vyžadujú mnohostranné a koordinované reakcie,
C. keďže mechanizmus Spoločenstva v oblasti civilnej ochrany je jedinečným prostriedkom Spoločenstva, ktorým je možné solidárnym spôsobom bezprostredne reagovať na lesné požiare a vážne katastrofy vo všeobecnosti v postihnutých členských štátoch,
D. keďže lesné požiare zasiahli už niekoľkokrát viaceré členské štáty zároveň a za takýchto okolností neboli členské štáty vždy schopné pomôcť iným členským štátom, ktoré žiadali o pomoc pri hasení najväčších požiarov, čím vznikla potreba zintenzívniť rekcie na úrovni EÚ,
E. keďže Taktická záloha na hasenie lesných požiarov EÚ (EU Forest Fire-fighting Tactical Reserve – EUFFTR), ktorá bola vytvorená na základe pilotného projektu na posilnenie spolupráce medzi členskými štátmi v boji proti lesným požiarom, významne pomohla postihnutým členským štátom pri hasení najväčších požiarov,
1. vyjadruje silnú spolupatričnosť s príbuznými obetí a s obyvateľmi postihnutých oblastí;
2. konštatuje, že početnosť a stupeň sily živelných pohrôm a katastrof spôsobených ľudskou činnosťou sa v priebehu posledných rokov zvýšili;
3. zdôrazňuje, že mnoho týchto lesných požiarov bolo pravdepodobne založených trestným činom podpaľačstva; vyzýva preto členské štáty, aby sprísnili trestné sankcie za činy, ktoré poškodzujú životné prostredie, ako sú činy, ktoré spôsobujú lesné požiare;
4. poukazuje na narastajúci nepomer medzi existujúcimi kapacitami EÚ a potrebou zabezpečiť solidaritu v EÚ prostredníctvom doplnkových vnútroštátnych kapacít na pomoc pri riešení najťažších situácií;
5. poukazuje na kľúčový význam mechanizmu Spoločenstva v oblasti civilnej ochrany pri podpore a napomáhaní mobilizácie a koordinácie pomoci v oblasti civilnej ochrany v núdzových situáciách;
6. zdôrazňuje, že Taktická záloha na hasenie lesných požiarov EÚ (EUFFTR), ktorá bola vytvorená na základe pilotného projektu na posilnenie spolupráce medzi členskými štátmi v boji proti lesným požiarom, je príkladom európskej pridanej hodnoty, prostredníctvom ktorej sa efektívne a hospodárne doplnili nedostatkové kapacity;
7. vyjadruje poľutovanie nad skutočnosťou, že Komisia a Rada nenaplánovali žiadne finančné záväzky na rok 2010 s cieľom pokračovať v uskutočňovaní prípravnej činnosti, pokiaľ ide o spôsobilosť rýchlej reakcie EÚ, ktorá sa vykonávala už v rokoch 2008 a 2009;
8. vyzýva Komisiu, aby bezodkladne vypracovala správu o pilotnom projekte na posilnenie spolupráce medzi členskými štátmi v boji proti lesným požiarom a o prípravnej činnosti, pokiaľ ide o spôsobilosť rýchlej reakcie EÚ, a vyzýva na predloženie legislatívnych návrhov na vytvorenie skutočnej spôsobilosti Spoločenstva reagovať na katastrofy, ako sú lesné požiare a na iné druhy katastrof;
9. zdôrazňuje, že prístup Únie by mal pokrývať celý cyklus katastrof, od ich predchádzania až po obnovu, ako aj všetky druhy živelných pohrôm, vrátane extrémnych súch, lesných požiarov, záplav a silných búrok;
10. naliehavo vyzýva členské štáty, aby zlepšili svoje spôsobilosti v oblasti prevencie;
11. poveruje svojho predsedu, aby toto uznesenie postúpil Rade, Komisii a parlamentom členských štátov.
