P6_TA(2007)0354
Nástroj financovania rozvojovej spolupráce
B6-0310/2007
Uznesenie Európskeho parlamentu z 12. júla 2007 o demokratickej kontrole vykonávania nástroja financovania rozvojovej spolupráce
Európsky parlament,
–
so zreteľom na článok 103 ods. 2 rokovacieho poriadku,
A.
keďže Európsky parlament začal proces demokratickej kontroly vykonávania nariadenia Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce Ú. v.
EÚ L 378, 27.12.2006, s.
41.
(NFRS),
B.
keďže podľa článku 2 ods. 1 NFRS je celkovým cieľom spolupráce v rámci tohto nástroja "odstránenie chudoby v partnerských krajinách" vrátane "plnenia rozvojových cieľov milénia (RCM)",
C.
keďže Európsky parlament prijal tri uznesenia Uznesenie z 15. februára 2007 o návrhoch rozhodnutí Komisie, ktorými sa stanovujú strategické dokumenty krajín a orientačné programy pre Malajziu, Brazíliu a Pakistan ( P6_TA(2007)0045 ).
Uznesenie zo 7. júna 2007 o návrhoch rozhodnutí Komisie, ktorými sa stanovujú regionálne strategické dokumenty a regionálne orientačné programy pre zoskupenie Mercosur a Latinskú Ameriku ( P6_TA(2007)0233 ).
Uznesenie z 21. júna 2007 o návrhu rozhodnutia Komisie, ktorým sa stanovuje regionálny strategický dokument na roky 2007–2013 a viacročný orientačný program pre Áziu ( P6_TA(2007)0280 ).
podľa článku 81 rokovacieho poriadku, čím Komisii naznačil, že podľa jeho názoru prekračuje svoje vykonávacie právomoci v celom rade návrhov rozhodnutí Komisie, ktorými sa stanovujú strategické dokumenty,
D.
keďže závery parlamentnej kontroly návrhov Komisie na strategické dokumenty pre krajiny a regióny a tematické stratégie boli Komisii zaslané vo forme listu List D (2007) 303749 z 5. marca 2007 zaslaný predsedom Výboru pre rozvoj Josepom Borrellom Fontellesom komisárke Ferrerovej-Waldnerovej a komisárovi Michelovi (registrovaný ako komitologický dokument č. CMT-2007-1709, príloha registrovaná ako komitologický dokument č. CMT-2007-1709-2).
, ktorý zdôrazňoval hlavné horizontálne obavy Európskeho parlamentu, a mal viac než 150 strán, na ktorých bolo zhrnuté hodnotenie jednotlivých strategických dokumentov Európskym parlamentom a vyjadrená žiadosť, aby Komisia poskytla špecifické informácie o jednotlivých prípadoch,
E.
keďže odpoveď Komisie bola prijatá vo forme listu z 26. marca 2007 zaslaného Výboru pre rozvoj členkou Komisie p.
Ferrerovou-Waldnerovou a členom p.
Komisie Michelom, ktorý sa má považovať za "konsolidovanú odpoveď na […] list aj uznesenie" List A
(2007) 5238
z 26. marca 2007 zaslaný komisárkou Ferrerovou-Waldnerovou a komisárom Michelom predsedovi Výboru pre rozvoj Josepovi Borrellovi Fontellesovi (registrovaný ako komitologický dokument č. CMT-2007-1709-3).
,
F.
keďže členovia Komisie uvádzajú, že RCM nie je možné dosiahnuť zameriavaním sa len na základné služby, a zároveň potvrdzujú svoj záväzok dosiahnuť cieľ, aby 20 % pomoci v rámci programov NFRS pre krajiny bolo do roku 2009 pridelených na základné a stredoškolské vzdelávanie a základnú zdravotnú starostlivosť,
G.
keďže Komisia ďalej uisťuje, že samotná spolupráca v oblasti vyššieho vzdelávania prispeje k vytváraniu národných odborných kádrov schopných riadiť a vytvárať politiky potrebné na odstránenie chudoby a trvalo udržateľný rozvoj,
H.
keďže Komisia uvádza, že zvažuje, ako zlepšiť proces konzultácie s rozličnými zainteresovanými stranami a poukazuje na to, že ak to bude relevantné, pri príprave ročných akčných plánov sa vykoná hodnotenie vplyvu navrhnutých opatrení z rodového hľadiska,
I.
keďže presadzovanie prierezových otázok – podpory ľudských práv, rodovej rovnosti, demokracie, dobrej správy, práv detí, zdravotne postihnutých osôb a pôvodných obyvateľov, trvalej udržateľnosti životného prostredia a boja proti HIV/AIDS – sa musí zaručiť vo všetkých programoch,
J.
keďže článok 25 ods. 1 písm. b) NFRS stanovuje, že financovanie môže mať formu podpory rozpočtu, "ak je hospodárenie s verejnými výdavkami partnerskej krajiny dostatočne transparentné" a že Komisia musí "podporovať úsilie partnerských krajín o rozvinutie kapacít parlamentnej kontroly a auditu",
1.
oceňuje list z 26. marca 2007 zaslaný Výboru pre rozvoj komisárkou Ferrerovou-Waldnerovou a komisárom Michelom, ale ľutuje, že tento list nedáva konkrétnu odpoveď na špecifické otázky uvedené v liste Európskeho parlamentu a že doteraz nedostal žiadnu odpoveď na konkrétne otázky obsiahnuté vo svojich záveroch k jednotlivých strategickým dokumentom;
2.
naliehavo vyzýva Komisiu, aby sa snažila o odstránenie chudoby a plnenie RCM, a to najmä skutočným zameraním sa na základnú zdravotnú starostlivosť a základné vzdelávanie; zdôrazňuje, že pri krajinách, kde tieto oblasti nie sú zahrnuté ako kľúčové oblasti, musí Komisia poskytnúť podrobné informácie o činnosti iných darcov, ktoré ukážu, ako ďaleko je partnerská krajina v dosahovaní RCM do roku 2015;
3.
vyjadruje poľutovanie, že strategické dokumenty pre krajiny neprideľujú dostatočný podiel zdrojov na hlavný cieľ NFRS, ktorým je odstránenie chudoby a dosiahnutie RCM; osobitne vyjadruje poľutovanie nad tým, že vôbec nie je jasné, ako EÚ do roku 2009 dosiahne "referenčnú hodnotu, aby 20 % pomoci prideľovanej v rámci programov pre krajiny pokrytých prostredníctvom NFRS bolo venovaných na základné a stredoškolské vzdelávanie a základnú zdravotnú starostlivosť"; naliehavo vyzýva Komisiu, aby podrobne zdokumentovala, ako plní tento záväzok a či boli v tomto zmysle vydané pokyny referentom a delegáciám a či bola vytvorená osobitná štatistická databáza;
4.
uznáva dôležitosť určitých nerozvojových činností, napríklad zvýšenia povedomia o EÚ v zahraničí, a aspektov vyššieho vzdelávania, regionálnej integrácie, obchodu a civilného letectva, keďže môžu mať priaznivý vplyv na vzťahy medzi EÚ a jej partnerskými krajinami, ale pripomína, že NFRS je špecifickým nástrojom pre rozvoj s právnou požiadavkou, aby všetko financovanie v rámci jeho geografických programov a aspoň 90 % financovania v rámci jeho tematických programov spĺňalo požiadavky na oficiálnu rozvojovú pomoc (ODA) podľa kritérií Výboru pre rozvojovú pomoc Organizácie pre hospodársku spoluprácu a rozvoj, podotýka, že činnosti, ktoré nespadajú pod ODA, by sa mali financovať z iných zdrojov;
5.
vyzýva Komisiu, aby poskytla podrobné informácie o vplyve všetkých činností plánovaných v rámci NFRS na RCM; žiada Komisiu, aby uviedla v poradí podľa dôležitosti, ktoré kritériá použila na prideľovanie prostriedkov medzi geografické programy NFRS, ako aj kritériá, podľa ktorých pre niektoré krajiny vytvára strategické dokumenty, ale pre iné nie;
6.
oceňuje a podporuje úsilie Komisie o deľbu práce darcov a ich koordináciu, ale upozorňuje na potrebu pozrieť sa na činnosť všetkých darcov z celkového hľadiska, a preto vyzýva Komisiu, aby mu poskytla podrobnú a aktuálnu tabuľku darcov pre každú krajinu a región;
7.
žiada Komisiu, aby ho informovala o tom, ako chce zabezpečiť riadnu a účinnú konzultáciu so všetkými zainteresovanými stranami vo všetkých etapách procesu plánovania, a predovšetkým o tom, kedy zamýšľa zaviesť nové činnosti;
8.
vyjadruje poľutovanie na tým, že prierezové otázky sa jasne nepresadzujú v strategických dokumentoch a indikatívnych programoch, a preto naliehavo vyzýva Komisiu, aby ich zahrnula skutočne horizontálnym spôsobom do svojich ročných akčných programov a poskytla jasné referenčné hodnoty pre presadzovanie týchto otázok a/alebo ukazovatele ich vplyvu na plánované činnosti;
9.
naliehavo vyzýva Komisiu, aby prísne uplatňovala kvalifikačné kritériá pre rozpočtovú podporu, a najmä sa zdržala takéhoto konania v krajinách, kde transparentnosť verejných výdavkov nie je možné zaručiť; žiada Komisiu, aby mu poskytla aj dodatočné informácie, najmä o tom, ako v každej z krajín, ktoré čerpajú rozpočtovú podporu, uplatňuje právnu požiadavku podľa článku 25 ods. 1 písm. b) NFRS "podporovať úsilie partnerských krajín o rozvinutie kapacít parlamentnej kontroly a auditu";
10.
vyzýva Komisiu, aby mu zaslala všetky informácie o geografických a tematických programoch spolu s plným zoznamom členov výboru NFRS; žiada Komisiu, aby členom výboru NFRS systematicky a okamžite zasielala všetky závery parlamentnej kontroly v ich plnom znení;
11.
očakáva od Komisie, že sa bude zaoberať obavami Európskeho parlamentu vyjadrenými v záveroch jeho kontroly strategických dokumentov a plne zahrnie odporúčania a požiadavky Európskeho parlamentu do ročných akčných plánov;
12.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a členom výboru NFRS.
