13.6.2008
NÁVRH UZNESENIA,
ktorý na základe otázok na ústne zodpovedanie B6‑0162/2008 a B6‑0163/2008
v súlade s článkom 108 ods. 5 rokovacieho poriadku
predkladá Carmen Fraga Estévez
v mene skupiny PPE-DE
o kríze v sektore rybolovu z dôvodu zvyšovania cien nafty
Uznesenie Európskeho parlamentu o kríze v sektore rybolovu z dôvodu zvyšovania cien nafty
Európsky parlament ,
–
so zreteľom na článok 108 ods. 5 rokovacieho poriadku
A.
keďže sektor rybolovu Spoločenstva prechádza vážnou krízou v dôsledku neustáleho zvyšovania cien pohonných hmôt, ktoré za posledných päť rokov stúpli o viac ako 300 % a od januára 2008 o viac ako 40 %,
B.
keďže ceny produktov sektoru rybolovu sú naopak na podobnej úrovni ako pred 20 rokmi a ceny niektorých druhov dokonca výrazne klesli, a to až o 25 % len od začiatku roka, z dôvodu masového dovozu produktov z nezákonného rybolovu,
C.
keďže v sektore rybolovu nie je na rozdiel od iných sektorov možné zohľadniť cenu nafty v cene pri prvom predaji produktov, pretože v súčasnej situácii rybári nemôžu určovať ceny,
D.
keďže neustále zhoršovanie krízy napriek súčasným projektom na reštrukturalizáciu a postupnému prispôsobovaniu podnikov spôsobilo, že mnoho podnikov stratilo hospodársku životaschopnosť a mnoho ďalších rybárskych prevádzok sa nachádza vo vysoko rizikovej situácii, čo vyúsťuje do početných protestných demonštrácií v mnohých členských štátoch,
E.
keďže 28. mája 2008 sa konalo stretnutie medzi troma organizáciami zastupujúcimi sektor rybolovu– Europêche, EAPO a Cogeca – a komisárom zodpovedným za rybné hospodárstvo, na ktorom predložili požiadavky sektoru,
F.
keďže problém možno vyriešiť, len ak sa prijmú dôležité krátkodobé, strednodobé a dlhodobé opatrenia,
1.
žiada Komisiu, aby bezodkladne vydala normu, ktorá členským štátom umožní zabezpečiť pružnosť výdavkov podnikov a pracovníkov, a to popri iných vnútroštátnych opatreniach znížením poplatkov sociálneho zabezpečenia tak podnikateľov a zamestnancov rybárskych plavidiel, ako aj osôb na pevnine, ktoré sú priamo spojené s rybolovom;
2.
v súvislosti s právnymi predpismi Spoločenstva o štátnej pomoci:
a) žiada členské štáty, aby okamžite pristúpili k vyplácaniu pomoci de minimis až do maximálnej výšky 30 000 eur na podnik, stanovenej v nariadení Spoločenstva, všetkým podnikom, ktoré o ňu požiadajú alebo požiadali;
b) žiada Komisiu, aby pristúpila k revízii tohto nariadenia a zvýšila výšku pomoci na 100 000 eur na plavidlo, a nie na podnik, čím by ju priblížila k úrovni pomoci poskytovanej iným sektorom hospodárskej činnosti;
c) pripomína členským štátom nové usmernenia Spoločenstva v oblasti štátnej pomoci v sektore rybolovu a akvakultúry, ktoré umožňujú daňové úľavy a zníženie mzdových nákladov pre rybárske plavidlá Spoločenstva, ktoré lovia mimo vôd Spoločenstva, a žiada, aby okamžite uplatnili tieto výnimky na plavidlá, ktoré o ne požiadajú;
3.
pripomína, že spolu so zvyšovaním cien nafty sa jedna z opakovaných sťažností flotily v súvislosti so znižovaním cien produktov týka masívneho dovozu produktov rybolovu za nízke ceny, ktoré pochádzajú z nezákonného rybolovu, a preto vyzýva, aby sa:
a) zintenzívnila a zlepšila kontrola dovozu produktov pochádzajúcich z nezákonného, neohláseného a neregulovaného rybolovu (NNN rybolov), na čo je nevyhnutné urýchlene zaviesť pripravované nariadenie, ktorým sa ustanovuje systém Spoločenstva na prevenciu a odstránenie nezákonného, neohláseného a neregulovaného rybolovu a na odrádzanie od neho a ktorého návrh už schválil Európsky parlament a v súčasnosti o ňom diskutuje Rada;
b) zintenzívnili a zlepšili hygienické a zdravotnícke kontroly produktov rybolovu pochádzajúcich z tretích krajín s cieľom zabezpečiť, aby sa na dovážané produkty uplatňovali rovnaké opatrenia ako na produkty Spoločenstva;
c) zmenilo nariadenie o spoločnej organizácii trhov s výrobkami rybolovu a akvakultúry s cieľom umožniť rybárom výraznejšie ovplyvňovať určovanie cien a zvyšovanie pridanej hodnoty ich produktov tak, aby bolo možné úplne alebo aspoň čiastočne zohľadniť zvýšenia ceny nafty v cene rýb pri prvom predaji;
d) zlepšila a zvýšila informovanosť o pôvode produktov rybolovu, ale predovšetkým aby sa zabezpečilo a kontrolovalo povinné používanie označovania vo všetkých prípadoch a aby sa postihovali prípady podvodov v označovaní;
4.
naliehavo žiada, aby sa vo všetkých členských štátoch zaviedli projekty úpravy flotily a aby sa určili potrebné finančné prostriedky na dobrovoľnú reštrukturalizáciu flotily.
S týmto cieľom:
a) naliehavo žiada Komisiu, aby ustanovila prioritné kritéria pre tie časti flotily, ktoré sú krízou postihnuté najviac;
b) považuje za nevyhnutné prepracovať vnútroštátne prevádzkové programy Európskeho fondu pre rybné hospodárstvo;
5.
naliehavo žiada Komisiu, aby vypracovala osobitné návrhy na zmiernenie situácie v oblastiach, ktoré sú od rybolovu najviac závislé;
6.
žiada, aby sa o tejto otázke prioritne diskutovalo na najbližšom zasadnutí Rady ministrov pre rybolov, ktoré sa bude konať 23. júna, a aby sa prijali opatrenia na vyriešenie tejto krízy;
7.
poveruje svojho predsedu, aby toto uznesenie postúpil Komisii a členským štátom, ako aj európskym organizáciám zastupujúcim sektor rybolovu.
