DAPHNE bude aj naďalej financovať boj proti násiliu
Práva žien/Rovnosť príležitostí
2006-09-05 - 13:57
Poslanci schválili v rámci prvého čítania legislatívne uznesenie, ktoré sa týka úspešne fungujúceho programu EÚ orientovaného na boj proti násiliu páchanému na ženách a deťoch, známemu pod názvom DAPHNE.
Európska komisia chcela pôvodne začleniť pod tento program okrem spomínanej problematiky aj oblasť drogovej prevencie, na žiadosť EP však od svojho zámeru upustila a na boj proti drogám ustanoví nový a oddelený program.
Europoslanci tiež hlasovali za navýšenie financií.
Komisia na žiadosť Parlamentu pôvodne navrhovaný program „Boj proti násiliu (Daphne), drogová prevencia a informovanosť“ rozdelila na žiadosť EP na dva samostatné programy - jeden týkajúci sa "boja proti násiliu" (Daphne III) a druhý zameraný na "drogovú prevencia a informovanosť“.
Poslanci sa totiž obávali, že spojenie by zapríčinilo zníženie vplyvu programu Daphne, ktorý od roku 1997, kedy vznikol, pomohol financovať vyše 350 projektov zameraných na boj proti násiliu.
V návrhu Komisie je na program Daphne III na roky 2007 - 2013 určených celkovo 116, 85 miliónov eur, europoslanci však žiadajú túto čiastku navýšiť na 125 miliónov, čo by však musela odobriť Rada.
Uznesenie, ktoré poslanci schválili pomerom hlasov 552 za, 51 proti a 64 absencií žiada, aby sa z programu Daphne podporil "Európsky rok proti násiliu na ženách", ktorý je podľa poslancov dôležitý na posilnenie vedomia verejnosti o tejto problematike či zriadenie „celoeurópskej detskej telefónnej linky s bezplatným jednotným medzinárodným číslom“, určenej pre deti vystavené násiliu.
Osobitne povzbudzovať sa majú podľa poslancov aktivity mimovládnych organizácií a rôznych svojpomocných skupín.
Program Daphne III má prispieť napr. k boju proti domácemu násiliu, či k boju proti zmrzačovaniu ženských pohlavných orgánov.
Požaduje tiež spolufinancovanie organizácií, ktoré pracujú s pohlavne zneužívanými deťmi a ktoré bojujú proti únosom detí a pedofílii.
Za obete násilia v súlade s Daphne by mali byť považované "nielen deti, ktoré sú priamo vystavené násiliu, ale tiež deti, ktoré sa stali svedkami napadnutia svojej matky".
Uznesenie hovorí aj o nutnosti stanoviť si presne vymedzené ciele a podporovať nielen aktivity v EÚ, ale aj mimo nej.
Osobitne sa spomína Východná Európa, Stredná Ázia, krajiny Afriky, Karibiku a Pacifiku (AKT), a krajiny v oblasti Stredozemného mora.
Ako uvádza jedno z odôvodení predložených pozmeňujúcich návrhov, „10 nových členských štátov sa doteraz na programe nezúčastnilo vo výraznej miere, hoci problémy s násilím v týchto krajinách sú závažnejšie“.
Uchádzanie sa o projekty EÚ a ich riadenie predstavuje totiž pre mimovládne organizácie často administratívnu záťaž.
Rozprava:
V rámci rozpravy k tomuto bodu zasadnutia vystúpila aj slovenská europoslankyňa Anna ZÁBORSKÁ (EPP-ED, SK).
Vo svojom príspevku ocenila úspech dosiahnutý poslancami pri presadení dvoch oddelených programov a pripojila varovanie, že program Daphne sa „minie svojmu účinku, ak sa ňom nebudú aktívne podieľať muži v domácnosti, rovnako ako aj muži angažovaní v politike a v spoločenskom živote“.
Okrem toho pripomenula, že od roku 1946 boli prijaté desiatky dokumentov zaoberajúce sa touto oblasťou, no násilie neprestalo narastať. „Verím, že tento dokument nie je len ďalší z nich“, uviedla Záborská a dodala, že samotné „administratívne úkony a financovanie krátkodobých a jednorazových kampaní proti násiliu nie sú riešením tohto problému“.
Samotné riešenie následkov podľa jej slov nevedie k úspechu a je preto potrebné zamerať sa na prevenciu.
Pozornosť treba podľa Anny Záborskej venovať tiež „systematickej výchove k úcte k dôstojnosti ľudskej bytosti“.
Ako ďalej zdôraznila, je potrebné sústrediť sa na liečbu násilníkov hneď ako sa u nich prejavia takéto sklony, inak financie vynaložené na DAPHNE „budú bez efektu či dokonca zbytočné“.
Na záver s veľkým dôrazom upozornila na násilie voči deťom, ktoré je tiež súčasťou programu DAPHNE. „V tom istom čase, keď mi tu rokujeme o tomto probléme, v Holandsku pedofilná strana šíri svoj politický program, ktorý je zameraný na legalizáciu pedofílie a sexuálneho zneužívania detí v prípade, že s tým súhlasia.
Temer všetci o tom mlčia.
Kto vie prečo?!
Pokiaľ naše právne nástroje neumožňujú demokraticky a za podpory politikov zakázať zneužívanie mladistvých, nikdy nezvíťazíme v boji proti násiliu voči ženám a dievčatám“.
20060901IPR10236 Konečné znenie prijatého textu nájdete po jeho publikovaní na stránke:
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
