Poslanci diskutovali o výsledkoch summitu v Lahti
Inštitúcie
2006-10-25 - 13:57
Europoslanci dnes za prítomnosti Rady a Európskej komisie diskutovali o výsledkoch neformálneho summitu, ktorý sa konal 20. októbra vo fínskom Lahti.
Hlavy štátov a vlád európskej dvadsaťpäťky počas neho mali diskutovať najmä o otázkach energetiky a inovačnej politiky, no vzhľadom na to, že pozvaný bol aj ruský prezident Vladimír Putin, sa pozornosť preniesla aj na tému ľudských práv v Rusku a vraždu novinárky Politkovskej.
Táto téma preto rezonovala aj v príspevkoch pléna.
Prvými dvoma rečníkmi v parlamentnej rozprave boli predseda vlády Fínskej republiky Matti VANHANEN a predseda Európskej komisie José Manuel BARROSO , po ktorých nasledovali vystúpenia zástupcov jednotlivých politických skupín EP.
V mene Skupiny Európskej ľudovej strany (kresťanských demokratov) a Európskych demokratov vystúpil fínsky poslanec Ville ITÄLÄ (EPP-ED, FI).
Uviedol, že pri hodnotení summitu je možné konštatovať, že jeho výsledok je pozitívny a to aj napriek tomu, že médiá pred jeho konaním spochybňovali jeho šance na úspech, ako aj pozvanie Vladimíra Putina.
EÚ podľa médií nebola na takýto krok dosť jednotná, čo sa však podľa jeho slov ukázalo ako neopodstatnené.
"Podnikli sme prvý krok k jednotnej pozícii voči Rusku.
Bol to malý, ale dôležitý krok".
Je podľa neho správne, že otázka ľudských práv v Rusku a vraždy Anny Politkovskej "nebola obetovaná na energetickom oltári".
Na neformálnej večeri mu chýbala problematika Baltického mora, no summit ako taký zhodnotil pozitívne.
Martin SCHULZ (PES, DE), predseda Socialistickej skupiny v Európskom parlamente na margo diskusií s Putinom povedal, že je dobré, keď ruský prezident hovorí, čo si myslí o Taliansku či Španielsku, pretože to podľa neho poukazuje na to, že EÚ je "na rozdiel od Ruska" otvorenou spoločnosťou, v ktorej každý môže otvorene vysloviť svoju kritiku.
Nie je totiž podľa neho možné hovoriť o fungujúcej demokracii, "keď sa novinári musia báť hovoriť o tom, čo sa deje."
V reakcii na prejav fínskeho premiéra aj predsedu Európskej komisie podotkol, že z nich vyplynulo, akoby bolo všetko v poriadku, no skutočnosť je podľa neho iná.
"Ak by bola pravda všetko, čo sa povedalo, EÚ by teraz bola eldorádom technologického pokroku a konkurencieschopnosti."
Ako dodal, samotné rečnenie o tom, čo treba robiť, "už začína byť nudné", a mali by nasledovať konkrétne skutky.
Za Skupinu Aliancia liberálov a demokratov vo svojom prejave Graham WATSON (ALDE, UK) uviedol, že nemá význam hovoriť o stratégiách pre klimatické zmeny, keď Únia nevie zmeniť svoju energetickú spotrebu, rovnako ako nemá význam technologická univerzita, keď EÚ nie je schopná zabezpečiť ochranu patentov.
Čo sa týka ostatných otázok prediskutovaných na summite, vyzdvihol skutočnosť, že sa hovorilo o vražde Anny Politkovskej.
EÚ by podľa neho nemala s Ruskom podpísať žiadnu dohodu o partnerstve pokiaľ v Rusku nebudú chránené ľudské práva a nezabezpečí sa právna istota pre investorov.
Názor Skupiny zelených/Európskej slobodnej aliancie predstavila europoslankyňa Monica FRASSONI (Greens/EFA, IT).
Tá spomínala najmä energetické otázky a pripomenula, že treba zredukovať energetickú závislosť na Rusku.
Okrem toho sa vyslovila za to, aby v dohode s Ruskom bola zakotvená klauzula o ľudských právach.
Esko SEPPÄNEN (GUE/NGL, FI) z Konfederatívnej skupiny Európskej zjednotenej ľavice - Nordickej zelenej ľavice uviedol, že hoci sa mal summit pôvodne zaoberať konkurencieschopnosťou EÚ, je dobré, že sa prediskutovali aj témy ľudských práv a slobody médií v Rusku.
"Je to dobré najmä preto, že ide o veľmoc, ktorá o tom odmieta rokovať, rovnako ako aj ďalšia svetová veľmoc za veľkou mlákou".
Summit v Lahti to podľa neho síce stále nevyriešil, no dôležité je, že sa to spomenulo.
Brian CROWLEY (UEN, IE) v mene Skupiny Únie za Európu národov hovoril najmä o aspekte konkurencieschopnosti EÚ, v súvislosti s čím spomenul nutnosť hovoriť o investíciách do výskumu a ochrane patentov, inak podľa neho Únia nezabráni úniku mozgov do USA.
Fínskemu predsedníctvu Rady poblahoželal, že dosiahlo, aby počas summitu "hovorila Únia jednotným hlasom".
Godfrey BLOOM (IND/DEM, UK) zo Skupiny nezávislosť/demokracia pripomenul, že energetika je "miazgou každého štátu", a dodal, že ak si niekto myslí, že záujmy jeho krajiny v tejto oblasti "bude riadiť dohoda s niekým ako je Putin, tak sa strašne mýli".
Ruského prezidenta označil za "gangstra" a uzatvorenie dohody, ktorú by Putin s EÚ podpísal, prirovnal k "rovnakému šialenstvu, akým by bolo uzatvorenie dohody s Hitlerom".
Čo sa týka možností využitia obnoviteľnej energie, Európskej únii podľa neho zatiaľ chýbajú potrebné technológie, a širšie využitie energie veterných mlynov označil za "absurditu, ktorú potvrdzujú aj nezávislí vedci".
20061020IPR11901 Prejav predsedu EP J. Borrella na summite v Lahti:
SK
1
LINK
/president/defaultes.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
