Otvorenie zasadnutia a vystúpenia slovenských poslancov
Inštitúcie
2008-04-21 - 20:32
Predseda EP Hans-Gert PÖTTERING otvoril dnes o 17:00 ďalšie plenárne zasadnutie EP v Štrasburgu.
V jeho úvode vystúpili počas tzv. jednominútových vystúpení aj viacerí slovenskí europoslanci
Jednominútové vystúpenia:
Poslanec Milan GAĽA (EPP-ED, SK) sa vyjadril k vzniku Európskej nadácie pre demokraciu, ktorá od predošlého týždňa začala svoju pôsobnosť v Bruseli.
Ide o celoeurópsku iniciatívu, ktorá si za svoj základný program zvolila podporu šírenia slobody a demokracie za hranicami Európskej únie a podporu opozície v neslobodných krajinách.
Poslanec Gaľa túto iniciatívu privítal a v pléne EP uviedol: "Mnohí z nás prežili časť svojho života v totalitnom režime.
Dnes po získaní slobody považujem za nutné, aby sme pomáhali odvážnym ženám a mužom, ktorí sa vo svojich krajinách usilujú o slobodu a demokraciu.
Osobne mám skúsenosť s finančnou podporou pre rodiny kubánskych disidentov."
Ako ďalej zdôraznil, je podľa neho potrebné hľadať spôsoby, ako z rozpočtu Európskej únie podporiť aktivity Európskej nadácie pre demokraciu.
"Môžeme sa tak v zápase za šírenie slobody pridať k osobnostiam, akými sú Václav Havel, Richard von Weizsäcker, Jacques Delors a ďalší, ktorí prijali pozvanie do rady patrónov tejto nadácie".
Europoslankyňa Zita PLEŠTINSKÁ (EPP-ED, SK) sa vyjadrila na tému slovenského Tlačového zákona.
Vo svojom vystúpení uviedla, že vybielené titulné strany slovenských denníkov na protest voči schváleniu tlačového zákona, ktorý od júna tohto roku "zavádza na Slovensku nedemokratické pravidlá pre tlač", jej pripomínajú Bielorusko, "kde vládna moc nerešpektuje opozíciu, kde neexistuje sloboda slova, ani sloboda tlače".
Vyjadrila tiež presvedčenie, že členská krajina, ktorá 1. mája 2008 oslávi 4. narodeniny svojho členstva v Európskej Únii, by nemala prijímať zákony, ktoré sú v rozpore so základnými demokratickými princípmi EÚ.
"Vážený pán predseda Hans-Gert Pöttering, veľmi si vážim Vaše slová a Váš jasný postoj na obhajobu slobody tlače na Slovensku.
Rovnako ďakujem pánom Josephovi Daulovi a Michaelovi Gahlerovi za ich podporu.
Verím, že aj predstavitelia politickej skupiny európskych socialistov nezostanú v tejto veci pasívni", uviedla v pléne a na záver adresovala svoju výzvu "všetkým demokraticky zmýšľajúcim európskym politikom", aby nedopustili, "že Sacharovova cena za slobodu tlače bude musieť smerovať na Slovensko".
Poslankyňa Anna ZÁBORSKÁ (EPP-ED, SK) si vo svojom príspevku v pléne pripomenula pamiatku prezidenta Pápežskej rady pre rodinu, kardinála Alfonsa Lópeza Trujillo, ktorý zomrel 20. apríla 2008 v Ríme vo veku 72 rokov.
"Celý svoj život sa zasadzoval za tradičné rodinné hodnoty a boj proti interrupciám", uviedla, pričom pripomenula, že ako hlava Konferencie biskupov Latinskej Ameriky bol považovaný za možného pápežského kandidáta po úmrtí Jána Pavla II. v roku 2005.
"V roku 2006 sa kriticky vyjadril voči vedcom, ktorí sa angažujú pri výskume na embryonálnych kmeňových bunkách", zdôraznila a dodala, že zničenie embrya pokladal za porovnateľné s interrupciou.
Uviedla tiež, že kardinál Trujillo vždy "jasne a aktuálne" reagoval na dianie v dnešnom svete.
"Pri viacerých osobných stretnutiach som sa presvedčila, aké sú jeho názory pre nás - kresťanských politikov - veľmi potrebné.
Jeho hlas nám bude chýbať", dodala v závere príspevku.
20080418IPR27048
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
