Otázka na písomné zodpovedanie E-010475/2011
Komisii
článok 117 rokovacieho poriadku
Monika Flašíková Beňová (S&D)
(17. novembra 2011)
Vec: Trestanie mužskej homosexuality
V nedávnych dňoch boli na severnom Cypre na základe článku 171 Trestného zákona z roku 1929, ktorý kriminalizuje mužskú homosexualitu, zatknuté dve skupiny ľudí.
Tento článok je jediným platným právnym ustanovením na území Rady Európy, ktoré zakazuje mužskú homosexualitu a sexuálne správanie medzi dospelými osobami mužského pohlavia.
Tento článok ustanovuje za takéto správanie trest odňatia slobody až do výšky 5 rokov.
Európsky súd pre ľudské práva však už v minulosti vo viacerých svojich rozsudkoch vyslovil, že článok 171 je v rozpore so základným právom na rešpektovanie súkromného a rodinného života, ktoré ustanovuje článok 8 Európskeho dohovoru na ochranu ľudských práv a základných slobôd, a takisto porušuje právo na ochranu pred svojvoľným zasahovaním orgánov verejnej moci do súkromného a rodinného života podľa článku 17 Medzinárodného paktu o občianskych a politických právach.
—
Mieni Komisia podniknúť kroky a vyzvať kompetentné orgány, aby týchto ľudí okamžite prepustili a článok 171 zrušili?
