A7-0009/2010
2.1.2010
*
SPRÁVA
o návrhu rozhodnutia Rady o uzavretí dodatočného protokolu k Dohode o spolupráci na ochranu pobrežia a vôd severovýchodného Atlantiku proti znečisteniu v mene Európskeho spoločenstva
(KOM(2009)0436 – C7‑0163/2009 – 2009/0120(NLE))
Výbor pre životné prostredie, verejné zdravie a bezpečnosť potravín
Spravodajkyňa: Anna Rosbach
PE 430.418v02-00
Označenie postupov
* Konzultačný postup
*** Postup súhlasu
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
Pozmeňujúce a doplňujúce návrhy k legislatívnemu textu
V pozmeňujúcich a doplňujúcich návrhoch Parlamentu je zmenený a doplnený text označený hrubou kurzívou .
Pri pozmeňujúcich aktoch sa časti prevzaté z platného ustanovenia, ktoré chce Parlament zmeniť a doplniť, ktoré sa však návrhom aktu nezmenili, označujú tučným písmom .
Prípadné vypustenia týkajúce sa takýchto častí textu sa označujú takto: [...].
Štandardná kurzíva označuje príslušným oddeleniam tie časti legislatívneho textu, ku ktorým sa navrhuje oprava, čo pomáha pri príprave konečného znenia textu (napríklad zrejmé chyby alebo vynechaný text v konkrétnej jazykovej verzii).
Navrhované opravy tohto typu musia byť odsúhlasené príslušnými oddeleniami.
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
POSTUP.....................................................................................................................................7
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu rozhodnutia Rady o uzavretí dodatočného protokolu k Dohode o spolupráci na ochranu pobrežia a vôd severovýchodného Atlantiku proti znečisteniu v mene Európskeho spoločenstva
( KOM(2009)0436 – C7‑0163/2009 – 2009/0120(NLE) )
(Súhlas)
Európsky parlament ,
– so zreteľom na návrh rozhodnutia Rady ( KOM(2009)0436 ),
– so zreteľom na článok 175 ods. 1 a článok 300 ods. 2 Zmluvy o ES,
– so zreteľom na článok 300 ods. 3 prvý pododsek Zmluvy o ES, v súlade s ktorým Rada konzultovala s Európskym parlamentom ( C7-0163/2009 ),
– so zreteľom na oznámenie Komisie Európskemu parlamentu a Rade s názvom Dôsledky nadobudnutia platnosti Lisabonskej zmluvy na prebiehajúce medziinštitucionálne rozhodovacie procesy ( KOM(2009)0665 ),
– so zreteľom na články 196 ods. 2 a 218 ods. 6 písm. a) Zmluvy o fungovaní Európskej únie,
– so zreteľom na článok 81 a článok 90 ods. 8 rokovacieho poriadku,
– so zreteľom na odporúčanie Výboru pre životné prostredie, verejné zdravie a bezpečnosť potravín ( A7-0009/2010 ),
1. udeľuje súhlas s uzavretím dodatočného protokolu;
2. poveruje svojho predsedu, aby túto pozíciu postúpil Rade a Komisii.
DÔVODOVÁ SPRÁVA
Úvod:
Táto dohoda patrí do siete regionálnych dohôd o morských vodách, ktoré EÚ uzatvorila s niektorými individuálnymi členskými štátmi a susediacimi tretími krajinami.
Helsinský dohovor, bonnská dohoda, barcelonský dohovor a v tomto prípade aj Lisabonská dohoda, ktoré tvoria túto sieť, sa vzťahujú na rôzne časti morí obklopujúcich krajiny EÚ a podľa nich môžu ich zmluvné strany jednotlivo či kolektívne zasiahnuť v prípade znečistenia alebo hroziaceho znečistenia morí a pobreží.
Lisabonská dohoda bola podpísaná v októbri 1990, ale nenadobudla platnosť pre územný spor medzi dvomi zo zmluvných strán, Španielskom a Marokom, o tzv. južných hraniciach (Západná Sahara), o ktorých sa píše v článku 3 písm. c) dohody.
Dodatočný protokol, ktorým sa spor urovnal a v ktorom sa uvádza prijateľné znenie článku 3 písm. c), podpísali Portugalsko, Španielsko, Francúzsko a Maroko až v máji 2008 a 25. marca 2009 aj Európske spoločenstvo.
Poznámky:
Keďže dodatočný protokol je už uzavretý, Lisabonská dohoda môže teraz nadobudnúť platnosť – 20 rokov po podpísaní.
Spravodajkyňa si uvedomuje, že tri balíky právnych predpisov EÚ o námornej doprave, ktorých účelom je najmä predchádzať havarijnému znečisteniu, prípadne ho riešiť, keď k nemu dôjde, a ktoré vznikli v dôsledku havárie tankerov Erika a Prestige, stanovujú normy na ochranu vôd a pobreží EÚ.
Regionálne dohovory o morských vodách, ktorých zmluvnými stranami je aj veľa susediacich tretích krajín, sú nástrojom, ktorým sa normy EÚ transponujú do týchto tretích krajín.
Spravodajkyňa by rada spomenula jav, ktorému sa nedostalo toľko politickej a environmentálnej pozornosti, koľko si zaslúži, keďže sa deje mimo zorného poľa verejnosti.
Nedávno mu však pozornosť venovala Rada ministrov (pre životné prostredie), keď 21. októbra 2009 holandská delegácia predložila problém tzv. plastovej škvrny na diskusiu.
Ide o plávajúcu masu plastového a gumového odpadu v Tichom oceáne na ploche 34 krát väčšej, než je rozloha Holandska, čiže asi 1 350 000 km 2 .
Tento problém sa však spolu s problémom starých, vyradených a stratených rybárskych sietí stáva čoraz väčším aj v Atlantickom oceáne.
Vieme, ako táto plávajúca plastová masa vplýva na morské prostredie (cicavce, vtáky, ryby, morské riasy a chaluhy a pod.) a ich schopnosť zachytávať CO 2 ?
Upravuje masívne znečisťovanie našich morí plastovým a gumovým odpadom Lisabonská dohoda alebo iná regionálna dohoda o morských vodách, alebo by sa to malo riešiť v rámci dohovoru OSPAR?
Ak nie, dajú sa tieto dohody prispôsobiť tak, aby zahŕňali aj riešenie tohto problému?
POSTUP
Názov
Dodatočný protokol k Dohode o spolupráci pri ochrane pobrežia a vôd severovýchodného Atlantiku pred znečisťovaním
Referenčné čísla
KOM(2009)0436 – C7-0163/2009 – 2009/0120(CNS)
Dátum konzultácie s EP
21.9.2009
Gestorský výbor
dátum oznámenia na schôdzi
ENVI
7.10.2009
Spravodajkyňa
dátum menovania
Anna Rosbach
8.10.2009
Prerokovanie vo výbore
2.12.2009
Dátum prijatia
26.1.2010
Výsledok záverečného hlasovania
+:
–:
0:
24
Poslanci prítomní na záverečnom hlasovaní
Kriton Arsenis, Chris Davies, Esther de Lange, Edite Estrela, Gerben-Jan Gerbrandy, Julie Girling, Françoise Grossetête, Satu Hassi, Karin Kadenbach, Christa Klaß, Corinne Lepage, Linda McAvan, Andres Perello Rodriguez, Mario Pirillo, Pavel Poc, Vittorio Prodi, Anna Rosbach, Oreste Rossi, Glenis Willmott
Náhradníci prítomní na záverečnom hlasovaní
José Manuel Fernandes, Jutta Haug, Michail Tremopoulos, Thomas Ulmer, Marita Ulvskog
