24.10.2011 B7-0548/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Egypte a Sýrii, najmä s ohľadom na kresťanské komunity
Charles Tannock
,
Peter van Dalen
,
Geoffrey Van Orden
,
Ryszard Antoni Legutko
,
Konrad Szymański
,
Valdemar Tomaševski
,
Ryszard Czarnecki
,
Tomasz Piotr Poręba
v mene skupiny ECR
PE472.745v01-00 B7‑0548/2011 Uznesenie Európskeho parlamentu o situácii v Egypte a Sýrii, najmä s ohľadom na kresťanské komunity
Európsky parlament ,
– so zreteľom na svoje predchádzajúce uznesenia o Egypte a Sýrii a na uznesenie z 20. januára 2011 o situácii kresťanov, pokiaľ ide o slobodu náboženského vyznania,
– so zreteľom na dohodu o pridružení medzi EÚ a Egyptom, najmä na jej článok 2,
– so zreteľom na vyhlásenie vysokej predstaviteľky Catherine Ashtonovej z 10. októbra 2011 o násilí v Egypte,
– so zreteľom na vyhlásenie svojho predsedu z 10. októbra 2011 o násilných konfliktoch v Egypte,
– so zreteľom na rozhodnutie Rady 2011/522/SZBP, ktorým sa mení a dopĺňa rozhodnutie 2011/273/SZBP o reštriktívnych opatreniach voči Sýrii, rozhodnutie Rady 2011/523/EÚ, ktorým sa čiastočne pozastavuje vykonávanie Dohody o spolupráci medzi Európskym hospodárskym spoločenstvom a Sýrskou arabskou republikou, nariadenie Rady (EÚ) č. 878/2011 z 2. septembra 2011, ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii, a nariadenie Rady (EÚ) č. 1011/2011 z 13. októbra 2011, ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom situáciu v Sýrii,
– so zreteľom na vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku o Sýrii z 8. a 31. júla, 1., 4., 18., 19., 23. a 30. augusta, 2. a 23. septembra a 12. októbra 2011,
– so zreteľom na závery Rady o Sýrii z 18. júla a 10. októbra 2011,
– so zreteľom na spoločné oznámenie Európskej komisie a vysokej predstaviteľky Európskemu parlamentu, Rade, Hospodárskemu a sociálnemu výboru a Výboru regiónov z 25. mája 2011s názvom Nová reakcia na meniace sa susedstvo,
– so zreteľom na vyhlásenie predsedníctva Bezpečnostnej rady OSN z 3. augusta 2011,
– so zreteľom na rezolúciu Rady OSN pre ľudské práva o situácii v oblasti ľudských práv v Sýrskej arabskej republike z 23. augusta 2011,
– so zreteľom na Všeobecnú deklaráciu ľudských práv z roku 1948,
– so zreteľom na Medzinárodný pakt o občianskych a politických právach (ICCPR) z roku 1966, ktorého je Sýria zmluvnou stranou,
– so zreteľom na článok 110 ods. 2 rokovacieho poriadku,
A. keďže 9. októbra bola egyptskou armádou brutálne potlačená demonštrácia koptských kresťanov, ktorí pokojne protestovali proti útoku na koptský kostol v dedine Marinab v governoráte Asuán, čo malo za následok smrť viac ako 25 ľudí, prevažne koptských kresťanov, a niekoľko stoviek zranených;
B. keďže egyptská štátna televízia podnecovala k ďalšiemu násiliu vyzývaním občanov, aby „chránili armádu“, pričom na túto výzvu odpovedali islamskí extrémisti; keďže zároveň došlo k vtrhnutiu bezpečnostných síl do priestorov dvoch nezávislých médií a k ich násilnému zatvoreniu;
C. keďže podľa správ okrem toho došlo k vyrabovaniu obchodov a podnikov kresťanov v Káhire;
D. keďže koptskí kresťania tvoria asi 10 % egyptského obyvateľstva; keďže v posledných rokoch opakovane dochádza k násilnostiam voči koptským kresťanom v Egypte a keďže bezpečnostná situácia Koptov sa od začiatku revolúcie zjavne zhoršila;
E. keďže egyptská ústava zaručuje slobodu viery a slobodu vykonávania náboženských obradov;
F. keďže Európska únia je pre Egypt jedným z hlavných medzinárodných darcov na podporu politickej transformácie prijala významné finančné a iné záväzky;
G. keďže Európska únia opakovane vyjadrila svoj záväzok týkajúci sa slobody myslenia, slobody svedomia a slobody náboženského vyznania a zdôraznila, že vlády majú povinnosť zaručiť tieto slobody na celom svete;
H. keďže v nadchádzajúcich mesiacoch – začínajúc 28. novembrom 2011 – sa má uskutočniť niekoľko kôl parlamentných volieb;
I. keďže už od marca sa v mnohých sýrskych mestách protestuje a demonštruje;
J. keďže podľa odhadov prišlo počas protestov o život najmenej 3 000 ľudí a ich počet sa ustavične zvyšuje s rastúcou brutalitou reakcie sýrskych orgánov, pričom sa predpokladá, že počas protestov bolo zranených mnoho ďalších osôb;
K. keďže vyšetrovacia misia vysokého komisára z 19. augusta našla dôkazy o stovkách mimosúdnych popráv, použití ostrého streliva proti demonštrantom, rozsiahlom využívaní ostreľovačov počas protestov, väznení a mučení ľudí všetkých vekových kategórií, blokáde miest bezpečnostnými silami a ničení vodných zdrojov;
L. keďže občania Sýrie sú svojvoľne zatýkaní a väznení bez súdneho konania alebo konania pred vojenským súdom a v krajine neexistuje nezávislé súdnictvo, ktoré by ich chránilo, a ani sloboda prejavu a právo na pokojné demonštrácie, ktoré by zaručoval zákon;
M. keďže podľa správ sú mestá po celej Sýrii obliehané provládnymi silami a nemajú prístup k potravinám, zdravotníckym potrebám ani prostriedkom masovej komunikácie;
N. keďže prezident Baššár al-Asad ani napriek mnohým verejným vyhláseniam, v ktorých sa zaviazal uskutočniť politickú reformu, nedokázal prijať kroky vedúce k plneniu konkrétneho programu, ktorý by zaručil občianske slobody a nezávislosť súdnictva a vláde Sýrie zabránil v porušovaní ľudských práv;
O. keďže vláda Sýrie využíva na súdenie politických aktivistov a obhajcov ľudských práv Najvyšší súd štátnej bezpečnosti, teda osobitný súd, ktorý nepatrí do bežného systému trestného súdnictva,
P. keďže Rada pre spoluprácu v Perzskom zálive bude spolupracovať s orgánmi v Sýrii na začatí procesu prechodu k slobodným voľbám a odovzdania moci prezidenta al-Asada;
Q. keďže 2. septembra a 13.októbra sa členské štáty EÚ dohodli, že popri existujúcich obmedzeniach na Sýriu uvalia rozšírené sankcie;
1. dôrazne odsudzuje násilie, ktorého sa voči Koptom 9. októbra 2011 dopustila egyptská armáda a extrémisti, ako aj akékoľvek iné sektárske násilie, a vyjadruje sústrasť obetiam a ich príbuzným;
2. víta záväzky, ktoré egyptská vláda prijala 10. októbra 2011 a medzi ktoré patrí zriadenie vyšetrovacieho výboru, súdne vyšetrenie udalostí verejnou prokuratúrou a vojenskou prokuratúrou, predloženie návrhu výnosu, ktorým by sa legalizoval status existujúcich – zatiaľ oficiálne nepovolených – budov pre bohoslužby, nepretržité úsilie o prijatie spoločného kódexu výstavby budov pre bohoslužby a doplnenie nového článku o trestnom čine diskriminácie do egyptského trestného zákonníka;
3. víta ďalej, že Národná rada pre ľudské práva v Egypte uviedla do činnosti vyšetrovaciu misiu;
4. naliehavo vyzýva egyptské orgány, aby zaručili nezávislosť a nestrannosť jednotlivých vyšetrovaní tak, že umožnia riadny dohľad;
5. vyzýva egyptské orgány, aby v právnych predpisoch aj v praxi zaručili, že koptskí kresťania a príslušníci iných náboženských komunít a menšín budú môcť v plnom rozsahu uplatňovať ľudské práva a základné slobody vrátane práva slobodne si zvoliť a zmeniť náboženské vyznanie, a aby predchádzali akejkoľvek forme diskriminácie voči týmto skupinám;
6. vyzýva preto egyptské orgány, aby preskúmali článok 2 egyptskej ústavy, v ktorom sa uvádza, že „princípy islamskej šaríje sú hlavným zdrojom egyptského zákonodarstva“, a aby zabezpečili, aby každé ústavné ustanovenie bolo inkluzívne a neponechávalo žiadnu možnosť diskriminácie osôb v egyptskej spoločnosti;
7. vyjadruje znepokojenie nad vyhláseniami generálmajora Rouiniho, súčasného člena Najvyššej rady ozbrojených síl, s ktorými vystúpil 10. mája 2011 v televíznej talkshow al-Káhira al-Jaum (Káhira dnes), kde sa vyjadril, že celá armáda aj obyvateľstvo Egypta sú prívržencami hnutia salafíja;
8. vyzýva vysokú predstaviteľku a Komisiu, aby preskúmali finančné záväzky EÚ voči Egyptu a zaručili prísnu podmienenosť finančnej pomoci tak, aby bola uvoľnená len vtedy, keď egyptské orgány môžu preukázať, že urobili všetko, čo je v ich silách, na zaručenie základných ľudských práv vrátane slobody náboženského vyznania alebo viery pre všetkých Egypťanov;
9. naliehavo vyzýva egyptské orgány, aby okamžite prepustili Michaela Nabíla Sanada, 26-ročného blogera v súčasnosti držiaceho hladovku, ktorý bol odsúdený na tri roky väzenia za kritiku použitia sily egyptskej armády proti demonštrantom na námestí Tahrír a za odmietnutie vojenskej služby;
10. naliehavo vyzýva Najvyššiu radu ozbrojených síl (SCAF), aby prehodnotila svoje rozhodnutie nepovoliť prítomnosť zahraničných pozorovateľov pri parlamentných voľbách, ktoré sa majú začať 28. novembra 2011; žiada SCAF, aby prijala delegáciu poslancov Európskeho parlamentu v rámci volebnej pozorovateľskej misie;
11. dôrazne podporuje závery Rady z 10. októbra 2010, ktoré vyzývajú prezidenta al-Asada, aby odstúpil a umožnil prechod k demokracii, a vyjadruje sklamanie z toho, že Bezpečnostná rada OSN nezabezpečila spoločnú reakciu, pokiaľ ide o brutálne počínanie sýrskych orgánov;
12. trvá na tom, aby vláda Sýrie zaistila ochranu demonštrantov pred útokmi a presadzovala ich právo zúčastňovať sa na pokojných demonštráciách a zaručila slobodu prejavu; vyzýva preto sýrsku vládu, aby okamžite skoncovala s používaním násilia proti pokojným demonštrantom;
13. vyjadruje znepokojenie nad správami o násilných zrážkach a odsudzuje, že medzi demonštrantami sa objavuje čoraz viac islamských ozbrojencov s pašovanými zbraňami, ktorí nabádajú k džihádu a ostreľujú bezpečnostné sily, z čoho vyplýva hrozba občianskej vojny na náboženskom základe;
14. vyzýva sýrsku vládu, aby nezávisle, účinne a transparentne prešetrila konanie bezpečnostných síl, a najmä činnosť prezidentovho brata povereného velením jednotiek osobitného nasadenia, a aby vyvodila dôsledky v prípade ktoréhokoľvek člena bezpečnostných služieb, ktorý vystrelil alebo nariadil strieľať na neozbrojených demonštrantov ostrými nábojmi;
15. vyzýva sýrsku vládu, aby upustila od svojvoľného zatýkania a zadržiavania politických aktivistov, obhajcov ľudských práv a novinárov a aby prepustila všetkých väzňov svedomia; vyzýva sýrske orgány, aby sa verejne zodpovedali za každého človeka, ktorý bol zabitý, zranený alebo je nezvestný;
16. vyjadruje vážne znepokojenie nad tým, že by sa zastrašovacie metódy sýrskych orgánov mohli rozšíriť aj na opozičných aktivistov v exile;
17. vyzýva sýrske orgány, aby zastavili vládnu cenzúru miestnych a zahraničných publikácií, ukončili represívnu vládnu kontrolu novín a iných publikácií a zrušili komunikačné a internetové obmedzenia;
18. vyzýva sýrsku vládu, aby agentúram pre ľudské práva a humanitárnym pracovníkom umožnila okamžitý a bezvýhradný prístup;
19. víta sankcie, ktoré 2. septembra a 13.októbra uvalili členské štáty EÚ; vyzýva EÚ, aby preukázala jednotný postup v rokovaniach so sýrskymi orgánmi;
20. víta rezolúciu Rady OSN pre ľudské práva a vyzýva sýrsku vládu, aby v plnej miere spolupracovala s vysokým komisárom OSN pre ľudské práva;
21. víta odsúdenie sýrskeho režimu zo strany Turecka a Saudskej Arábie, ako aj úlohu Turecka pri prijímaní utečencov; vyjadruje poľutovanie nad tým, že Irán naďalej podporuje nekompromisný postoj prezidenta al-Asada a brutálny útlak jeho ľudu;
22. žiada otvorený a mierový dialóg medzi sýrskou vládou a sýrskymi občanmi; dôrazne nalieha na sýrsku vládu, aby konala v súlade so záväzkami, ktoré verejne prijala, a aby bezodkladne uskutočňovala demokratické reformy a v plnej miere pritom rešpektovala všetky menšinové skupiny; naliehavo vyzýva prezidenta al-Asada, aby uznal, že sýrsky ľud odmietol jeho režim, a aby v najlepšom záujme Sýrie a jednoty jej ľudu odstúpil;
23. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, Najvyššej rade ozbrojených síl Egypta, generálnemu tajomníkovi Ligy arabských štátov a vláde a parlamentu Sýrskej arabskej republiky.
