9.6.2010 B7-0298/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o záveroch zo samitu EÚ – Rusko
Michał Tomasz Kamiński
,
Charles Tannock
,
Ryszard Antoni Legutko
,
Tomasz Piotr Poręba
,
Ryszard Czarnecki
,
Adam Bielan
,
Jacek Olgierd Kurski
,
Konrad Szymański
,
Paweł Robert Kowal
,
Marek Henryk Migalski
,
Janusz Wojciechowski
,
Edvard Kožušník
,
Roberts Zīle
v mene skupiny ECR
PE441.916v01-00 B7‑0298/2010 Uznesenie Európskeho parlamentu o záveroch zo samitu EÚ – Rusko
Európsky parlament ,
– so zreteľom na existujúcu Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej a na rokovania o novej zmluve medzi EÚ a Ruskom, ktoré sa začali v roku 2008,
– so zreteľom na iniciatívu Partnerstvo pre modernizáciu,
– so zreteľom na konzultácie medzi EÚ a Ruskom o ľudských právach,
– so zreteľom na svoje predchádzajúce uznesenia o vzťahoch EÚ s Ruskom,
– so zreteľom na článok 110 ods. 2 rokovacieho poriadku,
A. keďže EÚ a Rusko, ktoré je stálym členom Bezpečnostnej rady OSN, nesú spoločnú zodpovednosť za globálnu stabilitu a keďže posilnená spolupráca a dobré susedské vzťahy medzi EÚ a Ruskom majú osobitný význam pre stabilitu, bezpečnosť a prosperitu v Európe, keďže Rusko, ako aj členské štáty EÚ, sú členmi OBSE a Rady Európy,
B. keďže samit v Rostove na Done bol prvým stretnutím na vysokej úrovni medzi EÚ a Ruskom od nadobudnutia platnosti Lisabonskej zmluvy,
C. keďže obe strany v súčasnosti rokujú o novej dohode o partnerstve a spolupráci medzi EÚ a Ruskom, ktorej účelom je vytvoriť pevný základ pre rozšírenie bilaterálnych vzťahov pokrývajúcich všetky aspekty partnerstva,
D. keďže na samite EÚ a Ruska bolo podpísané spoločné vyhlásenie o Partnerstve pre modernizáciu, ktorého cieľom je poskytnúť Rusku jednoduchší prístup k západnému know-how a technológiám a zároveň zaviazať túto krajinu k demokratickejším reformám a boju proti korupcii,
E. keďže občianska spoločnosť, ktorá funguje v plnej miere, je základným kameňom každej demokratickej krajiny a ukazovateľom miery slobody a úrovne právneho štátu;
F. keďže pracovné podmienky novinárov v Rusku sú stále nedostatočné, pričom aj naďalej dochádza k prenasledovaniu, trestnému stíhaniu a dokonca k vraždám; keďže k ďalšiemu zhoršeniu tejto situácie môže dôjsť po schválení nových návrhov právnych predpisov, ktoré boli predložené štátnej Dume 24. apríla 2010 a prostredníctvom ktorých by Federálna bezpečnostná služba (FBS) získala právomoc predvolávať novinárov na výsluch a požadovať od vydavateľov, aby z vydaní odstránili články, ktoré „napomáhajú extrémistom“ alebo „pôsobia nežiaduco“,
G. keďže zastrašovanie aktivistov v oblasti ľudských práv, opozičných politikov a nezávislých novinárov v atmosfére strachu je stále bežné, najmä v severnom Kaukaze,
H. keďže ani po viac ako 3,5 rokoch neboli vrahovia Anny Politkovskej postavení pred súd a prieťahy sú bežnou skutočnosťou pri vyšetrovaniach podobných prípadov,
I. keďže Rada a Komisia začali hodnotenie výsledkov konzultácii medzi EÚ a Ruskom týkajúcich sa ľudských práv, ktoré sa konajú dva krát za rok,
J. keďže v súčasnosti sa na Európskom súde pre ľudské práva prejednáva viac ako 20 000 žalôb proti Rusku, pričom vo väčšine týchto prípadov, v ktorých už tento súd vyniesol rozsudok, bolo rozhodnuté v neprospech Ruska,
K. keďže súdny proces s bývalým šéfom ropnej spoločnosti YUKOS Michailom Chodorkovským a jeho spoločníkom Platonom Lebedevom vyvoláva znepokojenie v súvislosti s normami spravodlivého súdneho procesu v Rusku, čím sa potvrdzujú väčšinové hodnotenia tohto prípadu vrátane hodnotenia Parlamentného zhromaždenia Rady Európy, ako nespravodlivého a politicky motivovaného,
L. keďže Rusko je jediným členským štátom Rady Európy, ktorý nedáva rutinne súhlas so zverejnením správ Európskeho výboru na zabránenie mučenia a neľudského alebo ponižujúceho zaobchádzania alebo trestania (CPT – Committee for the Prevention of Torture),
M. keďže polícia 31. mája počas nepokojov v Moskve a Petrohrade zadržala približne 200 protestujúcich, ktorí demonštrovali na podporu článku 31 ústavy, ktorý zaručuje slobodu zhromažďovania,
N. keďže ruské orgány zrušili priame voľby starostov v mnohých mestách, ako napr. v Nižnom Novgorode, Čeljabinsku, Uljanovsku a Penze a plánujú zrušiť voľby aj v ďalších mestách vrátane Jekaterinburgu, Permu a Volgogradu, keďže priame voľby starostov už boli zrušené v takmer polovici všetkých samospráv,
O. keďže 5. júna navrhlo Nemecko a Rusko vytvorenie politického a bezpečnostného výboru EÚ a Ruska, ktorý by pracoval na ministerskej úrovni a ktorého cieľom by bolo riešenie regionálnych kríz a konfliktov,
P. keďže podľa gruzínskych úradov Rusko v plnej miere nedodržalo záväzky, ktoré na seba prevzalo na základe dohody o prímerí z 12. augusta a 8. septembra 2008, pretože zastrelilo minimálne 23 gruzínskych občanov prostredníctvom ostreľovačov z okupovaných území, vybudovalo nové vojenské základne, výrazne zvýšilo svoju vojenskú prítomnosť v Abcházsku a Južnom Osetsku a zablokovalo prístup misie EUMM do týchto provincií,
Q. keďže 27. apríla 2010 parlamenty Ruska a Ukrajiny ratifikovali dohodu o predĺžení prenájmu krymského prístavu v Sevastopole pre Čiernomorskú flotilu do roku 2042,
R. keďže revolúcia v Kirgistane v apríli 2010 neustále vyvoláva otázky o nezávislosti tejto krajiny a prípadného vplyvu Ruska,
S. keďže vstup Ruska do Svetovej obchodnej organizácie (WTO) by predstavoval výrazný prínos k ďalšiemu zlepšeniu hospodárskych vzťahov medzi Ruskom a EÚ, pod podmienkou úplného dodržiavania a uplatňovania záväzkov a povinností vyplývajúcich z členstva vo WTO,
T. keďže projekty Nord Stream a South Stream zvýšia závislosť krajín EÚ od ruského plynu, keďže plány pokročiť s plynovodom Nabucco stratili na aktuálnosti po rozhodnutí azerbajdžanských orgánov odložiť ťažbu v ložiskách v Kaspickom mori, ktoré mali byť hlavným zdrojom plynu pre tento projekt,
1. žiada, aby bola do Dohody o partnerstve a spolupráci medzi Ruskom a Európskou úniou začlenená záväzná časť týkajúca sa ľudských práv a aby sa ľudské práva pokladali za základ pre spoluprácu medzi EÚ a Ruskom pri vytváraní Partnerstva pre modernizáciu,
2. naliehavo vyzýva Radu a Komisiu, aby prijali konkrétne kroky s cieľom zabezpečiť, aby Partnerstvo pre modernizáciu odzrkadľovalo spoločne vyjadrený záväzok Európskej únie a Ruska k spolupráci založenej na demokracii a právnom štáte a k prioritnému zabezpečeniu efektívneho fungovania justície a zintenzívnenia boja proti korupcii;
3. vyzýva ruské orgány, aby v plnej miere rešpektovali slobodu zhromažďovania a všetky ďalšie práva, ktoré jeho občanom zaručuje ústava, a vyjadruje poľutovanie nad skutočnosťou, že zástupcovia EÚ počas samitu žiadnym spôsobom nereagovali na brutálny zásah polície 31. mája v Moskve a Petrohrade;
4. naliehavo vyzýva Radu a Komisiu, aby pokladali prebiehajúci súdny proces s Michailom Chodorkovským a Platonom Lebedevom a budúci rozsudok za ukazovateľ ruského pokroku v oblasti právneho štátu, demokratických reforiem a boja proti korupcii;
5. opätovne vyzýva ruské úrady, aby zabezpečili, že vrahovia Natálie Estemirovovej, Andreja Kulagina, Zaremy Sadulajevovej, Alika Džabrajlova, Makšaripa Auševa a Anny Politkovskej budú vypátraní a postavení pred súd;
6. opätovne vyzýva ruské orgány, aby zabezpečili slobodu prejavu a aby sa zdržali prijatia zákonov, ktoré by umožňovali prenasledovať a cenzurovať médiá pod zámienkou protiextrémistických a protiteroristických činností;
7. víta pokrok v rozvoji občianskej spoločnosti v Rusku a pripomína ruským orgánom, že najlepším spôsobom, ako umožniť jej rozvoj, je nebrániť iniciatívam na miestnej úrovni;
8. vyzýva ruské orgány, aby v plnej miere vykonali rozsudky ESĽP a aby okrem úhrady príslušných finančných prostriedkov splnili príkazy súdu uskutočniť zmysluplné vyšetrovania, odhalili skutočné príčiny protiprávneho konania a zaviedli potrebné reformy s cieľom zabrániť, aby sa opakovali v budúcnosti;
9. vyzýva ruské orgány, aby dodržiavali svoj záväzok v dohode o prímerí s Gruzínskom, zastavili prenasledovanie gruzínskych občanov na hraniciach a okupovaných územiach a prestali brániť vstupu misie EUMM do Južného Osetska a Abcházska;
10. berie na vedomie politické a sociálne nepokoje na Ukrajine vyvolané predĺžením ruského prenájmu krymského prístavu v Sevastopole pre Čiernomorskú flotilu, domnieva sa, že predĺžená prítomnosť ruskej Čiernomorskej flotily na Kryme môže mať destabilizačné následky pre územnú celistvosť Ukrajiny a celého regiónu; zdôrazňuje, že nestabilita na Ukrajine nie je v záujme EÚ ani žiadneho z našich východných partnerov;
11. berie na vedomie ponuku premiéra Vladimíra Putina z 30. apríla 2010 na zlúčenie ukrajinskej národnej ropnej a plynárenskej spoločnosti Naftogaz s Gazpromom; domnieva sa, že spoločný podnik medzi Naftogazom a Gazpromom môže byť začiatkom prevzatia kontroly Gazpromu nad ukrajinským energetickým odvetvím a skomplikuje energetickú bezpečnosť členských štátov EÚ; pripomína, že je v záujme EÚ, aby posilňovala bezpečnosť dodávok energie z Ruska cez Ukrajinu s cieľom zaručiť transparentnosť a predvídateľnosť dodávateľských ciest a zabezpečiť modernizáciu ukrajinského plynárenského tranzitného systému spoločným úsilím EÚ a Ukrajiny;
12. vyzýva Radu a Komisiu, aby sa v plnej miere venovali rozvoju južného koridoru vrátane plynovodu Nabucco, zabezpečili finančné prostriedky potrebné na jeho výstavbu a začali dialóg s azerbajdžanskými orgánmi o sprístupnení ložísk plynu pre tento projekt;
13. víta pokrok v rokovaniach o liberalizácii víz a pripomína, že zavedenie bezvízového režimu by malo vychádzať z pokroku Ruska v oblastiach demokracie, právneho štátu a dodržiavania ľudských práv;
14. víta rozhodnutie Komisie a Rady vyhodnotiť vplyv konzultácií s Ruskom týkajúcich sa ľudských práv a vyzýva, aby sa zverejnila celá správa a otvorila diskusia o jej zisteniach s Európskym parlamentom, členskými štátmi a MVO;
15. vyjadruje znepokojenie nad zrušením priamych volieb starostov v ruských samosprávach a nad návratom k politike menovaní na tieto miesta na základe politických kritérií;
16. berie na vedomie návrh vytvoriť Politický a bezpečnostný výbor EÚ a Ruska; pripomína Komisii a Rade, že v prípade vytvorenia tohto orgánu je nevyhnuté, aby EÚ vystupovala jednotne, prerokovala spoločné pozície k významným otázkam a zohľadňovala výhrady formulované jednotlivými členskými štátmi;
17. poveruje svojho predsedu, aby toto uznesenie postúpil Rade, Komisii, členským štátom, vláde a parlamentu Ruskej federácie a Rade Európy.
