EP: Bulharsko a Rumunsko sú pripravené na vstup do Schengenu
Schengen
Plenárne zasadnutie
2011-06-08 - 13:13
Parlament dal zelenú Bulharsku a Rumunsku v súvislosti s ich žiadosťou o pristúpenie k schengenskému priestoru - zóny EÚ bez hraničných kontrol.
Poslanci súhlasia, že splnili podmienky na vstup, zdôrazňujú však, že EP musí byť aj naďalej informovaný o opatreniach, ktoré sa majú prijať v súvislosti s možným nárastom migračných tlakov v regióne bulharsko-turecko-gréckych hraníc.
Stanovisko EP bude teraz postúpené ministrom vnútra členských krajín, ktorí sa zajtra stretnú v Luxemburgu
Po zvážení hodnotenia pokroku oboch členských štátov a záveroch návštev odborných tímov dospeli europoslanci k záveru, že hoci si niektoré zostávajúce otázky budú vyžadovať ďalšie monitorovanie, nepredstavujú prekážku pre plné členstvo Bulharska a Rumunska v schengenskom priestore.
"Sme v pozícii, z ktorej môžeme privítať Bulharsko a Rumunsko v schengenskom priestore.
Dúfam, že Rada prijme rovnaké stanovisko, hneď ako sa oboznámi s našim kladným postojom. (...)
Občania týchto krajín by mali byť považovaní za úplných európskych občanov, a nemali by byť rukojemníkmi populistických debát", uviedol spravodajca Carlos Coelho (EPP, PT).
Pohraničná oblasť Bulharsko - Grécko - Turecko
Carlos Coelho tiež zdôraznil, že je potrebné uvedomiť si potrebu riešenia nelegálnej migrácie na hraniciach Bulharska, Grécka a Turecka, keďže ide o jednu z najcitlivejších oblastí vonkajších hraníc Únie.
To podľa neho znamená, že Bulharsko bude musieť prijať dodatočné opatrenia, vrátane špeciálneho akčného plánu, implementovaného hneď po pristúpení k schengenskému priestoru, a vypracovania spoločného prístupu s Gréckom a Tureckom na vyrovnanie sa s možnými migračnými tlakmi.
Poslanci EP v tejto súvislosti prijali pozmeňujúci návrh, ktorý žiada, aby príslušné členské štáty museli písomne informovať Európsky parlament a Radu o prípadných nedostatkoch v tejto sfére, ako aj o vykonávaní uvedených dodatočných opatrení, a to ​​ v priebehu šiestich mesiacov odo dňa nadobudnutia účinnosti rozhodnutia o integrácii do Schengenu.
Ďalšie kroky
Kontrola pripravenosti krajín je nevyhnutným predpokladom pre konečné rozhodnutie Rady ministrov o odstránení kontrol na vnútorných hraniciach s danými členskými štátmi.
Podmienkou je tiež predošlá konzultácia s Európskym parlamentom.
V súlade s týmto postupom preto Parlament pomerom hlasov 487:77:29 rozhodol o vyjadrení kladného stanoviska k obom žiadostiam.
"Schengen je jedným z najväčších úspechov EÚ.
Nesmieme ho zničiť unáhlenými rozhodnutiami.
Schengenský systém poskytuje najvyššiu úroveň správy hraníc, pričom Rumunsko a Bulharsko tieto požiadavky splnili.
Preto nesmieme otáľať s ich integráciou.
Vyzývam Radu, aby sa riadila odporúčaniami vyjadrenými veľkou väčšinou Európskeho parlamentu v rámci dnešného hlasovania, "uviedol predseda EP Jerzy Buzek.
Pri plnení požiadaviek týkajúcich sa schengenského priestoru sa hodnotí pripravenosť krajín v oblasti pozemných, námorných a vzdušných hraníc, vo sfére policajnej spolupráce a vydávania víz, ako aj pripravenosť na zavedenie a používanie schengenského informačného systému a s ním súvisiacej ochrany údajov.
Konečné rozhodnutie uskutoční Rada prostredníctvom jednohlasného rozhodnutia vlád všetkých štátov patriacich do schengenského priestoru.
Schengenská zóna
Schengenský priestor zahŕňa v súčasnosti 25 členov: 22 krajín EÚ (Rakúsko, Belgicko, Dánsko, Francúzsko, Fínsko, Nemecko, Grécko, Taliansko, Luxembursko, Holandsko, Portugalsko, Španielsko, Švédsko, Českú republiku, Estónsko, Maďarsko, Lotyšsko, Litvu, Maltu , Poľsko, Slovensko a Slovinsko) a 3 pridružené krajiny, ktoré nie sú členmi EÚ (Nórsko, Island a Švajčiarsko).
V súčasnej dobe je tak voľný pohyb zaručený približne 400 miliónom občanom, v rámci územia s dĺžkou hranice morského pobrežia predstavujúcou 42.673 kilometrov a pozemnými hranicami v dĺžke 7721 km.
Štvrtou pridruženou krajinou by sa už čoskoro malo stať Lichtenštajnsko, k členom z EÚ pribudne Bulharsko a Rumunsko.
20110608IPR20929 Prijatý text bude dostupný na nasledovnej stránke EP (zvoľte dátum 08.06.2011) Videozáznam z rozpravy (zvoľte dátum 07.06.2011) Videozáznam z tlačovej konferencie Profil spravodajcu: Carlos Coelho (EPP, PT) Priebeh schvaľovania (v angličtine):
SK
1
LINK
/activities/plenary/ta/calendar.do?language=SK
SK
2
LINK
/wps-europarl-internet/frd/vod/research-by-date;jsessionid=2D3261524DEFDA65F62D7F382F1CED91?language=sk
SK
3
LINK
/wps-europarl-internet/frd/vod/research-committee-and-other?isSearchOtherEvents=true&format=wmv&byLeftMenu=researchotherevents&language=sk
SK
4
LINK
/members/public/geoSearch/view.do;jsessionid=0F3FEAAF7415F4423809936D2BDCA666.node2?language=SK&partNumber=1&country=PT&id=1892
SK
5
LINK
/oeil/file.jsp?id=5883752
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
