A7-0020/2009
6.10.2009
SPRÁVA
o výročnej správe o činnosti európskeho ombudsmana za rok 2008
(2009/2088(INI))
Výbor pre petície
Spravodajkyňa: Chrysoula Paliadeli
PR_INI_AnnOmbud
PE 428.011v03-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA.............................................................................................................9
VÝSLEDOK ZÁVEREČNÉHO HLASOVANIA VO VÝBORE..............................................14
NÁVRH UZNESENIA EURÓPSKEHO PARLAMENTU
o výročnej správe o činnosti európskeho ombudsmana za rok 2008
( 2009/2088(INI) )
Európsky parlament ,
– so zreteľom na výročnú správu o činnosti európskeho ombudsmana za rok 2008,
– so zreteľom na článok 195 Zmluvy o ES,
– so zreteľom na články 41 a 43 Charty základných práv Európskej únie,
– so zreteľom na rozhodnutie Európskeho parlamentu 94/262/ESUO, ES, Euratom z 9. marca 1994 o úprave a všeobecných podmienkach upravujúcich výkon funkcie ombudsmana
Ú. v.
ES L 113, 4.5.1994, s.
15. ,
– so zreteľom na rámcovú dohodu o spolupráci uzatvorenú medzi Európskym parlamentom a ombudsmanom 15. marca 2006, ktorá nadobudla účinnosť 1. apríla 2006,
– so zreteľom na oznámenie Komisie z 5. októbra 2005 o kompetenciách pri prijímaní a odovzdávaní oznámení európskemu ombudsmanovi a splnomocňovaní úradníkov vypovedať pred európskym ombudsmanom ( SEK(2005)1227 ),
– so zreteľom na svoje rozhodnutie 94/262/ESUO, ES, Euratom z 9. marca 1994 o úprave a všeobecných podmienkach upravujúcich výkon funkcie ombudsmana
Ú. v.
EÚ L 189, 17.7.2008, s.
25. ,
– so zreteľom na revíziu vykonávacích ustanovení, ktorú vykonal ombudsman s cieľom zohľadniť zmeny štatútu a ktorá vstúpila do platnosti 1. januára 2009,
– so zreteľom na svoje predchádzajúce uznesenia o činnosti európskeho ombudsmana,
– so zreteľom na druhú a tretiu vetu článku 205 ods. 2 rokovacieho poriadku,
– so zreteľom na správu Výboru pre petície ( A7‑0020/2009 ),
A. keďže výročná správa o činnosti európskeho ombudsmana za rok 2008 bola oficiálne predložená predsedovi Európskeho parlamentu 21. apríla 2009 a keďže ombudsman, pán Nikiforos Diamandouros, ju predstavil Výboru pre petície 14. septembra 2009 v Štrasburgu,
B. keďže podľa článku 41 Charty základných práv má každý „právo, aby inštitúcie a orgány Únie vybavovali jeho záležitosti nestranne, spravodlivo a v primeranej lehote“,
C. keďže podľa článku 43 Charty základných práv „každý občan Únie, ako aj každá fyzická osoba, ktorá má bydlisko, alebo každá právnická osoba, ktorá má sídlo v členskom štáte, má právo oznámiť ombudsmanovi Únie prípady nesprávneho úradného postupu inštitúcií a orgánov Spoločenstva, s výnimkou Súdneho dvora a Súdu prvého stupňa v rámci výkonu ich súdnych právomocí“,
D. keďže je nevyhnutné, aby európske inštitúcie a orgány v plnej miere využívali prostriedky potrebné na plnenie svojej povinnosti zabezpečovať, aby občania dostávali rýchle a vecné odpovede na svoje žiadosti, sťažnosti a petície,
E. keďže napriek tomu, že od prijatia uznesenia Európskeho parlamentu zo 6. septembra 2001
Uznesenie Európskeho parlamentu zo 6. septembra 2001 o osobitnej správe európskeho ombudsmana pre Európsky parlament, ktorá bola vypracovaná na základe vyšetrovania z vlastnej iniciatívy zameraného na existenciu kódexu dobrého administratívneho správania v rámci rôznych inštitúcií a orgánov Spoločenstva a prístup verejnosti k nemu (Ú. v.
ES C 72 E, 21.3.2002, s.
331). , ktorým sa schvaľuje ombudsmanov kódex dobrej administratívnej praxe, uplynulo osem rokov, ostatné hlavné inštitúcie stále v plnej miere nesplnili požiadavku Európskeho parlamentu, aby svoju prax uviedli do súladu s ustanoveniami tohto kódexu,
F. keďže v roku 2008 ombudsman zaznamenal 3 406 sťažností oproti 3 211 sťažnostiam v roku 2007 a keďže do jeho pôsobnosti patrilo 802 sťažností v porovnaní s 870 sťažnosťami v roku 2007,
G. keďže zistenia z 355 dokončených vyšetrovaní, z ktorých 352 vychádzalo zo sťažností a 3 boli iniciatívne vyšetrovania, ukazujú, že v 110 prípadoch (čo zodpovedá 31 % vyšetrovaných sťažností) sa nepreukázal nesprávny úradný postup,
H. keďže v 129 prípadoch (36 % všetkých prípadov) uzavretých v roku 2008 príslušná inštitúcia prijala priateľské riešenie alebo danú vec urovnala, čo svedčí o veľkej ochote inštitúcií a orgánov vnímať sťažnosti predkladané ombudsmanovi ako príležitosť na nápravu chýb, ku ktorým došlo, a na spoluprácu s ombudsmanom v prospech občanov,
I. keďže v roku 2008 sa štyri prípady skončili zmierom a keďže koncom roka 2008 sa ešte posudzovalo ďalších 25 návrhov na zmier,
J. keďže najčastejšou formou nesprávneho úradného postupu, ktorou sa ombudsman zaoberal v roku 2008, bol nedostatok transparentnosti (36 % otvorených vyšetrovaní),
K. keďže ombudsman v roku 2008 využíval vo väčšej miere neformálnejšie postupy zamerané na rýchle riešenie sťažností, čo dokazuje, do akej miery je ombudsman vážený, a preukazuje pripravenosť inštitúcií pomáhať občanom,
L. keďže v roku 2008 ombudsman uzavrel 44 vyšetrovaní s kritickými pripomienkami a keďže kritická pripomienka sťažovateľovi potvrdzuje, že jeho sťažnosť je odôvodnená, a príslušnej inštitúcii či orgánu ukazuje, v čom pochybili, a to s cieľom pomôcť im vyhnúť sa nesprávnemu úradnému postupu v budúcnosti,
M. keďže s cieľom zlepšiť výkonnosť inštitúcií EÚ v budúcnosti ombudsman vo výraznejšej miere využíva ďalšie pripomienky, prostredníctvom ktorých objavuje príležitosť na zvýšenie kvality administratívy, a keďže v roku 2008 boli vznesené ďalšie pripomienky v 41 prípadoch,
N. keďže v roku 2008 bolo vypracovaných 23 návrhov odporúčaní, z ktorých bolo osem schválených príslušnou inštitúciou, a štyri návrhy odporúčaní z roku 2007 viedli k prijatiu rozhodnutia v roku 2008,
O. keďže jeden z prípadov nesprávneho úradného postupu viedol ombudsmana v roku 2008 k predloženiu osobitnej správy Európskemu parlamentu a keďže predloženie osobitnej správy predstavuje významný prostriedok, ktorým sa môže európsky ombudsman usilovať o politickú podporu Európskeho parlamentu a jeho Výboru pre petície s cieľom poskytnúť zadosťučinenie občanom, ktorých práva boli porušené, ako aj prispieť k zvyšovaniu noriem administratívy EÚ,
P. keďže kritické pripomienky zahrnuté v rozhodnutiach o uzavretí prípadov nesprávneho úradného postupu, ktoré nemožno napraviť, rovnako ako ani odporúčania či osobitné správy európskeho ombudsmana nemajú záväzný účinok, pretože jeho právomoci nezahŕňajú priamu nápravu prípadov nesprávneho úradného postupu, ale ich účelom je povzbudiť samoreguláciu zo strany inštitúcií a orgánov Európskej únie,
Q. keďže od nadobudnutia platnosti Zmluvy z Nice má Parlament rovnako ako členské štáty, Rada a Komisia právo podať žalobu na Súdny dvor Európskych spoločenstiev pre nedostatok kompetentnosti, porušenie zásadnej procesnej povinnosti, porušenie Zmluvy o ES či každej právnej normy týkajúcej sa jej uplatňovania alebo zneužitie právomoci,
R. keďže kritické komentáre o nesprávnom úradnom postupe, ktoré ombudsman vzniesol v správe za rok 2008 (kritické pripomienky, návrhy odporúčaní a osobitná správa), môžu byť základom pre to, aby sa prijímaním primeraných opatrení inštitucionálnymi a inými orgánmi Európskej únie v budúcnosti zabránilo opakovaniu chýb a zlyhaniu,
S. keďže spolupráca založená európskym ombudsmanom v rámci európskej siete ombudsmanov už vyše desať rokov funguje ako pružný systém na výmenu informácií a osvedčených postupov a ako prostriedok na usmerňovanie sťažovateľov k ombudsmanom či iným podobným orgánom, ktoré im najlepšie dokážu pomôcť,
T. keďže úloha európskeho ombudsmana pri ochrane záujmov občanov EÚ vo vzťahu k inštitúciám a orgánom Európskej únie sa za 14 rokov od vytvorenia úradu posilnila, a to vďaka jeho nezávislosti a parlamentnej demokratickej kontrole transparentnosti jeho činnosti,
U. keďže činnosti európskeho ombudsmana a Výboru pre petície musia zostať oddelené a ako všeobecné pravidlo zamerané na predchádzanie konfliktom v oblasti výhradných právomocí každého z nich by mali zahŕňať vzájomné výmeny spisov,
1. schvaľuje výročnú správu za rok 2008 predloženú európskym ombudsmanom a jej štruktúru, pretože spája zhrnutie činnosti za daný rok s prehľadom sťažností a vyšetrovaní a tematickou analýzou rozhodnutí ombudsmana, pričom zahŕňa najvýznamnejšie zistenia v oblasti právnych predpisov a skutočností obsiahnutých v rozhodnutiach ombudsmana z roku 2008, ako aj problémy, ktoré sa prejavili v rozličných fázach postupu;
2. domnieva sa, že vďaka jasnejšej úprave štatistík vrátane novej metódy výpočtu a novému usporiadaniu je správa zrozumiteľnejšia, prístupnejšia a lepšie použiteľná pre užívateľov;
3. žiada, aby všetky inštitúcie a orgány EÚ dostali potrebné rozpočtové a ľudské zdroje na zabezpečenie toho, aby občania dostávali rýchle a vecné odpovede na svoje žiadosti, sťažnosti a petície;
4. domnieva sa, že európsky ombudsman naďalej vykonáva svoje právomoci aktívnym a vyváženým spôsobom, a to pokiaľ ide o skúmanie a vybavovanie sťažností a vedenie a uzatváranie vyšetrovaní, ako aj o zachovanie konštruktívnych vzťahov s inštitúciami a orgánmi Európskej únie a podporovanie občanov v tom, aby uplatňovali svoje práva vo vzťahu k týmto inštitúciám a orgánom;
5. vyzýva ombudsmana, aby pokračoval vo svojom úsilí zlepšovať informovanosť o svojej práci a účinne a transparentne propagoval svoje činnosti;
6. domnieva sa, že pojem nesprávny úradný postup by sa mal i naďalej interpretovať v širšom zmysle, aby zahŕňal nielen nezákonné administratívne konanie či prípady porušenia záväzných právnych pravidiel alebo zásad, ale napríklad aj prípady, keď administratívne orgány postupovali ľahostajne, nedbalo pri plnení služby občanom, či netransparentne, alebo porušili iné zásady dobrej administratívy;
7. vníma úlohu európskeho ombudsmana pri zvyšovaní otvorenosti a zodpovednosti pri prijímaní rozhodnutí a v administratívnej štruktúre Európskej únie ako základný príspevok k vytváraniu Únie, v ktorej sa prijímajú rozhodnutia čo najotvorenejšie a čo najbližšie k občanovi, ako sa stanovuje v článku 1 ods. 2 Zmluvy o EÚ;
8. opakuje svoju žiadosť vyjadrenú v predchádzajúcich uzneseniach, aby všetky inštitúcie a orgány EÚ prijali spoločný prístup, čo sa týka kódexu dobrej administratívnej praxe;
9. konštatuje, že kódex dobrej administratívnej praxe navrhnutý ombudsmanom, v znení schválenom Parlamentom 6. septembra 2001, slúži ako príručka a zdroj informácií pre pracovníkov všetkých inštitúcií a orgánov Spoločenstva a pravidelne sa aktualizuje a zverejňuje na internetovej stránke ombudsmana;
10. víta revíziu štatútu ombudsmana, najmä pokiaľ ide o posilnenie jeho vyšetrovacích právomocí, čo pomôže zabezpečiť, aby mali občania plnú dôveru v jeho schopnosť viesť dôkladné vyšetrovanie ich sťažností bez obmedzení;
11. zdôrazňuje potrebu prispievať k pochopeniu úlohy ombudsmana zo strany verejnosti, a to poskytovaním informácií občanom, podnikom, mimovládnym organizáciám a iným subjektom, a domnieva sa, že ľahko zrozumiteľné, presné a kvalitné informácie môžu pomôcť pri znižovaní počtu sťažností, ktoré nepatria do pôsobnosti ombudsmana;
12. domnieva sa, že počet neprípustných žiadostí je síce pochopiteľný, no naďalej neuspokojivý a v súvislosti s tým odporúča, aby sa medzi európskymi občanmi uskutočnila dlhodobá informačná kampaň určená na zvyšovanie ich povedomia o úlohách a právomociach členov európskej siete ombudsmanov;
13. uznáva úsilie ombudsmana o zvýšenie výkonnosti inštitúcií a ďalšie skrátenie priemernej dĺžky trvania vyšetrovania, ktorá je v súčasnosti 13 mesiacov;
14. víta konštruktívnu spoluprácu medzi európskym ombudsmanom a inštitúciami a orgánmi EÚ a podporuje ho v jeho úlohe vonkajšieho kontrolného mechanizmu, ako aj cenného zdroja neustáleho zlepšovania európskej administratívy;
15. víta podpísanie Memoranda o porozumení medzi ombudsmanom a prezidentom Európskej investičnej banky 9. júla 2008 a dohodu uzavretú medzi agentúrami Únie o prijatí Európskeho kódexu dobrej administratívnej praxe, ktorý budú uplatňovať v rámci svojich vzťahov s občanmi;
16. vyzýva európskeho ombudsmana, aby vykonával svoje povinnosti pozorovateľa a zabezpečil, aby Komisia riadne využívala svoje právo podľa vlastného uváženia začať konania vo veci porušenia práva podľa článku 226 Zmluvy o ES alebo navrhnúť penále podľa článku 228 Zmluvy o ES a aby sa starostlivo vyhýbala omeškaniam či neodôvodnenému zanedbaniu konania, čo je nezlučiteľné s jej právomocou dohliadať na uplatňovanie právnych predpisov EÚ, a žiada, aby v tejto súvislosti naďalej spolupracoval s Výborom pre petície;
17. pripomína svoje stanovisko, že ak inštitúcia odmietne riadiť sa odporúčaním obsiahnutým v osobitnej správe európskeho ombudsmana aj napriek tomu, že ho schválil Európsky parlament, mohol by Európsky parlament legitímne uplatniť svoju právomoc podať na Súdnom dvore žalobu v súvislosti s konaním alebo opomenutím, ktoré boli predmetom odporúčania európskeho ombudsmana; vyzýva výbor zodpovedný za rokovací poriadok, aby navrhol príslušné ustanovenia, ktoré by umožnili začatie takéhoto konania a zahrnuli by sa do rokovacieho poriadku;
18. konštatuje, že ombudsman predložil osobitnú správu, v ktorej kritizuje skutočnosť, že Komisia nedokázala náležite zdôvodniť svoje zaobchádzanie s nezávislými pomocnými konferenčnými tlmočníkmi nad 65 rokov, a že Parlament prijal 5. apríla 2009 uznesenie na túto tému
Prijaté texty, P6_TA(2009)0340 . ;
19. domnieva sa, že v prípade, keď európsky ombudsman alebo Výbor pre petície v rámci svojho mandátu a právomocí vyšetrujú prekrývajúce sa otázky, ako napríklad spôsob, akým Komisia viedla konanie o porušení povinnosti, respektíve toto porušenie ako také, môžu tieto dva subjekty úzkou spoluprácou dosiahnuť oveľa užitočnejšiu súčinnosť;
20. víta výborné vzťahy medzi európskym ombudsmanom a Výborom pre petície v inštitucionálnom rámci, čo sa týka vzájomného rešpektovania právomocí a výsad;
21. uznáva prínos európskej siete ombudsmanov, ktorej členom je i Výbor pre petície, v súlade so zásadou subsidiarity, pri zabezpečovaní mimosúdnych opravných prostriedkov; víta spoluprácu medzi európskym ombudsmanom a ombudsmanmi a obdobnými orgánmi na vnútroštátnej, regionálnej a miestnej úrovni v členských štátoch, a naliehavo žiada ďalšie posilnenie výmeny osvedčených postupov, čím sa umožní rýchle šírenie týchto postupov medzi členskými štátmi;
22. víta skutočnosť, že na internetovej stránke ombudsmana boli v roku 2008 zverejnené dve štúdie týkajúce sa krokov, ktoré podnikli príslušné inštitúcie v nadväznosti na kritické a ďalšie pripomienky vznesené v rokoch 2006 a 2007;
23. vyzýva ombudsmana, aby i naďalej kládol veľký dôraz na podujatia, ktoré sa zameriavajú na poskytovanie informácií občanom, a teda potenciálnym sťažovateľom, pretože je zrejmé, že vymedzenie zodpovednosti a rozhodovania medzi európskou, vnútroštátnou a regionálnou úrovňou je pre mnohých občanov a podniky stále príliš nejasné a ťažko zrozumiteľné;
24. víta rozšírenú informačnú kampaň presadzovanú v rámci komunikačnej stratégie ombudsmana, ktorá vedie k zvyšovaniu povedomia o právach občanov a právomociach Spoločenstva, ako aj k lepšiemu pochopeniu ombudsmanovej sféry pôsobnosti;
25. poznamenáva, že každá inštitúcia má vlastnú internetovú stránku, kde možno podávať sťažnosti, predkladať petície atď., čo môže občanov znechucovať, keďže sú nútení rozlišovať medzi jednotlivými inštitúciami; preto podporuje prípravu interaktívnej príručky určenej na pomoc občanom pri zisťovaní najvhodnejšieho fóra na riešenie ich problémov;
26. víta novú internetovú stránku ombudsmana ako veľmi výraznú reakciu na túto otázku;
27. navrhuje, aby sa táto myšlienka ďalej vypracovala a aby sa na internete umiestnila spoločná stránka európskych inštitúcií, ktorá by pomáhala občanom a odkazovala ich priamo na inštitúciu príslušnú na riešenie ich sťažnosti, čím by sa znížil počet neprípustných sťažností predkladaných európskemu ombudsmanovi;
28. vyzýva európskeho ombudsmana, aby sa zaviazal, že každú sťažnosť, ktorá patrí do kompetencie národného alebo regionálneho ombudsmana, priamo postúpi ďalej po získaní súhlasu príslušného sťažovateľa;
29. poveruje svojho predsedu, aby toto uznesenie postúpil Rade, Komisii a európskemu ombudsmanovi a vládam a parlamentom členských štátov a ich ombudsmanom či orgánom s podobnými právomocami.
DÔVODOVÁ SPRÁVA
Úvod
Výročná správa o činnosti európskeho ombudsmana za rok 2008 bola predsedovi Európskeho parlamentu Hansovi-Gertovi Pötteringovi oficiálne predložená 21. apríla 2009 a 14. septembra 2009 ju európsky ombudsman, pán Nikiforos Diamandouros, predstavil Výboru pre petície.
Správa poskytuje jasný a podrobný prehľad o činnosti európskeho ombudsmana v minulom roku.
Výsledky jednotlivých vyšetrovaní sú prezentované užívateľsky prístupným spôsobom s použitím príkladov a rozdelené do kategórií, medzi ktoré patrí napríklad forma údajného nesprávneho úradného postupu či príslušná inštitúcia.
Vďaka novej úprave štatistík a usporiadaniu je správa oveľa zrozumiteľnejšia než predchádzajúce správy.
Bola vydaná aj nová šesťstranová publikácia s názvom Prehľad 2008, v ktorej sa zaznamenávajú najdôležitejšie výsledky, aké sa dosiahli v prípade sťažností a uvádzajú sa hlavné politické otázky predchádzajúceho roka.
Sťažnosti a vyšetrovania
Ombudsman v roku 2008 zaregistroval 3 406 sťažností v porovnaní s 3 211 sťažnosťami v roku 2007.
V porovnaní s rokom 2007 to predstavuje zvýšenie o 6%.
Do pôsobnosti ombudsmana patrilo 802 sťažností.
Z nich bolo 228 prípustných, no ombudsman nezistil dôvody na začatie vyšetrovania.
Na základe sťažností sa začalo 293 vyšetrovaní.
281 sťažností bolo vyhlásených za neprípustné.
Väčšina týchto vyšetrovaní sa týkala Európskej komisie (66 %).
Sťažovatelia sa zamerali aj na správu Európskeho parlamentu (10 %), Európsky úrad pre výber pracovníkov – EPSO (7 %), Radu (3 %) a Európsky úrad pre boj proti podvodom – OLAF (2 %).
Predmetom ďalších 37 vyšetrovaní (13 %) bolo dvadsať ďalších inštitúcií a orgánov EÚ.
Hlavným typom údajného nesprávneho úradného postupu pri vyšetrovaniach bola nedostatočná transparentnosť (v 36 % prípadov) vrátane odopretia poskytnúť informácie či dokumenty, pričom Výbor pre petície vyjadril obavy v súvislosti s veľkým počtom týchto vyšetrovaní, keďže zodpovedná a transparentná správa EÚ je rozhodujúca pre budovanie dôvery občanov v EÚ.
V roku 2008 bol uzavretý rekordný počet vyšetrovaní.
Väčšina z nich bola uzavretá za obdobie kratšie ako jeden rok (52 %).
Tretina (36 %) bola uzavretá do troch mesiacov.
352 vyšetrovaní z tohto počtu súviselo so sťažnosťami a tri boli z vlastného podnetu.
V 110 prípadoch sa nezistil žiadny nesprávny úradný postup, čo pre sťažovateľa nevyhnutne neznamená negatívny výsledok, pretože od príslušnej inštitúcie alebo orgánu dostane úplné vysvetlenie svojho konania.
Takéto zistenie môže byť zároveň príležitosťou na to, aby príslušná inštitúcia alebo orgán zistili, ako môžu zlepšiť kvalitu svojej administratívy.
Pozitívny výsledok v prospech sťažovateľa sa dosiahol v 129 prípadoch uzavretých v roku 2008 (36 % z celkového počtu).
Tieto prípady buď vyriešila inštitúcia, alebo sa dosiahlo priateľské riešenie.
To svedčí o veľkej ochote vnímať sťažnosti predkladané ombudsmanovi ako príležitosť na nápravu chýb, ku ktorým došlo, a na spoluprácu s ombudsmanom v prospech európskych občanov.
Vo svojej výročnej správe ombudsman poukázal na 8 prípadov
Prípady OI/5/2005/PB (EPSO), 754/2007/BU (OLAF), 2448/2008/WP (ESD), 3490/2005/(ID)PB (Európska komisia), 3784/2006/FOR (Európska komisia), 2672/2008/VL (Európska komisia), 1162/2997/FOR (Rada) a 893/2006/BU (EASA). , ktoré predstavujú názorné príklady najlepšej praxe.
Slúžia ako vzor pre všetky inštitúcie a orgány EÚ, pokiaľ ide o to, ako najlepšie pristupovať k záležitostiam, ktoré predkladá ombudsman.
V niektorých prípadoch možno dosiahnuť priateľské riešenie, ak príslušná inštitúcia alebo orgán ponúkne sťažovateľovi náhradu.
Každá takáto ponuka sa realizuje ex gratia , teda bez zákonného nároku a bez vytvorenia precedensu.
Príkladom je vec 1162/2007/FOR, keď Rada súhlasila s vyplatením sumy 1 000 EUR ex gratia na základe toho, že sťažovateľovi spôsobila nepríjemnosti a stres.
Ak nie je možné priateľské riešenie, ombudsman uzavrie prípad s kritickou pripomienkou alebo vypracuje návrh odporúčania.
Kritická pripomienka potvrdzuje sťažovateľovi, že jeho sťažnosť bola odôvodnená a objasní príslušnej inštitúcii alebo orgánu, čo v ich konaní nebolo správne, aby sa tak pomohlo zabrániť nesprávnemu úradnému postupu v budúcnosti.
V roku 2008 ombudsman uzavrel 44 vyšetrovaní s kritickými pripomienkami.
Ombudsman kritizoval napríklad Európsky parlament za to, že v roku 2005 odmietol žiadosť novinára o informácie týkajúce sa príspevkov vyplatených piatim maltským poslancom EP, pričom ako dôvod uviedol ochranu údajov.
Novinár podal sťažnosť ombudsmanovi s tvrdením, že daňoví poplatníci majú právo vedieť, ako poslanci EP vynakladajú verejné finančné prostriedky.
Po konzultácii s európskym dozorným úradníkom pre ochranu údajov, ktorý súhlasil so stanoviskom ombudsmana, ombudsman vyzval Parlament, aby zverejnil požadované informácie vzhľadom na zákonné právo verejnosti na prístup k dokumentom.
Parlament naďalej trval na odmietavom stanovisku.
Oznámil však, že zverejní všeobecné informácie o príspevkoch poslancov EP na svojej internetovej stránke a zmienil sa o možnosti opätovne prehodnotiť situáciu v roku 2009.
Ombudsman uviedol kritickú pripomienku a vyslovil poľutovanie, že Parlament nezabezpečil súlad s právnym predpisom tak, ako ho interpretuje Súd prvého stupňa.
Privítal však rozhodnutie Parlamentu poskytnúť verejnosti prostredníctvom svojej internetovej stránky lepšie informácie o príspevkoch poslancov Parlamentu.
Pre inštitúcie a orgány je dôležité, aby sa zaoberali kritickými pripomienkami ombudsmana a prijali opatrenia na riešenie otvorených problémov, aby sa tak vyhli nesprávnemu úradnému postupu v budúcnosti.
S cieľom zabezpečiť, aby sa inštitúcie a orgány poučili zo svojich chýb a aby v budúcnosti zabránili nesprávnemu úradnému postupu, ombudsman uverejnil v roku 2008 na svojej internetovej stránke dve štúdie o následných opatreniach, ktoré prijali inštitúcie na základe všetkých kritických pripomienok a ďalších pripomienok uverejnených v roku 2006 a 2007.
V prípadoch, keď je možné, aby príslušná inštitúcia odstránila príčinu nesprávneho úradného postupu, alebo keď je nesprávny úradný postup obzvlášť závažný alebo má všeobecný dosah, ombudsman obvykle navrhne odporúčanie pre príslušnú inštitúciu alebo orgán.
Inštitúcia alebo orgán musí do troch mesiacov poslať podrobné stanovisko.
V roku 2008 sa vypracovalo osem návrhov odporúčania.
Ak inštitúcia alebo orgán Spoločenstva neposkytne uspokojivú odpoveď na návrh odporúčania, ombudsman môže poslať Európskemu parlamentu osobitnú správu.
Tá je poslednou zbraňou ombudsmana a je posledným dôležitým krokom v riešení prípadu, pretože prijatie uznesenia a výkon právomocí Parlamentu sú záležitosťou politického rozhodnutia Parlamentu.
V roku 2008 ombudsman predložil Parlamentu jednu osobitnú správu, v ktorej kritizoval Komisiu za diskrimináciu nezávislých tlmočníkov na základe veku a v súvislosti s ktorou Výbor pre petície vypracoval správu (za spravodajcu bol vymenovaný Miguel Angel Martínez Martínez) a na túto tému prijal 5. mája 2009 uznesenie
P6_TA(2009)0340 . .
Ombudsman začal aj tri vyšetrovania z vlastného podnetu.
Dve z nich sa týkali prípadov, ktoré predložila neoprávnená osoba (t. j. sťažovateľ nie je občanom ani obyvateľom Únie, ani právnickou osobou so sídlom v členskom štáte).
V treťom prípade ombudsman využil svoju právomoc uskutočniť vyšetrovanie z vlastného podnetu na riešenie zjavného systémového problému mechanizmu včasného varovania Európskej komisie (OI/3/2008/FOR).
V roku 2008 ombudsman uzavrel vyšetrovanie z vlastného podnetu vo veci včasného uhrádzania platieb Komisiou.
V poradí už druhé vyšetrovanie v tejto veci začalo v decembri 2007 a odhalilo, že neskoré platby stále predstavujú vážny problém.
Aj keď ombudsman vyslovil uznanie Komisii za už prijaté opatrenia na obmedzenie oneskorených platieb, vyzval ju k ďalším zlepšeniam, najmä pokiaľ ide o zraniteľnejších dodávateľov, akými sú jednotlivci a malé a stredné podniky a organizácie.
Ombudsman oznámil, že začiatkom roku 2009 uskutoční nové vyšetrovanie.
Alternatívne k začatiu písomného vyšetrovania možného nesprávneho úradného postupu a s cieľom rýchlo vyriešiť príslušný problém ombudsman používa neformálne pružné postupy so súhlasom príslušnej inštitúcie alebo orgánu a v spolupráci s nimi.
V roku 2008 bolo 101 prípadov vyriešených po intervencii ombudsmana, keď sa podarilo úspešne získať rýchlu odpoveď na korešpondenciu, ktorá nebola zodpovedaná.
Priority európskeho ombudsmana
Hlavnou prioritou európskeho ombudsmana je zabezpečiť dodržiavanie práv občanov vyplývajúcich z právnych predpisov EÚ, a to na všetkých úrovniach Únie, ako aj zaistiť, aby inštitúcie a orgány EÚ spĺňali najvyššie štandardy administratívy.
Ombudsman pokračuje vo svojej snahe zlepšiť kvalitu informácií poskytovaných občanom a prípadným sťažovateľom týkajúcich sa ich práv vyplývajúcich z právnych predpisov EÚ, a to najmä prostredníctvom európskej siete ombudsmanov.
Túto sieť, ktorej členom je i Výbor pre petície, tvorí približne 90 úradov v 31 krajinách.
Jedným z cieľov siete je umožniť rýchle postúpenie sťažností príslušnému ombudsmanovi alebo obdobnému orgánu.
V roku 2008 ombudsman odporučil postúpenie sťažnosti národnému alebo regionálnemu ombudsmanovi v 888 prípadoch a 191 sťažností bolo postúpených Výboru pre petície.
V niektorých prípadoch ombudsman považuje za vhodné postúpiť sťažnosť Komisii alebo sieti SOLVIT, ktorú zriadila Komisia na pomoc ľuďom, ktorí čelia prekážkam, keď sa snažia uplatňovať svoje práva na vnútornom trhu Únie.
Pred postúpením sťažnosti alebo poskytnutím rady sťažovateľovi útvary ombudsmana robia všetko preto, aby poskytli čo najvhodnejšiu radu.
Ombudsman sa usiluje zaistiť, aby inštitúcie a orgány EÚ zaujali v rámci všetkých svojich činností prístup orientovaný na občanov, a to tak, že sa v každom prípade snaží nájsť príležitosť na dosiahnutie priateľského riešenia sťažnosti a otvára viac vyšetrovaní z vlastného podnetu s cieľom identifikovať problémy a presadzovať osvedčené postupy.
Aby podporil tento zámer, naďalej rozvíja kontakty s členskými štátmi a úradníkmi inštitúcií a orgánov EÚ s cieľom podporiť kultúru služby v rámci administratívy EÚ.
Vzhľadom na to, aké je dôležité, aby osoby, ktoré by mohli mať problém týkajúci sa administratívy EÚ, poznali svoje právo podať sťažnosť ombudsmanovi, ombudsman a jeho zamestnanci vystúpili v roku 2008 75-krát na rôznych konferenciách, seminároch a schôdzach.
Ombudsman tiež uskutočnil informačné návštevy Cypru, Grécka, Lotyšska a Litvy s cieľom zlepšiť informovanosť o úlohe ombudsmana v týchto krajinách.
Poskytol tiež šesť tlačových konferencií a viac než 30 rozhovorov a bolo vydaných sedemnásť tlačových správ, ktoré boli zaslané novinárom a zainteresovaným stranám v celej Európe.
Spomedzi publikácií vydaných a zaslaných v roku 2008 si zvláštnu pozornosť zasluhuje nový sprievodca činnosťou ombudsmana, ktorý vyšiel v 23 úradných jazykoch EÚ.
Tento sprievodca sa distribuoval hlavným zainteresovaným stranám a širokej verejnosti.
Internetová stránka ombudsmana sa v roku 2008 pravidelne aktualizovala, aby sa z nej stal moderný, dynamický, interaktívny a neustále sa rozvíjajúci nástroj na poskytovanie služieb občanom.
Nová internetová stránka bola nakoniec spustená na začiatku roku 2009.
Záver
Výbor pre petície vyzýva ombudsmana, aby pokračoval v spolupráci s inštitúciami zameranej na presadzovanie dobrej správy a kultúry služby a posilnenie komunikačného úsilia, aby boli občania, ktorí by mohli potrebovať jeho služby, dostatočne informovaní o spôsobe, akým majú postupovať.
Európsky parlament prijal 18. júna 2008 správu o rozhodnutí, ktorým sa mení a dopĺňa rozhodnutie 94/262/ESUO, ES, Euratom z 9. marca 1994 o úprave a všeobecných podmienkach upravujúcich výkon funkcie ombudsmana
A6-0076/2008 , ktorú ombudsman navrhol v roku 2006.
Prijatím tejto správy vyjadril svoj súhlas s kvalitatívnym rozšírením právomocí ombudsmana bez toho, aby to ovplyvnilo povahu jeho právomocí či nezáväzný účinok jeho rozhodnutí.
Európsky parlament a jeho Výbor pre petície preukázali prostredníctvom podpory navrhovaných zmien svoju dôveru v prácu ombudsmana a jeho úsilie zlepšiť služby, ktoré môže poskytovať občanom, aby sa tak zvýšila ich dôvera v Európsku úniu a jej inštitúcie.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
1.10.2009
Výsledok záverečného hlasovania
+:
–:
0:
19
1
Poslanci prítomní na záverečnom hlasovaní
Margrete Auken, Simon Busuttil, Bairbre de Brún, Pascale Gruny, Roger Helmer, Peter Jahr, Lena Barbara Kolarska-Bobińska, Miguel Angel Martínez Martínez, Erminia Mazzoni, Willy Meyer, Mariya Nedelcheva, Chrysoula Paliadeli, Ernst Strasser, Csaba Sándor Tabajdi, Diana Wallis, Angelika Werthmann
Náhradníci prítomní na záverečnom hlasovaní
Sandrine Bélier, Kinga Göncz, Gerald Häfner
Náhradníci (čl. 187 ods. 2) prítomní na záverečnom hlasovaní
Pablo Arias Echeverría
