Europoslanci rozhodli o tom, ako sa majú správať
Rokovací poriadok Parlamentu
2006-01-19 - 12:53
Plénum Európskeho parlamentu dnes pomerom hlasov 399 za, 90 proti a 35 absencií schválilo správu, ktorá navrhuje upraviť pravidlá správania sa poslancov v rámci rokovacieho poriadku.
V otázke sankcií správa síce oproti už existujúcim opatreniam nenavrhuje žiadne nové možnosti, no sčasti sprísňuje existujúce prostriedky a zjednodušuje postupy na ich uplatnenie prostredníctvom dvoch základných princípov:
Po prvé, na rozdiel od súčasnosti, keď o vykázaní poslanca z rokovacej sály v prípade nevhodného správania muselo rozhodnúť plénum v hlasovaní, má podľa nového znenia prislúchať táto právomoc jedinej osobe - predsedovi EP.
Ten môže, po predošlom upozornení poslanca a vypočutí jeho stanoviska, rozhodnúť o jeho suspendovaní na dobu 2 až 10 dní.
Doterajšie pravidlo hovorilo len o 2 až 5 dňoch.
Takéto vylúčenie síce nesmie ovplyvniť hlasovacie právo poslanca, no má vplyv na krátenie jeho nároku na denné diéty, známe ako "pobytový príspevok".
Po druhé, správa stanovuje, že navrhované opatrenia sa nebudú vzťahovať len na plenárnu miestnosť a plenárne zasadnutie ako doteraz, ale naopak, na všetky priestory Parlamentu a akékoľvek jeho zasadnutia - parlamentné orgány, výbory a delegácie.
To tiež znamená, že právomoc rozhodovať o vykázaní poslanca bude delegovaná aj na predsedajúcich týchto zasadnutí.
Správa tiež prináša rozlíšenie medzi "správaním aktívne narúšajúcim" parlamentnú činnosť a rušivým správaním "vizuálnej povahy", ktoré je podľa návrhu možné tolerovať, ak nie je hanlivé, urážlivé, a ak nevyvoláva konflikt.
Pri hodnotení sa má tiež zohľadňovať, či je správanie "výnimočné, opakované, alebo trvalé", a aký je stupeň jeho závažnosti.
Nevhodné správanie sa poslancov počas slávnostných zasadnutí má byť napríklad hodnotené prísnejšie než pri bežných plenárnych zasadnutiach, a má mať za následok uplatnenie prísnejších sankcií.
Okrem vykázania poslanca a krátenia jeho diét patria medzi možné opatrenia aj pokarhanie a prerušenie, resp. odobratie poslancových mandátov v rámci parlamentných orgánov.
Dotknutý poslanec sa má právo voči udeleným sankciám odvolať.
Ako prijatý text zdôrazňuje, jeho uplatňovanie v žiadnom prípade nebráni živým parlamentným diskusiám, ani slobode prejavu poslancov a je založené na plnom dodržiavaní výsadných práv poslancov.
Zmeny pravidiel rokovacieho poriadku vstúpia do platnosti v prvý deň schôdze nasledujúceho plenárneho zasadnutia.
20060113IPR04294
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
