Europoslanci žiadajú o obnovenie sankcií voči Barme
Vonkajšie vzťahy
2008-04-24 - 14:31
Poslanci EP schválili pomerom hlasov 551:7:8 uznesenie o situácii v Barme, v ktorom vyzývajú Radu na naliehavé obnovenie a rozšírenie cielených sankcií voči tejto krajine, vyjadrujú poľutovanie nad chýbajúcou demokratickou legitímnosťou pripravovaného ústavného referenda a požadujú okamžité prepustenie politických väzňov, vrátane aktivistky a laureátky Nobelovej ceny Aung San Suu Kyi.
Európsky parlament v prijatom uznesení naliehavo žiada Radu, aby obnovila a rozšírila cielené sankcie voči Barme a zamerala sa na obmedzenia prístupu podnikov a konzorcií úzko prepojených s armádou k využívaniu medzinárodných bankových služieb, ako aj na obmedzenie prístupu generálov a ich najbližších rodín k možnostiam osobného podnikania, zdravotnej starostlivosti, nakupovania a zahraničného vzdelávania ich detí.
Rada má tiež zvážiť cielenejšie sankcie, napríklad "úplný zákaz nových investícií, zákaz poskytovania poisťovacích služieb pre investície v Barme a obchodné embargo na kľúčové komodity, ktoré prinášajú vojenskej vláde značné zisky".
Parlament konštatuje, že embargo na vývoz zbraní EÚ je neefektívne, pretože vojenská vláda získava svoj vojenský materiál v Číne, Rusku a Indii a naliehavo preto vyzýva EÚ, aby sa aktívne zasadzovala za celosvetové embargo na vývoz zbraní do Barmy.
Poslanci v uznesení tiež vyslovujú poľutovanie, že konaniu ústavného referenda v Barme chýba demokratická legitímnosť, a že barmskí občania nemajú základné demokratické práva, ktoré by im umožnili viesť otvorenú diskusiu o znení ústavy.
V otázke ľudských práv požaduje uznesenie okamžité a bezpodmienečné prepustenie politických odporcov režimu a viac ako 1 800 politických väzňov, vrátane Aung San Suu Kyi, vodcov študentskej generácie ´88 a vodcov Ligy šanských národností za demokraciu, ktorí boli uväznení v roku 2005.
20080423IPR27459
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
