7.12.2005
NÁVRH UZNESENIA
na ukončenie debaty o vyhlásení Komisie,
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladá Silvana Koch-Mehrin
v mene Skupiny Aliancie liberálov a demokratov za Európu
o legislatívnom a pracovnom programe Komisie na rok 2006: „Uvoľnenie celého potenciálu Európy“ ( KOM(2005)0531 )
Uznesenie Európskeho parlamentu o legislatívnom a pracovnom programe Komisie na rok 2006: „Uvoľnenie celého potenciálu Európy“ ( KOM(2005)0531 )
Európsky parlament ,
–
so zreteľom na oficiálne predloženie legislatívneho a pracovného programu Komisie na rok 2006 jej predsedom, pánom Barrosom, Európskemu parlamentu dňa 15. novembra 2005;
–
so zreteľom na článok 33 a článok 103 ods. 2 rokovacieho poriadku,
A.
keďže ročný legislatívny a pracovný program tvorí nenahraditeľný nástroj, ktorý umožňuje Európskej únii zamerať sa na dosiahnutie jej kľúčových strategických cieľov: na posilnenie prosperity, solidarity a bezpečnosti v rámci Európy a na zvýšenie jej úlohy na medzinárodnom poli,
B.
keďže užšia koordinácia a spolupráca medzi inštitúciami Únie a posilnenie schopnosti Európskej rady zabezpečiť dôveryhodnejšie politické riadenie záležitostí Únie sú nevyhnutným predpokladom úspešného splnenia strategických cieľov EÚ a priblíženia sa k jej občanom,
Všeobecné poznámky
1.
je hlboko presvedčený, že najlepším spôsobom, akým môže Európa reagovať na výzvy globalizácie a dosiahnuť svoje strategické ciele, je využiť svoj plný potenciál a podporovať svoje spoločné hodnoty na domácej a celosvetovej úrovni;
2.
trvá na neliehavej potrebe, aby boli obyvatelia Európy účinne informovaní o jej krokoch a vyzýva Komisiu, aby aktívnejšie pôsobila v oblasti súčasného „nedostatku informácií“; víta plán „D“ navrhnutý Komisiou pre demokraciu, dialóg a diskusiu, požaduje však riadne skoordinovanú medziinštitucionálnu kampaň a stratégiu, ktoré uľahčia rýchle prijatie Zmluvy o Ústave pre Európu, čo je potrebné na to, aby sa Európa stala demokratickejšou, transparentnejšou, účinnejšou a silnejšou;
3.
zdôrazňuje základný význam uplatňovania prehodnotenej lisabonskej stratégie pre rast a pracovné príležitosti tak na úrovni členských štátov, ako aj Spoločenstva a poukazuje na potrebu rozvíjania ľudských zdrojov, poznatkov, inovácie a výskumu;
4.
zdôrazňuje význam, v prípade dosiahnutia dohody o finančnom výhľade pred koncom roku 2005, včasného uzavretia medziinštitucionálnej dohody s cieľom umožniť EÚ plne rozvinúť svoj potenciál v nasledujúcom roku;
5.
víta sebakontrolu, ktorá je zrejmé z pomerne obmedzeného počtu legislatívnych návrhov a očakáva, že veľký počet oznámení zodpovedá záväzku Komisie predkladať legislatívne návrhy len v tom prípade, že konzultácie a vyhodnotenie vplyvov ukázali, že existuje skutočná potreba európskych právnych predpisov, ako aj ich reálny prínos;
6.
víta príspevok Európskeho parlamentu k príprave tohto pracovného programu Komisie a schvaľuje úsilie Komisie pokračovať v zlepšovaní obsahu a prezentácie ročného programu; požaduje najmä, aby Komisia lepšie vysvetlila väzbu medzi strategickými cieľmi a zoznamom návrhov, ktoré sa vybrali na ich dosiahnutie; dúfa, že vo veľmi blízkej budúcnosti sa ročný program práce stane skutočným medziinštitucionálnym akčným programom, ktorý umožní poskytovanie informácií zainteresovaným občanom a sledovanie spôsobu akým Európa plánuje riešiť ich problémy;
Jednotný trh, ochrana spotrebiteľa a občianskoprávne súdnictvo
7.
podporuje dôraz na vybudovanie a posilnenie vnútorného trhu, najmä v oblasti služieb vrátane finančných služieb, prostredníctvom ochrany najmä práv spotrebiteľov;
8.
schvaľuje záväzok Komisie zlepšovať správne fungovanie systému zdaňovania, ako aj jej úmysel začať rozpravu o stratégii EÚ pre boj proti podvodom;
9.
vyzýva Komisiu, aby zabezpečila náležitú ochranu práv duševného vlastníctva a v čo možno najkratšom čase predstavila návrh jednotného patentu Spoločenstva, ktorý by poskytoval väčšiu právnu istotu a podporoval inováciu;
10.
žiada Komisiu, aby nestiahla návrhy týkajúce sa európskej verejnej spoločnosti a európskeho združenia;
11.
víta návrhy týkajúce sa občianskoprávneho súdnictva, z ktorých budú mať priamy úžitok občania, najmä deti, v cezhraničných otázkach ako rozvod a majetkové vzťahy v manželstve; zdôrazňuje však potrebu výraznejšej činnosti v oblasti občianskoprávneho súdnictva ako jediného spôsobu na zaručenie bezpečnosti a prístupu občanov k spravodlivosti v celej Európe;
Sociálna politika
12.
víta skutočnosť, že rok 2006 je európskym rokom mobility pracovníkov a vyzýva Komisiu, aby bola aktívnejšia pri ochrane a podpore práva slobody pohybu pre pracovníkov zo všetkých členských štátov;
13.
vyzýva Komisiu, aby navrhla riešenia zamerané na dlhšie obdobie a aby sa k nim zaviazala, pokiaľ ide o riešenie výziev globalizácie; zdôrazňuje význam všeobecného a odborného vzdelania, ktoré je najlepším spôsobom, ako zlepšiť možnosti pre ľudí nájsť si pracovné miesta v nových oblastiach zamestnanosti;
14.
víta následné kroky k Zelenej knihe o demografickom vývoji v EÚ v roku 2005 a očakáva, že návrhy Komisie na konkrétnu činnosť prispejú k vyriešeniu problému starnutia obyvateľstva v EÚ, pričom sa predpokladá, že počet pracujúceho obyvateľstva klesne o takmer 21 miliónov v priebehu nasledujúcich 20 rokov;
Rodová rovnosť
15.
zdôrazňuje, že rozdiel v mzdách žien a mužov zostáva stabilný na úrovni 16 % v EÚ s 25 členskými štátmi, čo jasne poukazuje na to, že sa nedosiahol žiaden pokrok v uplatňovaní zásady rovnakej odmeny za rovnakú prácu pre mužov a ženy, ktorú zaviedla pred tridsiatimi rokmi smernica 75/117/ES; vyzýva Komisiu, aby uskutočnila štúdiu o tom, akým spôsobom a v akom rozsahu členské štáty skutočne uplatňujú acquis v oblasti rovnosti;
16.
vyzýva Komisiu, aby stanovila jednotnú metodológiu, vymedzila pojmy a kritéria v spolupráci s Eurostatom, Agentúrou pre základné práva a budúcim Ústavom pre otázky pohlaví, s cieľom zhromaždiť porovnateľné a zlučiteľné údaje z celej Európskej únie o násilí páchanom na ženách, najmä komplexné štúdie o jeho rozsahu,
Vzdelávanie a kultúra
17.
víta návrhy Komisie zriadiť Európsky technologický ústav a vytvoriť, na báze dobrovoľnosti, Európsky kvalifikačný rámec, vyjadruje však poľutovanie nad nedostatkom ambicióznejších programov, ktoré by riešili problémy vo vzdelávacích systémoch v EÚ;
18.
naliehavo žiada, aby EÚ a jej členské štáty ratifikovali Dohovor UNESCO o ochrane a podpore kultúrnej rôznorodosti a žiada Komisiu, aby do konca roka 2006 predložila návrhy a uskutočnila iniciatívy potrebné na vykonávanie Dohovoru UNESCO na úrovni EÚ;
19.
opakovane žiada vypracovanie aktualizovanej Zelenej knihy o koncentrácii médií v Európe a predloženie návrhov na zabezpečenie slobody prejavu a plurality médií v EÚ;
Ochrana zdravia a životného prostredia
20.
žiada Komisiu, aby si udržala vedúcu úlohu v boji proti klimatickým zmenám a vyvinula stratégie, aby sa s ohľadom na záväzky pri znižovaní emisií v období po Kjóte po roku 2012 začlenila aj oblasť letectva do schém obchodovania s emisiami v rámci EÚ, ako aj do budúcej regulácie klímy;
21.
zdôrazňuje, že Komisia musí zabezpečiť náležité opatrenia v nadväznosti na svoje oznámenia o boji proti obezite, srdcovým chorobám, cukrovke, rakovine, duševným poruchám a HIV/AIDS;
22.
vyzýva Komisiu, aby sa intenzívnejšie podieľala na vytváraní koherentnej politiky v oblasti mimoriadnych zdravotných situácií, zdravotnej nespôsobilosti, mobility a informovanosti pacientov a aby prehodnotila zrušenie zákazu priamej propagácie liekov na lekársky predpis;
Sloboda, bezpečnosť a spravodlivosť
23.
vyslovuje hlboké poľutovanie nad tým, že väčšina opatrení uvedených v legislatívnom programe sa týka bezpečnosti, zatiaľ čo problematike slobody alebo jednoduchšieho prístupu občanov k spravodlivosti v otázkach ich každodenného života sa venuje iba zopár iniciatív; vyzýva Komisiu, aby vzala do úvahy stanoviská a návrhy Parlamentu v tejto oblasti a aby aktívnejšie a odhodlanejšie propagovala ochranu a výkon základných práv, ako sa zaviazal predseda Barroso pri schválení Komisie;
24.
je presvedčený o nepretržitom rozvoji Haagskeho programu, zdôrazňuje však, že zvýšená bezpečnosť občanov nesmie byť za žiadnych okolností dôvodom na porušenie ochrany ich základných práv; znovu zdôrazňuje, že boj proti terorizmu nemožno vyhrať zrieknutím sa najvlastnejších zásad, ktoré sa terorizmus usiluje zničiť;
25.
vyzýva Komisiu, aby bezodkladne pokračovala vo svojej práci na právne jednoznačných a lepšie vypracovaných spoločných vymedzeniach určitých závažných zločinov s cezhraničným charakterom (konkrétne terorizmus, obchodovanie s drogami a ľuďmi, pranie špinavých peňazí a kybernetická zločinnosť);
26.
vyzýva Komisiu, aby pre Europol navrhla vhodný právny základ, ktorý by posilnil jeho budúcu úlohu a zabezpečil jeho efektívnosť;
27.
žiada Komisiu, aby skompletizovala súbor protidiskriminačných opatrení, a tak občanom poskytla právny prostriedok na boj proti všetkým formám diskriminácie;
Azylová, imigračná a vízová politika
28.
je presvedčený o potrebe spoločnej vízovej politiky EÚ a zastáva názor, že VIS (Vízový informačný systém) a SIS II (Schengenský informačný systém) sú dvoma základnými prvkami tohto plánu; zdôrazňuje však, že má množstvo otázok ohľadom týchto systémov informačných technológií, ktorých rozsah je nebývalo veľký, a to najmä pokiaľ ide o ochranu údajov, interoperabilitu databáz a spoľahlivosť biometriky;
29.
zdôrazňuje, že budúca politika návratu by sa mala zakladať na presadzovaní dobrovoľného návratu vrátane prípadných podporných opatrení v krajine pôvodu;
30.
vyzýva Komisiu, aby predložila návrh smernice ustanovujúcej minimálne dostatočné kritériá prijímania príslušníkov tretích krajín do Únie na účel zamestnávania, ktorej hlavným cieľom by bolo umožniť zákonné spôsoby imigrácie;
Poľnohospodárstvo, doprava a regionálna politika
31.
zdôrazňuje význam pokračovania reformy spoločnej poľnohospodárskej politiky a politiky rybného hospodárstva a plného vykonávania už dohodnutých reforiem, ako aj väčšieho investovania do výskumu a technológie v týchto oblastiach;
32.
vyzýva Komisiu, aby predložila legislatívny návrh, ktorý stanoví minimálne environmentálne a zdravotné požiadavky na recykláciu plavidiel vyradených z prevádzky;
33.
žiada Komisiu, aby predložila legislatívny návrh, ktorý sa bude týkať dopravnej logistiky s cieľom uľahčiť intermodálnu dopravu a ochrany významnej dopravnej a energetickej infraštruktúry;
34.
vyzýva Komisiu, aby sa orientovala smerom k horizontálnemu uplatňovaniu mestskej politiky, aby zriadila pracovnú skupinu na účel lepšej koordinácie v rámci útvarov Komisie zapojených do tejto politiky, aby prijala cielenejší spoločný prístup na identifikovanie skutočných mestských problémov a aby vyzdvihla pozitívny vplyv rôznych politík EÚ na miestnej úrovni;
Priemyselná a energetická politika
35.
víta návrhy Komisie, týkajúce sa perspektív pre biopalivá a akčných plánov pre energetickú účinnosť a vyzýva Komisiu, aby bezodkladne predložila Zelenú knihu o bezpečnej, konkurencieschopnej a trvalo udržateľnej energetickej politike pre Európu a pre vytvorenie európskeho trhu s energiou;
36.
podporuje zámer Komisie začať konzultačný postup na vyhodnotenie stavu realizácie európskeho regulačného rámca a zároveň jeho prípadnú revíziu, vzhľadom na význam rozvoja v oblasti informačných a komunikačných technológií a skutočnej hospodárskej súťaže v tomto sektore na podporu investícií;
Rozpočtová zodpovednosť a správna reforma
37.
víta úsilie Komisie, Dvora audítorov a Parlamentu o rozpočtovú zodpovednosť inštitúcií EÚ, ako aj iniciatívy zamerané na prijatie orientačného plánu pre integrovaný kontrolný rámec;
38.
zdôrazňuje dôležitosť presadzovania myšlienky o poskytovaní vyhlásenia o zhode, pokiaľ ide o legálnosť a regulárnosť transakcií najvyšších politických a riadiacich orgánov všetkých členských štátov (ministri financií), ktorú Parlament navrhol vo svojom uznesení z 12. apríla 2005;
39.
opakovane žiada o prehodnotenie nariadenia o OLAF tak, aby sa zaručila jeho nezávislosť, predovšetkým v otázke výberového konania na pozíciu jeho riaditeľa;
Európa ako svetový partner
40.
trvá na potrebe pokračovať v procese rozširovania v súlade s prijatými záväzkami a očakáva, že Komisia bude naďalej pracovať na rozvoji politiky susedských vzťahov; zdôrazňuje potrebu pokračovať v mierovom šírení trhovej ekonomiky, demokracie a ľudských práv;
41.
zdôrazňuje význam ambiciózneho výsledku hongkonskej konferencie v decembri 2005, ktorej cieľom je podstatne zlepšiť prístup najmenej rozvinutých krajín na trh;
42.
zdôrazňuje potrebu obnoviť záväzok EÚ týkajúci sa rozvojových cieľov milénia; zdôrazňuje význam demokracie, transparentnosti a ľudských práv ako základných pilierov rozvoja, a preto víta návrhy na zriadenie tzv. Riadiaceho strediska EÚ pre Afriku (EU Governance Facility for Africa);
43.
zdôrazňuje nevyhnutnosť globálneho udržateľného rozvoja; žiada o urýchlený zásah Spoločenstva v súvislosti s odlesňovaním a nelegálnou ťažbou dreva;
Vykonávanie právnych predpisov a lepšia regulácia
44.
zdôrazňuje potrebu urýchlenia procesu zjednodušovania a konsolidácie právnych predpisov EÚ a väčšej snahy o ich reguláciu, včasnú transpozíciu a náležité vykonávanie;
45.
vyjadruje poľutovanie nad tým, že zoznam činností na zlepšenie kvality európskej regulácie a jej výkonu neobsahuje žiadne konkrétne návrhy, najmä pokiaľ ide o hodnotenie vplyvu, koreguláciu alebo zjednodušenie;
46.
vyzýva Komisiu, aby pevne vytrvala vo svojom záväzku v rámci komitológie, aby všetky opatrenia komitológie odovzdávala načas a „neprekročila vykonávaciu právomoc zakotvenú v základných nástrojoch“; dôrazne vyzýva Komisiu, aby uskutočnila revíziu medziinštitucionálnej dohody o komitológii a úplne rešpektovala spoločné legislatívne právomoci Európskeho parlamentu;
47.
dôrazne vyzýva Komisiu, aby predložila návrhy na úpravu nariadenia 1049/01 o transparentnosti a prístupe k dokumentom, s cieľom zabezpečiť identifikáciu národných delegácií v Rade a prístup k právnym stanoviskám vypracovaným v rámci legislatívneho procesu, ako aj verejný charakter rozpráv a schôdzí Rady v prípadoch, ak vystupuje ako zákonodarný orgán;
o
o o
48.
poveruje svojho predsedu, aby postúpil toto uznesenie Rade, Komisii a parlamentom členských štátov.
