3.2.2010 B7-0085/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o výsledkoch kodanského samitu o zmene klímy
Kartika Tamara Liotard
,
Bairbre de Brún
,
Sabine Wils
,
João Ferreira
,
Marisa Matias
,
Elie Hoarau
,
Nikolaos Chountis
,
Jean-Luc Mélenchon
v mene skupiny GUE/NGL
PE432.938v01-00 B7‑0085/2010 Uznesenie Európskeho parlamentu o výsledkoch kodanského samitu o zmene klímy
Európsky parlament ,
– so zreteľom na Rámcový dohovor Organizácie Spojených národov o zmene klímy (UNFCCC) a Kjótsky protokol k tomuto dohovoru,
– so zreteľom na Kodanskú dohodu z 18. decembra 2009, ktorú sa konferencia COP-15 rozhodla vziať na vedomie,
– so zreteľom na uznesenie Európskeho parlamentu z 25. novembra 2009 o stratégii EÚ pre kodanskú konferenciu o zmene klímy (COP 15);
– so zreteľom na článok 110 ods. 2 rokovacieho poriadku,
A. keďže zmena klímy je jednou s najväčších výziev dneška a závažným problémom pre našu generáciu,
B. keďže urgentný boj proti zmene klímy v súlade so zásadou spoločnej, ale rozdielnej zodpovednosti a individuálnych možností je dôležitým politickým cieľom UNFCCC,
C. keďže konečným cieľom UNFCCC je stabilizovať koncentráciu skleníkových plynov v atmosfére na úrovni, ktorá by zabránila ďalším rušivým ľudským zásahom do klimatického systému,
D. keďže najchudobnejšie krajiny sveta sú najviac ovplyvnené zmenou klímy a preto sú potrebné opatrenia na prispôsobenie sa zmene klímy, aby sa znížila zraniteľnosť a zvýšila odolnosť, najmä v najzraniteľnejších krajinách, predovšetkým v malých ostrovných štátoch, kde by obyvateľstvo nemalo byť nútené k migrácii,
E. berúc na vedomie, že na samite v Kodani sa zúčastnili početné mimovládne organizácie a zástupcovia domorodého obyvateľstva z celého sveta, ktorí sa dovolávali svojich práv a rešpektovania svojho života a života budúcich generácií,
F. uznávajúc závažné dôsledky zmeny klímy na krajiny, ktoré sú najzraniteľnejšie voči jej nepriaznivým účinkom, a to pokiaľ ide o opatrenia reagujúce na zmenu klímy, a zdôrazňujúc potrebu stanoviť komplexný program na prispôsobenie sa zmene klímy vrátane medzinárodnej finančnej podpory;
G. uznávajúc, že štvrtá hodnotiaca správa Medzivládneho panelu o zmene klímy uvádza, že je potrebné zásadne znížiť celosvetové emisie takým spôsobom, aby sa teplota na celom svete nezvýšila o viac ako 2° C, a v súlade s výzvou obsiahnutou v Kodanskej dohode vypracovať hodnotenie týkajúce sa zvýšenia teploty o 1,5° C,
H. uznávajúc, že rozvinuté krajiny by mali zabezpečiť dostatočné, predvídateľné a trvalo udržateľné finančné zdroje, prenos technológií a budovanie kapacít na podporu implementácie opatrení na prispôsobenie sa zmene klímy v rozvojových krajinách,
I. uznávajúc zásadnú úlohu, ktorú zohráva znižovanie emisií spôsobených odlesňovaním a zhoršovaním ekosystémov a potrebu zintenzívnenia odstraňovania emisií skleníkových plynov prostredníctvom lesov a iných prírodných a poloprírodných biotopov,
J. keďže zmluvné strany uvedené v prílohe I Kodanskej dohody sa zaväzujú samostatne alebo spoločne implementovať kvantitatívne celohospodárske ciele týkajúce sa emisií pre rok 2020, ktoré mali byť predložené do 31. januára 2010,
K. keďže zmluvné strany, ktoré nie sú uvedené v prílohe I dohody budú implementovať zmierňujúce opatrenia, ktoré mali byť predložené sekretariátu do 31. januára 2010,
1. je hlboko sklamaný z výsledkov kodanskej konferencie o klíme a považuje ju za neúspech, pretože výsledky sú veľmi vzdialené od potrieb a očakávaní obyvateľstva;
2 vyjadruje poľutovanie nad skutočnosťou, že Kodanská dohoda nie je právne záväzná a ani výslovne nepredpokladá, že dôjde k uzatvoreniu právne záväznej dohody v roku 2010, a nestanovuje ani celosvetové krátkodobé, strednodobé či dlhodobé ciele znižovania emisií;
3. domnieva sa, že hlavný odkaz, ktorý zanechala celosvetová diskusia počas rokovania je, že opatrenia, ktoré by mala prijať každá krajina, by mali vychádzať zo zásady rovnosti a spoločnej, ale rozdielnej zodpovednosti a individuálnych možností;
4. vyjadruje poľutovanie nad tým, že nie je jasné, ktoré rozvinuté krajiny by mali poskytnúť primeranú finančnú podporu rozvojovým krajinám, a ako a kedy k tomu presne dôjde;
5. vyjadruje poľutovanie nad neúspechom kodanskej konferencie, pretože rozvinuté krajiny neuznali svoj klimatický dlh voči rozvojovým krajinám a budúcim generáciám;
6. vyjadruje poľutovanie nad skutočnosťou, že o škodlivých následkoch trhových nástrojov, ako je obchodovanie s uhlíkom, a o mechanizmoch, ako je mechanizmus čistého rozvoja, sa v Kodani riadne nediskutovalo a ani sa o nich neuvažovalo; vyjadruje poľutovanie nad neustálym zdôrazňovaním trhových nástrojov v boji proti zmene klímy;
7. vyjadruje poľutovanie nad tým, že výška financovania určeného pre rozvojové krajiny vrátane financovania rýchleho štartu (30 miliárd USD) na roky 2010 – 2012 a dlhodobého financovania (100 miliárd ročne do roku 2020) nezodpovedá skutočným potrebám; okrem toho trvá na tom, že financovanie v oblasti klímy určené rozvojovým krajinám by malo byť doplnkom zahraničnej rozvojovej pomoci;
8. vyjadruje poľutovanie nad tým, že Európska únia počas kodanskej konferencie nevyužila príležitosť zvýšiť mieru svojej vlastnej zodpovednosti a dôraznejšie nepresvedčovala ostatné vyspelé krajiny o naliehavej potrebe znížiť emisie CO2 o 40 % do roku 2020;
9. vyzýva členské štáty, aby zvýšili stanovené ciele a aby ich úsilie o znižovanie emisií v členských štátoch vychádzalo skôr z opatrení ako zo spoliehania sa na kompenzácie;
10. naliehavo vyzýva Európsku úniu a jej členské štáty, aby posilňovali svoje existujúce partnerstvá s rozvojovými krajinami v oblasti klímy a aby nadväzovali nové partnerstvá tam, kde zatiaľ neexistujú, pričom by mali poskytovať podstatne vyššiu finančnú podporu na rozvoj a prenos technológií bez nadmernej záťaže v oblasti práv duševného vlastníctva;
11. podporuje žiadosť AOSIS (Aliancia malých ostrovných štátov) o podporu v jej úsilí prispôsobiť sa nepriaznivým vplyvom zmeny klímy aj prostredníctvom zvýšenia poskytovaných finančných a technologických zdrojov;
12. zdôrazňuje, že je potrebné rešpektovať zvrchovanosť rozvojových krajín pri definovaní a implementácii stratégií na prispôsobovanie sa zmenám klímy, rešpektovať ich priority a potreby začleniť miestne poznatky do týchto stratégií a podporovať ich schopnosť reagovať; odmieta vytváranie nových foriem neokolonializmu, ktoré zvyšujú závislosť týchto krajín a zdôrazňuje potrebu skutočnej spolupráce a solidarity;
13 víta iniciatívu prezidenta Bolívie Eva Moralesa na zvolanie svetovej konferencie národov o zmene klímy a právach matky Zeme od 19. do 22. apríla 2010 v meste Cochabamba; naliehavo vyzýva Komisiu, členské štáty, Európsky parlament a Spoločné parlamentné zhromaždenie AKT –EÚ, aby vyslali svojich zástupcov na túto dôležitú konferenciu;
14. domnieva sa, že v roku 2010 by sa v Mexiku mala dosiahnuť ambiciózna a záväzná dohoda; preto požaduje, aby sa vypracoval prehľadný harmonogram na prijatie tohto ambiciózneho, právne záväzného a vedecky podloženého cieľa;
15. víta ustanovenia o vytvorení inštitucionálnych štruktúr na riadenia financovania opatrení v oblasti klímy vrátane Kodanského zeleného fondu a Panelu na vysokej úrovni;
16. víta ustanovenie o vytvorení mechanizmu na znižovanie emisií spôsobených odlesňovaním a degradáciou lesa a na podporovanie odstraňovania emisií skleníkových plynov prostredníctvom lesov a zdôrazňuje dôležitosť zachovania a obnovy biotopov, vytvorenia mechanizmu na zintenzívnenie vývoja a prenosu technológií, pričom sa posilní rozširovanie pozemkových práv malých a stredných farmárov a domorodých obyvateľov;
17. trvá na tom, že aj bez záväznej dohody by sa Európska únia mala zamerať na sociálne trvalo udržateľné ekologické hospodárstvo, ktoré má potenciál na zabezpečenie rastu investícií, zamestnanosti, hospodárskej prosperity a na zvýšenie kvality života;
18. zdôrazňuje význam nového sociálneho a hospodárskeho modelu odlišného od kapitalizmu;
19. požaduje, aby sa rozšíril verejný výskum v oblasti skutočných alternatívnych obnoviteľných energií, ako sú veterná a solárna energia, aby sa rozvíjali tradičné vedomosti, techniky a osvedčené spôsoby riadenia vodných zdrojov, ochrana pôdy, ochrana úrody, a vo všeobecnosti, aby sa zamedzilo degradácii prírodných zdrojov;
20. naliehavo vyzýva členské štáty, aby využili obrovskú príležitosť k tomu, aby hospodárske oživenie založili na ekologickom hospodárstve, a aby viac investovali do výskumu nových a vyspelých technológií pre trvalo udržateľné a energeticky účinné výrobné procesy; považuje za nevyhnutné, aby sa v rámci 7. rámcového programu v oblasti výskumu zlepšilo financovanie medzinárodnej spolupráce v oblasti zmeny klímy;
21. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a sekretariátu Rámcového dohovoru OSN o zmene klímy.
