P6_TA(2005)0321
Textilný a odevný priemysel po roku 2005
A6-0193/2005
Uznesenie Európskeho parlamentu o budúcnosti textilného a odevného priemyslu po roku 2005 ( 2004/2265(INI) )
Európsky parlament
, –
so zreteľom na oznámenie Komisie z 13. októbra 2004 s názvom: Textilný a odevný priemysel po roku 2005 - Odporúčania Skupiny na najvyššej úrovni pre textilný a odevný priemysel ( KOM(2004)0668 ),
–
so zreteľom na oznámenie Komisie o uplatnení článku 10a nariadenia Rady (EHS) č. 3030/93 o spoločných pravidlách pre dovozy určitých textilných výrobkov z tretích krajín Ú. v.
EÚ C 101, 27.4.2005, s.
2.
,
–
so zreteľom na oznámenie Komisie z 29. októbra 2003 týkajúceho sa budúcnosti odvetvia textilného a odevného priemyslu v rozšírenej Európskej únii ( KOM(2003)0649 ),
–
so zreteľom na oznámenie Komisie z 11. decembra 2002 s názvom "Priemyselná politika v rozšírenej Európe" ( KOM(2002)0714 ),
–
so zreteľom na oznámenie Komisie týkajúce sa akčného plánu na zvýšenie konkurencieschopnosti európskeho textilného a odevného priemyslu ( KOM(1997)0454 - C4-0626/1997 ),
–
so zreteľom na správu Komisie s názvom "Vplyv vnútorného trhu na zamestnanosť žien v odvetví textilného a odevného priemyslu" Príloha 2/91 k Sociálnej Európe.
,
–
so zreteľom na usmernenia Komisie týkajúce sa zamestnaneckej politiky členských štátov ( KOM(1997)0497 ),
–
so zreteľom na svoje uznesenie zo 14. novembra 1996 o vplyve medzinárodného rozvoja na odvetvie textilného a odevného priemyslu Spoločenstva Ú. v.
ES C 362, 2.12.1996, s.
248.
,
–
so zreteľom na svoje uznesenie z 10. apríla 1992 o iniciatíve Spoločenstva pre regióny silne závislé na textilnom a odevnom odvetví - RETEX Ú. v.
ES C 125, 18.5.1992, s.
276.
,
–
so zreteľom na svoje uznesenie z 11. októbra 1990 o prípadnom obnovení multifibrálnej dohody alebo režime, ktorý ho vystrieda po roku 1991 Ú. v.
ES C 284, 12.11.1990, s.
147.
,
–
so zreteľom na článok 45 rokovacieho poriadku,
–
so zreteľom na správu Výboru pre medzinárodný odchod a stanoviská Výboru pre zamestnanosť a sociálne veci, Výboru pre priemysel, výskum a energetiku, Výboru pre regionálny rozvoj a Výboru pre právne veci ( A6-0193/2005 ),
A.
keďže odvetvie textilného a odevného priemyslu EÚ, zložené z veľkej časti z malých a stredných podnikov (MSP) a so silnou koncentráciou pracovnej sily, predstavuje kľúčové odvetvie so sľubnou budúcnosťou, ak zavedenie sociálnych predpisov a predpisov z oblasti životného prostredia a záruky ich dodržiavania budú sprevádzať otvorenosť trhov, a ak bude zabezpečená inovácia,
B.
keďže toto odvetvie je po konečnom odstránení dovozných kvót od 1. januára 2005 podrobené pozoruhodnému zvyšovaniu dovozu, a to najmä z Číny, následkom čoho dochádza k bezprecedentnému rušeniu pracovných miest, tak v rámci EÚ, ako aj v rozvojových krajinách, ktoré sú obvyklými dodávateľmi EÚ, ako napr. Srí Lanka, Maroko, atď.,
C.
berie na vedomie, že zrušenie kvót v textilnom a odevnom priemysle môže mať ďalekosiahle dôsledky v najmenej rozvinutých regiónoch a môže spôsobiť zníženie HDP na obyvateľa v regióne, pričom táto situácia odôvodňuje primeranú reakciu;
D.
keďže pri obchodovaní s Čínou spočíva jadro problému v skutočnosti, že v Číne vôbec nie voľný trh a že väčšina textilných podnikov je stále vo vlastníctve štátu a získava od štátnych bánk bezúročné pôžičky ako aj podporu na vývoz, skrytú štátnu pomoc a bezplatné dodávky elektrickej energie, čo vôbec neprispieva k hladkému fungovaniu trhu,
E.
zdôrazňujúc, že súčasne prebiehajúce masívne znižovanie cien určitých skupín výrobkov môže európskym zákazníkom naozaj prospieť, avšak kombinácia nadmerného vývozu a nízkych cien môže pre domáci odevný priemysel predstavovať takmer neriešiteľné problémy,
F.
keďže výzvy spojené s liberalizáciou musia riešiť samotné podniky, je úlohou orgánov verejnej moci vytvoriť také podmienky, ktoré by podnikom umožnili byť konkurencieschopné a trhom naozajstné otvorenie sa na základe reciprocity,
G.
pripúšťa, že Čína je schopná konkurovať, pokiaľ ide o mnohé skupiny výrobkov textilného a odevného priemyslu, a vo viacerých smeroch sa silno rozvíja (masová produkcia, nízke mzdy) v tesnej spolupráci s európskym priemyslom,
H.
keďže je potrebné vyhnúť sa tomu, aby najmenej rozvinuté krajiny zaostávali v procese liberalizácie, a je tiež potrebné zabezpečiť, aby sa pracovné podmienky a životná úroveň ich zamestnancov nezhoršovali, a keďže chudobnejších krajinách 70 až 80 % pracujúcich v odevnom priemysle tvoria ženy,
I.
keďže v čase pristúpenia Číny do Svetovej obchodnej organizácie (WTO) boli členovia tejto organizácie oprávnení stanoviť osobitné ochranné doložky, ktoré sa mohli uplatňovať až do konca roku 2008, umožňujúce kvantitatívne obmedzenia čínskeho vývozu, napríklad v prípade narušenia trhu alebo riadneho rozvoja obchodu,
J.
keďže 70 % všetkých falzifikátov, ktoré prichádzajú na európsky trh, pochádza z Číny, a polovica všetkých európskych colných konaní vo veci falšovania sa týka textilu a odevov s tým, že každý rok colné úrady zadržia takmer 5 miliónov falšovaných odevov a odevných doplnkov,
K.
so zreteľom na sociálne a ekonomické náklady a na škodlivé dopady pirátstva a falšovania na kreativitu a inováciu, najmä pre európske textilné podniky, ktoré sa v posledných rokoch čoraz viac sústredia na výrobky s vyššou pridanou hodnotou, a ktoré sú takto svedkami zasahovania do vlastnej kreatívnej činnosti a inovácie, ktoré predstavujú jednu z posledných oblastí, v ktorej má európske textilné odvetvie jasnú prevahu,
L.
keďže sa blíži 10. výročie Barcelonského procesu, nastal čas, aby sa vybudoval úzky vzťah medzi dvomi brehmi Stredozemného mora a rozšíril sa rozsah vyhrávajúcich stratégií pre trvalý rozvoj a oživenie národných a regionálnych trhov v tejto oblasti, a zabezpečila sa efektívna solidárnosť v duchu spoločného rozvoja,
M.
keďže členské štáty nesmú nezávisle prijímať opatrenia, pretože výlučnými kompetenciami v oblasti obchodnej politiky poverili EÚ,
N.
považujúc bilaterálne dohody medzi EÚ a Čínou za príležitosť na prekonanie výrazných prekážok spravodlivým, transparentným a budúcnosť určujúcim spôsobom,
O.
berúc ohľad na vážne sociálne a ľudské problémy, ktoré sú spôsobené uzavretím mnohých podnikov a zrušením pracovných miest v textilnom odvetví, najmä v posledných rokoch, a obzvlášť od začiatku roku 2005, a na veľmi znepokojivé predpovede Európskej organizácie pre odevy a textílie (Euratex),
P.
zastávajúc názor, že doterajšia politika EÚ podpory štrukturálnych zmien bola vcelku úspešná,
Q.
zohľadňujúc potrebu účasti štátu na pokračujúcej modernizácii a prebudovávaní textilného priemyslu, ako aj na inovácii, výskume, vzdelávanie zamestnancov a sociálnych opatreniach na napomáhanie zmenám,
R.
keďže regióny EÚ, ktoré sú najviac postihnuté rušením pracovných miest v textilnom odvetví, bývajú často už aj tak veľmi znevýhodnené, a to buď v zmysle nezamestnanosti alebo bohatstva, a keďže destabilizácia tohto ekonomického odvetvia len naďalej prehĺbi nerovnosti medzi rôznymi oblasťami EÚ,
1.
vyjadruje svoje znepokojenie nad obrovským nárastom textilných výrobkov nepochádzajúcich z EÚ, ktoré sú do EÚ dovážané najmä z Číny v dôsledku vypršania platnosti dohody o textilnom a odevnom priemysle dňa 1. januára 2005 a zrušenia kvót, t.j. skutočnosti, ktorá v spojení s vyhliadkou ešte väčšieho zvýšenia dovozu, bude mať ďalekosiahle následky na zamestnanosť v odvetví textilného a odevného priemyslu v Európe, ktorý je strategickým odvetvím s veľkým potenciálom pre budúcnosť a ktorý sa vyznačuje vysokou úrovňou regionálnej koncentrácie a ktorý je tvorený najmä malými podnikmi a mikropodnikmi, v ktorých pracujú prevažne ženy;
2.
vyzýva Komisiu, aby povzbudila všetky štáty WTO, s výnimkou najzraniteľnejších rozvojových krajín, aby rokovania rozvojového programu z Dohy využili na zabezpečenie recipročných, spravodlivých a porovnateľných podmienok pre vstup veľkých textilných a odevných výrobcov na trh, ako aj na uznanie etických a sociálnych doložiek a doložiek týkajúcich sa životného prostredia;
3.
vyzýva Komisiu, aby vypracovala štúdiu o spôsobe, akým vplýva postupná liberalizácia tohto odvetvia v rámci WTO na hospodársku, sociálnu a územnú súdržnosť, najmä v menej zvýhodnených a od tohto odvetvia veľmi závislých regiónoch;
4.
vyzýva Komisiu na zvýšenie ekonomického a politického tlaku na tretie krajiny s cieľom dosiahnuť v týchto krajinách progresívnejšie vykonávanie sociálnych noriem a noriem z oblasti životného prostredia;
5.
žiada WTO, aby urýchlila odstraňovanie prekážok obchodovania, ktoré nemajú colnú povahu, a aby harmonizovala technické pravidlá, napríklad uplatnením zásady vzájomného uznania;
6.
žiada Komisiu, aby sformulovala svoj budúci mandát k obchodným rokovaniam takým spôsobom, aby mohol byť obchod organizovaný tak, aby sa umožnilo zlepšenie pracovných podmienok, ochrana a zlepšenie sociálnych práv a účinná ochrana životného prostredia;
7.
žiada Komisiu, aby vyvíjala politický a ekonomický tlak zameraný na uvoľnenie kurzu čínskej meny, ktorý je umelo podhodnotený a ktorý odporuje postupnej liberalizácii svetového obchodu;
8.
vyzýva Komisiu, aby zjednodušovala postupy na ľahšie využívanie antidumpingových ustanovení zo strany MSP, a žiada, aby sa zvýšila transparentnosť antidumpingových postupov;
9.
nalieha na Komisiu, aby presadzovala nariadenie o prekážkach obchodovania, keď sa zistí prítomnosť nespravodlivých praktík, a aby si zabezpečila účinný nástroj monitorovania, ktorý jej umožní systematické odhaľovanie takýchto praktík a urýchlené zavedenie potrebných odvetných opatrení;
10.
zdôrazňuje, že svetový obchod, vrátane obchodu s Čínou, môže európske textilné odvetvie považovať skôr za "výzvu" než za "hrozbu", pokiaľ existujú rovnaké podmienky pre všetkých a strany dodržiavajú pravidlá obchodu, čo však rozhodne nie je súčasný prípad;
11.
berie na vedomie memorandum porozumenia, ktoré uzavrela Komisia s Čínou 10. júna 2005 s ohľadom na obmedzenie vývozu niektorého čínskeho textilu
;
12.
vyzýva Komisiu, aby pozorne sledovala následky ochranných opatrení pre textilný a odevný priemysel prijatých Spojenými štátmi, a najmä narušenie obchodu s textilom a odevmi Čínou;
13.
žiada Komisiu a členské štáty, aby aktívne podporovali výskum, inováciu a celoživotné odborné vzdelávanie prostredníctvom osobitných opatrení v rámci fondov EÚ s cieľom posilniť konkurenciu v textilnom a odevnom odvetví EÚ, a najmä MSP zasiahnutých zrušením kvót od 1. januára 2005, a prostredníctvom pomoci MSP pri zmierňovaní následkov premiestňovania výroby;
14.
zdôrazňuje, že okrem záujmov európskeho výrobného priemyslu je treba brať do úvahy aj dlhodobé záujmy európskych dovozcov;
15.
súčasne vyzýva Komisiu, aby lepšie chránila práva duševného vlastníctva v súlade s dohodou WTO TRIPS, aby bolo možné prijať účinné kroky v boji proti falšovaniu a pirátstvu; žiada tiež Komisiu, aby zaujala ofenzívne stanovisko na zabezpečenie dodržiavania dohody TRIPS (najmä článku 25 ods. 2), pokiaľ ide o textilný dizajn a vzory na trhoch mimo Spoločenstva a stanovila prísne odvetné opatrenia pre prípad ich nerešpektovania; domnieva sa, že by sa mali tiež prijať vhodné opatrenia proti tým, ktorí sa podieľajú na falšovaní a pirátstve;
16.
v tomto zmysle sa domnieva, že je nevyhnutné urobiť viac než prijať opatrenia, aby sa zvýšilo povedomie podnikov v rámci čínsko-európskej pracovnej skupiny a aby boli informované, a aby Komisia mohla zabezpečiť, že Čína uloží prísnejšie sankcie tým, ktorí sa zaoberajú falšovaním a pirátstvom;
17.
zdôrazňuje dôležitosť posilňovania zásady sociálnej zodpovednosti podnikov, striktného dodržiavania noriem a dohôd Medzinárodnej organizácie práce (ILO) a medzinárodných dohôd o životnom prostredí a o ľudských právach zaručujúcich trvalý rozvoj prostredníctvom začlenenia týchto zásad do bilaterálnych a multilaterálnych obchodných dohôd EÚ;
18.
dôrazne vyzýva Komisiu, aby podporila zvýšenie transparentnosti v súvislosti so všetkými podnikmi vyrábajúcimi textilné a odevné výrobky, do ktorých sú zapojené európske podniky, a aby sa v týchto podnikoch uplatňovali pracovné normy;
19.
vyzýva Komisiu, aby aktualizovala inštitucionálny rámec WTO a bilaterálne obchodné dohody, aby bol boj proti každej forme moderného otroctva, práce a vykorisťovania detí, a hlavne vykorisťovania žien pracujúcich v textilnom a odevnom odvetví v tretích krajinách účinný a aby sa zabezpečilo dodržiavanie základných práv pracujúcich predišlo sa sociálnemu dumpingu;
20.
vyzýva Čínu, aby ako člen ILO dodržiavala dohodnuté pracovné smernice a základné požiadavky týkajúce sa oblasti ochrany životného prostredia a trestala ich porušovanie;
21.
žiada Komisiu, aby zahájila ambicióznu iniciatívu na medzinárodnej úrovni s cieľom nastoliť lepšiu rovnováhu v príslušnosti, právomoci a sile rôznych medzinárodných organizácií a žiada účinné vykonávanie dohôd o sociálnych právach, ľudských právach a ochrane životného prostredia;
22.
trvá na tom, že podpora prispôsobenia tohto odvetvia sa musí považovať za cieľ politiky EÚ dotýkajúci sa všetkých politík EÚ, vrátane štrukturálnej politiky EÚ;
23.
uvedomuje si, že ochranné doložky, ktorých okamžité uplatňovanie sa vyžaduje podľa predpisov WTO, majú dočasnú platnosť; vyzýva Komisiu, aby stanovila konkrétny plán prechodnej pomoci pri reštrukturalizácii a rekvalifikácii celého textilného a odevného odvetvia, aby bola zaručená jeho budúcnosť a konkurencieschopnosť na medzinárodných trhoch;
24.
zdôrazňuje potrebu zvážiť na úrovni Spoločenstva prechodný odvetvový prístup k tomuto priemyslu a nalieha na Komisiu, aby túto skutočnosť vzala na vedomie s ohľadom na výnimočnú povahu a naliehavosť výziev, ktorým toto odvetvie čelí; zdôrazňuje tiež, že sociálny dialóg zohráva kľúčovú úlohu v otázkach súvisiacich s modernizáciou a v spôsoboch zvládnutia zmien potrebných na to, aby sa stalo toto odvetvie konkurencieschopným;
25.
žiada Komisiu, aby navrhla, aby každý podnik, ktorý chce vyvážať do EÚ, musel deklarovať svoje dodržiavanie medzinárodných sociálnych práv a práv týkajúcich sa životného prostredia, a aby bol do EÚ zakázaný dovoz výrobkov, ktoré tieto práva porušujú, najmä pokiaľ ide o výrobky vyrábané väzňami, deťmi a nútenými pracovníkmi zbavenými odborových práv;
26.
zdôrazňuje dôležitosť zavedenia povinného značenia pôvodu a mena výrobcu výrobkov v tomto odvetví, ktoré umožní zákazníkom zistiť ich pôvod;
27.
vyzýva Komisiu a členské štáty, aby prijali prísnejšie opatrenia v boji proti fenoménu falšovania textilných a odevných výrobkov a ochránili európskych spotrebiteľov;
28.
vyzýva preto Komisiu, aby navrhla zmeny a doplnenia nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva Ú. v.
ES L 302, 19.10.1992, s.
1.
na účely zavedenia colných kontrol zameraných na identifikáciu výrobkov s falošnými potvrdeniami o pôvode;
29.
žiada, aby EÚ po roku 2006 zachovala vo všetkých európskych regiónoch vyrábajúcich textil európske štrukturálne fondy, ktoré poskytnú pomoc pre výskum, inováciu, odborné vzdelávanie a MSP;
30.
vyzýva Komisiu, aby použila všetky rezervy štrukturálnych fondov na prekonanie neočakávaných miestnych a odvetvových kríz a na uľahčenie začatia podnikania a na podporu MSP v príslušných regiónoch s cieľom podporiť tvorbu pracovných miest v iných odvetviach;
31.
opätovne trvá na tom, že podpora, ktorú EÚ poskytuje podnikom v rámci mnohých príležitostí ponúkaných štrukturálnymi fondmi by mala byť podmienená konkrétnymi záväzkami v oblasti zamestnanosti a miestneho a regionálneho rozvoja, ktoré sú v súlade s myšlienkami obsiahnutými v lisabonskej stratégii;
32.
vyzýva Komisiu, aby vypracovala novú štúdiu na účely určenia toho, ktoré opatrenia by mohli byť prijaté na podporu textilného priemyslu v rozvojových a najmenej rozvinutých krajinách, pre ktoré je vývoz textilu životne dôležitý, aby sa zvýšila výroba a oživili sa ich národné a regionálne trhy;
33.
nalieha, aby boli v najmenej rozvinutých krajinách vytvorené potrebné zariadenia na zlepšenie ich konkurencieschopnosti na medzinárodných trhoch s textilom a na podporu regionálnej spolupráce;
34.
uvedomuje si, že liberalizácia zasahuje mužov a ženy rôznym spôsobom, a že v mnohých chudobných krajinách môže riziko kolapsu odevného priemyslu v dôsledku zrušenia kvót vážne oslabiť pozíciu žien;
35.
zdôrazňuje, že pokiaľ ide o systém všeobecných colných preferencií, zachovanie výrobnej a vývoznej kapacity najzraniteľnejších krajín si vyžaduje zachovanie preferencií v ich prospech, v súlade s vyššie uvedeným uznesením Parlamentu, ktoré počíta s mechanizmom postupného odnímania colných výhod udelených výrobkom pochádzajúcim z prijímajúcich krajín, ktoré dosiahli vysokú úroveň konkurencieschopnosti v danej oblasti, s cieľom pomôcť najzraniteľnejším krajinám v medzinárodnom obchode s textilnými a odevnými výrobkami;
36.
odporúča euro-stredomorské partnerstvo na podporu spolupráce v tomto odvetví a na podporu konkurencieschopnosti tohto odvetvia prostredníctvom pro-aktívnej politiky na podporu odborného vzdelávania, výskumu a vývoja, technologických inovácií, rozširovaním osvedčených postupov a výmenou informácií o trhu; odporúča, aby sa vytvorila euro-stredomorská sieť škôl, odborných vzdelávacích inštitúcií a technických centier s odborným zameraním na textilné a odevné odvetvie, ktoré by podporovali technickú spoluprácu, odborné vzdelávanie a spoločné výskumné programy;
37.
v súlade s kritériami stanovenými v oznámení Komisie zo 16. marca 2005 o pravidlách pôvodu v prednostných obchodných režimoch - ciele pre budúcnosť ( KOM(2005)0100 ) vyzýva Komisiu, aby pozorne zvážila, ako by bolo možné tieto pravidlá zjednodušiť a spružniť, ako aj potrebu účinnejšieho monitorovania ich uplatňovania tak, aby nedochádzalo k zneužívaniu preferencií; dúfa, že nové pravidlá zaručia dodržiavanie a splnenie záväzkov voči euro-stredomorskej oblasti; naliehavo žiada, aby bola vypracovaná štúdia účinku zjednodušených prednostných pravidiel pôvodu na textilný a odevný priemysel v EÚ a v najmenej rozvinutých krajinách;
38.
nalieha na Komisiu, aby urýchlene prijala kroky a záväzky s cieľom vytvoriť v rámci euro-stredomorských asociačných dohôd konsolidovaný trh, a urýchlene uzatvorila a účinne vykonala bilaterálne dohody medzi stredomorskými krajinami, aby sa uľahčil voľný pohyb výrobkov v euro-stredomorskej oblasti ako celku; odporúča, aby sa pre túto oblasť zriadil spoločný colný rámec;
39.
zdôrazňuje, že nedostatočný prístup k financovaniu a nevhodnosť niektorých finančných nástrojov je pre MSP v tomto odvetví, ako aj v mnohých iných odvetviach európskeho hospodárstva, stále veľkou prekážkou; vyzýva Komisiu, aby preskúmala príslušné opatrenia a stimuly na zachovanie časti výrobného reťazca v krajinách euro-stredomorskej oblasti, nových štátoch EÚ a krajinách podieľajúcich sa na politike európskeho susedstva a partnerstva;
40.
žiada, aby výsledok debaty medzi členskými štátmi umožnil skoršie uplatňovanie kumulácie pôvodu na všetky zraniteľné krajiny a krajiny na juhu Stredomoria;
41.
žiada, aby bola zriadená euro-stredomorská výrobná oblasť, keďže toto je jediný spôsob ako zabezpečiť, aby krajiny na južnom a severnom pobreží Stredomoria mohli čeliť americkým a ázijským regionálnym zoskupeniam a chrániť priemyselnú výrobu a zamestnanosť; domnieva sa, že sú v tejto súvislosti potrebné osobitné európske rozpočtové prostriedky na podporu programov pre výskum, inováciu a spoluprácu;
42.
vyzýva Komisiu, aby pozorne preskúmala dôsledky novej politiky týkajúcej sa chemických látok (REACH) v tomto odvetví, najmä jej vplyv na konkurencieschopnosť, najmä MSP, a aby upravila návrhy tejto novej politiky tak, aby dovážané výrobky neboli zvýhodnené na úkor výrobkov vyrobených v EÚ;
43.
vyzýva Komisiu, aby preskúmala všetky parametre týkajúce sa REACH, najmä dôsledky na zvyšovanie nákladov, kapacitu pre inovácie a účinok na konkurencieschopnosť medzi výrobkami vyrobenými v EÚ a výrobkami dovezenými z tretích krajín, ktoré musia byť predmetom podrobného preskúmania dôsledkov, berúc do úvahy dôsledky pre MSP;
44.
žiada Komisiu, aby vyhľadávala nástroje na podporu odevného priemyslu Stredomoria a umožní, aby mal prospech z opatrení, ktoré majú posilniť euro-stredomorskú výrobnú oblasť v textilnom a odevnom odvetví;
45.
žiada vytvorenie európskeho textilného plánu, ktorý stanoví osobitný rozpočet pre výskum, inováciu, odborné vzdelávanie a podporu MSP, ako aj na obnovenie miest a rekvalifikáciu zamestnancov; považuje za nevyhnutné podporovať európsky sociálny dialóg a konzultácie so sociálnymi partnermi v priemysle o vytvorení a dodržiavaní tohto plánu;
46.
považuje za nevyhnutné prijať opatrenia na podporu technologických inovácií a víta vytvorenie európskej technologickej platformy pre textilný a odevný priemysel, ktorá pripraví dlhodobú a inovatívnu stratégiu na zvýšenie svetovej konkurencieschopnosti tohto odvetvia a povzbudí a skoordinuje snahy o výskum a vývoj;
47.
úprimne víta správu Skupiny na najvyššej úrovni pre textilný a odevný priemysel EÚ z 30. júna 2004 o výzvach roku 2005 - európsky textilný a odevný priemysel v prostredí bez kvót Úplné znenie správy Skupiny na vysokej úrovni je prístupné na webovej stránke: http://europa.eu.int/comm/enterprise/textile/documents/hlg_report_30_06_04.pdf
z hľadiska podstaty jej odporúčaní a realistického chápania situácie v odvetví spolu s navrhovanou stratégiou;
48.
vyzýva Komisiu, aby zabezpečila, že 7. rámcový program výskumu a vývoja sa bude výraznejšie sústrediť na MSP a pomôže prekonať problémy spojené s presunom výskumu a vývoja na podniky; okrem toho požaduje vytvorenie priaznivejších podmienok, aby sa výskum a inovácie mohli stať neoddeliteľnou súčasťou podnikateľských činností bez ohľadu na veľkosť podniku;
49.
vyzýva Komisiu a členské štáty, aby prijali stimuly a konkrétne programy pomoci a podporili tak MSP v textilnom a odevnom odvetví v investíciách do vlastných výskumných a vývojových a netechnologických inovačných činností; poukazuje na význam investícií do netechnologického výskumu a vyzýva Komisiu, aby prepracovala predpisy týkajúce štátnej pomoci tak, aby umožnili posudzovať investície v tejto kategórii tak ako investície do výskumu a vývoja;
50.
vyzýva regionálne a národné úrady, aby v úzkej spolupráci s ekonomickými a sociálnymi aktérmi vypracovali miestne strategické plány pre oblasti, kde sa sústreďuje textilný priemysel;
51.
poveruje svojho predsedu, aby toto uznesenie postúpil Rade a Komisii.
