4.11.2009 B7-0131/2009 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o samite EÚ – Rusko dňa 18. novembra 2009 v Štokholme
Elmar Brok
,
José Ignacio Salafranca Sánchez-Neyra
,
Ioannis Kasoulides
v mene poslaneckého klubu PPE
PE428.743v01-00 B7‑0131/2009 Uznesenie Európskeho parlamentu o samite EÚ – Rusko dňa 18. novembra 2009 v Štokholme
Európsky parlament ,
– so zreteľom na dohodu o partnerstve a spolupráci medzi EÚ a Ruskom, ktorá nadobudla platnosť v roku 1997 a ktorej platnosť sa skončila v roku 2007,
– so zreteľom na rokovania o novej všeobecnej dohode o spolupráci medzi EÚ a Ruskom, ktoré sa začali na samite EÚ – Rusko v dňoch 26. a 27. júna 2008 v Chanty-Mansijsku,
– so zreteľom na svoje predchádzajúce správy a uznesenia o Rusku a vzťahoch EÚ a Ruska, najmä na uznesenie zo 17. septembra 2009 o vraždách aktivistov za dodržiavanie ľudských práv v Rusku, uznesenie zo 17. septembra 2009 o vonkajších aspektoch energetickej bezpečnosti a uznesenie z 19. júna 2008 o samite EÚ – Rusko, ktorý sa konal 26. – 27. júna 2008 v Chanty-Mansijsku,
– so zreteľom na záverečné vyhlásenie a odporúčania Parlamentného výboru pre spoluprácu EÚ – Rusko v nadväznosti na jeho 11. schôdzu, ktorá sa konala 16. – 17. februára 2009 v Bruseli,
– so zreteľom na konzultácie medzi EÚ a Ruskom o ľudských právach,
– so zreteľom na výsledky zasadnutia Stálej rady pre partnerstvo EÚ a Ruska, ktoré sa konalo 19. októbra 2009 v Bruseli,
– so zreteľom na návrh programu nadchádzajúceho samitu EÚ – Rusko, ktoré sa bude konať 18. novembra 2009 v Štokholme,
– so zreteľom na článok 110 ods. 2 rokovacieho poriadku,
A. keďže Európska únia sa aj naďalej zasadzuje za ďalší rozvoj svojich vzťahov s Ruskom, čo vedie k hlbokej a komplexnej hospodárskej integrácii a vzájomnej prepojenosti,
B. keďže uzavretie novej všeobecnej dohody o spolupráci medzi EÚ a Ruskom, v súvislosti s ktorou sa šieste kolo rokovaní konalo začiatkom októbra 2009 a ďalšie kolo je naplánované na polovicu decembra 2009, má aj naďalej rozhodujúci význam pre ďalší rozvoj a zintenzívnenie spolupráce medzi týmito dvomi partnermi,
C. keďže EÚ a Rusko, ktoré je členom Bezpečnostnej rady OSN, majú spoločnú zodpovednosť za udržiavanie globálnej stability a keďže posilnená spolupráca a dobré susedské vzťahy medzi EÚ a Ruskom majú mimoriadny význam pre stabilitu, bezpečnosť a prosperitu v Európe,
D. keďže vstup Ruska do Svetovej obchodnej organizácie (WTO) by pod podmienkou úplného dodržiavania a uplatňovania záväzkov a povinností vyplývajúcich z členstva vo WTO predstavoval výrazný prínos k ďalšiemu zlepšeniu hospodárskych vzťahov medzi EÚ a Ruskom a pripravil by cestu k dohode o hlbokej a komplexnej hospodárskej integrácii medzi oboma partnermi,
E. keďže energetika a bezpečnosť dodávok energie patrí k najväčším výzvam pre Európu, ako aj k hlavným oblastiam spolupráce s Ruskom; keďže je potrebné spoločne sa usilovať o úplné a účinné využitie systémov prepravy energie, a to tak existujúcich systémov, ako aj tých, ktoré je potrebné ďalej rozvíjať; a keďže silná závislosť EÚ od fosílnych palív dovážaných z Ruska môže brániť vytvoreniu vyváženého, jednotného a hodnotovo orientovaného európskeho postoja k Rusku,
F. keďže EÚ a Rusko by spolu mohli a mali zohrávať aktívnu úlohu pri nastolení mieru a stability na európskom kontinente, a to predovšetkým spolupracovať, aby v rámci medzinárodného práva dosiahli mierové urovnanie konfliktov medzi Gruzínskom a jeho separatistickými regiónmi Južné Osetsko a Abcházsko, ako aj konfliktov v Náhornom Karabachu a Podnestersku,
G. keďže 25. októbra 2009 zadržali ruské pohraničné hliadky 16 občanov Gruzínska z gruzínskej obce Gremiskhevi, ktorí údajne prekročili administratívnu hranicu medzi Gruzínskom a separatistickým regiónom Južné Osetsko, a keďže spory tohto druhu vážne ohrozujú slobodu pohybu a prístup k poľnohospodárskej pôde na oboch stranách administratívnych hraníc a mali by sa vyriešiť medzi dotknutými stranami v rámci mechanizmu prevencie incidentov a reakcie na ne („Incident Prevention and Response Mechanism“), ktorý spoločne riadi Organizácia pre bezpečnosť a spoluprácu v Európe (OBSE) a monitorovacia misia EÚ v Gruzínsku (EUMM),
H. keďže Rusko a USA dňa 19. októbra 2009 v Ženeve znovu nadviazali vzájomné rozhovory o vypracovaní novej dohody nadväzujúcej na Zmluvu o obmedzení strategických zbraní (START), a tým urobili prvý konkrétny krok v rámci zlepšovania vzťahov medzi USA a Ruskom, ako oznámila vláda prezidenta Obamu; keďže 23. októbra 2009 minister obrany USA Robert Gates oznámil na tlačovej konferencii konanej v nadväznosti na stretnutie ministrov NATO v Bratislave, že ruské radarové stanice Gabala a Armavir, ktorých spoločné využívanie Rusko navrhlo, by mohli byť skutočným prínosom pre všeobecný systém protiraketovej obrany v Európe, ktorý Spojené štáty v súčasnosti budujú, čím by sa pre USA, NATO a Rusko otvorila perspektíva stať sa partnermi pri budovaní spoločného systému protiraketovej obrany; a keďže v dňoch 18. septembra až 5. októbra 2009 uskutočnilo Rusko a Bielorusko strategické manévre, ktoré síce boli v súlade s postupmi stanovenými vo Viedenskom dokumente OBSE z roku 1999, ale vyvolali vážne obavy, pokiaľ ide o ich súlad s obsahom a duchom programu pre Východné partnerstvo a dohody o partnerstve a spolupráci medzi EÚ a Ruskom,
I. keďže aj naďalej pretrvávajú vážne obavy nad vývojom v Rusku, pokiaľ ide o demokraciu, ľudské práva, nezávislosť súdnictva, posilnenú štátnu kontrolu médií, neschopnosť policajných a súdnych orgánov nájsť osoby zodpovedné za vraždy novinárov a obhajcov ľudských práv, represívne opatrenia proti opozícii, selektívne uplatňovanie práva príslušnými orgánmi, ako aj regulárnosť volieb vrátane regionálnych a miestnych volieb konaných 11. októbra 2009; a keďže 16. decembra 2009 bude udelená Sacharovova cena organizácii Memorial a ďalším obhajcom ľudských práv v Rusku,
J. keďže je dôležité, aby EÚ vystupovala ako celok, preukazovala solidaritu a jednotnosť vo vzťahoch s Ruskom a aby tieto vzťahy boli založené na vzájomných záujmoch a spoločných hodnotách,
1. poznamenáva, že samit EÚ – Rusko, ktorý sa uskutoční 18. novembra 2009 v Štokholme, sa sústredí na hospodársku a finančnú krízu, zmenu klímy, energetiku a energetickú bezpečnosť a na mnohé regionálne a medzinárodné otázky a dúfa, že toto stretnutie ďalej zlepší vzťahy medzi EÚ a Ruskom;
2. opätovne potvrdzuje svoje presvedčenie, že Rusko zostáva dôležitým partnerom na účely budovania strategickej spolupráce a že EÚ zdieľa s Ruskom nielen hospodárske a obchodné záujmy, ale aj cieľ úzkej spolupráce na medzinárodnej úrovni a tiež v rámci nášho spoločného susedstva;
3. vyjadruje podporu úsiliu o vytváranie budúcich vzťahov s Ruskom pragmatickým spôsobom, pričom sa pozornosť bude sústreďovať na prebiehajúcu spoluprácu na základe štyroch spoločných priestorov, rokovania o novej všeobecnej dohode o spolupráci a realizáciu záväzkov a dohôd, ktoré sa doteraz uzavreli;
4. víta pokrok dosiahnutý pri rokovaniach o novej dohode medzi EÚ a Ruskom, ktorá by mala pokrývať všetky oblasti spolupráce medzi oboma stranami a ktorá by mala byť pokračovaním súčasnej dohody o partnerstve a spolupráci, či už ide o rozsah záväzkov alebo zahrnuté oblasti;
5. vyjadruje poľutovanie nad skutočnosťou, že súčasná situácia v oblasti demokracie, ľudských práv a zásad právneho štátu v Rusku, ktoré je členom Rady Európy a OBSE, vyvoláva vážne obavy, pokiaľ ide o ochotu a schopnosti Ruska dodržiavať tieto zásady a hodnoty, a preto trvá na tom, aby ochrana ľudských práv bola kľúčovým bodom programu samitu EÚ – Rusko a neoddeliteľnou súčasťou novej dohody medzi EÚ a Ruskom;
6. znovu pripomína, že podporuje vstup Ruska do WTO, ktorého dôsledkom bude vytvorenie rovnakých podmienok pre podnikateľské spoločenstvá na oboch stranách a ktorý značne pomôže Rusku v jeho úsilí vybudovať moderné a diverzifikované hospodárstvo založené na vyspelých technológiách; vyzýva Rusko, aby urobilo potrebné kroky na odstránenie zostávajúcich prekážok v procese vstupu do WTO, ktorými sú najmä ruské vývozné clá, výška železničných poplatkov za tranzit tovaru cez Rusko a obmedzenia dovozu mäsa, mlieka a rastlinných výrobkov, pričom EÚ by následne mala začať rozhovory o uzavretí dohody o voľnom obchode s Ruskou federáciou; víta v tejto súvislosti rozhodnutie Ruska, Bieloruska a Kazachstanu, že sa nebudú usilovať o členstvo vo WTO ako jednotná colná únia, pretože by to mohlo príslušné rokovania predĺžiť o mnoho rokov;
7. vyjadruje však obavy, pokiaľ ide o niektoré opatrenia, ktoré ruská vláda zaviedla ako odpoveď na hospodársku krízu; v tejto súvislosti vyzýva ruskú vládu, aby tieto opatrenia prehodnotila s ohľadom na prísľuby vyjadrené na nedávnom samite G20, že na prekonanie krízy sa nebudú prijímať protekcionistické opatrenia;
8. znovu zdôrazňuje dôležitosť vytvorenia spoločného hospodárskeho priestoru (SHP) medzi EÚ a Ruskom a ďalšieho rozvoja cieľov dohodnutých v rámci plánu uskutočnenia SHP, najmä v súvislosti s vytvorením otvoreného a integrovaného trhu medzi EÚ a Ruskom;
9. vyzýva Radu a Komisiu, aby posilnili svoje úsilie o riešenie problémov pri prekračovaní hraníc EÚ s Ruskom, aby sa zapojili do konkrétnych projektov a aby plne využívali nový nástroj susedstva a partnerstva a fondy INTERREG na cezhraničnú spoluprácu; vyjadruje poľutovanie nad skutočnosťou, že Rusko doteraz nedodržalo svoj záväzok postupne zrušiť poplatky za prelety nad Sibírou, a vyzýva Rusko, aby podpísalo dohodu, ktorá bola v tejto otázke dosiahnutá na samite v Samare;
10. víta zintenzívnenie dialógu medzi EÚ a Ruskom o energetike, ktorá patrí k najdôležitejším aspektom spolupráce medzi oboma stranami; zdôrazňuje dôležitosť dovozu energie pre európske hospodárstva, čo vytvára potenciálnu príležitosť na ďalšiu obchodnú a hospodársku spoluprácu medzi EÚ a Ruskom; zdôrazňuje, že základom takejto spolupráce by mali byť zásady vzájomnej prepojenosti a transparentnosti, ako aj rovnaký prístup k trhom, infraštruktúre a investíciám; vyzýva Radu a Komisiu, aby zabezpečili, že sa do novej dohody medzi EÚ a Ruskom začlenia zásady Zmluvy o energetickej charte a jej príloha Protokol o tranzite;
11. očakáva podpis dohody medzi Európskou úniou a Ruskom o zavedení mechanizmu včasného varovania o energetickej bezpečnosti, ktorá zahŕňa poskytovanie informácií, konzultácie a realizáciu, a vyzýva švédske predsedníctvo a Komisiu, aby spolupracovali s ruskými úradmi, Gazpromom, ukrajinskými úradmi a ukrajinským Naftohazom s cieľom zabrániť opakovaným prerušeniam dodávok, ku ktorým došlo v uplynulých rokoch;
12. zdôrazňuje že Rusko musí v plnej miere podporovať záväzné ciele v oblasti zmeny klímy vyplývajúce z Kjótskeho protokolu, a vyzýva švédske predsedníctvo a Radu, aby spolupracovali s Ruskom s cieľom dosiahnuť globálnu dohodu na Konferencii OSN o zmene klímy, ktorá sa bude konať od 7. do 18. decembra 2009 v Kodani;
13. víta pokrok, ktorý dosiahli EÚ a Rusko v realizácii spoločného priestoru slobody, bezpečnosti a spravodlivosti, a opätovne vyzýva členské štáty EÚ aj Rusko, aby v plnej miere realizovali dohody týkajúce sa zjednodušenia vízovej povinnosti a readmisných dohôd; vyzýva na ďalšiu spoluprácu v oblasti nelegálneho prisťahovalectva, zlepšenia kontrol dokladov totožnosti a lepšej výmeny informácií o terorizme a organizovanom zločine; zdôrazňuje, že Rada a Komisia musia zabezpečiť, aby Rusko dodržiavalo všetky podmienky stanovené vo všetkých dosiahnutých dohodách o zrušení víz z dlhodobého hľadiska, a zabrániť tak narušeniu bezpečnosti v Európe;
14. vyzýva Radu a Komisiu, aby s ruskou vládou zrealizovali spoločné iniciatívy zamerané na posilnenie bezpečnosti a stability vo svete, a najmä v oblasti spoločného susedstva, ako aj na to, aby sa v rámci medzinárodného práva dosiahlo mierové urovnanie konfliktov v Náhornom Karabachu a Podnestersku, a predovšetkým konfliktu medzi Gruzínskom a jeho separatistickými regiónmi Južné Osetsko a Abcházsko;
15. v tejto súvislosti víta úspechy misie EUMM, ktorá preukázala ochotu a schopnosť EÚ rozhodne konať v záujme podpory mieru a stability a ktorá prispela k vytvoreniu podmienok potrebných na vykonávanie dohôd z 12. augusta a 8. septembra 2008; znovu pripomína svoj záväzok voči územnej celistvosti Gruzínska a vyzýva všetky zúčastnené strany, aby plne dodržiavali svoje záväzky; pripomína, že EUMM má mandát pre celé územie krajiny, a požaduje voľný prístup EUMM do Abcházska a Južného Osetska, ktorý bol tejto misii doteraz odmietaný; opätovne potvrdzuje svoju plnú podporu ženevským rozhovorom a spoločnému vedeniu tohto fóra, na ktorom sa podieľajú EÚ, OSN a OBSE;
16. žiada predsedníctvo Rady, aby vyhlásilo, že EÚ podporuje rozhovory medzi Ruskom a USA o novej dohode nadväzujúcej na dohodu START a iniciatívy zamerané na vytvorenie spoločného systému protiraketovej obrany, na ktorom sa budú podieľať USA, Rusko a NATO;
17. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vláde a parlamentu Ruskej federácie, Rade Európy a Organizácii pre bezpečnosť a spoluprácu v Európe.
