Parlament reaguje na jadrovú skúšku
Vonkajšie vzťahy
2006-10-11 - 17:17
Vzhľadom na informácie o pravdepodobnom uskutočnení jadrových skúšok Severnou Kóreou bola do zasadnutia pléna pridaná rozprava o tomto probléme, ktorej sa zúčastnil aj generálny tajomník a vysoký splnomocnenec EÚ pre oblasť spoločnej zahraničnej a bezpečnostnej politiky Javier SOLANA.
Všetci prítomní tento krok mimoriadne ostro odsúdili a diskutovali o rôznych možnostiach vhodnej reakcie – od sankcií až po dialóg.
USA a európske mocnosti navrhujú potrestať Severnú Kóreu uvalením sankcií.
Avšak v reakcii na možnosť ich zavedenia už média publikovali vyhlásenie istého pchjongjanského predstaviteľa, podľa ktorého by sa tento krok rovnal „vyhláseniu vojny“.
Šéf európskej diplomacie Javier SOLANA dôrazne a ostro odsúdil “pravdepodobne jadrovú skúšku” a pripomenul, že nejde len o hrozbu regiónu, v ktorom sa S. Kórea nachádza, ale pre celý svet.
Tento čin podľa neho predstavuje aj hrozbu opätovných zbrojných pretekov.
Severná Kórea ide pri svojom konaní podľa neho proti záujmom jej samotného ľudu, pretože ten je chudobný a vláda pritom míňa miliardy na zbrojenie.
Solana pri tejto príležitosti vysoko ocenil reakcie krajín, predovšetkým reakciu Číny, ktorými medzinárodné spoločenstvo jadrové skúšky spoločne odsúdilo.
Eurokomisárka Benita FERRERO WALDNER označila krok Severnej Kórei za „extrémne vážnu a odsúdeniahodnú záležitosť“, a súčasne „hrozbu pre celý svet“.
Pchjongjang sa tým podľa nej ešte viac vzdialil od medzinárodného spoločenstva a ešte väčšmi sa tým izoloval. „Možno skúša, či medzinárodné spoločenstvo teraz ostane jednotné, to sa však stalo“, dodala.
Vo svojom príspevku sa zároveň vyjadrila za pokračujúce poskytovanie humanitárnej pomoci ľudu tejto krajiny.
Za skupinu EPP-ED vystúpil v rozprave José Ignacio SALAFRANCA SÁNCHEZ-NEYRA (EPP-ED, ES).
Jadrové skúšky označil za provokáciu a hrozbu pre celý svet a dodal, že ide „o diktatúru stalinistického typu, ktorá svoje obyvateľstvo drží v chudobe a hlade a pritom investuje do zbraní“.
Práve preto je podľa neho dôležité, aby medzinárodné spoločenstvo „účinne a adekvátne“ reagovalo.
Európska únia má podľa neho upresniť, aké sú možnosti sankcií, ktoré by sa mohli na Severnú Kóreu uvaliť.
Za „vynikajúce“ označil to, že Čína „po prvýkrát prejavila odhodlanie reagovať v rámci OSN na strane medzinárodného spoločenstva“ a tiež žiada prijatie opatrení.
Martin SCHULZ (PES, DE) za Socialistickú skupinu uviedol, že vystúpenia Javiera Solanu a prítomnej eurokomisárky ukázali, že „EÚ sa snaží reagovať normálnou formou“.
Prirodzenou reakciou by podľa neho totiž bol hnev, no to sa nesmie stať, a preto je dobré, že reakcie sú uvážené.
Ako pripomenul, priestor na reakciu je obmedzený, lebo atómová zbraň je v rukách „nepredvídateľného a bláznivého“ diktátora.
Preto treba podľa neho s touto krajinou predovšetkým rokovať.
Vo svojim príspevku ocenil reakciu Japonska a ďalších krajín, ktoré tento krok tiež okamžite odsúdili a kriticky sa vyjadril na adresu súčasnej vlády USA za zmrazenie kontaktov a zapájania Severnej Kórei, ktoré prebiehali za vlády Billa Clintona, no po jej vystriedaní boli zrušené.
V mene Skupiny Aliancie liberálov a demokratov za Európu vystúpil poslanec István SZENT-IVÁNYI (ALDE, HU).
Severná Kórea podľa neho „prekročila povolenú čiaru“ a je preto potrebné „dať najavo, že takéto čosi sa viac nebude tolerovať“.
Čo sa týka možností riešenia, vyslovil sa za návrat k 6-stranným rokovaniam a k snahám presvedčiť túto krajinu aby skončila s jadrovým programom a pracovali v rámci partnerstva za mier.
Vláde Severnej Kórei odkázal, že sa mýli, ak si myslí, že nemá čo stratiť.
Gérard ONESTA (Greens/EFA, FR) zo Skupiny zelených/Európskej slobodnej aliancie uviedol, že ľudia v tejto krajine sú „celkom odrezaní od reality a kŕmení falošnými informáciami, že ich chce niekto napadnúť“.
Jedinou kartou v tejto situácii je podľa neho „Čína, ktorá tento režim vytvorila.“
Tobias PFLÜGER (GUE/NGL, DE) za Konfederatívnu skupinu Európskej zjednotenej ľavice - Nordickej zelenej ľavice taktiež odsúdil jadrové testy ohrozujúce celý svet a zdravie kórejských obyvateľov a pripomenul, že je potrebné „zabrániť akejkoľvek eskalácii napätia“.
Vyjadril počudovanie nad postojom USA, ktoré nechcú rokovať.
Vláda USA podľa neho „musí prekonať svoj tieň a rokovať“, pretože sankcie zas postihnú len chudobné obyvateľstvo.
V otázke jadrových zbraní zároveň ostro kritizoval aj niektoré štáty EÚ a tiež USA. „Zaviazali sme sa k nešíreniu jadrových zbraní, ale Veľká Británia a Francúzsko dokonca stále vyvíjajú nové.
Ktorá veľmoc sa teda drží článku o nešírení?“
Ģirts Valdis KRISTOVSKIS (UEN, LV) zo Skupiny Únie za Európu národov ocenil rýchlu reakciu a odsúdenie jadrových skúšok, no kritizoval nedostatok analýzy príčin takéhoto konania.
Bastiaan BELDER (IND/DEM, NL) v mene Skupiny nezávislosť/demokracia pripomenul, že svet čelí dvom jadrovým krízam – v Severnej Kórei a v Iráne – a preto je podľa neho teraz dôležitá najmä úloha dvoch stálych členov BR OSN, Číny a Ruska.
20061010IPR11533
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
