23.4.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Sophia in 't Veld, Alexander Alvaro, Sarah Ludford, Jeanine Hennis-Plasschaert
v mene Skupiny Aliancie liberálov a demokratov za Európu
o homofóbii v Európe
Uznesenie Európskeho parlamentu o homofóbii v Európe
Európsky parlament ,
–
so zreteľom na medzinárodné nástroje zabezpečujúce ľudské práva a základné slobody a zakazujúce diskrimináciu, z ktorých treba spomenúť najmä Európsky dohovor o ochrane ľudských práv a základných slobôd,
–
so zreteľom na články 6 a 7 Zmluvy o Európskej únii a článok 13 Zmluvy o ES, ktoré zaväzujú EÚ a jej členské štáty k zachovávaniu ľudských práv a základných slobôd a k zabezpečeniu európskych prostriedkov na boj proti diskriminácii a porušovaniu ľudských práv,
–
so zreteľom na Chartu základných práv Európskej únie, najmä na jej článok 21, v ktorom sa zakazuje diskriminácia na základe sexuálnej orientácie,
–
so zreteľom na činnosť Európskej únie v oblasti boja proti diskriminácii založenej na sexuálnej orientácii a homofóbii, najmä na antidiskriminačnú smernicu 2000/78/ES, ktorá ustanovuje všeobecný rámec pre rovnaké zaobchádzanie v zamestnaní a povolaní a na rok 2007 ako Európsky rok rovnakých príležitostí pre všetkých,
–
so zreteľom na svoje predchádzajúce uznesenia o homofóbii, ochrane menšín a politikách antidiskriminácie, a najmä na uznesenia o homofóbii v Európe, ako aj o náraste násilia súvisiaceho s rasizmom a homofóbiou v Európe,
–
so zreteľom na článok 103 ods. 2 rokovacieho poriadku,
A.
keďže Európsky parlament zaznamenal v mnohých krajinách zvyšujúci sa počet prejavov plných nenávisti proti spoločenstvu LGTB vrátane Belgicka, Ruska, Lotyšska a Chorvátska,
B.
keďže sa vedúci predstavitelia náboženského života stále zameriavajú diskriminujúcim spôsobom na homosexuálov, medzi ktorých patrí napríklad namurský biskup, ktorý označil 4. apríla homosexualitu za „abnormálnu“ a vyhlásil, že „homosexualita je nedokonalé štádium vývinu ľudskej sexuality“, alebo predseda talianskej biskupskej konferencie, ktorý prirovnal návrh zákona, ktorý udeľuje obmedzené práva dvojiciam rovnakého pohlavia, k povoleniu incestu alebo pedofílie,
C.
keďže toto uznesenie, ako aj uznesenie o homofóbii v Európe, sú výsledkom týchto a podobných znepokojujúcich udalostí, napríklad zákazu usporiadať protestné pochody za rovnosť a pochody homosexuálov, ktorý vydali miestne orgány, používania ohnivej alebo výhražnej rétoriky či nenávistných prejavov zo strany politických a náboženských vodcov, zlyhania polície v úsilí zabezpečiť primeranú ochranu pokojných demonštrácií, či dokonca ich rozohnania, násilných demonštrácií homofóbnych skupín,
D.
keďže v nasledujúcich mesiacoch sú v celej Európe a vo svete naplánované pochody za rovnosť a sprievody homosexuálov s účastníkmi a organizátormi čeliacimi napriek základnému právu na slobodu prejavu a zhromažďovania možnému fyzickému násiliu namierenému proti nim, ako to pripomenul aj komisár Rady Európy pre ľudské práva,
E.
keďže Európsky parlament opakovane žiadal o dokončenie antidiskriminačného legislatívneho balíka, vychádzajúceho z čl. 13 Zmluvy o ES a pravidelne žiada Komisiu o vydanie smernice zakazujúcej diskrimináciu na základe sexuálnej orientácie vo všetkých oblastiach,
F.
keďže Európsky parlament vyjadril už vo svojom uznesení z 15. júna 2006 o náraste násilia súvisiaceho s rasizmom a homofóbiou v Európe vážne obavy zo situácie v Európe, a najmä v Poľsku, pričom odsúdil vyhlásenia vedúcich predstaviteľov strany pod názvom Liga poľských rodín, najmä podpredsedu a ministra školstva poľskej vlády, podnecujúce nenávisť a násilie,
G.
keďže v marci podpredseda vlády a minister školstva poľskej vlády informoval o návrhu právneho predpisu, ktorý trestá „homosexuálnu propagandu“ v školách a objasnil obsah tohto návrhu právneho predpisu, ktorý má ustanovovať odvolanie, pokuty alebo uväznenie riaditeľov škôl, učiteľov a žiakov v prípadoch obhajovania práv homosexuálov, lesbičiek, bisexuálov a transsexuálov (LGTB) v školách,
H.
keďže zástupca ministra školstva v poľskej vláde potvrdil, že administratíva vypracováva taký právny predpis, a vyhlásil, že „učitelia, ktorí sa priznajú k svojej homosexualite budú prepustení z práce“,
I.
keďže podpredseda vlády a minister školstva poľskej vlády vyjadril túžbu podporiť prijatie podobných právnych predpisov na úrovni EÚ,
J.
keďže navrhovaný právny predpis získal podporu poľského predsedu vlády, ktorý vyhlásil, že „propagácia homosexuálneho životného štýlu u mladých ľudí v škole ako alternatívy bežného života zachádza príliš ďaleko a tieto druhy iniciatív v školách sa musia skončiť“,
K.
keďže poľská verejná ochrankyňa práv detí uviedla, že pripravuje zoznam zamestnaní nevhodných pre homosexuálov,
L.
keďže prezident Poľskej republiky vyhlásil 20. februára počas návštevy v Írsku, že „ak by sa tento druh prístupu k sexuálnemu životu podporoval vo veľkom rozsahu, ľudské pokolenie by zaniklo“,
M.
keďže realizácia roku 2007 ako Roku rovnakých príležitostí pre všetkých sa v Poľsku poľská vláda výrazne odsúva a nerozhodnosťou administratívy v súvislosti s podporou projektov, ku ktorým patria projekty navrhnuté organizáciami LGBT, čo v podstate vedie k blokovaniu uvedeného projektu v Poľsku,
N.
keďže úrad štátneho prokurátora nariadil v júni 2006 kontrolu financovania organizácií LGTB v súvislosti so „zločineckými hnutiami“, ako aj ich prítomnosťou na školách, s cieľom nájsť stopy trestnej činnosti, ktorá nepriniesla žiadne výsledky,
O.
keďže poľská vláda prepustila 8. júna 2006 zo zamestnania šéfa Centra pre rozvoj učiteľov a zakázala distribúciu oficiálnej antidiskriminačnej príručky Rady Európy, a keďže nový šéf tohto centra vyhlásil 9. októbra 2006, že „nesprávne vzory nesmú byť prítomné na školách, pretože škola má za cieľ objasňovať rozdiely medzi dobrom a zlom, krásnym a škaredým (...) škola musí vysvetľovať, že homosexuálny život vedie k drámam, pocitu prázdnoty a úpadku“,
P.
keďže poľská vláda takisto zamietla financovanie projektov sponzorovaných organizáciami LGBT v rámci európskeho programu pre mládež a vyjadrila tento postoj v liste adresovanom týmto organizáciám tak, že „nie je politikou ministerstva podporovať aktivity smerujúce k propagácii homosexuálneho správania alebo k propagácii takých postojov medzi mladými ľuďmi.
Takisto nie je úlohou ministerstva podporovať spoluprácu organizácií homosexuálov“.
Q.
keďže sa v decembri 2006 Európska komisia v odpovedi na poslanecké otázky položené v tejto súvislosti vyjadrila, že poľská vláda prejavila vnútroštátnu predpojatosť a využila európsky program Mládež na svoje vnútroštátne ciele, a naliehavo vyzvala úradníkov a organizácie zodpovedné za realizáciu programu, aby v budúcnosti zabezpečili všetkým mladým ľuďom rovnaké práva účasti na programe.
R.
keďže generálny tajomník Rady Európy Terry Davis v reakcii na toto dianie vyhlásil, že „poľská vláda sa môže rozhodnúť, či chce využívať materiál Rady Európy určený na vzdelávanie v oblasti ľudských práv, ale ak aj je učebný materiál voliteľný, hodnoty a zásady obsiahnuté v ňom voliteľné určite nie sú“ a vyjadril znepokojenie nad „určitými politickými postojmi propagujúcimi homofóbiu (...) a nad homofóbnym správaním akceptovaným vládou“,
S.
keďže sa dá zaznamenať aj určitý pozitívny vývoj, ako je napr. úspešný pochod Gay pride v júni 2006 vo Varšave, masová demonštrácia za toleranciu a demokraciu v novembri 2006 vo Varšave po zákaze manifestácie za toleranciu v Poznani, a skutočnosť, že pochody Gay pride už nie sú systematicky zakazované;
T.
keďže Európsky parlament poveril Európske stredisko pre monitorovanie rasizmu a xenofóbie vyšetrením rodiacej sa atmosféry rasistickej, xenofóbnej a homofóbnej neznášanlivosti v Poľsku a požiadal Komisiu, aby overila súlad krokov a vyhlásení poľského ministra školstva s článkom 6 Zmluvy o EÚ, pričom pripomenula sankcie za jeho porušenie, žiadosti, ktoré ostali nesplnené,
1.
zdôrazňuje, že Európska únia je v prvom rade spoločenstvom vyznávajúcim hodnoty, z ktorých dodržiavanie ľudských práv a základných slobôd, demokracia, právny štát, rovnosť a nediskriminácia patria medzi najdôležitejšie;
2.
potvrdzuje, že inštitúcie a členské štáty EÚ majú povinnosť zabezpečiť dodržiavanie, ochranu a podporu ľudských práv v Európskej Únii, ako to stanovuje Európsky dohovor o ľudských právach, Európska charta základných práv, článok 6 Zmluvy o Európskej Únii a smerníc 2000/43/ES a 2000/78/ES;
3.
znovu opakuje, že žiada Komisiu, aby zabezpečila zákaz diskriminácie na základe sexuálnej orientácie vo všetkých oblastiach prostredníctvom dokončenia návrhu antidiskriminačného balíka vychádzajúceho z článku 13 zmluvy, bez ktorého budú lesbičky, gejovia, bisexuáli, a ostatní jednotlivci, ktorí čelia mnohonásobnej diskriminácii, aj naďalej ohrození diskrimináciou; vyzýva na celosvetové skončenie vnímania homosexuality ako kriminálneho činu;
4.
každý rok si 17. mája pripomenie Medzinárodný deň boja proti homofóbii;
5.
naliehavo žiada Európsku komisiu, aby urýchlila preskúmanie vykonávania antidiskriminačných smerníc a aby členské štáty predvolala pred súd v prípade porušenia záväzkov EÚ;
6.
pripomína všetkým členským štátom, že rozhodnutia Európskeho súdu pre ľudské práva označili zákazy pochodov za rovnoprávnosť a exhibičných sprievodov homosexuálov za porušenie slobody prejavu, zhromažďovania a hromadného prejavenia verejnej mienky ako aj za neposkytnutie dostatočnej ochrany pre zúčastnených na týchto akciách a vyzýva všetky zodpovedné orgány, najmä miestne orgány, aby povoľovali pochody a poskytli dostatočnú ochranu účastníkom;
7.
odsudzuje diskriminujúce poznámky čelných predstaviteľov politického a náboženského života smerujúce proti homosexuálom, pretože podnecujú nenávisť a násilie, a vyzýva vedúcich predstaviteľov príslušných organizácií, aby ich odsúdili;
8.
znovu pripomína výzvu všetkým členským štátom, aby predložili návrhy právnych predpisov na odstránenie diskriminácie párov rovnakého pohlavia, a žiada Komisiu o predloženie návrhov, ktoré zabezpečia uplatňovanie zásady vzájomného uznávania aj v tejto oblasti s cieľom zaistiť voľný a nediskriminačný pohyb všetkých osôb v rámci EÚ,
9.
vyjadruje solidaritu a podporu ochrancom základných práv a obhajcom rovnakých práv pre homosexuálne orientovaných ľudí;
10.
nalieha na príslušné poľské orgány, aby upustili od navrhovania a prijímania takých právnych predpisov, aké navrhuje poľský podpredseda vlády a minister školstva, a od realizácie zastrašujúcich opatrení proti organizáciám LGBT;
11.
vyzýva zodpovedné poľské orgány, aby verejne odsúdili vyhlásenia verejných činiteľov podnecujúce diskrimináciu a nenávisť založenú na sexuálnej orientácii a prijali proti týmto vyhláseniam príslušné opatrenia; je presvedčený, že akýkoľvek iný postoj by bol v rozpore s článkom 6 Zmluvy o EÚ;
12.
vyzýva poľské orgány, aby napomohli realizáciu roka 2007 ako Roka rovnakých príležitostí pre všetkých, a žiada Komisiu, aby túto realizáciu monitorovala, aby zaistila odstránenie akýchkoľvek motívov diskriminácie v členských štátoch, aby pozastavila projekty v prípade, že tomu tak nie je, a aby do mesiaca predložila EP správu o stave situácie;
13.
vyjadruje zámer vyslať do Poľska delegáciu na vyšetrenie situácie s cieľom získať o nej jasný obraz a nadviazať dialóg so všetkými zúčastnenými stranami;
14.
poveruje svojho predsedu, aby toto uznesenie postúpil Rade, Komisii, vládam členských štátov, pristupujúcim a kandidátskym krajinám a Rade Európy.
