OTÁZKA NA PÍSOMNÉ ZODPOVEDANIE E-3922/07
Anna Záborská (PPE-DE)
Rade
(1. augusta 2007)
Vec: Vnútorné fungovanie Európskej komisie – tvorba oznámení Európskej komisie osobitnými záujmovými skupinami
Poslanci európskeho parlamentu boli oboznámení s tým, že niektoré oznámenia predložené Európskou komisiou boli prvotne vypracované tretími organizáciami mimo európskych inštitúcií.
Vzniká preto dojem, že Európska komisia poverovala osobitné záujmové skupiny vypracovaním textov, ktoré boli následne schválené kolégiom komisárov a zverejnené ako oznámenie Európskej komisie.
Je Rada oboznámená o týchto postupoch alebo pravdepodobných metódach a môže teda potvrdiť tieto tvrdenia?
Môže Rada v záujme väčšej transparentnosti v rámci európskych inštitúcií a vzhľadom na jeho zodpovednosť voči občanom členských štátov predložiť kompletný zoznam oznámení Európskej komisie, ktoré boli prvotne vypracované tretími organizáciami mimo európskych inštitúcií so spresnením organizácií, ktoré boli poverené ich tvorbou?
Môže okrem toho uviesť všetky návrhy oznámení, ktoré Európska komisia plánuje predložiť v budúcnosti a ktorých vypracovanie už bolo zverené tretej organizácii mimo európskych inštitúcií ako aj názov organizácií, ktoré Komisia poverila touto úlohou?
Na základe akého právneho základu v Zmluve o Európskej únii je Európska komisia oprávnená využívať služby tretích organizácií mimo európskych inštitúcií na vypracovanie oznámení Komisie?
Na základe akého právneho základu sa uskutočňuje výber týchto tretích organizácií pre poskytovanie návrhu oznámenia?
Je Rada schopná vylúčiť stret záujmov medzi tretími organizáciami poverenými vypracovaním oznámenia, ktoré následne predkladá Európska komisia?
Akú finančnú sumu vyčleňuje Európska komisia na delegovanie tejto úlohy týkajúcej sa vypracovania vlastných návrhov oznámení a ktorý rozpočtový riadok je určený na tento účel?
