OTÁZKA NA PÍSOMNÉ ZODPOVEDANIE P-1101/08
Ján Hudacký (PPE-DE)
Komisii
(28. februára 2008)
Vec: Diskriminácia voči niektorým žiadateľom (obciam) o finančný príspevok zo štrukturálnych fondov na Slovensku
Týmto informujeme Európsku komisiu o nedávnom vývoji na Slovensku v súvislosti s transparentným a spravodlivým prístupom niektorých cieľových skupín žiadateľov k štrukturálnym fondom.
Konkrétne, existujú jasné dôkazy diskriminácie významného počtu obcí, paradoxne najmä v najmenej rozvinutých regiónoch.
Súčasná slovenská vláda rieši nízke personálne a finančné kapacity pri vykonávaní štrukturálnych fondov systematickým znižovaním počtu potenciálnych žiadateľov, čo je v rozpore so zásadou solidarity a spravodlivého prístupu k štrukturálnej pomoci.
Najviditeľnejší príklad takejto diskriminácie sa týka Ministerstva výstavby a regionálneho rozvoja, ktoré vydalo rozhodnutie o klasifikácii obcí na tzv. póly rastu na základe nespravodlivých kritérií.
Klasifikačná štruktúra, ktorá sa týka pólov rastu, nie je vôbec odôvodnená.
Napríklad v kraji Prešov, ktorý je najmenej rozvinutým regiónom Slovenska, je podiel obcí, ktoré patria k pólom rastu, k obciam, ktoré medzi ne nepatria, 24:76 (v iných krajoch približne 50:50).
To znamená, že 76 % obcí je vopred vylúčených z možnosti požiadať o príspevok zo štrukturálnych fondov, bez toho, aby mohli súťažiť so svojimi individuálnymi alebo spoločnými projektmi.
Ako bude Európska komisia riešiť problém diskriminácie voči tým obciam, ktoré vzhľadom na ich zaradenie k osobitným pólom rastu, nemajú možnosť uchádzať sa o príspevok zo štrukturálnych fondov?
