23.10.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Jan Marinus Wiersma, Hannes Swoboda, Reino Paasilinna
v mene Socialistickej skupiny v Európskom parlamente
o samite EÚ a Ruska, ktorý sa uskutoční dňa 26. októbra v Mafre
Uznesenie Európskeho parlamentu o samite EÚ a Ruska, ktorý sa uskutoční dňa 26. októbra v Mafre
Európsky parlament ,
–
so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej Ú. v.
ES L 327, 28.11.1997, s.
1. , ktorá nadobudla platnosť v roku 1997 a ktorej platnosť sa skončí v roku 2007,
–
so zreteľom na cieľ EÚ a Ruska stanovený v spoločnom vyhlásení, ktoré bolo vydané v nadväznosti na samit v Petrohrade z 31. mája 2003, ktorý spočíva vo vytvorení spoločného hospodárskeho priestoru, spoločného priestoru slobody, bezpečnosti a spravodlivosti, spoločného priestoru spolupráce v oblasti vonkajšej bezpečnosti a spoločného priestoru pre výskum a vzdelávanie vrátane kultúrnych aspektov,
–
so zreteľom na konzultácie EÚ a Ruska v oblasti ľudských práv,
–
so zreteľom na svoje predchádzajúce uznesenia o vzťahoch EÚ a Ruska, a najmä na uznesenie z 10. mája 2007 o samite EÚ a Ruska v Samare a uznesenie z 19. júna 2007 o hospodárskych a obchodných vzťahoch EÚ a Ruska,
–
so zreteľom na článok 103 ods. 2 rokovacieho poriadku,
A.
keďže vzťahy medzi EÚ a Ruskom sa v posledných rokoch neustále rozvíjali, čo viedlo k hlbokej a úplnej hospodárskej integrácii a vzájomnej závislosti, ktorá by sa mala v blízkej budúcnosti ešte viac prehĺbiť,
B.
keďže posilnená spolupráca a dobré susedské vzťahy medzi EÚ a Ruskom majú kľúčový význam pre stabilitu, bezpečnosť a prosperitu celej Európy,
C.
keďže Ruská federácia je riadnym členom Rady Európy a Organizácie pre bezpečnosť a spoluprácu v Európe, a zaviazala sa preto k dodržovaniu zásad demokracie a demokratických volieb stanovených týmito organizáciami,
D.
keďže existujú vážne obavy o vývoj v Ruskej federácii v súvislosti s rešpektovaním a ochranou ľudských práv, ako aj s dodržiavaním spoločne prijatých demokratických zásad, pravidiel a postupov, predovšetkým vzhľadom na pripravované voľby do Dumy a voľby prezidenta Ruskej federácie,
E.
keďže uzavretie dohody o strategickom partnerstve medzi EÚ a Ruskou federáciou má naďalej zásadný význam pre ďalší vývoj a zintenzívnenie spolupráce medzi oboma partnermi,
F.
keďže zatiaľ nebolo možné začať rokovania o takejto novej dohode o strategickom partnerstve z dôvodu pretrvávajúcich problémov v súvislosti s vývozom poľského mäsa do Ruskej federácie; keďže sa naďalej vyvíja snaha o vytvorenie takých podmienok pre Rusko, aby zrušilo zákaz vývozu poľského mäsa,
G.
keďže rýchle pristúpenie Ruskej federácie do Svetovej obchodnej organizácie výrazne prispeje k ďalšiemu zlepšeniu hospodárskych vzťahov medzi Ruskom a Európskou úniou,
H.
keďže rýchle zavedenie štyroch spoločných oblastí, a to spoločnej hospodárskej oblasti, oblasti slobody, bezpečnosti a spravodlivosti, oblasti vonkajšej bezpečnosti a oblasti pre výskum, vzdelávanie a kultúru by malo byť hlavnou témou rokovaní o novej dohode o strategickom partnerstve,
I.
keďže je bezpečnosť dodávok energie jednou z najväčších výziev pre Európu a jednou z hlavných oblastí spolupráce s Ruskom; keďže je potrebné spoločne sa usilovať o úplné a účinné využitie systémov prepravy energie, a to oboch existujúcich systémov, ako aj tých, ktoré je potrebné ďalej rozvíjať,
J.
keďže by sa spory v súvislosti s podmienkami dodávok a prepravy energie mali riešiť na základe prerokovania, nediskriminačným a transparentným spôsobom a nemali by sa nikdy použiť ako nástroj politického tlaku na členské štáty EÚ a krajiny v spoločnom susedstve,
K.
keďže by budúca dohoda medzi Európskou úniou a Ruskou federáciou mala zahŕňať zásady Zmluvy o energetickej charte,
L.
keďže Európska únia a Ruská federácia spolu môžu a mali by zohrávať aktívnu úlohu pri nastolení mieru a stability na európskom kontinente, predovšetkým v spoločnom susedstve, ako aj v ďalších častiach sveta,
M.
keďže by sa obaja partneri mali prednostne zamerať na hľadanie riešenia otázky budúceho štatútu Kosova, ktoré bude prijateľné pre obe strany zapojené do konfliktu, a na hľadanie riešenia ďalších tzv. zmrazených konfliktov v Moldavsku a na južnom Kaukaze,
N.
keďže plány na vytvorenie jednotiek amerického systému protiraketovej obrany v Poľsku a Českej republike, ako aj vyhlásenia Ruska o ďalšom vývoji systémov konvenčných a jadrových zbraní vyvolali vážne obavy v súvislosti so zachovaním mieru a stability na európskou kontinente,
O.
keďže je dôležité, aby EÚ vystupovala ako celok, preukazovala solidaritu a jednotnosť v rámci svojich vzťahov s Ruskou federáciou a aby tieto vzťahy boli založené na vzájomných záujmoch a spoločných hodnotách,
1.
opätovne potvrdzuje svoje presvedčenie, že Rusko je aj naďalej dôležitým partnerom na účely budovania strategickej spolupráce, s ktorým EÚ zdieľa nielen hospodárske a obchodné záujmy, ale aj cieľ úzkej spolupráce na medzinárodnej scéne a tiež v rámci spoločného susedstva;
2.
zdôrazňuje význam jednotnosti a solidarity medzi členskými štátmi v rámci ich vzťahov s Ruskom, vyzýva ruskú vládu, aby spoločne s Európskou úniou vytvorila podmienky, ktoré sú nevyhnutné na rýchle začatie rokovaní o novej dohode o partnerstve a spolupráci medzi EÚ a Ruskom,
3.
vyjadruje nádej, že je konečne možné uzavrieť dohodu o podmienkach rýchleho pristúpenia Ruskej federácie do Svetovej obchodnej organizácie;
4.
víta nepretržitú výmenu názorov o ľudských právach v Rusku, ktorá je súčasťou konzultácií medzi EÚ a Ruskom týkajúcich sa ľudských práv; zdôrazňuje však, že súčasná situácia v Rusku vyvoláva vážne obavy, čo sa týka rešpektovania ľudských práv, demokracie, slobody prejavu a práva občianskej spoločnosti a jednotlivcov spochybniť konanie orgánov a žiadať, aby sa za svoje činy zodpovedali;
5.
vyjadruje znepokojenie nad obmedzovaním demokratických slobôd v rámci príprav na voľby do Dumy v decembri 2007 a na prezidentské voľby v marci 2008; vyzýva ruské orgány, aby zaručili slobodný a spravodlivý priebeh oboch volieb s cieľom zabezpečiť, aby opozičné strany mali možnosť zúčastniť sa týchto volieb a príležitosť viesť konkurenčnú predvolebnú kampaň, a plne dodržiavali zásadu slobody prejavu, zdôrazňuje, že sloboda médií má kľúčový význam pre to, aby bolo možné považovať voľby za slobodné a spravodlivé; zdôrazňuje význam MVO, ktoré sú nezávislé od národných vlád, pri rozvoji občianskej spoločnosti;
6.
okrem toho zdôrazňuje dôležitosť vytvorenia Spoločného hospodárskeho priestoru (CES) a ďalšieho rozvoja cieľov dohodnutých v rámci cestovnej mapy CES, najmä pokiaľ ide o vytvorenie otvoreného a integrovaného trhu medzi EÚ a Ruskom;
7.
zdôrazňuje dôležitosť zlepšovania podmienok pre európske investície v Rusku, ktoré je možné dosiahnuť iba presadzovaním a uľahčovaním nediskriminačných a transparentných obchodných podmienok, znížením administratívneho zaťaženia a obojsmerného investovania, vyjadruje znepokojenie nad nedostatočnou predvídateľnosťou v uplatňovaní pravidiel zo strany orgánov;
8.
víta zintenzívnenie dialógu medzi EÚ a Ruskom o energetických otázkach; zdôrazňuje dôležitosť dovozu energie pre európske hospodárstva, pretože predstavujú potenciálnu príležitosť pre ďalšiu obchodnú a hospodársku spoluprácu medzi EÚ a Ruskom; zdôrazňuje, že základom takejto spolupráce by mali byť zásady vzájomnej závislosti a transparentnosti, ako aj rovný prístup k trhom, infraštruktúre a investíciám; vyzýva Radu a Komisiu, aby zabezpečili, že sa do novej dohody o partnerstve a spolupráci medzi EÚ a Ruskom zahrnú zásady Zmluvy o energetickej charte, jej príloha Protokol o tranzite a závery zo stretnutia G8 vrátane ďalšej spolupráce v oblasti energetickej účinnosti, úspory energie a obnoviteľných zdrojov energie; poukazuje na to, že tieto zásady by sa mali uplatňovať na väčšie projekty energetickej infraštruktúry, ako je baltský plynovod; vyzýva Európsku úniu, aby vystupovala jednotne pri rozhovoroch s Ruskom o týchto citlivých otázkach z oblasti energetiky;
9.
vyzýva vlády Ruska a Spojených štátov, aby zintenzívnili diskusie o otázkach obrany a bezpečnosti, ktoré sa priamo alebo nepriamo týkajú členských štátov Európskej únie; naliehavo žiada vlády oboch štátov, aby do týchto diskusií plne zapojili Európsku úniu a jej členské štáty a upustili od akýchkoľvek krokov alebo rozhodnutí, ktoré by sa mohli považovať za ohrozenie mieru a stability na európskom kontinente;
10.
vyzýva ruskú vládu, aby pozitívne prispela k úsiliu kontaktnej skupiny pre Kosovo a Európskej únie o trvalo udržateľné politické riešenie otázky budúceho štatútu Kosova, ktoré bude prijateľné pre obe strany zapojené do konfliktu;
11.
vyzýva Komisiu a Radu, aby spoločne s ruskou vládou vyvinuli iniciatívy zamerané na posilnenie bezpečnosti a stability v spoločnom susedstve, najmä prostredníctvom posilneného dialógu o Ukrajine a Bielorusku a spoločného úsilia zameraného na konečné vyriešenie tzv. zmrazených konfliktov v Náhornom Karabachu, ako aj v Moldavsku a Gruzínsku zaručením plnej územnej celistvosti týchto štátov;
12.
vyzýva EÚ a Rusko, ktoré je členom Bezpečnostnej rady OSN, aby pokračovali vo svojom úsilí nájsť riešenie iránskej jadrovej otázky;
13.
víta iniciatívy s cieľom dosiahnuť bezvízové cestovanie medzi Európskou úniou a Ruskom; vyzýva na ďalšiu spoluprácu v oblasti nelegálneho prisťahovalectva, zlepšenia kontrol dokladov totožnosti a lepšej výmeny informácií o terorizme a organizovanom zločine; zdôrazňuje, že Rada a Komisia musia zabezpečiť, aby Rusko dodržalo všetky podmienky stanovené vo všetkých prerokúvaných dohodách o zrušení víz medzi oboma stranami, a zabrániť tak narušeniu bezpečnosti a demokracie v Európe;
14.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov a Ruskej federácie, Rade Európy a Organizácii pre bezpečnosť a spoluprácu v Európe.
