4.2.2010 B7-0091/2010/rev.
NÁVRH UZNESENIA v súlade s článkom 106 rokovacieho poriadku
o revidovanej rámcovej dohode medzi Európskym parlamentom a Komisiou na ďalšie volebné obdobie
Konferencia predsedov
PE432.945/rev.v01-00 B7‑0091/2010 Uznesenie Európskeho parlamentu o revidovanej rámcovej dohode medzi Parlamentom a Komisiou na ďalšie legislatívne obdobie
Európsky parlament ,
– so zreteľom na hlasovanie zo 16. septembra 2009, ktorým bol pán Barroso zvolený za predsedu Komisie,
– so zreteľom na Politické usmernenia pre budúcu Komisiu, ktoré zvolený predseda Komisie predstavil 3. septembra 2009,
– so zreteľom na vyhlásenia zvoleného predsedu Komisie pre Parlament z 15. septembra 2009 a pre Konferenciu predsedov z 19. novembra 2009,
– so zreteľom na súčasnú rámcovú dohodu o vzťahoch medzi Európskym parlamentom a Komisiou Ú. v.
EÚ C 117 E, 18.5.2006, s.
123.
,
– so zreteľom na súčasný postup uplatňovania medziinštitucionálnej dohody o lepšej tvorbe práva Komisiou a Parlamentom Ú. v.
EÚ C 321, 31.12.2003, s.
1.
,
– so zreteľom na skúsenosť získanú v poslednom volebnom období, na nové ustanovenia Lisabonskej zmluvy, ktoré nadobudli platnosť 1. decembra 2009 a ktorými sa ustanovuje nová inštitucionálna rovnováha, a na vzájomnú dohodu dosiahnutú 27. januára 2010 medzi pracovnou skupinou Európskeho parlamentu pre revíziu rámcovej dohody a zvoleným predsedom Komisie,
– so zreteľom na článok 17 Zmluvy o Európskej únii a články 244 až 248 Zmluvy o fungovaní Európskej únie (ZFEÚ),
– so zreteľom na článok 106 a článok 107 rokovacieho poriadku,
A. keďže Európsky parlament a Komisia musia úzko spolupracovať, aby sa zabezpečilo úspešné a účinné používanie metódy Spoločenstva a keďže sú osobitne zodpovední za zabezpečenie toho, aby bola Únia viac než spojením svojich častí,
1. víta nový návrh zvoleného predsedu Komisie vytvoriť osobitné partnerstvo medzi Európskym parlamentom a Komisiou, ako sa navrhuje v jeho Politických usmerneniach pre budúcu Komisiu, s cieľom vymedziť a implementovať rôzne európske záujmy a položiť základný kameň obnovenej Európskej únie v postlisabonskej ére,
2. žiada, aby sa čo najskôr zrevidovala rámcová dohoda medzi Európskym parlamentom a Komisiou, ktorou sa riadia bilaterálne vzťahy medzi oboma inštitúciami, pričom by sa vychádzalo zo záväzkov daných zvoleným predsedom Komisie Barrosom;
3. v súvislosti s týmito záväzkami žiada najmä, aby sa do zrevidovanej rámcovej dohody zahrnuli tieto body:
a) záruka, že Komisia bude voči Parlamentu a Rade uplatňovať základnú zásadu rovnakého zaobchádzania, najmä pokiaľ ide o prístup na schôdze a ustanovenie o príspevkoch alebo iných informáciách, najmä o legislatívnych a rozpočtových veciach;
b) implementácia osobitného partnerstva medzi Parlamentom a Komisiou prostredníctvom týchto opatrení:
• predseda Komisie bude pravidelne viesť dialóg s predsedom Európskeho parlamentu o kľúčových horizontálnych otázkach a dôležitých legislatívnych návrhoch.
Tento dialóg by mal tiež zahŕňať pozvania pre predsedu Parlamentu na schôdze kolégia komisárov;
• predseda Komisie alebo podpredsedníčka Komisie sa budú pozývať na schôdze Konferencie predsedov a Konferencie predsedov výborov, keď sa diskutuje o osobitných otázkach týkajúcich sa programu plenárnych schôdzí a legislatívnych a rozpočtových vecí;
• schôdze medzi Konferenciou predsedov a Konferenciou predsedov výborov a kolégiom komisárov, ktoré sa budú konať každoročne, aby sa prediskutovali príslušné otázky vrátane prípravy a implementácie ročného pracovného programu;
• v rámci svojej činnosti na príprave a implementácii legislatívy EÚ vrátane soft law Komisia poskytne všetky informácie a úplnú dokumentáciu o svojich stretnutiach s národnými expertmi; na tieto stretnutia môže tiež pozvať expertov Parlamentu;
c) záväzok Komisie podávať správy o skutočnom sledovaní každej žiadosti o legislatívnu iniciatívu do troch mesiacov po prijatí legislatívnej iniciatívnej správy podľa článku 225 ZFEÚ; Komisia predloží legislatívny návrh najneskôr po jednom roku alebo zahrnie návrh do textu ročného legislatívneho a pracovného programu na ďalší rok; ak Komisia nepredloží návrh, podrobne vysvetlí svoje dôvody Európskemu parlamentu;
d) záväzok úzkej a včasnej spolupráce medzi Parlamentom a Komisiou, pokiaľ ide o žiadosti o legislatívnu iniciatívu vychádzajúce z občianskych iniciatív;
e) záväzok Parlamentu a Komisie dohodnúť sa na kľúčových zmenách v príprave budúcich rokovaní s Radou ministrov o úprave dohody o lepšej tvorbe práva podľa nových ustanovení Lisabonskej zmluvy a okrem iného na zmene implementačného postupu súčasnej dohody, najmä:
• hodnotenia vplyvu sa vypracúvajú na zodpovednosť Komisie podľa transparentného postupu, ktorým sa zaručí nezávislé hodnotenie; hodnotenia vplyvu sa uverejňujú včas, pričom sa zohľadní množstvo rôznych možností vrátane tzv. možnosti nečinnosti a v zásade sa predkladajú príslušnému parlamentnému výboru počas obdobia konzultácie s národnými parlamentmi podľa Lisabonskej zmluvy;
• v oblastiach, v ktorých sa Parlament zvyčajne zúčastňuje legislatívneho procesu sa podľa potreby a na riadne odôvodnenom základe po konzultácii s Parlamentom sa použije soft law;
• s cieľom podporiť zjednodušenie právnych predpisov Únie sa podľa potreby a možností zaručí použitie prepracovania ako štandardného postupu alebo sa nahradí postupom kodifikácie právneho aktu do šiestich mesiacov po jeho konečnom prijatí;
• s cieľom zabezpečiť lepšie monitorovanie transpozície a uplatňovania právnych predpisov Únie sa Komisia a Parlament usilujú začleniť povinné tabuľky zhody a záväznú lehotu transpozície, ktorá by v smerniciach zvyčajne nemala presiahnuť dva roky;
• Komisia sprístupní Parlamentu súhrnné informácie o všetkých konaniach pri porušeniach na základe úradnej výzvy, ak o to Parlament požiada, podľa jednotlivých prípadov a dodržiavajúc pravidlá dôvernosti v otázkach týkajúcich sa konania pri porušení;
f) súhlas s týmito žiadosťami s cieľom zvýšiť zodpovednosť exekutívy:
• kedykoľvek Komisia zreviduje etický kódex komisárov, požiada Parlament o stanovisko;
• kedykoľvek Parlament zreviduje svoj rokovací poriadok v oblasti vzťahov s Komisiou, požiada Komisiu o stanovisko;
• ak Parlament požiada predsedu Komisie o vyjadrenie nedôvery členovi Komisie, predseda vážne zváži, či má príslušného člena požiadať, aby sa vzdal funkcie v súlade s článkom 17 ods. 6 Zmluvy o EÚ; predseda buď požiada tohto člena, aby sa vzdal funkcie alebo Parlamentu na nasledujúcej schôdzi vysvetlí, prečo to odmietol;
• ak predseda Komisie zamýšľa zmeniť portfóliá v Komisii počas jej funkčného obdobia podľa článku 248 Zmluvy o fungovaní EÚ, včas o tom informuje Parlament, aby sa o týchto zmenách mohla začať konzultácia s príslušným výborom; rozhodnutie predsedu zmeniť portfóliá môže nadobudnúť účinnosť okamžite;
• keď sa má nahradiť komisár, predseda Komisie vážne posúdi výsledok konzultácie s Parlamentom pred tým, ako vyjadrí svoj súhlas s rozhodnutím Rady podľa článku 246 Zmluvy o fungovaní EÚ;
• Komisia podporí Parlament v nasledujúcich rokovaniach o Európskej službe pre vonkajšiu činnosť (EÚVČ) s cieľom zabezpečiť plnú zodpovednosť tejto služby vrátane transparentného postupu vymenovania osobitných zástupcov a veľvyslancov;
• Komisia podporí Parlament v nasledujúcich rokovaniach o EÚVČ s cieľom pokračovať v prístupe Spoločenstva a posilňovať ho v rozvojovej politike vrátane programovania nástrojov rozvojovej pomoci, najmä Európskeho rozvojového fondu, ktorý by mal zostať v kompetencii Komisie a za ktorý by bola Komisia v plnej miere zodpovedná Parlamentu;
• podľa vzoru existujúcej hodiny otázok s predsedom Komisie sa zavedie hodina otázok s komisármi a s podpredsedníčkou zodpovednou za vonkajšie vzťahy/vysokou predstaviteľkou Únie pre zahraničné veci a bezpečnostnú politiku na účely reformy existujúcej hodiny otázok;
g) kandidáti na post výkonného riaditeľa regulačných agentúr by sa mali zúčastňovať na vypočutiach parlamentných výborov;
h) záväzok Komisie užšie spolupracovať s Parlamentom na základe ustanovenia o okamžitom a úplnom informovaní Parlamentu v každej etape rokovaní o medzinárodných dohodách (vrátane vymedzenia pokynov na rokovania), najmä o obchodných veciach a iných rokovaniach, ktorých sa týka postup súhlasu, takým spôsobom, aby sa plne uplatňoval článok 218 Zmluvy o fungovaní EÚ a aby sa rešpektovala úloha každej inštitúcie a plne dodržiavali nové postupy a pravidlá zachovávania potrebnej miery dôvernosti;
i) v súvislosti s rozšírenými právomocami Parlamentu podľa Lisabonskej zmluvy a s cieľom zabezpečiť efektívny tok informácií Komisia na žiadosť Parlamentu na medzinárodných konferenciách uľahčí udelenie štatútu pozorovateľa predsedovi delegácie Parlamentu na príslušných schôdzach a s týmto cieľom zabezpečí delegáciám Parlamentu prístup k infraštruktúre EÚ;
j) záväzok zlepšiť súčasné postupy týkajúce sa programovania prostredníctvom množstva opatrení, ako sú:
• v zásade predstavenie vybratých kľúčových iniciatív Komisie najskôr na plenárnej schôdzi a až potom verejnosti;
• záväzok zo strany Komisie urýchlene iniciovať v súlade s článkov 17 Zmluvy o EÚ „ročné a viacročné programovanie Únie v snahe dosiahnuť medziinštitucionálne dohody“;
• každoročné schôdze medzi kolégiom komisárov a Konferenciou predsedov a Konferenciou predsedov výborov pred prijatím ročného pracovného programu vrátane nadchádzajúcich návrhov na zjednodušenie, dôležitých iniciatív v oblasti soft law a rozhodnutí o stiahnutí s cieľom pripraviť rozpravu a snažiť sa o spoločné porozumenie medzi Komisiou a Parlamentom;
• zásada, že Komisia by mala poskytnúť vysvetlenie, ak nemôže predložiť jednotlivé návrhy obsiahnuté v ročnom programe alebo ak sa od programu odchýli;
4. vyzýva Parlament a Komisiu, aby do konca roka 2011 preskúmali fungovanie budúcej rámcovej dohody;
5. poveruje svojho predsedu, aby postúpil toto uznesenie novej Komisii.
